
1. AŠ MIRŠTU 


„Vieną dieną žmogus numiršta.“ 


Šaltinis: atsitiktinis gatvėje apklaustas žmogus. 


Taigi, aš mirštu. 

Viskas įvyko staigiai ir triukšmingai. 

Nelauktai. Pasigirdo didelis triukšmas. Atsigręžiau. Lange 
pamačiau Boeingo 747 (greičiausiai pasiklydusio dėl oro uosto 
dispečerių streiko) nosį. Pramušęs sienas, jis šliaužė per svetainę, 
triuškino baldus, daužė mano niekniekius ir artėjo, nekeisdamas 
kvailos trajektorijos. 

Veltui manome esą nuotykių ieškotojai, veltui jaučiamės esą ty- 
rinėtojai, naujų pasaulių atradėjai, vieną dieną neišvengiamai susi- 
duriame su problemomis, kurių įveikti negalime. Kad ir kaip būtų, 
lėktuvas, niokojantis mano kambarį, - neįveikiama problema. 

Viskas įvyko lyg sulėtintame kadre. Daiktams triukšmingai 
aplink byrant į tūkstančius gabalų ir kylant didžiulėms dulkių 
bei nuolaužų voliutoms, nuo triukšmo kylant haliucinacijoms, 
pamačiau lakūnų veidus. Vienas jų - aukštas džiūsna, antras — 
mažas plikis. Abu nustebę. Turbūt pirmą kartą skraidino kelei- 

vius tiesiai namo. Aukštojo džiūsnos veidas iškreiptas siaubo, 
antrasis apimtas baisios panikos. Nelabai gerai juos girdėjau dėl 
triukšmo, bet tas, kuris buvo išsižiojęs, staugti turėjo garsiai. 

Nusigręžiau, bet įsibėgėjęs lėktuvas, juo labiau Boeingas 747, 
nesustoja iš karto. Nors tai ir juokinga, užsidengiau veidą ranko- 
mis, nutaisiau atgailaujančiojo miną ir stipriai užsimerkiau. Tą 
akimirką dar vyliausi, jog šis įsiveržimas tėra košmaras. 

Tada ėmiau laukti. Neilgai. Gal dešimtąją sekundės dalį, bet ji 
man pasirodė labai ilga. Paskui smūgis. Galingas antausis mane 
pastūmė ir, prieš sumaldamas, priplojo prie sienos. Tada stojo 
tyla ir tamsa. Tokie dalykai visada stebina. Ne vien Boeingų skry- 
džius kontroliuojančių dispečerių klaidos, bet ir ištikęs likimas. 

Nenoriu mirti šiandien. Esu dar per jaunas. 

Nieko nebematysiu, nieko nebegirdėsiu, nieko nebejausiu. 

Tsss... Tai negerai... Nervinė sistema dar šiek tiek veikia. Gal- 
būt mano kūnas dar „pataisomas“. Jei pasiseks, pagalba atskubės 
laiku, vėl privers plakti širdį, atgaivins vieną kitą žuvusį organą. 
Ilgai vartysiuosi lovoje ir pamažu vėl būsiu toks, koks buvau. Ap- 
linkiniai kalbės, kad išsigelbėjau per stebuklą. 

Taigi, laukiu pagalbos. Ji netrukus atvyks. Bet kur ji? Supran- 
tu. Tokiu metu visur turi būti automobilių spūstys. 

Žinau, kad negalima pasiduoti. Mirtis būtų pernelyg dide- 
lis pasidavimas. Reikia priversti smegenis dirbti. Reikia galvoti. 
Apie ką? 

Prisiminti vaikystės dainelę: 


Kartą padarė mažą laivelį, 

Kartą padarė mažą laivelį, 

Kuris neplau - plau - plaukiojo tikrai, 
Kuris neplau - plau - plaukiojo tikrai... 

Kokie žodžiai toliau? 

Na va, atmintis irgi pradeda streikuoti. Biblioteka užsidaro. 

Mano smegenys nustojo funkcionuoti, jaučiu tai, bet aš... aš ir 
toliau mąstau. Dekartas klydo. Gali „nebebūti“ ir „toliau mąstyti“. 
Aš ne tik mąstau, aš puikiai suvokiu, kas vyksta. Viską suprantu. 
Niekada nebuvau toks sąmoningas. 

Jaučiu, kad tuoj įvyks kažkas svarbaus. Laukiu. Taip ir yra. 
Jaučiu... Jaučiu, kad iš manęs kažkas išeina! Išsiskiria garas. Ga- 
ras įgyja mano kūno formas. Tampa lyg permatoma mano ko- 
pija! 

Ar tai mano „siela“? Tas vaiskus „antrasis aš“ lėtai atsiskiria 
nuo kūno per kaukolės viršų. Bijau ir kartu jaudinuosi. Paskui 
imu sūpuotis. 

„Antrasis aš“ stebi senąjį kūną. Visur mėtosi jo gabaliukai. Ką 
gi, reikia pripažinti - net radęs labai gerą, dėlionėmis besižavintį 
chirurgą... kūno nebepataisysi. 

Kas gi čia, koks netikėtas pojūtis! Sklendžiu. Kylu aukštyn. 

Su senuoju kūnu mane dar jungia sidabrinė gija, lyg bamba- 
gyslė. Skrendu toliau, o toji sidabrinė gija tįsta. 


Kartą padarė mažą laivelį 
Kuris neplau - plau - plaukiojo tikrai. 


Mažas laivelis tai aš. Mano kūnas plaukia. Aš skrendu. Tolstu 
nuo senojo aš. Dabar truputį geriau įžiūriu Boeingą 747. Lėktuvas 
susilamdęs. Matau visą senąjį būstą. Jis panašus į sluoksniuotą 
pyragaitį: sluoksniai suvirtę vieni ant kitų. 

Sklandau virš stogų. Esu danguje. 

Bet ką aš čia veikiu? 

Esu Paryžiaus antropologijos fakulteto dėstytojas ir manau, jog 
galiu atsakyti į jūsų klausimą. Galima teigti, kad žmonijos civiliza- 
cija prasidėjo tada, kai primatai liovėsi mėtyti mirusius lyg šiukš- 
les ir, priešingai, ėmė dabinti juos kriauklėmis ir gėlėmis. Pirmosios 
puoštos kapavietės aptiktos netoli Negyvosios jūros. Jų amžius nu- 
statytas iš radioaktyvaus anglies C14 izotopo liekanų ir gali siekti 
iki 120 000 metų. Tai liudija, kad tais senais laikais žmonės tikėjo, 
jog po mirties prasideda „magiškieji“ dalykai. Taip pat galima teigti, 
jog tuo pačiu laikotarpiu atsirado nevaizduojamasis menas, nes tą 
„magiją“ bandyta aprašyti. 

Vėliau pirmąją fantastiką sukūrė menininkai, bandę vaizduoti 
„pomirtinį gyvenimą“. Jie, beje, turbūt norėjo patys nusiraminti... 


Šaltinis: atsitiktinis gatvėje apklaustas žmogus. 


Kažkas traukia mane aukštyn. Paslaptinga šviesa. Pagaliau su- 
žinosiu. Kas laukia po gyvenimo? Kas yra virš regimo pasaulio? 

Skrydis virš mano miesto. 

Skrydis virš mano planetos. 

Išeinu iš Žemės orbitos. Mano sidabrinė virvelė dar labiau 
ištįsta, pagaliau nutrūksta. 

Dabar nelieka jokios galimybės grįžti. Mano gyvenimas Mi- 
kaelio Pensono (apskritai žavingo pono), kuris suklydo numir- 
damas, kūne tikrai baigėsi. 

Dabar, kai palieku „gyvenimą“, imu suvokti, kad visada ma- 
niau, jog mirtis - tai kažkas tokio, kas ištinka tik kitus. Legenda. 
Galų gale atsitiko tai, ko galėjau išvengti. 

Vieną dieną mirsime visi. Man ta diena šiandien. 


Manau, kad po mirties nėra nieko. Visiškai nieko. Manau, kad 

nemirtingumas pasiekiamas gimdant vaikus, pastarieji pradės savo 
vaikus ir taip toliau... Būtent vaikai neš per laiką mūsų mažą deglą. 


Šaltinis: atsitiktinis gatvėje apklaustas žmogus. 


2. DIDYSIS ŠUOLIS 


Žinau, kad nebeturiu iš ko rinktis. Žemė liko tik dulkelė tolumo- 
je. Ten, Žemėje, likusias mano senojo kūno liekanas jau turėjo 
rasti gaisrininkai. 

Keista, atrodo, jog girdžiu jų balsus. „Na, ir avarija! Ne kas- 
dien pamatysi lėktuvą, pramušantį namo sienas. Kaip šioje beto- 
no magmoje reikės ieškoti kūnų?“ 

Tiek to, tai jau ne mano reikalas. 

Bet paslaptingoji šviesa mane traukia. Judu savo Galaktikos 
centro link. Pagaliau jį pamatau. Mirusiųjų žemynas yra juodoji 
skylė Paukščių Tako viduryje. 

Jis panašus į praustuvo skylę, verpetą, verčiantį viską aplink 
suktis spirale. Prisiartinu. Sakytum, plastanti gėlė, milžiniška or- 
chidėja iš sūkuriuojančių šviesos miltelių. 

Ta juodoji skylė traukia viską: Saulės tipo sistemas, žvaigždes, 
planetas, meteoritus. Ji traukia ir mane. 

Prisimenu mirusiųjų žemyno žemėlapius. Septyni Dangūs. 
Artėju prie... Pirmojo Dangaus. Tai mėlynoji kūgio formos zona. 
"Ten patenkama per žvaigždžių putas. 


Kiekvienais metais Žemėje gimsta milijonai žmogiškųjų būtybių. 
Tonas mėsos, vaisių ir daržovių jos paverčia tonomis ekskrementų. Bū- 
Lybės juda, dauginasi, paskui numiršta. Nieko ypatinga, bet tai ir yra 
mūsų egzistencijos prasmė. Gimti. Valgyti. Judėti. Daugintis. Dvėsti. 

Kartais atrodo, kad esame svarbūs, nes mūsų burnos kelia triukš- 
mą, juda mūsų kojos ir rankos. Manau, mes mažai ką reiškiame ir 
esame pasmerkti pavirsti puvėsiais, paskui dulkėmis. 


Šaltinis: atsitiktinis gatvėje apklaustas žmogus. 


Prie mirusiųjų žemyno slenksčio jau atskiriu ir daugiau atvy- 
kėlių. Kartu su manimi - ir daugiau mirusiųjų, jie lyg migruojan- 
tys drugeliai monarchai veržiasi į šviesą. 

Eismo įvykių aukos. Nuteistieji, kuriems įvykdyta mirties 
bausmė. Nukankinti belaisviai. Neišgydomi ligoniai. Nelaimėlis 
praeivis, kuriam į galvą pataikė gėlių vazonas. Neapsiskaitęs išky- 
lautojas, supainiojęs gyvatę su žalčiu. Mėgėjas meistrauti, nepa- 
skiepytas nuo stabligės ir įsidrėskęs surūdijusia vinimi. 

Kai kurie patys ieškojo problemų. Rūką mėgstantys lakūnai, 
visiškai nemokantys skristi pagal prietaisų parodymus. Iš trasos 
išsukę ir įtrūkio nepastebėję slidininkai. Parašiutininkai, kurių 
parašiutų audeklas suplyšo. Nepakankamai budrūs laukinių žvė- 
rių dresuotojai. Motociklininkai, įsivaizdavę, kad jiems pakaks 
laiko aplenkti sunkvežimį. 

Tai šios dienos mirusieji. Sveikinu juos. 

Dar toliau vos neužkliudau ir atpažįstu daug artimesnius si- 
luetus. Savo žmoną Rozą! Savo senąją meilužę Amandiną! 

Prisimenu. 

Tuo metu, kai Boeingas 747 įsirėžė į mūsų namą Biut Šomone“, 
jos buvo gretimame kambaryje. Būtent su jomis aš patyriau įdo- 
mų „tanatonautų“ nuotykį. 

Žodis kilęs iš thanatos - mirtis ir nautės - jūreivis. 


* Paryžiaus rajonas šiaurės rytuose, ant Biut Šomono kalvos (čia ir toliau - vert. 
past.). 

Terminą sugalvojo mano draugas Raulis Razorbakas. Kai at- 
sirado mirtis, atsirado ir mokslas apie ją. O kai atsirado mokslas, 
atsirado ir pirmieji mokslininkai. Mes pastatėme tanatodromus, 
sukūrėme tanatologijos mokslą. 

Mūsų tikslas buvo paneigti, kad tai, kas vyksta po mirties, yra 
Terra incognita. Savo tikslą pasiekėme. Atskleidėme šydą, dengusį 
paskutinę didžiąją paslaptį - žmonių mirties prasmę. Apie ją kal- 
bėjo visos religijos, daugiau ar mažiau tiksliomis metaforomis ji 
aprašyta visuose mituose, mes pirmieji prakalbome apie ją kaip 
apie „normalaus“ žemyno atradimą. 

Bijojome, kad nespėsime baigti pradėto darbo. Tai, kad Bo- 
eingas 747 lyg netyčia įsirėžė į mūsų namą, yra įrodymas, jog 
užkliudėme „pernelyg aukštus dalykus“. 

Dabar matau, ką mes atskleidėme, bet... negalėsiu to papasa- 
koti. Nes mūsų saitai nutrūko ir puikiai suprantu, kad šį kartą 
tikrai nesugrįšiu į savo senąjį kūną. Kartu su vis siaurėjančia sū- 
kurio srove leidžiamės gilyn į kūgį. Nusileidę atsiduriame prieš 
panašią į sieną minkštą ir nepermatomą membraną. Machas 1* 
buvo pirmoji garso siena, o mes su draugais kadaise pirmąją 
mirties sieną pavadinome Mochu 1. Šiandien visi kartu eina- 
me per ją. 

Prieš pereidamas abejoju. Kiti traukia iš karto. Tiek to. Paju- 
du ir aš. Mes patenkame į... 


Skandalas. Tikras skandalas. Esu paliatyviosios priežiūros slau- 
gė. Kadangi tenka matyti žmonių agoniją, susikūriau teoriją apie 
mirtį. Manau, kad tai, kas vyksta, - skandalas. Supratau, jog sten- 


* Macho skaičius — judančio kūno greičio ir jo atmosferoje skleidžiamo garso 
santykis. 

giamasi elgtis taip, lyg mirties nebūtų. Vaikaičiai mato, kaip vieną 
dieną atvažiuoja greitosios pagalbos automobilis ir išsiveža jų senelį 
į ligoninę. Jo nemato keletą savaičių, o paskui vieną gražų rytą te- 
lefonu pranešama, kad jis mirė. Rezultatas: naujoji karta nemato, 
kas iš tikrųjų yra mirtis. Kai tie vaikaičiai suauga, pasensta ir patys 
susiduria su mirtimi, jie panikuoja. Ne tik dėl to, kad patys turi pa- 
sitraukti, bet todėl, kad susiduria su visiška nežinomybe. Norėčiau 
duoti patarimą vaikaičiams: „Nebijokite aplankyti senelių ligoninė- 
je! Ten gausite didžiausią... gyvenimo pamoką.“ 


Šaltinis: atsitiktinis gatvėje apklaustas žmogus. 


Pereinu pirmąją sieną ir patenku į... Antrąjį Dangų. Juodąją 
visų siaubų zoną. 

Tie siaubai materializuojasi ir įgyja mano vaizduotės gelmėse 
tūnojusių pabaisų pavidalus. Tamsa. Krūpčiojimai. Mane pasi- 
tinka linksmi siaubūnai ir modernūs demonai. 

Ant devynių vienas už kitą statesnių skardžių drąsiai žvelgiu į 
pačius bjauriausius savo košmarus. Bet pagrindinė šviesa negęs- 
ta ir veda mane tiesiai į priekį. 

Prieblandoje drąsiai pasitinku visokius gąsdinimus. Paskui 
pasiekiu dar vienus vartus, nepermatomą membraną. Mochas 2. 


Pereinu ir atsiduriu... 


Esu našlė, buvau su savo vyru iki pat jo paskutinių dienų. Buvo 
penkios merdėjimo fazės. Iš pradžių jis neketino mirti. Reikalavo, 
kad viskas būtų kaip iki šiol ir sakė, kad pasveikęs grįš namo. Kai 
gydytojai pasakė, jog jis pasmerktas, baisiai perpyko. Atrodė, jam 
reikia kaltininko. Apkaltino gydžiusį gydytoją, kad jis niekam tikęs. 
Mane - kad paguldžiau į prastą ligoninę. Neva noriu pasiglemžti jo 
pinigus ir viską padariau tyčia, kad kuo greičiau gaučiau palikimą. 

Visiems priekaištavo, jog jį užmiršo ir retai lanko. Jis buvo toks at- 
grasus, kad net vaikai jį lankė nenoriai. Paskui nurimo ir prasidė- 
jo trečioji fazė, apibūdinčiau ją kaip „pirklio fazę“. Jis lyg derėjosi: 
gerai, aš pasmerktas, bet norėčiau išgyventi iki kito gimtadienio ar 
bent jau iki Pasaulio futbolo čempionato. Kad pamatyčiau pusfinalį. 
Ar nors ketvirtfinalį. 

Kai suprato, jog nieko nebus, puolė į depresiją. Tai buvo baisu. 
Nebenorėjo kalbėti, nebenorėjo valgyti. Lyg staiga būtų visko atsisa- 
kęs. Nebekovojo, prarado visą energiją. Pasidarė panašus į nusenusį 
boksininką, nebegalintį kovoti, susmukusį ringo virvėse ir laukiantį 
paskutinio smūgio. 

Pagaliau prasidėjo penktoji fazė - jis susitaikė. Vėl ėmė šypso- 
tis. Paprašė grotuvo, kad galėtų klausytis mėgstamos muzikos. Ypač 
mėgo Doors, nes tai priminė jam jaunystę. Mirė beveik šypsodama- 
sis, su ausinėmis, klausydamasis Here is the end*, 


Šaltinis: atsitiktinis gatvėje apklaustas žmogus. 


„raudoname savo vaizdinių pasaulyje. Po mėlyno prieškam- 
bario pasaulio ir juodo siaubo pasaulio. Čia materializavosi patys 
vėjavaikiškiausi mano troškimai. 

Esu Trečiajame Danguje. Jaučiu malonumą, karštį, drėgną 
šilumą. Gašlumą. Panašu į mano pačius ekstravagantiškiausius 
seksualinius vaizdinius, labiausiai tramdytus ketinimus. Šiek tiek 
pasimėgauju jais. Smegenys atgaivina labiausiai dirginančias sce- 
nas. Pačios seksualiausios aktorės ir labiausiai gundantys topmo- 
deliai maldauja manęs apkabinti. 

Savo ruožtu žmona ir buvusi meilužė bendrauja su labai gra- 
žiais jaunuoliais. 


* Štai ir pabaiga (angl). 

Noriu čia likti, bet lyg naras, bijantis nutolti nuo savo virvės, 
vėl imu žiūrėti į centrinę šviesą. Taip pereinu Mochą 3. 


Mirtis, trokštama, kad jos nebūtų. Bet iš tikrųjų laimė, kad mir- 
tis egzistuoja, jei jums įdomu, ką aš manau. Nes baisiausia, kas galė- 
tų mums nutikti, tai mūsų pačių amžinumas. Neįsivaizduojate, koks 
nuobodus būtų gyvenimas. Netikite? 


Šaltinis: atsitiktinis gatvėje apklaustas žmogus. 


Ketvirtasis Dangus: oranžinė zona. Šioje zonoje patiri skaus- 
mą dėl bėgančio laiko. Matai iki begalybės horizonte besidrie- 
kiančią mirusiųjų virtinę; ji ne ką judresnė, negu eilė prie kino 
teatro durų. 

Jei tikėsime, kad tai jų drabužiai, kai kurie, atrodo, laukia šim- 
tmečius. Jei jie nėra žuvę filmuojant kokį nors filmą, tai akivaiz- 
du, kad čia mindžikuoja mirusieji labai seniai. 

Jie laukia. 

Ši oranžinė zona, be abejo, yra tai, ką krikščionių religija va- 
dina „Skaistykla“. Suprantu, kad turėtume stoti į eilės galą ir lauk- 
ti. Tačiau jau Žemėje turėjau labai blogą įprotį niekada nepaisyti 
eilių ir visus aplenkti. Beje, toks elgesys man kainavo atmintinų 
pokalbių, neapsieita ir be kumščių. Tiek to, lenkiame. Nors kai 
kurie protestuodami rėkia, kad neturime teisės taip elgtis, niekas 
mūsų nestabdo. 

Kuo toliau traukiame išilgai laukiančiųjų minios, tuo į tolimes- 
nes epochas patenkame: imu atpažinti Homero aprašytų kautynių 
herojus, apie kuriuos skaičiau mokykliniuose vadovėliuose, graikų 
filosofus, jau seniai iš žemėlapio išnykusių valstybių karalius. 

Labai norėčiau paprašyti autografų, bet vieta visai tam ne- 
tinkama. 

Roza, Amandina ir aš skrendame virš mirusiųjų. Atrodo, lyg 
plati upė tekėtų šviesos link (Stiksas?). Įėjimas į oranžinę zoną 
yra ištakos, o kuo toliau keliauji, tuo labiau mirusiųjų eilė siaurė- 
ja ir pagaliau pavirsta į upeliuką. Gilumoje dar viena nepermato- 
ma siena. Pereiname per Mochą 4. 


Niekada negalvoju apie mirtį. Bijau, kad galiu ją prisišaukti vien 
tik mintimis. Gyvenu, gyvenu, paskui tebūnie, kas bus, pamatysime. 


Šaltinis: atsitiktinis gatvėje apklaustas žmogus. 


Pagaliau mes Penktajame Danguje. Geltonoji zona. Išminties 
pasaulis. Čia atskleidžiamos didžiosios žmonijos paslaptys. Pake- 
liui nusigvelbiu keletą vertingų žinių, bet, nelaimė, negalėsiu jų 
perduoti dar gyviems gentainiams, 

Jaučiu didelę išmintį. Ramūs balsai aiškina man dalykus, ku- 
rių niekada gerai nesupratau. Vieną po kito išgirstu atsakymus į 
klausimus, kuriuos vėjavaikiškai uždavinėjau per savo paskutinį 
gyvenimą. 

Mirusiųjų eilė dar susiaurėja. 

Daug mirusiųjų užtrunka, sužavėti atsakymų į visada juos 
kamavusius klausimus. Upeliukas virsta upeliūkščiu. Stengiuo- 
si nesižavėti tais proto gardumynais. Vėl žiūriu į šviesą. Palieku 
Mochą 5 ir patenku į... 

Stebėjimasis. ę 

Taip, sakyčiau, abipusis stebėjimasis. Esu neseniai paleistas iš 
kalėjimo už gerą elgesį, atlikau nemažinamą bausmę - trisdešimt 
metų kalėjimo. Tad galiu kalbėti visiškai atvirai. Nužudžiau ketu- 
riolika žmonių. Kai žudydavau, stebėdavausi matydamas, kad žmo- 
nės apstulbsta, net pasipiktina išgirdę, jog juos nužudysiu. Sakytum, 

jie įsivaizduoja, kad gyvenimas - jų nuosavybė, kaip automobilis, 
šuo, namas. 


Šaltinis: atsitiktinis gatvėje apklaustas žmogus. 


„„Šeštąjį Dangų. Žalioji zona. Čia randu Grožį. Sapnų vizi- 
ja, spalvų ir harmonijos pojūtis. Jaučiuosi bjaurus ir neišprusęs. 
Beje, daugybė mirusiųjų iš velionių upės spiečiasi čia pakerėti 
Grožio. 

Mano žmona Roza trukteli už rankos. Reikia keliauti toliau, 
kol mūsų neužbūrė spektaklis. 

Keliaujame toliau. Mūsų vis mažiau. 

Pereinu Mochą 6 ir patenku į... Septintąjį Dangų, baltąją 
zoną. 

Atrodo, čia mirusiųjų kelionė baigiasi. Iš kalnų grandinės 
sklinda šviesa. Nuo aukščiausio kalno sklinda stipriausia šviesa. 
Pasuku tos viršūnės link. Keliukas veda į Teismo plokščiakalnį. 

Centre ilga mirusiųjų upė pavirtusi į griovį. Ji vos vos juda. 
Kiekviena siela laukia, kol esančioji prieš ją bus pakviesta prie 
langelio, o ji galės žengti žingsnį į priekį ir atsidurti už nubrėžtos 
linijos. 

Roza, Amandina ir aš įsispraudžiame į laukiančiųjų eilę. 

Prie mūsų prieina skaidri būtybė. Vos užmetęs akį jau žinau, 
kas tai. Raktų saugotojas. Rojaus durininkas. Egiptiečiai jį vadino 
nekropolio valdovu Anubiu, induistai - mirusiųjų dievu Jama, 
graikai - keltininku per Stikso upę Charonu, romėnai - sielų pa- 
lydovu Merkurijumi, o krikščionys - šventuoju Petru. 

- Eikite su manimi... 

Aukštas barzdotas žmogėnas, kiek pasipūtęs. 

- Gerai. 

Jis nusišypso ir linkteli galvą. Nuostabu, jis supranta, ką aš sa- 

kau. Nuveda mus tiesiai į Teismo plokščiakalnį. Sustojame prieš 
tris teisėjus, šie tylėdami ima atidžiai mus tyrinėti. Girdžiu, kaip 
kažkur monotoniškai kalba šventasis Petras: 


Pavardė: Pensonas 

Vardas: Mikaelis 

Pilietybė: Prancūzijos 

Plaukų spalva paskutiniame gyvenime: tamsūs 
Akys: rudos 

Ūgis paskutiniame gyvenime: 1,78 metro 
Ypatingos žymės: menkysta 

Silpnybės: nepasitiki savimi 

Stiprybės: smalsumas 


Žinau,kas tie trys teisėjai. Jie mituose irgi skirtingai vadinami: 
Dzeusas, Temidė, Thanatos - graikams. Maatas, Oziris, Totas — 
egiptiečiams. Izanami, Izanagi, Omuagan - japonams, trys ar- 
kangelai: Gabrielius, Mykolas, Rafaelis - krikščionims. 

- Tavo siela bus pasverta, - paskelbia aukščiausias iš visų tri- 
jų, Gabrielius. 

Tai ši ektoplazma tikrai yra mano siela... 

- Teks teisti visus tris kartu, - priduria storiausias, Rafaelis. 

Teismas trumpas. Arkangelai apkaltina mus, kad savo tana- 
tologijos mokslu per anksti ir per daug paviešinome Anapilio 
paslapčių, kurios priklausė tik Didiesiems išrinktiesiems. Mes 
neturėjome teisės atskleisti kitiems žmonėms nei gyvenimo, nei 
mirties prasmės. 

- Kurstomi vien tik smalsumo, jūs išsiaiškinote, jog egzistuo- 
ja Septyni Dangūs, ir pranešėte apie tai žmonėms... nemokamai, 
lyg paprasti pasauliečiai! 

- Niekas iš mūsų niekada nedavė jums leidimo skelbti šios 
slaptos informacijos. 

- Bent jau būtumėte viską užmaskavę parabolėmis, pateikę 
kaip mitą... 

- Bent jau būtumėte ją paskelbę kaip kokį šventą dalyką... 

Arkangelai vardija visus pavojus, kuriuos galėjo sukelti mūsų 
skubotai paskelbtos mirusiųjų pasaulio paslaptys. 

- Žmonės imtų žudytis vien tik iš smalsumo, norėdami kaip 
turistai „apsilankyti“ Rojuje! 
traukti jūsų kenksmingą veiklą. 

Arkangelai manė, kad jiems teks sunaikinti visas knygas apie 
tanatonautus, visus knygynus ir bibliotekas, kuriose yra tų veikalų. 
Jie manė, jog teks suklastoti žmonijos atmintį ir tokiu būdu sunai- 
kinti mūsų paklydimų pėdsakus. Laimė, to neprireikė. Tanatonau- 
tų knyga liko nepastebėta. Keletas atsitiktinių skaitytojų pamanė, 
kad tai tik mokslinės fantastikos kūrinys, kokių daug. Mūsų kny- 
gos niekas nepastebėjo, ji paskendo naujų leidinių jūroje. 

Taip šiandien veikia naujoji cenzūra. Jos principas - ne in- 
formacijos slėpimas, o jos perteklius. Nepageidaujamos knygos 
dingsta tarp gausybės menkaverčių. 

Tad arkangelams nereikėjo patiems veltis į šį reikalą, bet jie 
sunerimo, o mes už tai privalome sumokėti. Vienintelis nuo- 
sprendis: kalti. 

- Kokia bausmė? - klausia Amandina. - Keliausime į pra- 
garą? 

Visi trys arkangelai pasižiūri į ją atlaidžiai. 

- Į pragarą? Apgailestauju, bet tokio nėra. Tėra tik Rojus... 
arba Žemė. Tie, kuriems nepasiseka, nuteisiami grįžti į Žemę ir 
ten reinkarnuotis. 

- Taigi, galima sakyti, kad „pragaras - tai Žemė“ - pajuokau- 
ja arkangelas Rafaelis. 

Arkangelas Gabrielius primena: 

- Reinkarnacijos - tai lyg bakalaureato* egzaminai licėjuje. 
Jei neišlaikai, laikai antrą kartą. O jūs susikirtote. Taigi, jūs naujos 
sesijos starto linijoje. 

Nuleidau galvą. 

Mano žmona Roza, draugė Amandina ir aš, visi pagalvojome 
tą patį: „Dar vienas gyvenimas šuniui ant uodegos.“ 

Kiek žmonių lygiai taip pat dūsavo prieš mus? 

Tačiau kiti mirusieji nekantrauja. Ragina užleisti vietą. Šven- 
tasis Petras palydi iki kalno. Pakylame į viršūnę. Iš jos sklinda 
galinga šviesa, atvedusi mus į Paskutinį teismą. 

Matyti du tuneliai. Įėjimas į vieną iš jų apibrėžtas rusva spal- 
va, į antrą - skaisčiai mėlyna. Per rusvąjį įėjimą keliaujama į 
Žemę reinkarnuotis, per mėlynąjį - į angelų šalį. Nuorodų nėra, 
bet čia ir taip iš karto viskas aišku. 

Paskutinį kartą vos vos linktelėjęs, šventasis Petras palieka 
mus priešais rusvąjį tunelį. 

- Iki pasimatymo po kito jūsų gyvenimo! - lakoniškai tarsteli. 

Einame tuneliu. Pusiaukelėje prieiname nepermatomą plėve- 
lę, panašią į Mochą prie Septynių Dangų. Perėję tą sieną, svirdu- 
liuosime į naują gyvenimą. Amandina žiūri į mane, ji pasirengusi 
keliauti. 

- Sudie, draugai, pasistenkime susitikti būsimame gyvenime. 
tapti nuolatine mano palydove, tad ji tikrai tikisi, kad kitame pa- 
siseks. 


* Prancūzijoje — vidurinio mokslo baigimo egzaminai. 

- Pirmyn į naujus nuotykius, - patetiškai šūkteli skubėdama. 

Roza glaudžiasi prie manęs. Šnibždu jai į ausį tanatonautų 
slaptažodį, sukurtą tuo metu, kai vyko didieji mirusiųjų šalies 
kolonizavimo karai: 

- Tu ir aš, mes kartu prieš kvailius. 

Kadangi neturime kūnų, tai mudviejų ektoplazmos bučiuoja- 
si nesusiglaudusios. Mano lūpos nejaučia nieko, bet visa būtybė 
spinduliuoja. 

- Kartu... - pakartoja ji lyg aidas. 

Sekundę susikabiname rankomis. Pirštų galiukais. Mūsų smi- 
liai susijungia, liečia vienas kitą, paskui išsiskiria. 

Roza nusigręžia, nes nenori, kad ši varginanti akimirka užsi- 
tęstų, ir greitai nukeliauja į savo naująją reinkarnaciją. 

Ką gi, mano eilė. Drąsiai žengiu į koridorių ir kartoju sau, 
kad kitame gyvenime būtinai turiu prisiminti, jog buvau tana- 
tonautas. 

Keliaujant pirmyn dreba visa mano ektoplazma. Pagaliau su- 
žinosiu, kas už šios sienos. 

Kitoje mirties pusėje yra... 


Tvirtai įsikabinti! Tai svarbiausia. Tvirtai įsikabinti ir niekada 
nepamiršti išsitrinti rankų talku. Aš - cirko akrobatas. Trapecinin- 
kas, dirbantis be apsauginio tinklo. Jei tvirtai įsikabinu, žinau, kad 
esu visiškai saugus. Beje, niekada negalvoju apie mirtį ir man nuo 
to tik geriau. Žinau, kad jei imsi žiūrėti į apačią, rizikuosi nukristi. 
Taigi, nežinau, kas yra mirtis. O jei atvirai, tai norėčiau kalbėti apie 
ką nors kita. Ar jau esate matę mano pasirodymą? 


Šaltinis: atsitiktinis gatvėje apklaustas žmogus. 

3. APELIACINIS TEISMAS 


„ranka. Ranka sugriebia mano sielą ir neleidžia nė krustelėti. 

Permatomas žmogelis nutraukia mano žygį ir įniršęs pareiš- 
kia negalįs pakęsti, kad mano byla buvo išnagrinėta jam nedaly- 
vaujant. 

- Procesas neteisėtas, viską teks pakartoti. 

Amandinai ir Rozai viskas irgi galėjo susiklostyti kitaip, bet, 
jų nelaimei, dabar per vėlu. Jos pernelyg toli nuėjo koridoriumi. 
O mano bylą dar galima peržiūrėti. 

Mano pašnekovas - nedidukas barzdočius karščiuojančiu 
žvilgsniu, kurį sunkiai slepia akiniai. Jis mane traukia, stumia, 
atkakliai reikalauja. Sako esąs mano „angelas sargas“. 

Aš turėjau angelą sargą? Kuris stebėjo, ką aš darau? Galbūt 
padėjo man... Ta žinia mane ir nuramina, ir nustebina. Taigi, aš 
buvau ne vienas. Visą gyvenimą mane kažkas lydėjo. Pažvelgiu 
atidžiau. 

Trapus siluetas, barzdikė, devyniolikto amžiaus akiniai... At- 
rodo, kažkur esu jį matęs. 

Žmogelis prisistato: Emilis Zolia. 

- Ponas Emilis Zolia, Žerminalio autorius? 

- Jūsų tarnas, pone. Bet ne laikas žarstyti komplimentus. Lai- 
kas nelaukia. Paskubėkime. 

Ima aiškinti. Kad stebėjo mano gyvenimą nuo pat pradžių ir 
tikina: dabar privalau nenusileisti. 

- Intriguojantis dalykas... karma buvo gera. Nuopuolio išven- 
gė. Be to, nesilaikyta sielų teismo proceso taisyklių. Teismas ne- 
teisingas. Neteisingas. Antisocialus. 

Emilis Zolia paaiškina: pagal galiojančius Rojaus teismo įsta- 

tymus sveriant mano sielą angelas sargas privalėjo dalyvauti, kad 
esant reikalui galėtų pabūti advokatu. 

Jis išstumia mane iš tunelio ir vedasi prie plokščiakalnio, kur 
iškilmingai tebesėdi trys arkangelai. Atsidūręs prieš teisėjus jis 
visus išstumdo, reikalauja bylą nagrinėti iš naujo. Grasina viską 
atskleisti. Tikina, jog jam dalyvaujant viskas taps teisėta. Reika- 
lauja laikytis Rojaus gyvenimo taisyklių. Šėlsta: 

- Kaltinu arkangelus, kad neteisingai pasvėrė mano kliento 
sielą. Kaltinu arkangelus, kad skubotai išnagrinėjo jiems nepa- 
tikusią bylą. Galų gale kaltinu dangiškąjį teismą, kad turėjo tik 
vieną tikslą - kuo greičiau atsikratyti sielos, kurios vienintelė 
nuodėmė - smalsumas! 

Trys arkangelai tikrai nesitikėjo tokio spektaklio. Juk ne kas- 
dien atsiranda drįstančiųjų užginčyti kokį nors jų sprendimą. 

- Pone Zolia, prašyčiau. Gerbkite dangiškojo teismo nuo- 
sprendį. 

- Apie tai negali būti nė kalbos, pone arkangele Gabrieliau. 
Sakau ir galiu pakartoti, jog nagrinėdami tik tanatonautų veiks- 
mus, teisėjai, kaip privalėtų, neišnagrinėjo mano kliento gyveni- 
mo ir veiklos. Tačiau pradėti reikia nuo to. Tvirtinu, jog Mikaelis 
Pensonas gyveno pavyzdingai. Geras vyras, geras šeimos tėvas, 
geras pilietis, puikus draugas, artimieji žinojo, jog gali juo pasi- 
kliauti. Gyveno teisingai ir dorai. Visiems buvo dosnus, o koks 
atlygis? Nuteisiamas grįžti kentėti į Žemę. Neleisiu, kad jo siela 
taip lengvabūdiškai būtų pasmerkta. 

Šiek tiek patylėjęs vėl prabyla Rafaelis: 

- Na... Kokia jūsų nuomonė, pone Pensonai? Man atrodo, jog 
galų gale jūs labiausiai suinteresuotas. Ar pageidaujate dar kartą 
stoti prieš mūsų teismą? 

Dabar greta manęs nebėra tų, kuriuos mylėjau: Rozos, Aman- 

dinos, Raulio, Fredžio, ir aš nematau prasmės. Tačiau turiu pri- 
pažinti, kad Emilio Zolia įkarštis daugiau nei užkrečiamas, ir pa- 
galvoju - jei jis nebūtų gynęs Dreifuso, pastarojo byla, be abejo, 
niekada nebūtų peržiūrėta. 

- Noriu, kad mano byla būtų... peržiūrėta. 

Emilis Zolia švyti. 

Teisėjų veidai apsiniaukia. 

- Gerai, tiek to, tiek to, pasversime sielą iš naujo, - nusileidžia 
arkangelas Mykolas. 


Po motinos mirties ėmiau manyti, jog gyvenimas nebeturi pras- 
mės. Aš gyvas, sutinku, bet gyvenu tik prisiminimais apie ją. Man ji 
buvo viskas. Dabar aš žuvęs. 


Šaltinis: atsitiktinis gatvėje apklaustas žmogus. 


Pagaliau mano byla gali būti nagrinėjama laikantis proce- 
dūrų. Trys arkangelai imasi nagrinėti mano buvusį gyvenimą ir 
pradeda aiškinti, ką padariau gera ir ką bloga. Mano veiksmai 
vertinami remiantis tokiais kriterijais: evoliucija, empatija, dė- 
mesys, noras daryti gera. Mano gyvenimas slenka lyg trumpų 
akimirkų mozaika, lyg vaizdajuostės kadrai, vieni pagreitinti, kiti 
sulėtinti. Kartais ties kuriuo nors kadru sustojama, kad galėčiau 
geriau suprasti, kas iš tikrųjų tada įvyko. 

Pagaliau aiškiai iš toli galiu pažvelgti, ką padariau, kai buvau 
Mikaelis Pensonas, Iki mane nuteis, teisiu save pats. Keistas jaus- 
mas. Tai toks buvo mano gyvenimas? Pirmiausia mane sukrečia, 
kad iššvaisčiau nemažai laiko. Bijojau. Suprantu, jog mane visada 
kaustė nežinomybės baimė. 

Būtybei, kurios pagrindinis bruožas yra smalsumas, tai di- 
džiausias pasiekimas ir paradoksas. 

Kiek pastangų toje baimėje! O didžiulis smalsumas leido man 
išvengti sąstingio, įvairiausių sklerozių. Galėjo būti ir blogiau. 

Žvelgdamas į save, dar prisimenu polinkį į „atsiskyrėlio gyve- 
nimą“. Kiek sykių norėjau būti vienas, ramus, toli nuo savo gen- 
tainių kokioje nors negyvenamoje saloje ar namelyje, patupdy- 
tame ant kalno... J 

Matau savo gyvenimą kaip meno kūrinį, o arkangelai, uolūs 
jo kritikai, aiškina, kaip dar būčiau galėjęs jį patobulinti ir kuo 
jis buvo nepakartojamas. Nedvejodami sveikina mane už kai ku- 
riuos itin girtinus darbus. 

Kitos mano gyvenimo akimirkos ne tokios šlovingos. Dažniau- 
siai smulkios niekšybės. Beveik visos dėl nuolatinės ramybės. 

Kiekvienas darbas ilgai aptarinėjamas. Mano advokatas daro 
viską, ką gali. 

Arkangelas Mykolas suskaičiuoja gerus ir blogus taškus. 
Girdėjau, jog turiu surinkti 600, kad mane atleistų nuo prievo- 
lės reinkarnuotis. Skaičiuojama labai tiksliai: kiekvienas mažas 
melas, kiekvienas širdies polėkis, kiekvienas išsižadėjimas, kiek- 
viena iniciatyva vertinami gerais arba blogais taškais. Pagaliau 
arkangelas Mykolas paskelbia rezultatą: 597 iš 600. 

Nepavyko. Trūko labai nedaug, bet vis dėlto nepavyko. 

Mano advokatas pašoko. 

- Kaltinu, jog šie skaičiai sufalsifikuoti, ir reikalauju perskai- 
čiuoti. Pradėkime nagrinėti visus faktus po vieną iš eilės. Kaltinu... 

Už mūsų girdžiu nekantriai dūsaujančias sielas, laukiančias 
eilės, kol bus pasvertos. Arkangelas Gabrielius, aiškiai nebegalin- 
tis pakęsti visų tų „kaltinu“, nuolat kartojamų mano angelo sargo, 
pasiduoda: arkangelams susitarti pakanka sekundės, taip dabar 
jie skuba mūsų atsikratyti. Naujas nuosprendis: 

- Gerai, labai gerai, pakaks, jūs laimėjote. Suapvalinsime iki 
600. Jūs atleidžiamas nuo reinkarnacijų ciklo. Galite sakyti, jums 
pasisekė, kad turėjote tokį atkaklų angelą sargą, - sako šventasis 
Mykolas. 

Sužavėtas Emilis Zolia ploja. 

- Teisybė visada nugali. 

Arkangelai praneša, jog, surinkęs 600 taškų, tapau šešetuku. 

- O kas yra šešetukas? 

- Būtybė, kurios sąžinės laipsnis šeši. Dabar panorėjęs galėsi 
visiškai atsikratyti savo kalėjimo - kūno. 

Taigi, galiu rinktis. Galiu grįžti į Žemę ir ten reinkarnuotis į 
Didįjį Įšventintąjį, kurio pareiga - gyventi su žmonėmis ir ska- 
tinti jų evoliuciją; tokiu atveju apie Rojų liks tik migloti prisimi- 
nimai. Kitas sprendimas - tapti angelu. 

- O kas yra „angelas“? 

- Šviesos būtybė, globojanti trijų žmonių sielas. Angelo už- 
duotis - padaryti, kad bent viena iš jų evoliucionuotų ir taip pat 
išeitų iš reinkarnacijų ciklo. Kaip Emiliui Zolia pavyko tai pada- 
ryti su tavimi. 

Mąstau. Abu sprendimai gundantys. 

- Paskubėk, už tavo nugaros dar aibė klientų, - niurna arkan- 
gelas Gabrielius. - Taigi, ką renkiesi? 


Mirtis? Nėra ko bijoti. Žinau, jog turiu angelą sargą, saugantį 
nuo visų pavojų. Kai kartą ėjau per gatvę, intuicija man pašnibž- 
dėjo, kad reikia žengti žingsnį atgal. Tikėsite ar ne, vos žengtelėjau 
atgal, mane vos užkliudė motociklas, nebuvau jo pastebėjęs. Esu įsi- 
tikinęs, jog mane perspėjo angelas sargas. 


Šaltinis: atsitiktinis gatvėje apklaustas žmogus. 


=——-. 

4. ANGELAS 


- Renkuosi angelą. 

- Teisingas pasirinkimas, nesigailėsi, - patikina Emilis Zolia. 

Arkangelai skubina mus užleisti vietą kitiems. Angelas sargas 
vedasi mane prie įėjimo į antrąjį kalno tunelį. Sienos skleidžia ryš- 
kiai mėlyną šviesą, lyg tai būtų iš vidaus apšviestas deimantas. 

Emilis Zolia palieka mane prieš šią didelę apšviestą olą, bet 
nepamiršta paskutinį kartą paspausti rankos. Žengiu į tunelį. Kelią 
užtveria membrana. Pakeliu ją lyg teatro uždangą. Kitoje pusėje 
koridoriaus viduryje pamatau nerūpestingą išsitempusią būtybę. 

— Sveiki atvykę pas angelus, aš - jūsų angelas instruktorius. 

- Angelas instruktorius? Kokia dar naujiena? 

- Po angelo sargo angelas instruktorius toliau formuoja sielą, - 
praneša man lyg savaime suprantamą dalyką. 

Stebiu jį. . 

Jis panašus į Kafką. Atsikišusios ilgos ausys. Akys lyg migdo- 
lai. Trikampis lapės snukutis. Karščiuojantis žvilgsnis. 

- Mano pavardė Velsas. 

- Velsas? Tas Velsas? 

Jis išspaudžia šypseną. 

- Ne, ne. Aš - Edmondas Velsas, nieko bendra su H. G. Velsu 
arba Orsonu Velsu. Tai mano homonimai, jei juos turėjote galvo- 
je... Nesvarbu, man patinka mano pavardė. Žinote, ką tai reiškia 
angliškai? „Šulinys.“ Manykite, jog esu tas, iš kurio galite „semti“, 
kiek tik norite. Kadangi teks būti kartu, sakykime vienas kitam tu. 

- Aš - Pensonas, Mikaelis Pensonas. Nieko bendra su paukš- 


čiu*. 


* Pinson prancūziškai reiškia kikilis. 

Jis smagiai pliaukšteli man per petį, bet nieko nepajuntu. 

- Malonu susipažinti, angele Mikaeli. 

Man keista girdėti žodį „angelas“, tariamą prieš vardą, pana- 
šiai kaip „gydytojau“ arba „advokate“. 

- Kas buvote aname gyvenime? - klausiu. 

- Paskutiniame gyvenime, prieš išeidamas iš reinkarnacijų 
ciklo? Na, panašiai kaip tu, sakykime, buvau savos srities tyri- 
nėtojas. Bet domėjausi ne „nepaprastomis aukštybėmis“, o labiau 
„nepaprastomis gilybėmis“... Požemiu. 

- Požemiu? 

- Taip, gyvybe po planetos luobu. Tikrais girių kaukais. 

Einame greta tuneliu, kuris perėjus kalną nesibaigia. Staiga 
sustoju. 

- Edmondas Velsas. Edmondas Velsas... 

Susimąstęs kartoju tą pavardę. Skaičiau ją laikraštyje. Mąstau, 
kol kai ką prisimenu. Viskas aišku: 

- Nebuvote įpainiotas į insekticidų gamintojų žmogžudystės 
bylą? 

- Karščiuoji? 

„Tikrais girių kaukais“... Suraukiu kaktą. 

- Juk jūs sukūrėte mašiną, kad būtų galima bendrauti su 
skruzdėlėmis! 

- Pakrikštijau tą aparatą „Rozetės akmeniu“, nes jis tapo tar- 
pininku tarp dviejų pačių tobuliausių planetos civilizacijų, nors 
abi jos negalėjo susikalbėti ir viena kitos įvertinti: tai žmonės ir 
skruzdėlės. 

Man dingtelėjo, jog jis pajuto ilgesį savo išradimui, paskui tęsė: 

- Išmokysiu tave angelo amato, sužinosi pareigas, darbo me- 
todus ir įgaliojimus. Svarbiausia, niekada nepamiršk, kad būti čia 
jau savaime yra DIDŽIULĖ PRIVILEGIJA. 

Jis aiškiai dėsto: 

— AR BENT JAU SUPRANTI, KAD NEBEATGIMTI YRA 
GERIAUSIA DOVANA, KURIOS GALI TIKĖTIS ŽMOGUS? 

Pradedu suprasti, kad išsilaisvinau iš reinkarnacijų ciklo. 

- Tai ko jūs mane mokysite, pone Velsai? 


5. ENCIKLOPEDIJA 


GYVENIMO PRASMĖ. „Viso ko tikslas yra tobulėjimas.“ 
Pradžioje buvo... 
Nulis: tuštuma. 
Tuštuma evoliucionavo į materiją. O iš materijos atsirado... 
Vienas: mineralas. 
Paskui mineralas evoliucionavo į gyvą būtybę. O iš to atsirado... 
Du: augalai. 
Paskui augalai evoliucionavo į judančias būtybes. O iš to atsi- 
rado... 
Trys: gyvūnai. 
Po to gyvūnai evoliucionavo į sąmoningą būtybę. Iš to atsirado... 
Keturi: žmogus. 
Paskui žmogus evoliucionavo tiek, jog jo protas tapo išmintin- 
gas. O iš to atsirado... 
Penki: protingas žmogus. 
Paskui protingas žmogus evoliucionavo tiek, jog tapo grynu, 
nuo materijos išlaisvintu protu. O iš to atsirado... 


Šeši: angelas. 


Edmondas Velsas, 
Sąlyginio ir absoliutaus pažinimo enciklopedija, V tomas 

6. EDMONDAS VELSAS 


- Taigi, aš esu šešetukas? 

- Taigi, tu esi „angelas“, - pataiso Edmondas Velsas. 

- Visada įsivaizdavau angelus su aureolėmis virš galvos ir 
sparniukais ant nugaros. 

- Tas įvaizdis susijęs su senais laikais. Aureolė yra pakreip- 
ta metalinė plokštelė, romėnai jomis pridengdavo krikščionių 
šventųjų statulas, kad apsaugotų jas nuo paukščių išmatų. O 
sparneliai ant nugaros atsirado iš Mesopotamijos tradicijos, kai 
ataugos ant nugaros reiškė dangišką kilmę. Būta sparnuotų žir- 
gų, jaučių, liūtų... 

- O kas pasikeičia, kai tampi angelu? 

Žiūriu į savo ranką. Įvairiaspalvis ratilas, kurio dar nebuvau 
matęs, juosia mano kūną švytėdamas ryškiai mėlyna šviesa. 

- Fizinės modifikacijos nėra svarbiausias dalykas, — tęsia 
Edmondas Velsas, - naujoji būsena pirmiausia modifikuoja tavo 
požiūrį į gyvas būtybes ir negyvus daiktus. 

Edmondas Velsas papasakoja, koks bus mano naujasis ama- 
tas, Man bus patikėtos trys inkarnuotos sielos. Turėsiu suktis taip, 
kad bent viena iš jų evoliucionuotų iki 600 taškų, taptų šešetuku 
ir išeitų iš reinkarnacijų ciklo. Man teks stebėti, padėti ir lydėti 
trijų žemiečių gyvenimus. Jiems mirus, kai trys arkangelai svers 
jų sielas, būsiu jų advokatas. 

- Kaip ką tik man buvo Emilis Zolia? 

Edmondas Velsas patvirtina. 

- Dėl šios sėkmės Emilis Zolia galėjo pereiti į aukštesnį an- 
gelų evoliucijos lygį. 

Dabar supratau, kodėl Emilis Zolia buvo toks atkaklus su 
mano teisėjais, o paskui džiūgaudamas išsinešdino. 

- Ką reiškia „aukštesnis angelų evoliucijos lygis“? 

Mano mentorius aiškina, jog po kiekvieno etapo įgysiu ati- 
tinkamų žinių. Tad jei noriu patekti į aukštesnį pasaulį, pirmiau- 
sia turiu stengtis būti geras angelas. 

Besišnekučiuodami pasiekėme tunelio galą. Išėjimas, kaip ir 
įėjimas, švyti ta pačia ryškiai mėlyna deimanto šviesa. Prieš mus 
driekiasi „angelų šalis“. 5 


Angelai? Ne, gaila, bet aš jais netikiu. Visa tai tėra mados reika- 
las. Kartais madingi angelai, kartais nežemiškos kilmės būtybės. At- 
siranda apie ką mąstyti dykinėjantiems ir prietaringiems žmonėms. 
Tada jie pamiršta nedarbą ir ekonominę krizę. 


Šaltinis: atsitiktinis gatvėje apklaustas žmogus. 


7. ANGELŲ ŠALIS 


Žiūriu į atsivėrusią prieš akis bekraštę panoramą. 

- Tu neprivalai vaikščioti žeme, - paaiškina Edmondas Vel- 
sas.- Čia nėra gravitacijos, mes esame išlaisvinti iš materijos dik- 
tuojamų sąlygų. Gali judėti erdvėje, kur nori, kaip nori. 

Jei paviršius nebūtų skaidrus ir balsvokas, galėtum pamanyti 
esąs „normalioje“ žmogui įprastoje aplinkoje. 

Edmonas Velsas nurodo keletą orientyrų. 

- Vakaruose - lyguma, kur angelai vaikštinėja, kai nori pa- 
sikalbėti. Šiaurėje - statūs kalnai su pirmykščių žmonių olomis, 
kad angelai galėtų pabūti vieni, kai nori ramybės. Eime, lipkime. 

Nuo čia teritorija panaši į akį. Iš tikrųjų, šio balto ištįsusio 
migdolo centre matyti apvalus turkis. Lyg akies rainelė. Tai blyš- 
kiai melsvų medžių giraitė. 

Viduryje rainelės lyg akies vyzdys spindi juodas ežeras. Bet 
ežeras nėra apvalus kaip žmogaus vyzdys, jis labiau... širdies for- 
mos. Imu manyti, jog Rojus yra į mane žiūrinti turkio akis su 
juoda širdimi centre. 

- Tai Pradėjimų ežeras, - praneša Edmonas Velsas. 

Priartėjame prie šios tamsesnės zonos. Ją supantys turkio 
medžiai panašūs į itališkas pušis tankiomis plokščiomis viršū- 
nėmis. 

Po medžiais - angelai. Dauguma sėdi po šakomis, parietę ko- 
jas, levituodami, metras virš paviršiaus, prieš juos - trikampiu po 
tris išdėstyti rutuliai. Angelai labai susidomėję juos stebi. Vieni 
nervinasi, kiti susijaudinę ir nuolat kilnojasi nuo vieno rutulio 
prie kito. 

Driekiasi kilometrai - tūkstančiai tokių stebinčių angelų. Ste- 
biu juos, bet mano instruktorius jau traukia mane aukštyn. 

- Kokie čia medžiai? 

- Tai netikri medžiai, jų paskirtis - priimti ir skleisti iš žemės 
sklindančias bangas. 

Apsisukame. Pietuose pastebiu slėnių, kuriuose angelai ren- 
kasi į „nedidelius sambūrius“. 

Pasukame į šoną. 

Vakaruose - kitas įėjimas, spindintis žalia deimantine šviesa. 
Viskas šviesu ir skaidru, spinduliuoja. Ežeras spinduliuoja juo- 
dai, medžiai - turkio spalva, paviršius - balta perlamutrine. 

- Safyro vartai - įėjimas į angelų šalį, tu pro juos įėjai. 

Edmondas Velsas rytuose parodo olą, spindinčią žaliai. 

- Tai - Smaragdo vartai, išėjimas, pro juos išeisi, kai baig- 
si angelo misiją. Eime pasikalbėti į vakarų lygumas. Žinau ten 
ramų kampelį, kur mums bus patogu bendrauti per pirmąją pa- 
moką. 

Pirmosios Edmundo Velso pamokos tema - skaičių paslaptis. 
Jis paaiškina, jog Vakaruose naudojami simboliai yra indėniškos 
kilmės ir mums nurodo, kaip evoliucionuoja gyvenimas. Hori- 
zontalus brūkšnys reiškia prieraišumą; kreivė - meilę; susiker- 
tančios tiesės - pasirinkimą. 

1: mineralas. Paprastas vertikalus brūkšnys be kreivės ar ho- 
rizontalios linijos. Jokio prieraišumo, jokios meilės. Mineralas 
nejautrus. 

2: augalas. Linija leidžiasi į paviršių: šaknys ją pritvirtina prie 
paviršiaus. Viršuje meilės kreivė nukreipta į dangų: lapai arba 
žiedai mėgsta šviesą. 

3: gyvūnas. Dvi meilės linijos. Gyvūnui patinka ir žemė, ir 
dangus. Bet nėra horizontalaus brūkšnio, tad jis nėra prie nieko 
prisirišęs. Taigi, jį valdo emocijos. 

Pagalvoju, jog jau girdėjau tokią teoriją. Kodėl man ją karto- 
ja? Gal mane vertina kaip kvailą būtybę? 

- Informacija, kurią perduoda indėnų simbolių formos, - tę- 
sia Velsas, - tau atrodo paprasta, tačiau ji atskleidžia visus slėpi- 
nius, visas paslaptis, visus proto evoliucijos vingius. Todėl svarbu 
ją kartoti ir nuolat prisiminti. Pasaulis evoliucionuoja pagal in- 
dėnų simbolių reikšmes. 

Edmondas Velsas vėl grįžta prie brėžinių ant debesų grindų. 

- 4: žmogus. Jo simbolis - kryžius. Vadinasi, jis gali rinktis. 
Jis yra kryžkelėje, kurioje tenka rinktis, kuria kryptimi eiti toliau. 
Taigi, žmogus turi alternatyvą: grįžti į trečią - gyvūno - stadiją 
ar kilti aukščiau. 

Pirštų galais instruktorius nubraižo penketą. 

- 5; išmintis. Tai horizontali linija, simbolizuojanti prisiriši- 
mą prie dangaus, ir meilės kreivė, krypstanti į žemę. Ji plevena 
Žmogaus galvoje, o žmogus myli žemę... 


"REB THEUSTEPHNEPMPTMNTREPMAS 

- Galima teigti, jog tai dvejetuko priešingybė, - sakau jam, - 
pagaliau įsitraukęs į pamoką. 

- „„Penketukas bando evoliucionuoti... jis labiau linkęs į pro- 
tą. Visada nori daugiau laisvės. Visada linkęs į sudėtingus daly- 
kus. Penketukas nori išsilaisvinti iš kūno gniaužtų, nes kūnas ke- 
lia baimę ir skausmą. Jis nori tapti šešetuku. 

Velsas rašo 6. 

- Šešetukas tėra viena kreivė. Meilės kreivė, nes angelas myli. 
Pažiūrėk į šią spiralę. Jo meilė - iš dangaus. Paskui leidžiasi į 
žemę ir vėl kyla į savo centrą. Ta meilė apeina viską ratu ir siekia, 
kad jis imtų mylėti pats save. 

- Visi šešetukai yra tokie? 

- Ne, visi šešetukai yra gabūs, tai ir viskas. Tikiuosi tave pa- 
keisti tiek, kad taptum vertas to vardo. 

- O septynetukai? | 

Edmondas Velsas iš karto paniursta. 

- Šiandien pamoką baigsime ties šešetukais. Tu gali pažinti 
tik tiek, koks pats esi. Susitelk į dabarties darbą ir nesiblaškyk. 
Nesu mašina, galinti atsakyti į visus klausimus. Eikš! 

Jis vėl pakyla virš paviršiaus. Turiu įprasti, kad galiu judin- 
ti savo kūną trimis matmenimis, lyg paniręs po vandeniu. Bet 
panėrus judesius varžo ir lėtina vandens pasipriešinimas, o čia 
kiekvienas judesys lengvas. 

Yra ir daugiau naujovių, prie kurių turėsiu priprasti, pavyz- 
džiui, nekvėpuoti. Konstatuoju, jog beveik nevalingai mano kū- 
nas judėjo plaučių ritmu. Lyg subtilus metronomas skanduotų 
visus mano judesius. Čia jo nebeliko. Esu beribiame laike ir ne- 
materialus. 

Edmondas Velsas praneša, jog dabar pasirinksime figūras, 
su kuriomis turėsiu sužaisti savo partiją. Nutempia mane virš 

juodo, širdies formos ežero centre. Gerai įsižiūrėjęs atskiriu pa- 
viršiuje atsispindinčius vaizdus. Ežeras atrodo lyg platus hori- 
zontalus ekranas, sudarytas iš tūkstančių mažų ekranų mozaikos. 
Kiekviename juda nuogi apsikabinę žmonių kūnai. Negaliu pasi- 
trinti akių, nes jų neturiu. Aš nesapnuoju, ten tikrai mylisi poros. 

- Tai... pornografinių filmų kampelis? 

Jis gūžteli pečiais. 

- Tai Pradėjimų ežeras, neseniai virš jo perskridome. Čia tu 
pasirinksi tėvus tų būtybių, kuriomis užsiimsi. 

Aplink mus sklando kiti angelai su savo instruktoriais ir taip 
pat stebi tuos mažus ekraniukus, banguojančius ežero paviršiuje. 

- Žiūrėdamas, kaip jie mylisi? 

— Būtent. Bet prieš tai atskleisiu didelę paslaptį. Sielos san- 
darą. 


8. ENCIKLOPEDIJA 


SIELOS SANDARA. Iš pradžių žmogaus sielą buvo galima apibū- 
dinti trimis veiksniais: paveldėjimu, karma, laisva valia. Pro- 
porcijos buvo tokios: 

25 procentai - paveldėjimas, 

25 procentai - karma, 

50 procentų - laisva valia. 

Paveldėjimas: tai reiškia, jog iš pradžių ketvirtadalį sielos vei- 
kia genų kokybė, auklėjimo kokybė, gyvenimo vieta, tėvų gy- 
venimo aplinkos kokybė. 

Karma: tai reiškia, jog iš pradžių ketvirtadalį sielos veikia ele- 
mentai iš ankstesnio gyvenimo - nenumalšinti troškimai, klai- 
dos, žaizdos ir t. t., tai nuolat plevena jo pasąmonėje. 

Laisva valia: tai reiškia, jog iš pradžių siela pusę sprendimų pri- 
ima pati, be jokio išorės įsikišimo. 

25 procentai, 25 procentai, 50 procentų - tokios proporcijos 
iš pradžių. Su 50 procentų laisvos valios žmogus paskui gali 
sudėtį modifikuoti. Jis gali atsikratyti paveldėjimo įtakos labai 
jaunas vengdamas tėvų poveikio. Arba atsikratyti karmos ne- 
kreipdamas dėmesio į pasąmonės veikimą. Arba priešingai — 
gali atsisakyti laisvos valios ir sutikti būti tik savo tėvų ir pasą- 
monės žaisliuku. Taip ratas užsidaro. Didžiausias paradoksas 
yra tas, jog žmogus laisva valia gali atsisakyti... laisvos valios. 


Edmondas Velsas, 
Sąlyginio ir absoliutaus pažinimo enciklopedija, IV tomas 


9. TRYS PRADĖJIMAI: GIMIMAS - 9 MĖNESIAI 


Žiūriu į tuos žmones labai jaudindamasis. Jei gerai supratau, 
rinkdamasis poras lemsiu 25 procentus paveldėjimo žmonių, su 
kuriais teks dirbti. 

Sklandau virš Pradėjimų ežero. Žiūrinėju ekranus. Poros iš 
visų žemynų, visų šalių, visų tautų. 

Vieni glėbesčiuojasi lovose, kiti juda ant virtuvės stalų, liftų 
kabinose, paplūdimiuose, tankiuose miškuose... 

Keisti vaizdai tų žmonių, užkluptų tokiu metu, kuris laiko- 
mas vienu slapčiausių, vienu intymiausių. Kaip išsirinkti? Įpratęs 
pasikliauti intuicija, galiausiai sustoju prie poros, kurios judesiai 
gana harmoningi. Vyras tamsiaplaukis, išblyškusio, rimto veido. 
Moteris taip pat tamsių, ilgų plaukų, malonios išvaizdos. Paro- 
dau į juos pirštu. 

- Šitie, - sakau. 

Edmondas Velsas paaiškina, jog tai prancūzų šeima iš Perpin- 
jano. Pavardė Nemrodai. Pasiturintys knygyno savininkai. Šeima 
gausi. Keturios dukros. Dar katė. Instruktorius lengvai stukteli į 
ekraną ir tokiu būdu praneša, jog pradėjimas rezervuotas. 

- Dabar joks kitas angelas negalės jo iš tavęs atimti. 

Paskui nagrinėja pradedančiųjų DNR ir paskelbia rezultatą: 

- Mmm... 

- Kas? 

- Nieko rimta. Kvėpavimo takų ligos iš gimdytojo pusės. Jis 
kosčios. 

- O iš gimdytojos pusės? 

Mano mentorius vėl tiria. 

- Rausvi plaukai. 

Imu vaizduotis, kaip spermatozoidas susitinka su neapvai- 
sintu kiaušinėliu. Matau, kaip dvidešimt trys vyriškos chromo- 
somos susilieja su dvidešimt trimis moteriškomis chromoso- 
momis. 

- Bus mergaitė ar berniukas? 

Jis atidžiai stebi, kaip susilieja dvi ląstelės ir praneša: 

- XY, bus berniukas. Paieškokime kitos poros. 

Ilgai ieškau ir galų gale išrenku porą medaus spalvos oda. 
Nuogi jie abu tokie gražūs, jog iš jų susijungimo gali gimti tik 
nuostabus kūdikis. 

- Juodaodžiai amerikiečiai iš Los Andželo, - praneša Edmon- 
das Velsas. 

Motina manekenė, tėvas aktorius. Pavardė Šeridanai. Pasi- 
turintys. Stambieji buržua. Tai pirmas jų vaikas, labai jo troško, 
norėdama pastoti, motina gydėsi specializuotoje ligoninėje, prieš 
tai ilgai bijojo, jog yra nevaisinga. Gimdytojų DNR daugiau nei 
geras. Fizinis luošumas neįmanomas. 

- XX, bus mergaitė. 

Mastau, jog klasifikacija XX, XY sutampa su aprašytąja Bibli- 
joje. Garsusis Adomo „šonkaulis“ galbūt tėra paprasčiausia apa- 
tinė X dalis, pavirtusi į Y. 

Rinkdamasis paskutinę porą vėl pasikliauju intuicija. 

- Rusai iš Sankt Peterburgo, - praneša Edmondas Velsas. - Če- 
kovai. Skurdžiai. Tėvas su motina bedarbiai. Tai jų pirmas vaikas. 

Pora susipažino neseniai ir gyvena atskirai. Turbūt šeima nebus 
pilna. Gimdytojų DNR puikus. XY, gims labai tvirtas berniukas. 

Edmondas Velsas ilgai kažką tikrina bangomis, kurių dažnį iš 
mudviejų žino tik jis. Pakelia galvą ir praneša: 

- Du berniukai ir mergaitė, puikus rinkinys. Prancūzas bus 
prastos sveikatos, amerikietė normalios, rusas labai geros. Taip 
pat galėsime patikrinti, ar tikrai jų sveikata bus tokia. 

Pasitrina rankas. 

- Nuostabu, iš tiesų nuostabu! - šūkteli, sukuria savo sme- 
genyse tris registracijos korteles ir tuoj pat perrašo jas į mano 
smegenis. 

Dar pamąsto ir priduria: 

- Iš to, ką galiu nuspėti dabar, prancūzo vardas bus... Žakas, 
amerikietės... Venera, o ruso... Igoris. Na štai, trys puikūs „klientai“. 

- „Klientai“? 

- Tai techninis čia vartojamas terminas kalbant apie sie- 
las, su kuriomis teks dirbti. Nes mes lyg ir advokatai, ginantys 
klientus. 

- O ką dabar turiu daryti su savo „klientais“? 

- Laukti septynis mėnesius, kol sužinosime, kokią karmą jie 
gaus. 

- Septyni mėnesiai, tai ilgai! 

- Apačioje taip, čia ne. Čia laikas reliatyvus, o ne absoliutus. 

Velsas nusišypso. 

- Beje, laikas reliatyvus visiems, nes kiekvienam jis slenka 
nevienodai. 

Ima atmintinai cituoti: 

- Jei nori sužinoti, kiek verti metai, paklausk studento, kuris 
neišlaikė egzamino. 

Jei nori sužinoti, kiek vertas mėnuo, paklausk motinos, kuri 
pagimdė prieš laiką. 

Jei nori sužinoti, kiek verta savaitė, paklausk savaitraščio lei- 
dėjo. 

Jei nori sužinoti, kiek verta valanda, paklausk įsimylėjėlio, be- 
laukiančio pasimatymo. 

Jei nori sužinoti, kiek verta minutė, paklausk skubančio žmo- 
gaus, kuris pavėlavo į autobusą. 

Jei nori žinoti, kiek verta sekundė, paklausk to, kuris prarado 
artimą žmogų automobilio avarijoje. 

Jei nori žinoti, kiek verta tūkstantoji sekundės dalis, paklausk 
olimpinių žaidynių sidabro medalio laimėtojo. 

Pokštaudamas mano mentorius priduria: 

- Jei nori sužinoti, koks bus žmogaus likimas, paklausk savo 
angelo instruktoriaus. Mes nesileidžiame į smulkmenas, į ne- 
reikšmingus mūsų klientų gyvenimo tarpsnius. Nagrinėjame tik 
svarbiausias akimirkas ir lemiamus sprendimus. 

Edmondas Velsas nutolsta. Reikia instruktuoti kitus prade- 
dančiuosius angelus. 

Aš sužavėtas lieku stebėti, kaip ežere atsispindi tūkstančių 
besimylinčių porų pradėjimai, čia bus pradėta naujoji žmonija. 
Kyla noras juos padrąsinti, nes kuo daugiau malonumo jie pajus 
pradėdami, tuo, manau, tie pradėjimai bus sėkmingesni. 

10. ENCIKLOPEDIJA 


GEMALINĖ LĄSTELĖ. Ilgai buvo manoma, jog kiaušialąstę apvai- 


11. 


sina greičiausias spermatozoidas. Šiandien žinoma, kad taip at- 
sitinka ne visada. Šimtinė spermatozoidų vienu metu pasiekia 
kiaušialąstę, bet ji priverčia juos laukti. Lyg laukiamojoje salėje. 
Ko ji laukia? 
Ji renkasi iš pretendentų. Koks pasirinkimo kriterijus? Apie jį 
sužinojome neseniai. 
Kiaušialąstė išsirenka spermatozoidą, kurio genetinė formulė 
labiausiai skiriasi nuo jos. Lyg šioje pradinėje stadijoje ląstelės 
jau žinotų, jog gamta turtėja dėl skirtumų, o ne dėl panašu- 
mų. Ieškodama „svetimiausio“ spermatozoido, ląstelė paklūsta 
svarbiausiam biologijos dėsniui: vengti kraujomaišos. Nes kuo 
abi genetinės formulės artimesnės, tuo didesnė su kraujomaiša 
susijusių ligų rizika. 
Edmondas Velsas, 
Sąlyginio ir absoliutaus pažinimo enciklopedija, IV tomas 


NETIKĖTAS SUSITIKIMAS 


- Na, mažasis nuodėmiautojau, spoksome? 
Krūpteliu. Girdėtas balsas! 


- Visi tie santykiaujantys mirtingieji man bjaurūs. Jie prakai- 
tuoja ir šnopuoja. Be to... be to, tai galų gale nuvilia, nes matome 
tuos žmones besimylinčius, o mes jau niekada nebepažinsime 
kūniškų malonumų. 


Atsisuku. 
Raulis RAZORBAKAS! 


Aukštaūgis keverza, liesas, pailgo stačiakampio veido, smailia 

nosimi, grobuoniškos išvaizdos. Jis žaidžia savo didelėmis ran- 
komis ilgais pirštais. Visiškai nepasikeitęs nuo to laiko, kai pirmą 
kartą sutikau jį Per Lašezo kapinėse. Visada juo žavėjausi. 

Jo nesivaržymas, pasitikėjimas savimi ir savo svajomis pakei- 
tė mano gyvenimo suvokimą. 

- Rauli, ką tu čia veiki? 

Jis ramiai klūpėjo, parietęs kojas po rankomis. 

- Pasiprašiau, kad mane reinkarnuotų į augalų ciklą, nes norė- 
jau šiek tiek pailsėti. Man buvo leista išimties tvarka. Taigi, tapau 
vynuoge, subrandinau uogas, mano kekes nuskynė. Perdarytas 
į vyną buvau išgertas, paskui grįžau čia ir išsaugojau surinktus 
taškus. Mano angelas sargas padarė viską, kad gaučiau angelo 
statusą. 

- Niekada nemaniau, jog sutiksiu tave Rojuje! 

- Rojuje? Tu juokauji! Toks Rojus blogiau nei senių prie- 
glauda! Tai geri pojūčiai ir draugija. Rezultatas toks, kad baisiai 
nuobodžiauju. Meskime visa tai ir toliau tyrinėkime visatą, po 
velnių! 

Jis sujuda. 

- Čia tik milžiniškas administracinis aparatas. Mirtingieji 
persekiojo baimė, kad tapsiu valdininku. Ak, Mikaeli, geriau bū- 
tume grįžę į Žemę ir tapę Didžiaisiais Įšventintaisiais. Apsigavo- 
me. Sakai, angelai! Jei nieko nedarysime, liksime angelais šim- 
tą tūkstančių metų ir žiūrėsime, kaip vieną klientą keičia kitas. 
Katorga! 

Nors jis ir įniršęs, džiaugiuosi susitikęs geriausią draugą. Stai- 
ga pasijuntu nurimęs. Esu nebe vienas. Buvęs draugas, kurį su- 
tinki aukštybėse, yra tikrai netikėta sėkmė. 

Jis rodo į mus supančią debesų kalnų grandinę. 

- Sakau tau, čia pats pražūtingiausias kalėjimas. Žiūrėk - mes 
suspausti tarp šių sienų. Čia tikras pragaras! 

- Rauli, tu piktžodžiauji. 

- Visai ne. Gerai žinau, jog pragaro nėra, bet jeigu atvirai - 
nuobodu žiūrėti vis į tą patį vaizdą. Daug smagiau būtų atsidurti 
tarp katilų, gaubiamų gašlių liepsnų, harpijų ir velniūkščių, raus- 
voje ir ištvirkusioje aplinkoje, panašiai kaip Trečiajame Danguje, 
supranti? O matau tik baltą ir mėlyną spalvas, permatomus de- 
besis, draugus ir nieko linksmesnio horizonte. Ak, reikia mauti iš 
čia, judėti, vėl imtis dvidešimt pirmo amžiaus tyrinėtojų veiklos. 
Skverbtis į pažinimo gelmes. Vėl imtis tanatonautų epopėjos. Žy- 
giuoti tolyn į nežinomybę. 

Apkabina mane per pečius. 

- Nuo to meto, kai egzistuoja žmonija, buvo žmonių, norin- 
čių sužinoti, „kas yra už kalno“. Mudu su tavim, Mikaeli, esa- 
me tie, kurie visada būna pirmi. Buvome tyrinėtojai, tyrinėto- 
jai ir liksime. Tad, drauge, siūlau tau keliauti ieškoti kitos Terra 
incognita. 

Atidžiau pasižiūriu į Raulį. Jis išlaikė Šerloko Holmso manie- 
ras ir aš vėl greta jo atrodau kaip ištikimas daktaras Vatsonas. Ką 
dar sumanys? Jei jau atsidūrėme Rojuje, tai žinome viską, ką dar 
galėtume tyrinėti?.. 


Mirtis? Taip, aš apie ją mąsčiau. Norėčiau mirti miegodamas. Po 
mirties norėčiau būti sudegintas. Mano šeimai būtų pigiau. Nedidelę 
urną jie padėtų ant židinio, ir nereikėtų sodinti augalų ant mano 
kapo. Palikimas... hmm! Na, tiek to, pasakysiu. Paslėpiau pinigų be- 
gemoto statuloje rūsyje, už didelės Liudviko XV stiliaus komodos. 
Pakanka ją nustumti. Tas, kas ras lobį, galės jį pasilikti. 


Šaltinis: atsitiktinis gatvėje apklaustas žmogus. 

12. SIELŲ PASIRINKIMAS. PO DVIEJŲ MĖNESIŲ 


Edmondas Velsas tapšnoja man per petį. 

- Tavo klientų kūnuose netrukus įsikurs sielos. Negalime 
gaišti. Eik su manimi. 

Palieku Raulį. Instruktorius veda mane į ramią zoną pietuose 
ir pasiūlo parietus kojas atsisėsti prie įėjimo. Iš aukštai matome 
visą angelų šalį. 

- Puiki vieta patogiai stebėti, kaip klostysis įvykiai. 

Paima mano plaštakas ir atsuka delnus į dangų. Įvyksta nepa- 
prastas dalykas. Iš horizonto mūsų link atplaukia trys rutuliai ir 
sustoja tarp mano rankų. Vienas — virš kairiosios rankos, kitas — 
virš dešiniosios, o paskutinis sustoja aukščiau, tarp anų dviejų. 
Visi kartu levituodami sudaro trikampį. 

- Per šiuos rutulius tu ne tik matysi klientų sielas, bet ir gir- 
dėsi jas, galėsi kontroliuoti jų elgesį. 

Jis iš eilės paliečia visus tris rutulius ir jie nušvinta. Viduryje 
matau savo klientus, lyg turėčiau kamerą ir filmuočiau jų motinų 
pilvuose. Mano rutuliai oranžinės spalvos, nes klientai plaukioja 
gimdos vandenyse. 

- Išmokysiu tave daugiau iš angelų žargono. Šiuos rutulius 
sieloms kontroliuoti mes vadiname „kiaušiniais“. Nes mes juos 
perime kaip kiaušinius. 

Edmondas Velsas įsitaiso greta manęs. 

- Dabar sielos gaus dovaną. 

- Galime rinktis sielas? 

Jis nusišypso. 

- Ne. Dabar veiks viršesni už mus, septintas lygis. 

Laukiame. Visi trys rutuliai vienas po kito nušvinta vaivorykš- 
tės spalvomis, lyg būtų gavusios elektros iškrovą. Edmondas Vel- 

sas apžiūri pirmąjį nušvitusį rutulį ir praneša, jog Žakas jau gavo 
pueblo genties indėno, paskutinį kartą gyvenusio prieš šimtmetį, 
sielą. Tai klajojantis pasakotojas, jis keliavo iš vienos genties į kitą 
ir pasakojo vaikams garsiąsias tautos legendas. Buvo užkluptas, kai 
stovyklą, kurioje glaudėsi, užpuolė aukso ieškotojai. Jis slėpėsi, bet 
užpuolikai jį persekiojo ir sugavo. Nupjovė ilgas juodas, lokio rie- 
balais išteptas kasas, kuriomis jis labai didžiavosi, paskui pakorė. 

Kai buvo sveriama siela, surinko 350 taškų. 

Edmondas Velsas apžiūrinėja antrąjį nušvitusį rutulį. Igoriui 
teko prancūzo astronauto siela. Šis buvo vienišius, sunki vaikystė | 
su vaidinga motina. Sėdėjo kalėjime, bet atpirko kaltę vykdydamas | 
pavojingas užduotis, savanoriškai sutiko keliauti į erdves. Sielvar- 
taudamas dėl meilės nusižudė po labai rizikingos ekspedicijos... 

Kai buvo sveriama siela, surinko 470 taškų. 

Trečiajame nušvitusiame rutulyje Venera priglaudė turtingo, 
daugiau nei prieš du šimtmečius dingusio kino sielą. Epikūrietis, 
nors ir nekokios sveikatos, dievino skanų valgį ir gražias mote- 
ris. Draugavo su pačiu imperatoriumi ir lankėsi pas įtakingus 
žmones uždraustame mieste. Buvo pagrobtas plėšikų, kai keliavo 
į provinciją. Jį apiplėšė ir palaidojo gyvą. Ilgai blaškėsi po žeme. 
Žiauri mirtis. 

Kai buvo sveriama siela, surinko 320 taškų. 

- Puikus pasirinkimas, - pareiškia Edmondas Velsas. - Dvi 
tavo sielos viršija 333 taškus. 

- Ką reiškia 333 taškai? į 

- Kalbame apie vidutinį žmonių sąmonės lygį. Jei sudėsime še- 
šių milijardų žmonių sielų taškus ir apskaičiuosime vidurkį, gausi- | 
me 333. Tai reiškia, jog vis dėlto daugiau žmonių yra arčiau grindų | 
nei lubų... Mes turime pakelti vidurkį, - padrąsino instruktorius. 

Stebiu „kiaušiniuose“ savo „klientus“. 

- Tikslas, - tęsia Edmondas, - pakelti jų sąmonės lygį. „Kai 
kyla sąmonės lygis, kyla visa žmonija.“ 

- Norite pasakyti, kad jei man pavyks pakelti lygį bent vienam 
iš trijų mano klientų, žmonija galės pakilti nuo 333 iki 334? 

— Pažanga ne tokia akivaizdi. Kad vidurkis pakiltų vienu 
punktu, reikėtų, kad daug žmonių evoliucionuotų vienu metu, - 
paaiškino mentorius. 

Jis prašo manęs dalyvauti gimstant mano globotiniams ir, vos 
jie išeis iš motinos pilvo, uždėti angelų antspaudą. Toks veiksmas 
sutvirtins sandorį tarp angelo sargo ir saugomo mirtingojo. Nuo 
tada jie pamirš turėtą karmą. 

- Tau tereikės paspausti po nosimi ir atsiras latakas. 

Pirštu pakartoja judesį ant mano veido. 

- Bet po to draudžiama grįžti į Žemę, - niurna. - Draudžiama! 


13. ENCIKLOPEDIJA 


BENDRADARBIAVIMAS-SAVITARPIŠKUMAS-ATLEIDIMAS. 
1974 metais Anatolis Rapaportas, Toronto universiteto filosofas 
ir psichologas, iškėlė mintį, jog „efektyviausi“ būdai bendrauti 
su kitu žmogumi yra šie: 1) bendradarbiavimas; 2) savitarpiš- 
kumas; 3) atleidimas. Vadinasi, kai individas ar struktūra, ar 
žmonių grupė susitinka su kitais individais, jie siūlo sąjungą, 
paskui, remdamiesi savitarpiškumo taisykle, duoda kitam tai, 
ką gavo patys. Jei vienas padeda, padedama ir jam, jei reiškia 
agresiją, jam atsakoma tokia pačia agresija. Paskui tenka atleis- 
ti ir vėl pasiūlyti bendradarbiauti. 

1979 metais matematikas Robertas Akselrodas surengė turnyrą 
tarp savarankiškų skaičiavimo mašinų, galinčių elgtis lyg žmo- 

nės. Vienintelis suvaržymas: kiekviena programa turėjo turėti 
paprogramę, kuria galėtų bendrauti su kaimynais. 

Roberto Akselrodo kolegos iš kitų universitetų, susidomėję 
šiuo turnyru, atsiuntė jam 14 diskelių su programomis. Kiek- 
viena programa turėjo skirtingus tikslus (paprasčiausios tik 
dvi eilutes užduočių, sudėtingiausios — šimtą). Tikslas — su- 
rinkti kuo daugiau taškų. Vienos programos buvo sukurtos 
tam, kad kuo greičiau galima būtų pasinaudoti kitos progra- 
mos duomenimis, juos pavogti, paskui pakeisti partnerį. Kitos 
buvo pritaikytos veikti pačios, saugoti savo taškus, vengti są- 
lyčio su galinčiomis apvogti programomis. Trečių tikslas buvo 
toks: „Jei partneris agresyvus, jį reikia perspėti, kad liautųsi, 
paskui nubausti.“ Ketvirtų: „Bendradarbiauti, paskui netikėtai 
išduoti,“ 

Kiekviena programa turėjo 200 konkurentų. 

Visas įveikė Anatolio Rapaporto programa, užprogramuota 
BSA (Bendradarbiavimas-Savitarpiškumas- Atleidimas). 

Dar daugiau: programa BSA, pasirinktinai įterpta tarp kitų, iš 
pradžių pralaimėdavo agresyvioms programoms, bet galų gale 
nugalėdavo, o paskui netgi „užkrėsdavo“ kitas, priklausomai 
nuo to, ar jai pakakdavo laiko. Kitos programos, pajutusios, jog 
ji greičiau renka taškus, ėmė elgtis panašiai. 

Laikas parodė, kad BSA - produktyviausia programa. Kiekvie- 
nas gali tai patikrinti kasdieniame gyvenime. Reikia pamiršti 
pažeminimus, kuriuos patirsite iš kolegų darbe ar iš konkuren- 
tų, ir nuolat siūlyti jiems dirbti kartu, lyg nieko nebūtų įvykę. 
Ilgainiui metodas pasiteisins. Tai joks mandagumas, jūs pats 
suinteresuotas, nes tai įrodė informatikos mokslas. 


Edmondas Velsas, 
Sąlyginio ir absoliutaus pažinimo enciklopedija, IV tomas 

14. VAISIUS ŽAKAS. PO 2 MĖNESIŲ 


Keista... Aš plūduriuoju. Esu maiše, pilname ne visai skaidraus 
skysčio. Mano motina? Be abejonės. 

Prisimenu gyvenimą prieš tai. Buvau Amerikos indėnas. Vaka- 
rais sekiau pasakas. Paskui atėjo baltieji. Jie mane nužudė. Pakorė. 

Dabar vėl grįšiu į pasaulį. Bet kur? Kokioje šalyje, kokioje 
epochoje, kas bus mano tėvai? Nerimauju. 

Kažkas garsiai kalbasi. Greičiausiai mano naujoji mama. Ką 
ji sako? Stebiuosi, kad taip gerai ją suprantu. Mama kalba apie 
mane. Ji sako, jog pavadins mane Žaku. Ji sako, kad naktį aš spar- 
dausi, ir tada ji ant savo pilvo mato mano kojų pirštų galiukus. 
Na, gerai! Jai tai patinka? Labai gerai, pasispardysime. 

Ji sako ketinanti vėl imtis haptonomijos. 

- Kas ta haptonomija? 

- Būdas, leidžiantis tėvui dalyvauti nėštume. Jis uždeda del- 
nus ant žmonos pilvo ir taip parodo vaisiui, jog yra ir antras juo 
besidomintis žmogus. 

Tai tiesa. Jau vakar jaučiau tas rankas. Taigi, yra ne tik mama, 
yra ir tėtis. 

Mama aiškina, jog aš, kūdikis Žakas, puikiai jaučiu tėvo ran- 
kas ir einu prie jų, vos tik jis uždeda jas ant jos pilvo. 

Pastumiu bambagyslę. Man čia nuobodu. Galvoju, kaip bus, 
kai atsidursiu lauke. 


15. VAISIUS VENERA. PO 2 MĖNESIŲ 


Taigi, aš esu. 
Keista. Žinau, kad esu tik gemalas, vis dėlto kažką jaučiu. Ne 
išorėje. Greta savęs. 

Esu suspausta ir negaliu to pakęsti. Man kvaršina galvą min- 
tis, jog mano kūnas negali judėti. Kaip įmanydama bandau nu- 
statyti, kas mane spaudžia, ir staiga suprantu, kad greta manęs 
yra brolis dvynys. 

Turiu brolį dvynį! 

Atspėju, jog mudu sujungti su mama bambagyslėmis, ir dar, o 
stebukle, turime tiesioginį ryšį. Taigi, galime bendrauti. 

- Kas tu? 

- Okas tu? 

- Maža mergaitė mamos pilve. 

- O aš - mažas berniukas. 

- Man labai smagu, kad esu ne viena. Visada maniau, jog vai- 
siaus gyvenimas - vieno gyvenimas, 

- Nori, kad papasakočiau apie save? 

- Žinoma. | 

- Ankstesniame gyvenime nusižudžiau. Turėjau dar šiek lai- 
ko iki mirties, todėl mane pasiuntė čia, į Žemę, kad užbaigčiau 
savo karmą. O tu? 

- Aš anksčiau buvau senas kinas, turtingas ir galingas man- 
darinas. Turėjau daugybę moterų ir tarnų. 

Sujudu. Tokie prisiminimai sukelia norą sukiotis ir rąžytis. 

-— Aš tau kliudau? 

— Man šiek tiek ankšta, iš tikrųjų. Bet ir aš tikriausiai tau kliudau. 

- Man tai nesvarbu, sesute. Geriau susispausti, bet turėti gerą 
draugiją, nei patogiai jaustis vienam šioje prieblandoje. 


16. VAISIUS IGORIS. PO 2 MĖNESIŲ 


Taigi, aš esu. 
Nelabai ką skiriu. Tik rausvai oranžinę aplinką. Girdžiu 

triukšmą. Širdies plakimą. Judėjimą žarnyne. Mamos balsą. Ji 
kalba nesuprantamus dalykus. 

- Ne-no-riu-to-kū-di-kio. 

Vapaliojimas. 

Perkratau skiemenis, kad suprasčiau jų pirmykštę reikšmę ir 
galėčiau sujungti. 

Vyro balsas. Turėtų būti tėtis. 

- Esi paprasčiausia kvailė. Jau davei jam vardą, Igoris. Kai 
daiktai gauna vardą, jie ima egzistuoti. 

- Iš pradžių norėjau, bet dabar nebenoriu šio vaiko. 

„- Sakau tau - per vėlu. Turėjai pamąstyti anksčiau. Dabar 

joks gydytojas nesutiks nutraukti nėštumo. 

- Niekada nebūna per vėlu. Neturime iš ko išlaikyti vaiko, 
reikia jo tučtuojau atsikratyti. 

Šaipymaisi. 

- Tu esi šiukšlė! - rėkia mama. 

- Pamatysi, galų gale tu jį pamilsi, - spyriojasi tėtė. 

Moters rauda. 

- Jaučiuosi, lyg mano kūne augtų auglys ir mane ėstų. Nepa- 
kenčiu. 

Krenkštimas. 

- Na, daryk, ką nori! - pratrūksta tėtė. - Man jau įgriso nuo- 
latiniai tavo skundai. Išeinu. Žinokis. 

Pokšteli durys. Mama verkia, paskui ima kaukti. 

Pauzė. Paskui staiga gaunu seriją smūgių kumščiu! Tėtė išėjo. 
Vadinasi, mama pati daužo sau per pilvą. 

Gelbėkit. 

Ji manęs nenužudys. Bandau atsikeršyti serija juokingų sil- 
pnų smūgių koja. Lengva pulti silpnesnį už save, ypač kai kitas 
įkalintas ir negali pabėgti. 

17. ENCIKLOPEDIJA 


HAPTONOMIJA. Baigiantis Antrajam pasauliniam karui, Fran- 
cas Veldmanas, olandų gydytojas, išsigelbėjęs iš koncentracijos 
stovyklų, manė, jog pasaulis žlunga todėl, kad vaikai nėra my- 
limi nuo mažų dienų. 

Jis pastebėjo, jog tėvai, dažniausiai užsiėmę darbu arba karu, 
retai rūpinasi savo palikuonimis iki jų paauglystės. Tad ėmėsi 
ieškoti būdų, kaip sudominti tėvą nuo pirmųjų dienų, net nuo 
tada, kai motina dar nėščia. Kaip? Uždėti rankas ant nėščiosios 
pilvo. Jis sugalvojo haptonomiją, iš graikų hapto (liesti) ir nomos 
(galia). 

Lietimo galia. 

Tik rūpestingai glostydamas įsitempusią motinos odą, tėvas 
gali parodyti vaikui, jog jis yra, ir užmegzti su juo pirmąjį ryšį. 
Patirtis įrodė, kad labai dažnai vaisius iš daugelio prisilietimų 
sugeba tiksliai atpažinti, kuris iš jų tėvo. Gabiausi tėvai netgi 
sugeba priversti vaisių sukiotis nuo vienos rankos prie kitos. 
Haptonomija anksti sukuria trikampį „motina-tėvas-vaikas“, 
jos nuopelnas tas, jog tėvas labiau jaučia atsakomybę. Be to, 
motina nesijaučia vieniša nėštumo metu. Ji dalijasi savo jaus- 
mais su tėvu ir gali jam papasakoti, ką jaučia, kai draugo ran- 
kos liečia ją ir jos vaiką. Haptonomija tikrai nėra panacėja, 
garantuojanti laimingą vaikystę, bet ji tikriausiai atveria nau- 
jus kelius ir motinos, ir tėvo, ir vaisiaus emocijoms. Kadaise 
senovės Romoje buvo paprotys apsupti nėščią motiną draugė- 
mis (pažodžiui cum mater: „lydinčios motiną“). Bet aišku, kad 
geriausias motinos draugas esant tokios būklės yra tėvas. 


Edmondas Velsas, 
Sąlyginio ir absoliutaus pažinimo enciklopedija, NW tomas 

18. RAULIO IDĖJOS 


Stebiu savo kiaušinius. 

Žako tėvai užsiima haptonomija. Geros inkubacijos sąlygos. 

Igoris gauna smūgių. Labai blogos inkubacijos sąlygos. 

Didelei mano nuostabai, Venera turi brolį dvynį. Nežinau, ge- 
rai tai ar blogai. 

- Gaištame čia savo laiką. Būkime savimi. Pažiūrėkime, ką 
galime nuveikti. Išplėskime pažinimo ribas, - kalba man Raulis, 
vėl pristojęs, vos tik pasitraukė Velsas. 

Rutuliai ir toliau lėtai sukasi prieš mane. Rodau į juos smakru. 

- Nesaugosiu jų visų, nuolat prilipusių prie manęs. Kaip galiu 
jų atsikratyti? 

Raulis parodo, jog pakanka pasukti delnus žemyn, ir kiauši- 
niai nuskris. Jie skrieja į šiaurės rytus lyg radijo bangomis valdo- 
mi lėktuvėliai. 

- Kur jie skrenda? 

- Kažkur į kalnus. 

Pasukų delnus į viršų - visi trys rutuliai pasirodo šiaurės rytų 
horizonte ir vėl automatiškai atsiduria mano rankose. Raulis su- 
irzta, 

- Liaukis linksmintis. Man reikia tavo pagalbos, Mikaeli. Pri- 
simink mūsų šūkį šlovingaisiais tanatonautikos laikais: „Tolyn, 
visada tolyn į nežinomybę.“ 

Pakeliu akis į neįtikėtiną dangų. 

- Nežinomybės nebėra. Tik atsakomybė už mūsų gemalus. 

Raulis kviečia mane skristi į rytus. Pakeitėme stebėjimo vietą, 
bet visada yra tai, ko nežinome. Nežinome, kas yra virš angelų 
pasaulio. Pasiekiame rytinę jų teritorijos ribą. 

- Ką ketini daryti? 

Jis galva parodo Smaragdo vartus. 

- Gerai žinai, kad žengsime per tuos vartus, kai būsime išgel- 
bėję vieną žmogų, - sakau. 

Ilgi Raulio pirštai juda ore. 

- Tu dar nesupratai? Visi mūsų klientai yra kretinai ir nieka- 
da neevoliucionuos. 


19. VAISIUS ŽAKAS. PO 1 MĖNESIO 


Nervinuosi. Kadangi judu motinos viduje, tai kabinuosi į bam- 
bagyslę. Ji apsivynioja aplink mano kaklą ir suprantu, jog galiu 
pasismaugti. Panikuoju, paskui sustingstu. Nustoju judėti, ir man 
pavyksta išsilaisvinti. 


20. VAISIUS VENERA. PO 1 MĖNESIO 


Vaisiaus vandenys tampa kartoki. Kas čia vyksta? 

- Ei! Dvyny! Kas nors atsitiko? Tu miegi? 

Dvynys atsako ne iš karto. 

- Aš tik jaučiuosi pavargęs, labai pavargęs... Atrodo, tuštėju 
iš vidaus. 

Stengiuosi suprasti, kas vyksta, nes aš pati dabar siurbiu pui- 
kų maistą. Skystis pilnas proto, cukraus ir meilumo. Krūpteliu: 

- Aš siurbiu tavo energiją! 

- Taip, iš tikrųjų, - sumurma jis. - Žinau tą reiškinį. 

Kalba sunkiai. 

- Esame dvyniai: perpilantysis-prisipildantysis. Žinau tai, nes 
ankstesniame gyvenime buvau akušeris. Kai kurios žinios išliko. 

- Paaiškink. 

- Klausyk, tarp mudviejų atsirado ryšys. Mes tiesiogiai su- 
jungti nedidele kraujagysle, nesisiejančia su mūsų motinos or- 
ganais. Tai tik nedidelė gysla, bet ganėtinai plati, kad ja tarp mu- 
dviejų organizmų cirkuliuotų skysčiai. Todėl mes taip puikiai 
sutariame. Bet dėl tos pačios priežasties vienas iš mudviejų, šiuo 
atveju tu, negali nesiurbti medžiagų iš kito. Jei mūsų iš čia per 
artimiausias dienas neištrauks, tu mane greitai susiurbsi. 

Sudrebu: 

- Ir?.. 

- Ir aš mirsiu. 

Išsekęs jis nutyla, bet aš nenurimstu: 

- Ar tie, išorėje, žino? 

Atsako ne iš karto. 

- Jie greičiausiai žino, jog yra dvyniai, bet nežino, kad tu 
mane siurbi. Beje, vakar mums abiem davė vardus. Tu miegojai, 
bet aš viską girdėjau. Tavo vardas Venera, o aš - Žoržas. Laba 
diena, Venera! 

- Hm... Laba diena, Žoržai! 

Įsiutusi imu spardytis. 

- Ei, jūs, lauke, darykite ką nors! Sukelkite gimdymą. Žoržas 
miršta! 

Trepsiu kiek išgalėdama. Jis mane ramina. 

- Baik, per vėlu. Aš gyvensiu tavyje. Visada būsiu tavyje, mano 
Venera. 


21. VAISIUS IGORIS. PO 1 MĖNESIO 


Miegu kaip zuikis. Mama verkia. Kalbasi pati su savimi ir geria 
daug degtinės. Ji apgirsta, ir aš šiek tiek apsvaigęs. Manau, ji ban- 

do mane nunuodyti. Bet mano kūnas prisitaiko ir priešinasi. Aš 
pakeliu alkoholį. 

Mama, taip tu manęs neatsikratysi. Aš noriu gimti. Mano gi- 
mimas bus kerštas. 

Staiga šiurkštus smūgis. Virstu visu ūgiu. Mano veidas susi- 
ploja. Kas čia dedasi? Suvokiu, ką ji galvoja: „Atsikratysiu tavęs, 
atsikratysiu. Tu pastipsi, man pavyks.“ 

Stengiuosi suprasti, kas vyksta išorėje, ir manau, jog atspėjau. 
Ji griūva pilvu ant žemės ir stengiasi mane sutraiškyti! 

Laikausi, kiek galėdamas. Galų gale ji liaujasi. 

Nekantriai laukiu kito puolimo. Ko dar galiu tikėtis? Virbalo? 
Laikykis, Igori. Tvirtai laikykis. Lauke turėtų būti gražu... 


22. SEPTYNETUKŲ PASLAPTIS 


Raulis tempia mane prie senos ponios-angelo. Ją prisimenu iš 
nuotraukų laikraščiuose: Motina Teresė. 

- Žemėje ji visus žavėjo didžiadvasiškumu. Tikra šventoji 
tarp šventųjų. Dabar ji turi jau ketvirtą kartą klientų ir toliau 
dirba. Taigi, jei Motina Teresė netaps septynetuku, niekas, tikrai 
niekas to nesugebės. 

Atrodo, jog senoji moteris iš tikrųjų sumišusi žiūri į savo ru- 
tulius ir nuolat susierzinusi šūkčioja, lyg būtų nusiplikiusi trauk- 
dama iš puodo tikrus kiaušinius. 

- Edmondas Velsas man sakė, jog-gyvenime susidurdavome 
tik su tokiomis problemomis, kurias buvome pajėgūs spręsti. 

Raulis žiūri su panieka. 

— Manai, jog viską supranti? Mūsų žinių nepakanka net tam, 
kad žinotume, ko nežinome. 

- Geltonasis pažinimo pasaulis atskleidė atsakymus į klau- 

simus, kurie kildavo man kaip mirtingajam. Edmondas Velsas 
išmokė mane, jog sąmonės evoliucijos paslaptis - indėnų skait- 
menų formose. Tai viskas, ką reikia suprasti. 

- Taip manai? Kadaise buvome tanatonautai, protaujantys 
žmonės. Penketukai. Dabar tapome angelais. Šešetukais. Kitas 
etapas - tapti septynetukais. Taigi, kas yra septynetukas? 

- Septynetukas yra būtybė, surinkusi 700 taškų, - ryžtuo- 
Si... 

Supratau, kad Raulis būtų ėmęs krėsti mane kaip kriaušę, jei 
nebūčiau nematerialus. 

- O kas yra septynetukas iš tikrųjų? Superangelas? Kita esy- 
bė? Jei įžvelgi skirtumą tarp vargšų penketukų ir mūsų, šešetukų, 
manau, jog turi kilti klausimas, kas gali būti septynetukai. 

Mano draugas veltui stengiasi, aš lieku atsargus. Jis ima sva- 
joti. 

- Būti septynetuku galbūt yra didinga. Ieškojau tekstuose. 
Parašyta, jog aukščiau angelų yra „cherubinai“, „serafinai“. Tai 
„viršenybės“, „sostų“ klausimas. Tačiau aš manau, jog aukščiau- 
sias angelų laipsnis tikrai galėtų būti... 

Šnibžda, lyg bijotų, kad jį kas nors išgirs: 

- Dievai. 

Atpažįstu savo senąjį draugą, visada kūrusį pačias ekstrava- 
gantiškiausias hipotezes. 

- Kodėl sakai „dievai“, o ne „dievas“? 

Matyt, jis viską gerai apmąstęs. 

- Hebrajų kalboje Dievas vadinamas „EL“, tačiau knygose ra- 
šoma „ELOHIM“, o tai daugiskaita. 

Vaizduojame, jog vaikštinėjame dėliodami kojas ant pseudo- 
žemės, kaip kadaise darėme Žemėje. 

- Kalbėjai apie tai su kitais angelais? Ką jie mano? 

- Šiuo klausimu angelai niekuo nesiskiria nuo mirtingųjų. 
Pusė tiki Dievą. Trečdalis ateistai ir juo netiki. Lieka ketvirtada- 
lis agnostikų, kurie, kaip ir mes, pripažįsta nežinantys, ar Dievas 
yra. 

- Pusė, trečdalis ir ketvirtadalis yra daugiau nei suma, šiek 
tiek daugiau. 

- Normalu. Yra tokių, kurie vienu metu turi dvejopas pažiū- 
ras arba jas kaitalioja, - pripažįsta mano draugas. 

Trumpai primena: 

- Ketvertukai - žmonės; penketukai - išminčiai; šešetukai — 
angelai; septynetukai - dievai. Atrodo logiška, ar ne? 

Atsakau ne iš karto. Mirtingieji neišmano, yra Dievas ar jo 
nėra, jie neturi jokių įrodymų ir galėtų būti kuklesni. 

Mikaelis Pensonas, kuriuo buvau, buvo padorus žmogus ir tik- 
ras agnostikas (žodis kilęs iš agnėstos - nepažinus). Mano nuo- 
mone, agnosticizmas puikiai dera su garsiosiomis Blezo Paskalio 
lažybomis, kai jis manė, jog verta statyti už Dievo buvimą. Aš 
Žemėje tikėjau, jog yra viena galimybė iš dviejų, kad po mirties 
yra gyvenimas, viena galimybė iš dviejų, kad yra angelai, viena 
galimybė iš dviejų, kad yra Rojus. Tanatonautų pavyzdys įrodė, 
jog neklydau. Dabar nemanau, kad būtina didinti ar mažinti ti- 
kėjimo Dievu galimybes. Man Dievas buvo hipotezė, patikima 
50 procentų. 

Raulis tęsė: 

- Čia kalbama, jog „iš aukščiau“ nuleista tokia direktyva: 
baigta su stebuklais, mesijais, pranašais, „naujomis“ religijomis. 
Kas gi gali turėti pakankamai galios numatyti įvykius laike, kad 
priimtų tokį sprendimą, jei ne dievas arba dievai? 

Raulis patenkintas padarytu įspūdžiu. Jis mato, jog aš sumi- 
šęs. Ar mano misija tapti dievu? Nedrįstu apie tai net galvoti. 

— Šie vartai veda į Olimpą, esu tuo įsitikinęs, — kala Raulis 
Razorbakas, rodydamas į Smaragdo vartus. 

Sutrikęs apsimetu, kad žiūriu į įsivaizduojamą laikrodį, galin- 
tį parodyti kiaušinių brandumo laipsnį. 

— Gerai. Turiu keliauti į Žemę ir stebėti savo klientų gimi- 
mą, - sakau. 

- Palydėsiu tave. 

Tai jau kitas reikalas. 

- Nori su manimi keliauti į Žemę? 

- Taip, - atsako. - Seniai ten nesilankiau. Jei tiksliau, tai nuo 
paskutinio palaiminimo. 

— Gerai žinai, kad draudžiama lankytis Žemėje kitais tiks- 
lais. 

Raulis padaro dvigubą salto, norėdamas parodyti, jog skris- 
damas toli nori atsipalaiduoti. 

- Draudžiama drausti. Pirmyn, Mikaeli, gerai žinai, kad esu ir 
būsiu maištininkas! 

Pagaliau sustoja prieš mane ir nutaisęs pačią angeliškiausią 
miną, atmintinai cituoja ištrauką iš Edmondo Velso Sąlyginio ir 
absoliutaus pažinimo enciklopedijos IV tomo. 


23. ENCIKLOPEDIJA 


PAŽEIDĖJAS. Visuomenei reikalingi pažeidėjai. Ji leidžia įstaty- 
mus, kad jie būtų laužomi. Jei kiekvienas laikytųsi galiojančių 
taisyklių ir paklustų normoms — normaliam mokslui, norma- 
liam darbui, normaliai pilietybei, normaliam vartojimui, tai 
visuomenė būtų „normali“ ir stagnuotų. 

Vos tik pažeidėjus suseka, juos įskundžia ir pašalina, tačiau kuo 

labiau evoliucionuoja visuomenė, tuo daugiau ji slapta gamina 
nuodų, kurie privers gaminti antikūnus. Taip ji išmoks įveikti 
vis sunkesnes kliūtis. 
Nors ir reikalingi, pažeidėjai aukojami. Juos nuolat puola, vie- 
šai ir triukšmingai niekina, kad vėliau kiti „neatitinkantys nor- 
malių žmonių normų“ individai, kuriuos galima vertinti kaip 
„pseudopažeidėjus“, galėtų daryti tuos pačius pažeidimus, bet 
dabar švelnesnius, apmąstytus, kodifikuotus, nukenksmintus. 
Būtent jie skins pažeidimo išradimo vaisius. 
Bet neapsigaukime. Net išgarsėję, „pseudopažeidėjai“ sugebės 
tik imituoti pirmuosius tikrus pažeidėjus. Pastarieji bus pa- 
miršti ir numirs įsitikinę, jog buvo nesuprasti pranašai. 
Edmondas Velsas, 
Sąlyginio ir absoliutaus pažinimo enciklopedija, IV tomas 


24. IŠVYKA Į ŽEMĘ 


Žengiame per skaisčiai mėlynus Safyro vartus. 

Santūriai, nenorėdami, kad mus pastebėtų arkangelai, pa- 
tenkame prie Stikso ir keliaujame išilgai jo. Įveikiame septynias 
mirusiųjų žemyno zonas, išeiname iš pagrindinio kūgio, atsidu- 
riame tamsioje erdvėje ir skrendame į Žemę. Kadangi aš dabar 
angelas, tai skrendu greičiau nei tada, kai miriau. Atrodo, jog 
skrieju greičiu, artimu šviesos greičiui. Pagaliau iš toli įžiūrime 
mūsų gimtąją planetą. Perskrodžiame.atmosferą kartu su įvai- 
riausiais smulkiais meteoritais, kurie ten patekę užsiliepsnoja — 
mes juos vadiname krintančiomis žvaigždėmis. 

Visą laiką leidžiamės. Prasilenkiame su lėktuvu, iš kurio šoka 
laisvo kritimo mėgėjai. Raulis įsitaiso greta vieno mirtingojo, 
šis, žinoma, jo nemato, ir linksminasi krisdamas greičiau. Prašau 

liautis krėsti vaikiškus pokštus. Manęs laukia tuoj prasikalsiantis 
kiaušinis. 

Nusileidžiame kažkur Toskanos lygumoje. 

Nostalgija. Įspūdis toks, kokį turėjo jausti po užduoties atli- 
kimo grįžę pirmieji astronautai. Tačiau dabar mūsų „namai“ yra 
ne „žemai“, o „aukštai“... Man atrodo, kad tapau svetimas savo 
namuose. 

Raulis duoda ženklą, jog nebegalime gaišti. Reikia greitai 
pasiekti Perpinjano ligoninę, kur laukia mano pirmas klientas - 
Žakas Nemrodas. 


25. ŽAKO GIMIMAS 


Taigi, aš tuoj gimsiu. 

Pirmiausia, ką pamatau, tai akinama šviesa tunelio gilumoje. 
Mane stumia, Mane traukia. 

Prisimenu ankstesnį gyvenimą. Buvau pueblo genties indė- 
nas, pakartas aukso ieškotojų. Paskutinė mintis buvo: „Neturi 
teisės manęs nužudyti taip, kad kojos būtų toli nuo žemės.“ Jie 
mane pakorė. Aš uždusau. Aš dūstu. 


Greitai. Raulis sako, jog reikia veikti greitai. Aiškina, ką reikia 
daryti: duoti Žakui „angelo bučinį“. 


Mano atmintyje iškyla paskutinių žudynių vaizdai. Mūsų 
strėlės prieš jų kulkas. Mūsų lankai prieš jų šautuvus. Liepsno- 
janti stovykla. Mane pagauna. Man nupjauna kasas ir ant kaklo 
užneria virvę. 

Žaką vis dar ištikęs šokas dėl jo mirties. Jis per daug ner- 
vinasi. Šnibždu jam: „Na, pamiršk praeitį.“ Raulis liepia uždėti 
jam angelo žymę. Ką turiu daryti? Paaiškina, jog reikia prispausti 
smilių virš burnos, lyg norėčiau nutildyti. 

Prispaudžiu pirštą po nosimi ir po mažytėmis šnervėmis pa- 
darau griovelį. 

Žakas nurimsta. 


Nežinau, kas čia nutiko. Apsireiškimas? Kad ir kaip ten būtų, 
apie savo ankstesnį gyvenimą pamiršau viską. Žinau, kad turė- 
čiau ką nors prisiminti, bet nebežinau ką. Beje, ar prieš tai gyve- 
nau tik vieną gyvenimą? Ne, nemanau. 

Taigi, aš tuoj gimsiu. 

Mane traukia į šviesą. Girdžiu šauksmus. 

Mano motina. 

Girdžiu įsakmų balsą: 

- Stumkite, ponia. Nagi, stumkite trumpais postūmiais. Le- 
kuokite kaip šuo. 

Motina pradeda dejuoti. 

Kitas balsas: 

- Tai jau tęsiasi kelias valandas. Vaikas gimsta sunkiai. Reikė- 
tų daryti Cezario pjūvį... 

- Ne, ne, - sako motina, - palikite mane ramybėje. Viską pa- 
darysiu pati. 


Aha, vėl stumia. Jaučiuosi lyg nešamas bangų. Slenku pirmyn 
tamsiu kūno tuneliu. Kojytėmis slystu į akinamą šviesą. Kojų 
pirštai patenką į ledinę aplinką. Noriu grįžti į šilumą, bet gu- 
minėmis pirštinėmis apmautos rankos mane nustveria ir trau- 
kia į šaltį. 

Mano kojos jau lauke, paskui užpakalis, tada pilvas. Vėl 
traukia. Saugios tik rankos ir galva. Likusi kūno dalis dreba nuo 
šalčio. Vėl traukia, bet smakras tvirtai užsikabinęs ir aš jo nenu- 
leisiu. 

- Nieko neišeis, nepraeina, - sako akušeris. 

- Praeis, praeis, - dejuoja motina. 

- Nedidelis pjūvis, - pataria balsas. 

- Ar jis būtinas? - klausia visai nesusižavėjusi motina. 

- Jei taip trauksime, rizikuojame pažeisti galvą, - atsako jai. 

Kurį laiką kūnas šąla, galva šilumoje, rankos prispaustos prie 
ausų. Prieš mano smakrą atsiranda ašmenys. Pjūvis, ir spaudimas 
sumažėja. Mane paskutinį kartą trukteli už kojų ir dabar galva 
pralenda. 

Atsimerkiu. Šviesa gręžia galvą. Skubiai užsimerkiu. 

Mane sugauna. Neturiu laiko susivokti, kas su manimi atsiti- 
ko. Mane pakabina galva žemyn, laiko už kojų. Ai! Ai! Ai! Gana 
mane kankinti. Rėkiu iš pykčio. Jie taip pat rėkia. 

Ilgai prisiminsiu savo gimimą! Staugiu kuo garsiausiai. Atro- 
do, jiems tai labai patinka. Jie juokiasi. Gal jie iš manęs tyčiojasi? 
Abejodamas verkiu. Jie vis juokiasi. Keliauju iš rankų į rankas. Ei, 
aš vis dėlto ne žaisliukas! Kažkas apčiupinėja organą ir sako: 

- Berniukas. 


Jeigu vertintume objektyviai, angelo akimis jis gana bjaurus... 
Raulis žiūri į naujagimį ir prapliumpa juoktis kaip kadaise. 

- Tiesa, jis bjaurus. 

— Manai, pagražės? 

Gydytojas paskelbia, kad mano klientas sveria tris kilogra- 
mus tris šimtus gramų. Raulis pliaukšteli man per nugarą, lyg tai 
būtų mano nuopelnas, 

- Visi naujagimiai šiek tiek susiraukšlėję, kai išeina iš savo 
motinos. O kai juos ištraukia su medicininėmis replėmis, būna 
dar blogiau, jie panėši į gofruotą skardą. 


Aš gimiau. 

- Koks jis gražutis! - džiaugiasi balsai, kurių vis dar nesu- 
prantu. 

Šioje planetoje visi staugia. Negi jie nemoka šnibždėti? Per 
daug šviesos, per daug skersvėjų, per daug triukšmo, per daug 
kvapų. Man čia visiškai nepatinka. Gal galiu grįžti ten, iš kur at- 
keliavau? Niekas neklausia mano nuomonės. Jie šnekasi nežinia 
apie ką ir mano, jog tai labai svarbu. 

- Kokį vardą duosite savo berniukui? 

- Žakas. 

Klegesys netyla. Prie mano drebančio kūno artėja žirklės. 
Gelbėkit! Jie nukerpa bambagyslę, labai šalta. 


26. VENEROS GIMIMAS 


Prisimenu savo ankstesnį gyvenimą. Buvau labai turtingas ir ga- 
lingas kinų pirklys. Keliaudavau palankine su savo žmonėmis. 
Mus užpuolė plėšikai. Jie sugavo visus, paskui privertė mane iš- 
sikasti kapą ir nuleido į jį. Maldavau dovanoti man gyvybę, nors 
negalėjau išsipirkti. Jie įmetė paskui mane vieną tarnaitę. „Imk, 
paliekame ją tau, kad būtų linksmiau.“ Paskui užpylė mus žemė- 
mis. Jos užlipdė man akis. Tarnaitė užduso pirmoji, aš jaučiau, 
kaip gyvybė palieka jos kūną. Pabandžiau išsivaduoti kasdamas 
mane spaudžiančią žemę, bet buvau per storas, kad galėčiau išsi- 
laisvinti, Per daug gardžių vakarienių... 

Dūstu. Negaliu pakęsti šios siaubingos nelaisvės. Atsimerkiu. 
Kai buvau kinų pirklys, miriau juodoje aplinkoje. Akis pramer- 
kiau rausvoje aplinkoje. Esu vis dar suspaustas. Greta tebėra pri- 
sispaudęs lavonas! 

Tai Žoržas, mano brolis dvynys, nužudžiau jį nenorėdama. 

Dūstu, noriu ištrūkti iš čia. Oro, oro! Stengiuosi ištrūkti. Šian- 
dien mano kūnas ne toks sunkus. Beldžiuosi, daužausi, gestiku- 
liuoju. Tikrai yra kas nors, kas galėtų man padėti išeiti iš Čia. 


Pagaliau mes prie Veneros galvūgalio. 

Kažkas negerai jos smegenyse. Bandau įsiskverbti į kūdikio 
sielą, bet suprantu, jog nepavyks. Tai mūsų, angelų, darbo ribos. 
Mes negalime skaityti klientų minčių. 

Ją turėtų kamuoti praeitis. Skubu uždėti angelo žymę, bet 
ji susijaudinusi, nesiliauja blaškytis ir man sunku įspausti savo 
antspaudą. 

- Jai klaustrofobijos priepuolis, - sako Raulis. 

- Jau? 

- Žinoma. Kartais buvusios mirties prisiminimai sukelia 
komplikacijų. Ji negali pakęsti uždarų erdvių. Neturime laiko už- 
dėti žymės. Reikia skubiai kažką daryti. 

- Įteigsiu gydytojui akušeriui mintį, jog reikia daryti Cezario 
Pjuvį. 


Šviesa. Pagaliau laisvė! Rankos išlaisvina mane iš kalėjimo, 
bet kažkas dar įsikabinęs į mane. 

Tai Žoržo lavonas! Jis vis dar mane apsikabinęs, lyg nenorė- 
tų niekada manęs palikti. Kaip bjauru! Miriau būdamas vyras 
su moters lavonu ant rankų, o atgimstu moterimi su prilipusiais 
vyro palaikais. 

Seselės priverstos miniatiūrinėmis žnyplėmis vieną po kito 
priversti Žoržo pirštus mane paleisti. 


- Gana, pamiršk praeitį. 

Vos tik jos kūnas atsiduria lauke, uždedu virš jos lūpų ange- 
lų ženklą. Pernelyg užsiėmę Žoržo atplėšimu, gydytojai nežiūri 
į Veneros veiduką. Jei būtų žiūrėję, būtų pamatę, kaip staiga po 
nosimi atsirado griovelis. 


27. IGORIO GIMIMAS 


Taigi, aš tuoj gimsiu. 
Prisimenu, kad buvau astronautas. Prisimenu, jog buvau puo- 
lęs į neviltį. | 


Pagaliau mes prie Igorio. Jis irgi nervinasi. Prisimena anks- 
tesnį gyvenimą ir patirtas traumas. Skubu artyn ir nedelsdamas 
uždedu angelų žymę. „Gana, pamiršk praeitį.“ Jis nenurimsta. 
Spaudžiu stipriau, tiek to, jei griovelis bus gilus. Pagaliau jis šiek 
tiek atgauna ramybę. 


Mano motina ką tik nugriuvo gatvėje. Kadangi ji nepaisė simp- 
tomų, to ir reikėjo laukti. Pykinimas. Galvos svaigimas. Kiekvieną 
kartą už bausmę gaudavau smūgių. Lyg tai būtų mano kaltė! 

Šį kartą nutekėjo vaisiaus vandenys, aš atsidūriau sausumoje, 
oji dar ir nualpo. 

Ją pakėlė žmonės. Jie nustebę šūkavo, paskui kažkas pasakė, 
kad ši ponia turėtų būti nėščia. Kitas šūktelėjo, kad reikia ją sku- 
biai vežti į ligoninę. 

- Man geriau, - dėsto mama, atgavusi sąmonę, - nualpau tik 
todėl, jog per daug išgėriau. 

Laimė, jos niekas nepaklausė. 

Įstaiga toli. Automobilis važiuoja greitai. Atspėju tai iš kres- 
čiojimų. 

- Kvėpuokite lėtai, - pataria moters balsas. 

- Smulkmena, noriu namo, - kartoja mama. 

Imu dusti. Mirsiu, ir tada ji bus laimėjusi. Prasideda sąrėmiai. 
Atėjo laikas. Automobilyje sėdinti pora (žinau, jog tai pora, nes 
girdžiu ir vyro, ir moters balsus) susijaudina. Automobilis ima 
važiuoti dar greičiau. Kratymas stipresnis, sąrėmiai taip pat. Pa- 
sirengiu. 

PIRMYN. AŠ PASIRENGĘS. 

- Nežinau, ką turiu daryti, - dūsauja vyras savo draugei. - 
Niekada nedalyvavau gimdant, esu kepėjas. 

- Tai įsivaizduok, jog trauki duoną iš krosnies, apsukruoli! 

- Jis mirs, jis mirs, - dejuoja vyras. 

Bet mano nuomonės neatsiklausta. Nepaisydamas priešiškai 
nusiteikusios gimdytojos ir šių dviejų nevykėlių, aš noriu gyven- 
ti, ir gyvensiu. 

Štai išėjimas: Exif. 

Iškišu galvą. Tai sunkiausia. Atsimerkiu ir nieko nebematau. 
Viskas migloje. 

- Suvyniok jį į savo švarką, - įsako ponia. 

Gerai, sunkiausia įveikta. Aš gimiau. Ateitis turėtų būti links- 
mesnė. 


- Tikrai maniau, jog mums nepavyks. Nežinojau, kad gimdy- 
mas gali būti toks sunkus. 
- Greitai pamirši, - guodžia mane Raulis. - Matei, gerai pa- 

dariau vykdamas kartu. Dviejų mūsų nebuvo per daug, kad pa- 
veiktume kitus vairuotojus ir išvengtume avarijos. 

- Jie gana jaudinantys... 

- Tu kalbi... tai pabaisos, tikrai! O košmaras tik prasideda. 
Dabar pamatysi blogesnių dalykų. 

- Ką tokio? 

Raulis vaizduoja nuliūdusį. 

- LAISVA VALIA! Žmonių laisva valia yra jų teisė gyventi 
taip, kaip jie nori. Taigi, ir teisė klysti. Taip pat sukelti katastro- 
fas. Ir niekam neatsiskaityti. Neįsipareigoti. Tad jie ir nesivar- 
žo. Prašau tavęs, netikėk tais dviem fatališkais žodžiais: „laisva 
valia“. 


28. ENCIKLOPEDIJA 


NĖŠTUMAS. Normaliomis sąlygomis žmogaus vaisius išsivysto 
per aštuoniolika mėnesių. Taigi, baigiantis devintam mėne- 
siui būtina jį pašalinti iš motinos kūno, nes jo galva jau per 
stambi ir, jei dar tektų laukti, nebeprasiskverbtų pro motinos 
dubenį. Panašiai būtų, jei nesutaptų sviedinio ir pabūklo ka- 
libras. 

Taigi, vaisius palieka motinos pilvą dar galutinai nesusiforma- 
vęs. Išvada: būtina pratęsti devynių mėnesių vaisiaus gyvenimą 
gimdoje dar devyniais mėnesiais nebe gimdoje. 

Per šį labai atsakingą laikotarpį motina vaisiumi turi itin rū- 
pintis. Tėvai turi sugalvoti emocinį įsivaizduojamą pilvą, ku- 
riame naujagimis jaustųsi saugesnis, mylimesnis ir labiau pri- 
imtas nei jautėsi prieš gimdamas. Po devynių mėnesių įvyksta 
tai, kas vadinama „kūdikystės laidotuvėmis“, nes vaikas ima 

suprasti, kad skiriasi nuo aplinkos. Dabar jis gali atpažinti save 

veidrodyje ir suvokti, jog skiriasi nuo kitų daiktų. Tai ir yra jo 
tikrasis gimimas, 

Edmondas Velsas, 

Sąlyginio ir absoliutaus pažinimo enciklopedija, IV tomas 


29. KLIENTŲ VALDYMAS 


Edmondas Velsas manęs laukia prie Safyro vartų. Pamatęs Raulį 
šiek tiek susiraukia, nes supranta, jog į Žemę mane lydėjo nelabai 
ortodoksiškas angelas, bet kadangi jis nėra tiesioginis jo angelas 
instruktorius, lieka apdairus. 

- Kaip pavyko krikštynos? - nerūpestingai klausia. 

- Jokių problemų! 

Edmondas Velsas siūlo keliauti į pietvakarių zoną. Aplink 
mus angelai kalbasi akis į akį ir dūksta lyg kregždžių poros. Mano 
mentorius išskečia rankas norėdamas pasisukti į kairę, seku iš 
paskos. 

- Atėjo laikas išmokyti tikro darbo. 

Jis išrenka ramų kampą kalnuose ir mes imame leistis. 

- Privalai nukreipti klientus į doros kelią. Kiekvieno jų ke- 
lias skirtingas. Jie jau seniai nusibrėžė savo sielų misijas. Kiekvie- 
no tikslai yra asmeniški ir skirtingi, per kiekvieną gyvenimą jie 
stengiasi tobulėti. O tu nieko nežinai apie jų misijas. Žinoma, tu 
gali nuspėti iš jų elgesio, bet vienintelis objektyvus jų evoliucijos 
kriterijus lieka taškų suma per Teismą. Jei pasirinks gerą kryptį, 
po kiekvieno svėrimo matys vis gerėjantį įvertinimą. Nepamiršk, 
600 taškų, ir klientas išeina iš žaidimo. 

- Kuo galiu jiems padėti? 

Jis paima mano plaštakas, pasuka jas ir iškviečia tris mažus 

spalvotus rutulius. Judanti jų ekranų šviesa šokinėja mūsų per- 
šviečiamuose veiduose. 

- Tu turi penkis svertus: 1) intuicijas; 2) svajas; 3) ženklus; 
4) mediumus; 5) kates. 

Įsidėmiu. Jis tęsia: 

- Intuicija. Tu nukreipi klientą tinkama linkme, bet darai tai 
taip subtiliai, jog jis vos vos pajėgia tai pajusti. 

- Svajos? 

- Žinoma, mums kils pagunda tiesiogiai per sapnus pasiū- 
lyti problemų sprendimo būdus. Tačiau neturime tokios teisės. 
Sapnuose galime tik įterpti simbolinę nuorodą. Jei tavo klientui, 
pavyzdžiui, gresia pavojus, pasiųsk sapną, kad jam iškrito dantys 
arba nuslinko plaukai. Sapnų problema ta, kad jis juos arba pa- 
budęs pamirš, arba supras kitaip. Kad perduotum informaciją, 
kartais reikia ją kartoti keletą naktų iš eilės ir naudoti skirtingus 
simbolius, tačiau nuolat išsaugoti tą patį informacijos branduo- 
lį. Didysis angelų talentas yra būti sapnų režisieriais. Kiekvienas 
klientas turi savo žinyną, kurį svarbu naudoti apgalvotai. Todėl 
visi kūriniai, registruojantys sapnų simboliką, yra niekiniai ir ne- 
galiojantys. 

Jis paglosto Veneros kiaušinį. 

- O ženklai? 

- Jie veikia panašiai kaip intuicijos. Kalbama apie tiesioginį 
poveikį, bet jis ne visada suveikia. Seniau žmonės priiminėdavo 
sprendimus stebėdami paukščių skrydį arba tyrinėdami vištos 
vidurius. Mums lengviau. Dabar mes turime sugalvoti ženklus. 
Šuo loja duodamas ženklą, jog čia eiti negalima... Surūdiję vartai 
nesisukioja ant vyrių... 

- Mediumai? 

- Juos reikia pasitelkti atsargiai. Mediumai yra žmonės, įgiję 

gebėjimų suprasti angelų kalbą. Bet yra du pavojai. Pirmasis - jie 
kartais mus supranta klaidingai. Be to, jie kartais bando panau- 
doti savo dovaną darydami įtaką besiklausančiųjų veiksmams. 
Taigi, juos dera pasitelkti tik kritišku atveju. 

- O... katės? 

- Katės beveik visos yra šiokie tokie mediumai. Tačiau jos 
pranašesnės už žmones, nes šios savybės nenaudoja, kad gautų 
valdžią ar pinigų. Bet yra didelė kliūtis: jos nekalba ir negali pa- 
čios perspėti. 

Mąstau. Intervencinės priemonės atrodo gana menkos, kad 
būtų galima kovoti su daugybe laisvos valios išraiškos formų. 

- Yra dar kokių nors svertų? 

Edmondas Velsas glosto Igorio rutulį. 

- Apsukriai vartojami, penki svertai jau gali leisti pasiekti la- 
bai gerų rezultatų. 

Rąžausi. 

- Super, visada svajojau vadovauti žmonėms. Tikri vyrai, tik- 
ra moteris jaudina daug labiau negu tokie videožaidimai kaip 
„pabandykite išsaugoti gyvą veikėją pavojingoje aplinkoje“. 

- Atsargiai, tu neturi teisės daryti to, kas šaus į galvą. Turi savo 
klientams didelių įsipareigojimų. Privalai pildyti jų norus. Jei aš 
sakau norus, vadinasi, turiu galvoje absoliučiai visus norus. 

— Net tokius, kurie prieštarauja jų pačių interesams? 

- Jie turi didžiulę 50 procentų laisvos valios privilegiją. Tau 
draudžiama kištis. Privalai gerbti pačius klaidingiausius jų pa- 
geidavimus. 

Raulis buvo teisus. Mūsų priešas ne velnias ar kokia kita pikta 
aukštybių dvasia. Mūsų priešas - laisva žmonių valia. 

30. ŽAKAS. 1 METAI 


Gyvenu kūdikio gyvenimą. 

Nemėgstu, kai tėvai ima mane už pažastų. Patinka, kai sugrie- 
bia už sėdynės ir galiu sėdėti jų delnuose. 

Tėtė dažnai mėto mane į orą. Galiu atsitrenkti į lubas. To aš 
bijau. Kodėl tėtės mano, jog privalo mėtyti savo vaikus į orą? 

Viskas man kelia nerimą. Noriu slėptis po antklode, noriu, 
kad visi paliktų mane ramybėje. 

Man parodė mergaitę ir pasakė, jog ji mano sesuo. Atrodo, ji 
patenkinta mane matydama, nes nuolat ką nors kaišioja į bur- 
ną ir sako: „Nagi, kūdiki, reikia valgyti.“ Įkiša mane į savo lėlės 
vežimėlį ir bėgioja rėkdama: „Kūdikis nešvarus! Reikia įkišti jį į 
vonią ir ištrinkti šampūnu!“ 

Ji ne vienintelė mergaitė, vaizduojanti mano seserį. Jų yra ir 
daugiau, manau, jos įdomios, bet gali būti ir pavojingos. Vienos 
mane bučiuoja, kitos tampo už plaukų. Vienos duoda žinduką, 
kitos kutena. 

Pastebėjau, kad šeimoje yra ir katė. Man atrodo, ji yra ra- 
miausia būtybė namuose. Jos kailis toks pat švelnus, kaip mano 
meškiukų pliušas, ir ji rimta murkia, o man tai patinka. 

Seserys bando išmokyti mane vaikščioti. Kartą jau nugriuvau 
ir, prisimindamas mėlynes, nelabai noriu vėl bandyti. Padėtis sta- 
čiomis man kelia nerimą. Keturpėsčiam tenka virsti iš mažesnio 
aukščio. 

Be katės, namuose yra ir daugiau saugių daiktų: puodas ir 
televizorius. Kai sėdžiu ant puodo, niekas manęs netrukdo. Tele- 
vizoriuje visąlaik kažkas juda, be to, jis murkia kaip katė. 

Televizorius nuolat kažką rodo. Man patinka įvairūs nuoty- 
kiai. Jie padeda pamiršti nerimą. 

31. VENERA. 1 METAI 


Mane apipila bučiniais, dėmesiu. Mama kartoja, jog esu gražiau- 
sia mergaitė pasaulyje. Mačiau savo atvaizdą veidrodyje - tikrai 
esu žavi. Turiu ilgus juodmedžio spalvos plaukus, mano medaus 
spalvos oda plona ir švelni kaip šilkas, mano akys šviesiai žalios. 
Atrodo, jog gimusi, priešingai nei visi kūdikiai, netgi nebuvau 
raukšlėta. Mama paaiškino, jog taip yra todėl, kad išėjau tiesiai iš 
jos pilvo, o jai nereikėjo stengtis mane išstumti. 

Be to, jie man parodė seną poną, mamos tėvą. Jie vadina jį 
„seneliu“, o jis erzina mane seilėtais bučiniais. Nekenčiu seilėtų 
bučinių. Jei senelis drįsta taip seilėtis, tai, matyt, jam tikrai trūks- 
ta švelnumo. 

Vakare reikalauju, kad prie lovos būtų uždegta naktinė lem- 
pelė ir man netektų skendėti tamsoje. Kitaip manyčiau, jog po 
čiužiniu slepiasi koks nors niekdarys ir gali griebti mane už kojų. 

Taip pat nepakenčiu, kai mane vynioja į antklodę. Noriu, kad 
mano kojos visada būtų laisvos. Kitaip mane viskas nervina, ner- 
vina. Be to, jei pabaisa iš po lovos staiga išlįstų, aš būsiu supan- 
čiota ir negalėsiu pasprukti. 

Valgau ne viską. Mėgstu tik tai, kas švelnu ir saldu. Man pa- 
tinka viskas, kas yra gražu, miela, saldu. 


32. IGORIS. 1 METAI 


Turiu saugotis motinos. 
Išsprūstu jai iš rankų vonioje, kai ji ketina mane nuskandinti. 
Išsprūstu lovoje, kai ji ketina mane uždusinti pagalve. 
Moku būti slidus. 

Moku išvengti pavojaus. 

Moku nubusti naktį nuo menkiausios šviesos. 

Mano puiki klausa ir sugebu atspėti, kai ji atsiranda greta 
manęs. 

Moku būti guvus ir greitas. 

Greitai išmokau vaikščioti. 

Kad lengviau galėčiau pasprukti. 


33. ENCIKLOPEDIJA 


MOTINOS INSTINKTAS. Daugelis mano, jog motinos meilė yra 
natūralus ir įgimtas jausmas. Nėra nieko klaidingesnio. Iki de- 
vyniolikto amžiaus pabaigos dauguma moterų, priklausančių 
Vakarų šalių buržua klasei, atiduodavo vaikus žindyvei ir jais 
nesidomėdavo. 

Ne geresnės buvo ir valstietės. Kūdikius labai stipriai suvysty- 
davo, paskui pakabindavo ant sienos netoli krosnies, kad ne- 
būtų šalta. 

Vaikų gimstamumas buvo labai didelis, tad tėvai pasikliovė li- 
kimu, nes žinojo, jog tikimybė, kad jų vaikas sulauks paauglys- 
tės, yra vienas su dviem. 

Tik dvidešimto amžiaus pradžioje vyriausybės suprato garsaus 
„motinystės instinkto“ ekonominę, socialinę ir karinę reikš- 
mę. Tik pradėjus surašinėti gyventojus pastebėta, jog yra daug 
prastai maitinamų, nekenčiamų, mušamų vaikų. Pagaliau pa- 
dariniai galėjo būti liūdni šalies ateičiai. Informuojant, taikant 
prevenciją, po truputį pasiekta medicinos pažangos gydant vai- 
kų ligas ir dabar tėvai tikrai galėjo tikėtis, jog jų vaikai nemirs 
per anksti. Tada imta kalbėti apie „motinystės instinktą“. 

Ėmė rastis nauja rinka: sauskelnės, žindukai, motinos pieno 
pakaitalai, puodukai, žaisliukai. Pasaulyje paplito Kalėdų Se- 
nio mitas. 

Vaikų prekių gamintojai negailėjo pinigų reklamai ir sukūrė 
rūpestingos motinos įvaizdį, o vaiko laimė tapo savotišku mo- 
derniu idealu. ; 

Paradoksas, bet tuo metu, kai imta puikuotis motinos meile, kai 
ši meilė ėmė ginti savo teises ir pražydo bei tapo vieninteliu ne- 
ginčijamu jausmu visuomenėje, suaugę vaikai nuolat priekaiš- 
tauja savo motinoms, jog nepakankamai jais rūpinosi. Vėliau jie 
psichoanalitikui išlieja... savo apmaudą ir pagiežą motinai. 


Edmondas Velsas, 
Sąlyginio ir absoliutaus pažinimo enciklopedija, N tomas 


34. AUKŠTYBIŲ PASAULIS 


Kontroliniais rutuliais stebiu klientus iš bet kokios pozicijos, lyg 
turėčiau dvidešimt stebėjimo kamerų. Pakanka panorėti ir ma- 
tau viską panoraminiu planu, plačiu planu, amerikietišku planu, 
stambiu planu. Mano kameros sukasi aplink klientus, kad galė- 
čiau geriau apžiūrėti antraeilius veikėjus, statistus. Keičiu ne tik 
filmavimo kampus, bet ir apšvietimą. Galiu stebėti savo veikėjus 
net ir tamsoje, aiškiai matau net per liūtį. Galiu žvelgti per jų 
kūnus, matyti, kaip plaka širdis, virškina skrandis. Negaliu tik 
skaityti jų minčių. 

Raulis ne toks entuziastas kaip aš. 

- Iš pradžių ir mane tai jaudino. Bet galų gale supratau, jog 
esu bejėgis. 

Jis pasižiūri į Igorio rutulį. 

- Hm, nelabai kas. 

Atsidūstu. 

- Nerimauju dėl Igorio. Motina jį galų gale nužudys. 

- Motinos nekenčiamas vaikas... - svarsto Raulis. - Tai nieko 
tau neprimena? 

Mąstau, bet nieko nesugalvoju. 

- Feliksas, - sufleruoja. 

Krūpteliu. Feliksas Kerbozas, mūsų pirmasis tanatonautas! Jo 
irgi nekentė motina. Pakurstytas iš arčiau peržvelgiu Igorio kar- 
mą ir iš tikrųjų atpažįstu, kad mūsų buvęs draugas, tanatonauti- 
kos pionierius, reinkarnavosi į mano rusą. 

- Kaip tai galėjo atsitikti? 

Raulis Razorbakas gūžteli pečiais. 

Tuo metu terminas „tanatonautas“ retai buvo vartojamas, an- 
gelų teismas Feliksą identifikavo kaip „astronautą“. 

Prisimenu tą šiek tiek naivoką vaikiną, norėdamas greičiau 
išeiti iš kalėjimo, jis bandydavo pavojingus vaistus ir dėl am- 
nestijos savo valia sutiko dalyvauti tanatonautų skrydyje. Taigi, 
buvo pirmas, pabuvojęs mirusiųjų žemyne ir sugrįžęs. Vis dėlto 
manau, jog šiek tiek per žiauru, jau turėjus praėjusiame gyveni- 
me nekentusią motiną, gauti dovanų dar blogesnę gimdytoją. 

Raulis teigia, jog tai normalu. Kai kokia nors problema ne- 
išsprendžiama gyvenime, ji automatiškai persikelia į kitą gyve- 
nimą. 

- Kadangi Felikso Kerbozo sielai nepavyko nei pranokti savo 
motinos, nei ją suprasti, ji bandys tai padaryti savo naujame, 
Igorio Čekovo, gyvenime. Tai, be abejo, nusprendė septintukai, 
„Žmonės iš aukštybių“, arba „dievai“. Jei jam ir vėl nepavyks iš- 
spręsti savo problemos su motina dabartiniame gyvenime, tai 
kokią baisią gaus kitame?.. 

Susiraukiu. 

- Neįsivaizduoju blogesnės motinos nei Igorio... 

Raulis Razorbakas šaiposi. 

- Na, gali pasikliauti „žmonėmis iš aukštybių“. Jų laki vaiz- 
duotė, kai reikia sugalvoti naujų išbandymų žmonėms. Būsima 
Igorio-Felikso metamorfozė gal ir duos jam puikią motiną, ta- 
čiau ji bus labai valdinga ir slėgs jį pavydžia meile. 

- Bet tai nesikeičianti karma! 

Mano draugo veidas persikreipia, o rankos ima judėti lyg 
grobuonies nagai. 

-— Matau, pradedi suprasti. Ten, aukštybėse, taip viskas ir vyks- 
ta, jie neriasi iš kailio ką nors kaldami į galvas mūsų klientams, 
kol šie ryžtasi veikti. Jie mano, kad tik baseino gelmėse žmogus 
sugeba atsispirti ir iškilti į paviršių. Nežinau, kas yra tie „dievai“, 
bet netikiu, jog jie trokšta žmonijai gero. 

- Kuo vis dėlto galiu jam padėti? 

Raulis Razorbakas sugniaužia kumščius. 

- Deja, ne kažin kuo! Mes esame šviesos būtybių kariuome- 
nės pėstininkai. Esame pirmosiose linijose ir privalome daly- 
vauti pragaištinguose įvykiuose, bet kas yra strategai karininkai, 
esantys užnugaryje ir priimantys sprendimus?.. Be to, nežinome, 
kokie jų motyvai. 

Staiga pasijuntu bejėgis. Raulis įniršęs mane purto. 

- Todėl mes bet kokia kaina turime sužinoti, kas tie karinin- 
kai ir kas juos įkvepia, kas tie septynetukai, kas tie „dievai“, kurie 
išnaudoja ir mus, angelus, ir juos, mirtinguosius. 

Pirmą kartą, turbūt dėl Igorio nelaimės, įsiklausau į savo drą- 
siojo draugo argumentus. Tačiau dar nemanau galįs pažeisti an- 
gelų šalies įstatymus. 

35. KŪDIKIS ŽAKAS. 2 METAI 


Šiandien tėvų nėra, o auklė nuėjo į balkoną parūkyti ir pasikal- 
bėti telefonu. Kelias laisvas. Kryptis į virtuvę. Tai nuostabi vieta, 
visada trokštu geriau ją pažinti. Daug mirksinčių šviesų: baltų, 
raudonų ir net žalių. Tvyro aptirpusio cukraus aromatas ir pieno 
kvapas, užvirintos kakavos ir sūrymu dvelkiantys garai. Šiomis 
dienomis nuolat uostau. Be to, ėmiau mokytis laipioti. 

Nagi, kas ten aukštai? 

Laimė, šalia viryklės yra kėdė. Užlipęs ant jos, galėčiau pasiekti. 


Žakas gali nusiplikyti patraukęs už rankenos puodą su ver- 
dančiais lakštiniais! Reikia jį gelbėti. Prisimenu penkis svertus. 

Intuicija. 

Pabandau įsiskverbti į žindyvės protą. „Kūdikis, kūdikiui vir- 
tuvėje gresia pavojus!“ 

Bet ji viską pamiršo plepėdama telefonu su savo draugužiu. 

Bandau įsiskverbti į mažojo Žako protą, bet jo kaukolė nepa- 
žeidžiama kaip seifas. 

Ženklai. 

Žvirbliai sutupia ant palangės ir čirškauja linksmindami vai- 
ką. Bet, sutelkęs dėmesį į puodą, Žakas jų nemato ir negirdi. 

Mediumai. Aplink nėra nė vieno. 

Ką daryti? 


Rankena per toli. Turiu dar toliau ištiesti ranką. Pasieksiu 
lą aukštai kyšančią ilgą lazdą ir pažiūrėsiu, kodėl ji garuoja ir 
triukšmauja. 

Katės. 

Dar turiu katę. 

Laimė, namuose yra katė! Skverbiuosi į jos protą. Iš karto apie 
ją daug ką sužinau. Pirmiausia - tai patelė, jos vardas Mona Liza. 
Keista, žmonių protas mums visiškai nepasiekiamas, tačiau ka- 
tės - kuo pralaidžiausias. „Reikia gelbėti berniuką!“ - pakišu jai 
mintį. Problema ta, jog Mona Liza tikrai išgirsta mano prašymą, 
bet visiškai neketina paklusti. Mona Liza gimė šiuose namuose 
ir niekada nebuvo iš jų išėjusi. Kadangi visą dieną nejudėdama 
drybso prieš televizorių, nutuko. Ji keliasi tik tris kartus per parą 
ir ryja minkštus makaronus arba itin mėgstamas chemines gra- 
nules. 

Ji niekada nemedžiojo, niekada nesipešė, niekada nebuvo iš- 
ėjusi į kiemą. 

Vangiai gulinėjo bute, stebėdama televizorių. Mona Liza turi 
mėgstamas programas ir labai domisi tokiais žaidimais, kuriuo- 
se kandidatams užduodami maždaug tokie klausimai: „Kas yra 
Dramblio Kaulo Kranto sostinė?“ 

Ši katė žavisi, jei žmogus suklysta arba jam vos vos nepavyks- 
ta išlošti didelės sumos. Žmonių nesėkmės stiprina jos įsitikini- 
mą, kad geriau būti kate. 

Ji visiškai pasikliauja savo šeimininkais. Iš tiesų ji nemano, 
jog tai jos šeimininkai, ji mano, jog tai... jos pavaldiniai. Neįti- 
kima! Šis gyvūnas mano, kad būtent katės valdo pasaulį ir tuos 
didelius dvikojus, užtikrinančius gerovę. 

Sakau: 

- Pajudėk, gelbėk mažąjį žmogutį. 

Jai nė motais. 

- Esu labai užsiėmusi, - atsako įžūlus gyvūnas. - Ar nematai, 
kad žiūriu televizorių? 

Dar giliau skverbiuosi į Monos Lizos smegenis. 

- Jei neatsikelsi, berniukas mirs. 

Ji ir toliau ramiai laižosi. 

- Man vis vien. Jie pasidarys dar. Kad ir kaip būtų, vaikų na- 
muose per daug. Kiek triukšmo, bėgiojimo! Galų gale jie visada 
ima skaudžiai pešioti ūsus. Nemėgstu mažųjų žmonių. 

Kaip priversti šią katę gelbėti vaiką? 

- Klausyk, kate, jei tuoj pat nepulsi gelbėti Žako, sugadinsiu 
televizoriaus anteną. 

Nežinau, ar sugebėčiau tai padaryti, svarbu, jog ji tuo patiki. 
Atrodo, iš tikrųjų ima abejoti. Matau, kaip jos smegenyse atgims- 
ta vaizdai, kai transliuoti laidas trukdė audros, ekranas mirgėjo. 
Be to, ji prisiminė, jog televizorius gedo, kai streikuodavo dar- 
buotojai; tada ji būdavo labai nepatenkinta. 


— Nagi, kate, labas. Tu pirmą kartą ateini glaustytis prie ma- 
nęs. Tu labai miela, kaip malonu glostyti tavo kailį! Mieliau pa- 
žaisiu su tavimi nei su ta lazda aukštai. 


36. KŪDIKIS VENERA. 2 METAI 


Vakar ilgai žiūrėjau į veidrodį. Maiviausi, bet netgi maivydamasi 
patinku pati sau. 

Tėvai užmovė man rožines švelnias sauskelnes. Jie sako, kad 
daryčiau į jas „sisi“ ir „kaka“. Nesuprantu, apie ką jie kalba. Klau- 
siu, „kas yra sisi?“, ir mama rodo. Apžiūriu geltoną skystį. Pauos- 
tau. Bjauru. Kaip toks gražus kūnas kaip mano gali išskirti tokį 
bjauriai dvokiantį skystį? Pykstu. Tai labai neteisinga. Be to, dė- 
vėti sauskelnes - pažeminimas! 

Atrodo, visi žmonės be perstojo daro „sisi“ ir „kaka“. Šiaip ar 
taip, taip sako tėtė ir mama, bet aš tuo netikiu. Tikrai yra tokių, 
kurie tos nelaimės išvengia. 

Man skauda galvą. 

Man dažnai skauda galvą. 

Atsitiko kažkas labai svarbaus, ką aš užmiršau. Žinau, jog kol 
neprisiminsiu, man skaudės galvą. 


37. KŪDIKIS IGORIS. 2 METAI 


Mama nori mane nužudyti. 

Vakar ji mane uždarė kambaryje su plačiai atvertu langu. Le- 
dinis vėjas persmelkė mane kiaurai, bet aš darausi atsparus šal- 
čiui. Atlaikiau. Kad ir kaip būtų, pasirinkimo neturiu. Žinau, jei 
susirgsiu, ji manęs neslaugys. 

Man į tave nusispjauti, mama. Aš vis dar gyvas. Ir kol tu ne- 
išdrįsi suvaryti man peilio tiesiai į pilvą, apgailestauju, bet gy- 
vensiu. 

Ji manęs nesiklauso. Ji jau guli lovoje ir pagirioja nuo deg- 
tinės. 


38. SMARAGDO VARTAI 


Mudu su Rauliu ieškome kito būdo patekti į septynetukų pasaulį. 
Plevename į rytus, pakylame iki kalno viršūnės, pabandome ją 
perskristi, bet kažkoks nematomas barjeras kliudo judėti toliau. 

- Jau sakiau, kad angelų šalis yra kalėjimas, - liūdnai murma 
Raulis. 

Prieš mus lyg netyčia išnyra Edmondas Velsas. 

— Na, na, ką gi čia rezgate? 

- Mums jau įkyrėjo toks darbas. Uždavinys neįgyvendina- 
mas, - kerta Raulis, įsisprendęs į šonus, lyg mesdamas iššūkį. 

Edmondas Velsas supranta, jog reikalas rimtas. 

- Ką tu apie tai manai, Mikaeli? 

Raulis atsako už mane: 

- Vos prasikalę, kiaušiniai jau išvirti. „Jie“ įbruko jam neri- 
maujantį ir nerangų Žaką, narcizišką lengvabūdę Venerą ir Igorį, 
kurį nori pribaigti motina. Puikios dovanos! 

Edmondas Velsas nežiūri į mano draugą. 

- Kalbu su Mikaeliu. Ką tu apie tai manai, Mikaeli? 

Nežinau, ką atsakyti. Mano instruktorius neatstoja: 

- Vis dėlto nesiilgi mirtingo žmogaus gyvenimo? Prisimink 
savo buvusią inkarnaciją. 

Jaučiuosi tarp dviejų ugnių. Plačiu mostu Edmondas rodo į 
horizontą. 

- Tu kentėjai. Tu bijojai. Tu sirgai. Dabar esi išgryninta dva- 
sia. Išlaisvinta iš materijos. 

Taip kalbėdamas keliose vietose mane perduria. 

Raulis pasidygėjęs gūžčioja pečiais. 

- Bet mes praradome lytėjimo pojūtį. Netgi negalime norma- 
liai atsisėsti. Jis vaizduoja besisėdantį ir griūva, lyg būtų perskro- 
dęs nesančią kėdę. 

— Mes nebesenstame, - tęsia Edmondas Velsas. 

- Bet nebesuvokiame slenkančio laiko, - atsikerta Raulis. — 
Nebeliko sekundžių, minučių, valandų, naktų, dienų. Nebeliko 
metų laikų. 

- Mes amžini. 

- Bet nebegalime švęsti gimtadienių! 

Argumentai tirpsta. 

- Mes nebekenčiame... 

- Bet nieko nebejaučiame. 

- Bendraujame mintimis. 

- Bet nebesiklausome muzikos. 

Edmondas Velsas nesileidžia išmušamas iš vėžių. 

— Mes skraidome svaiginamu greičiu. 

- Bet net nebejaučiame, kaip vėjas glamonėja mūsų veidą. 

— Mes nemiegame. 

- Bet ir nebesapnuojame! 

Mano mentorius bando rasti daugiau argumentų, bet mano 
draugas nenusileidžia: 

- Nebeturime malonumų. Nebegauname sekso. 

- Bet taip pat nebejaučiame skausmo! Ir galime sužinoti bet 
ką, - atremia tokiais pat argumentais Edmondas Velsas. 

- Nebeturime net... knygų. Rojuje nėra net bibliotekos... 

Mano instruktorių sujaudina toks argumentas. 

- Iš tikrųjų, knygų neturime... bet, bet... 

Pamąsto, paskui sugalvoja: 

- Bet... mums jų nereikia. Kiekvieno mirtingojo gyvenime 
yra jaudinanti intriga. Įdomesnė už visus romanus, įdomesnė 
už visus filmus. Stebėti paprasto žmogaus gyvenimą su jo stai- 
giais posūkiais, netikėtumais, vargais, aistromis, meilės nusivy- 
limais, sėkmėmis ir nesėkmėmis. Dar ne viskas, tai TIKRI įvy- 
kiai! 

Dabar Raulis Razorbakas nebesugalvoja, ką atsakyti. Tačiau 
ir Edmondas Velsas nesipuikuoja. 

- Kadaise ir aš buvau toks kaip jūs, maištininkas. 

Pakelia galvą, lyg norėtų pasižiūrėti į lietaus debesis. Ir nusi- 
leidžia: 


r" | 

- Na... Eime. Pabandysiu šiek tiek patenkinti jūsų smalsumą 
ir atskleisiu paslaptį. Sekite paskui mane. 


39. ENCIKLOPEDIJA 


DŽIAUGSMAS. „Kiekvieno žmogaus pareiga — puoselėti vidinį 
džiaugsmą.“ Tačiau daug religijų pamiršo šią taisyklę. Daugu- 
ma šventyklų tamsios ir šaltos. Liturginė muzika iškilminga 
ir liūdna. Kunigai apsirengę juodai. Per apeigas garbinamos 
kankinių kančios ir varžomasi, kas parodys daugiau žiauru- 
mo scenų. Lyg pranašų iškęsti kankinimai pabrėžtų jų auten- 
tiškumą. 

Argi džiaugtis gyvenimu nėra geriausias būdas padėkoti Die- 
vui, jei jis yra, už gyvenimą? O jei Dievas yra, tai kodėl jis turi 
būti paniuręs? 
Vienintelės garsios išimtys: Tao tū-king*, viena iš filosofinių-re- 
liginių knygų, siūlanti tyčiotis iš visko, net ir iš savęs, ir gospels, 
himnai, kuriuos džiaugsmingai gieda Šiaurės Amerikos juoda- 
odžiai per mišias ir laidotuves. 
Edmondas Velsas, 
Sąlyginio ir absoliutaus pažinimo enciklopedija, V tomas 


40. IGORIS. 5 METAI 


Po daugybės bandymų mama, atrodo, atsisakė ketinimų mane 
nužudyti. Ji geria, geria ir varsto mane piktu žvilgsniu. Staiga 


* Kinų filosofo Lao-Tsen (Lao-Zi), gyvenusio VI a. pr. Kr., poema. 

sviedžia į mane stiklinę. Skubiai palenkiu galvą ir, kaip visada, ji 
su dideliu triukšmu sudūžta į sieną. 

- Galbūt nepavyks tavęs nužudyti, bet tu nebeilgai nuodysi 
man gyvenimą, - praneša. 


Užsitraukia striukę, paima mane už rankos, lyg eitume pirki- 
nių, bet aš tikrai netikiu, kad ji ketina vaikščioti po parduotuves. 
Įtarimai pasitvirtina, kai ji mane nuveda, tiksliau - numeta baž- 
nyčios šventoriuje. 

— Mama! 

Ji greitai nubėga, paskui staiga grįžta ir meta man paauksuotą 
medalioną. Viduje - tipelio su dideliais ūsais nuotrauka. 

- Tai tavo tėvas. Belieka jį susirasti. Jis labai džiaugsis galėda- 
mas tavimi pasirūpinti. Sudie! 

Atsisėdu ant šlapio sniego. Privalau gyventi. Reikia gyventi. 
Krinta snaigės ir netrukus mane užklos stora balta skraistė, 

- Ką čia veiki, mažyli? 

Pakeliu apšalusią galvą į uniformuotą poną. 


41. VENERA. 5 METAI 


Dieną aš piešiu, o naktį neramiai miegu. Dažnai sapnuoju. Sap- 
nuoju, kad mano galvoje įkalintas žvėris, kuris veržiasi į laisvę. 
Tai triušiukas, jis iš vidaus graužia man galvą. Grauždamas nuolat 
kartoja tuos pačius žodžius: „Privalai mane prisiminti.“ Kartais 
nubundu kamuojama siaubingos migrenos. Šią naktį skausmas 
didesnis nei paprastai. Keliuosi ir einu pas tėtį ir mamą. Jie mie- 
ga. Kaip jie drįsta miegoti, kai man taip skauda galvą? Tikriausiai 
nelabai mane myli. 

Piešiu savo skausmą ir būtybę, kuri, manau, tūno manyje ir 
mane graužia. 


42. ŽAKAS. 5 METAI 


Aš bijau. Nežinau, kodėl bijau. Vakar vakare per televiziją rodė 
filmą, kurį jie vadina „vesternu“. Mane sukaustė baimė ir siaubas. 
Drebėjo visas mano kūnas. Šeima nustebo. 

Šį rytą seserys vaidina kaubojus ir mane gąsdina. Bėgu į kitą 
buto galą. Jos mane pasigauna svetainėje. Bėgu į virtuvę. Jos mane 
pasigauna virtuvėje. Bėgu į vonią. Jos mane pasigauna vonioje. 

- Tave nuskalpuosime, - rėkia Matilda, jauniausioji. 

Kodėl ji kalba tokias baisybes! 

Seserys vejasi mane iki tėvų kambario. Paskui bando sugau- 
ti skalbykloje, bet prasmunku pro jų kojas. Einu iš proto. Kur 
pasislėpti? Kyla mintis. Užsidarau tualete. Kad būčiau saugesnis, 
užstumiu skląstį. Jos daužo į duris, bet aš nieko nebijau, durys 
tvirtos. Tualete jaučiuosi kaip tvirtovėje, o jos daužo vis smar- 
kiau. Staiga liaujasi. Girdžiu pašnekesį. 

- Kas čia dedasi? - klausia tėtis. 

- Žakas užsidarė tualete, - cypsi seserys. 

- Tualete? Bet ką jis ten veikia? — stebisi tėvas. 

Tada man šauna išganinga mintis. Ištariu sakinį, kurį visada 
sako tėtė, kai nori ramiai pabūti tualete, nors tai erzina mamą: 

- Skaitau knygą. 

Už durų stoja tyla. Žinau, jog namuose žodis „knyga“ iš karto 
sukelia pagarbą. 

- Tai laužiame duris? - mandagiai pasiūlo Matilda. 

Abejonės. 

Paskui girdžiu, kaip tėtė niurna: 

- Jei jis tualete skaito knygą, reikia palikti jį ramybėje. 

Įsimenu pamoką. Kai jau visai striuka, užsidarai tualete ir 
skaitai knygą. 

Atsisėdu ant unitazo ir dairausi. Dešinėje - krūva laikraščių, 
virš galvos - lentyna, kur tėtė įsitaisė biblioteką. Pasiimu knygą. 
Puslapiai pilni viena su kita sulipdytų raidžių, negaliu jų iššifruo- 
ti. Apžiūriu kitų veikalų viršelius. Laimė, randu knygą vaikams su 
daug paveikslėlių. Prisimenu. Tėtė man jau skaitė ją prieš miegą. 
Joje kalbama apie milžino gyvenimą tarp nykštukų ir nykštuko 
tarp milžinų. Manau, žmogaus vardas Guliveris. Žiūrinėju pa- 
veiksliukus ir bandau iššifruoti raides bei sudėlioti iš jų žodžius. 
Per sunku. Ilgiau žiūriu į paveikslėlį, kuriame supančiotas milži- 
nas tarp minios nykštukų. 

Vieną dieną išmoksiu skaityti ir ilgam užsidarysiu tualete, 
ilgam, ir skaitysiu taip įnikęs, jog pamiršiu viską, kas dedasi už 
durų. 


43. KETURI LIKIMŲ RUTULIAI 


Edmondas Velsas veda mus prie šiaurės rytų kalnų uolingo įėji- 
mo. Instruktorius parodo, pro kur galima patekti vidun, ir mes 
smunkame į tunelių labirintą, kol patenkame į didžiulę olą, ap- 
šviestą keturių maždaug penkiasdešimties metrų aukščio balio- 
nų, plevenančių ore per du metrus nuo žemės. 

Angelai instruktoriai skraido aplink juos lyg muselės aplink 
pakabintus švytinčius melionus. 

- Šią vietą turėtų lankyti tik angelai instruktoriai, - paskelbia 
mūsų mentorius. - Bet kadangi jūs taip trokštate pamatyti tai, ko 

kiti angelai nemato ir, beje, nesistengia pamatyti, noriu šiek tiek 
numalšinti jūsų smalsumą. 

Prisiartiname. 

Visi keturi balionai vienodo dydžio, bet jų turiniai skiriasi. 

Pirmajame - mineralų pasaulio siela. 

Antrajame - augalų pasaulio siela. 

Trečiajame - gyvūnų pasaulio siela. 

Ketvirtajame - žmonių pasaulio siela. 

Einu prie pirmojo rutulio. Viduje dreba spindintis branduo- 
lys. Gal tai Žemės siela, garsioji Gaja, Alma Mater, apie kurią kal- 
bėjo senovėje? 

- Argi Žemė turi sielą? 

- Taip. Viskas yra gyva, o tai, kas gyva, turi sielą, - atsako 
Edmondas Velsas. 

Paskui nerūpestingai priduria: 

- O viskas, kas turi sielą, nori tobulėti. 

Pakerėtas stebiu rutulius. 

- Tikrai viskas gyva? Net ir akmenys? 

- Netgi kalnai, netgi upeliai, netgi akmenys, bet jų siela neto- 
bula. Kad galėtum ją išmatuoti, pakanka stebėti branduolio švy- 
tėjimą ir iš jo intuityviai apytikriai nustatyti sielos būseną. 

- Taigi, - sakau, — jei taikytume kosmogonijos standartus, 
mineralas būtų pirmoje stadijoje ir turėtų gauti 100 taškų, auga- 
las - 200, gyvūnas - 300, o žmogus - 400... 

— Matas! s 

Aš tikrai suvokiu, kas yra Žemės siela, bet ji tikrai neturi ly- 
giai 100 taškų, ji turi daug daugiau... 163 taškus! 

Antrasis rutulys - girių, laukų ir gėlių - irgi turi ne 200 taškų, 
bet 236. Gyvūnų - 302. O žmonių - 333. 

- Kaip? - stebiuosi. - Žmonija neturi 400 taškų? 

Edmondas Velsas patvirtina: 

- Kaip tau jau sakiau, čia ir yra mūsų darbo esmė. Prisidėti 
prie to, kad žmonės pagaliau taptų žmonėmis. Tikrais ketvertu- 
kais. Bet, kaip supranti, žmonės dar neužima jiems skirtos vietos. 
Jie netgi nepasiekė pusiaukelės tarp gyvūnų trejeto ir penketukų 
išminties. „Trūkstama grandis“ yra jie patys. Žinote, mane labai 
juokina Nyčės kalbos apie „antžmogius“! Kol taps antžmogiais, 
tegul pirma tampa žmonėmis! 

Pasilenkiu prie žmonijos rutulio ir geriau įsižiūriu į šešis mi- 
lijardus burbulų, kiekvienas turi po švytintį branduolį. 

Raulis Razorbakas nutyla, ir aš suprantu, kad jį labai žavi ga- 
limybė stebėti visų žmonių sielas. 

Edmondas Velsas pasilenkia prie rutulio. 

- Štai mūsų „klientų“ visuma. Čia vyksta pagrindinis žai- 
dimas. Manau, jei žmonija pati nenutars susinaikinti per kelis 
šimtmečius, žmonės taps tikrais žmonėmis, tikrais ketvertukais. 
Bet mums, angelams, teks daug padirbėti, kad juos ten nuves- 
tume. 

Instruktorius sujaukia mūsų protus. Jis - optimistas. Žmonija 
greitai daro pažangą. Dėl modernių transporto priemonių, taigi, 
ir daugėjančių kelionių, dėl pasaulinio masto ryšių priemonių, 
dėl kultūrų susiliejimo planetoje, dėl vis gausesnių ir prieinames- 
nių visuomenės informavimo priemonių išminčiai (arba penke- 
tukai) dabar gali greitai įgyti įtakos. 

- Pažiūrėkime, kaip žmonės gyveno anksčiau ir kaip gyve- 
na dabar. Kadaise visi bijojo grobuonių. Šiandien jie uždaro juos 
zoologijos soduose. Jie bijojo bado, buvo priversti sunkiai dirbti. 
Šiandien už juos tuos pačius darbus nudirba robotai ir kompiu- 
teriai. Todėl žmogus turi vis daugiau laisvo laiko mąstyti. O kai 
žmogus mąsto, jam kyla klausimų. 

Prasidėjus trečiajam tūkstantmečiui atsirado geresnės negu 
bet kada sąlygos augti žmonių sąmoningumui. Seniau, pavyz- 
džiui, senovės Graikijoje, gerbiami buvo tik „piliečiai“, tai yra 
laisvi žmonės, arba atleistiniai. Taigi, svetimšaliai ir vergai buvo 
atstumti. Paskui po truputį visi tie „marginalai“ tapo piliečiais. 


44. ENCIKLOPEDIJA 


TOLERANCIJA. Kiekvieną kartą, kai žmonės praplečia sąvoką 
„gentainiai“, jie į jų skaičių įtraukia naujų kategorijų, vadinasi, 
pripažįsta, jog būtybės, anksčiau vertintos kaip žemesnės, iš tik- 
rųjų yra ganėtinai panašios į juos pačius ir vertos užuojautos. 
Tada sunkią kliūtį įveikia ne tik tos būtybės, bet ir visa žmonija 
pakyla vienu evoliucijos laipteliu aukščiau. 


Edmondas Velsas, 
Sąlyginio ir absoliutaus pažinimo enciklopedija, V tomas 


45. GERIEJI IR BLOGIEJI 


Žmonių rutulys... Suprantu, jog čia kiekvieną kartą sugrįžta 
mūsų kiaušiniai, kai nukeliauja į šiaurės rytus. Suprantu, jog taip 
sulipusios sielos viena kitą veikia ir gerai sutaria. Tad garsioji 
Edmondo Velso frazė vėl skamba mano ausyse: „Pakanka, kad 
pakiltų viena siela, ir pakils visa žmonija.“ Gal tai ir bus garsusis 
"Tejaro de Šardeno „naujasis rutulys“, kuriame susilieja visų žmo- 
nių sąmonė? 

- Bet jei mes, angelai, nieko nedarysime, argi jie galės evoliu- 
cionuoti vieni patys? - netikėtai klausia Raulis. 

— Mes esame piemenys, kurie nukreipia bandą reikiama link- 

me. Bet neginčytina, jog dėl ankstesnės angelų veiklos jie jau tei- 
singame kelyje. 

- Taigi, dabar galbūt galima juos palikti... 

Edmondas net nesiteikia atsakyti. 

Raulis neatstoja: 

- O koks mūsų kitas evoliucijos laipsnis? Dievų pasaulis? 

Edmondas Velsas kilsteli antakius. 

- Jūs, jaunieji angelai, mane juokinate. Norite viską sužinoti iš 
karto. Jūs nepajėgiate išsivaduoti iš senųjų žmogiškų įpročių. Bet 
atidžiai pasižiūrėkite į savo kiaušinius ir suprasite, jog mirtingųjų 
įpročių likučiai tebėra jums sunki našta. Užuot nuolat kalbėję 
apie žmonių problemas, elkitės, kaip dera angelams. 

Tada, visiškai nusivylęs, mūsų mentorius atsuka mums nuga- 
rą ir greitai pasišalina. Jis skuba prie Motinos Teresės, ketinda- 
mas duoti jai pipirų. Kiek teko čia išgirsti, tarp Motinos Teresės 
klientų yra vienas valstybės vadovas, ji nuolat perša jam mintį, 
jog reikia labiau apmokestinti didelius turtus. Edmondas Velsas 
kala jai į galvą, kad persekiojant turtinguosius vargšai netaps lai- 
mingesni. 

Prisiartinu, kad geriau girdėčiau. 

- Brangioji Motina Terese, kartais jūs samprotaujate tikrai 
pernelyg primityviai. Kaip sakydavo vienas mano draugas, „ne- 
pakanka, kad tau sektųsi, taip pat turėtum pasidžiaugti, jog ki- 
tiems nepasisekė“. Jis pokštavo, bet jūs iš tikrųjų palaikote tokią 
nuomonę. Jūs tikite, jog žmogus lengviau iškęs skurdą, jei visa 
žmonija gyvens skurde. Priešingai, reikia stengtis, kad visi žmo- 
nės būtų turtingi! 

Motina Teresė atrodo kaip užsispyrusi mokinė ir nė už ką 
nesutinka nusileisti. 

O aš manau, jog Motina Teresė visada gyveno tarp skurdžių 

ir ketina čia sukurti buvusią aplinką, kad galėtų susivokti, ką jai 
reikia daryti. Ji visada pažinojo vargšus. Su turtuoliais daug su- 
dėtingiau. Šventajai moteriai teko domėtis svyravimais rinkoje, 
mados naujovėmis, vakarienėmis, garsiais restoranais, depresijo- 
mis, aukštuomenės alkoholizmu, svetimoteriavimu, talasoterapi- 
ja, trumpai - visais turtingųjų rūpesčiais. 

Motina Teresė klausosi Edmondo Velso priekaištų, nepaten- 
kinta mąsto ir praneša: 

- Gal privalėčiau paraginti savo prezidentą paskelbti gimimų 
reguliavimo kampaniją neturtingųjų kvartaluose? Darykite tik 
tiek vaikų, kiek pajėgsite išauklėti, kitaip jie paskęs narkotikų ir 
nusikaltimų liūne. Jūs to norite? 

- Pabandyti verta, - atsidūsta Edmondas Velsas. - Tai jau 
geriau. 

Manau, mūsų instruktorius vis dėlto yra labai kantrus peda- 
gogas. Jis savaip gerbia... laisvą angelų valią. 

Raulis ištiesia rankas horizonto link ir nuskrenda. Aš iš paskos. 

- Edmondas Velsas žino, kas tie septynetukai. Jis tikrai žino, 
kas yra virš mūsų. 

- Jis mums nieko nepasakys, jau matei, kaip jis reaguoja, — 
atsakau. 

- Jis niekada neprasižios. Bet yra jo knyga... 

- Kokia knyga? 

- Jo Sąlyginio ir absoliutaus pažinimo enciklopedija. Ta pati, 
kurią pradėjo būdamas mirtingas ir kurią tęsia danguje. Gerai 
žinai, jog jis nuolat cituoja ištraukas. Joje jis kaupia visas savo ži- 
nias, dėsto tai, ką atrado, ir tai, kas jį domina visatoje. Pirmuosius 
tris tomus parašė Žemėje, kur jį galėjo konsultuoti mirtingieji. 
Bet ketvirtąjį rašo čia. 

- Ko tu sieki? 

Draugas apsuka ratą, paskui grįžta ir sklendžia greta manęs. 

- Edmondas Velsas labai nori skleisti savo mokslą, todėl at- 
kakliai ieško būdų materializuoti ketvirtąjį savo tomą, kaip ir tris 
pirmuosius. 

- Dabar Edmondas Velsas nebeturi nei pieštuko, nei parkerio, 
nei rašomosios mašinėlės, nei kompiuterio. Jis gali sukaupti tiek 
informacijos, kiek panorės, bet ji visiems laikams liks eteryje. 

Mano argumentai Raulio nesustabdo. 

- Manai, jis toks kvailas, jog nesugebės užrašyti didžiųjų 
Rojaus paslapčių į kokį nors materialų rankraštį kur nors Že- 
mėje? 

Raulis lieka ramus. 

- Prisimeni ištrauką iš Enciklopedijos - „Ezoterizmų pabai- 
ga“? Ten aiškiai pasakyta: „Šiandien visos paslaptys gali būti 
prieinamos visiems. Turime pripažinti: supranta tik tie, kurie 
nori suprasti.“ 

Mes plevename virš Rojaus. 

- Visas, IŠSKYRUS septynetukų paslaptis! Vis dėlto negali- 
ma įsivaizduoti, kad Edmondas Velsas būtų patikėjęs Žemėje ko- 
kiam nors mediumui Rojaus „paslapčių“, kad šis viską perrašytų 
į knygą... 

Mano draugas vaizduoja sužavėtą, lyg būtų laukęs šių žodžių. 

- Ką gali žinoti? 


46. ENCIKLOPEDIJA 
EZOTERIZMŲ PABAIGA. Kadaise tie, kurie turėjo daugiausia Ži- 


nių apie žmogaus prigimtį, negalėjo jų iš karto atskleisti. Todėl 
pranašai kalbėjo parabolėmis, metaforomis, simboliais, aliuzi- 

jomis, užuominomis. Jie bijojo, kad žinios nesklistų pernelyg 
greitai. Jie bijojo, kad bus klaidingai suprasti. Jie kruopščiai 
atsijodavo tuos, kurie buvo verti gauti svarbią informaciją. Jie 
sukūrė apsišvietusiųjų hierarchiją. 

Laikai keitėsi. Šiandien visos paslaptys gali būti prieinamos vi- 
siems. Turime pripažinti: supranta tik tie, kurie nori suprasti. 
„Noras žinoti“ yra galingiausias žmonijos variklis. 


Edmondas Velsas, 
Sąlyginio ir absoliutaus pažinimo enciklopedija, IV tomas 


47. IGORIS. 7 METAI 


Uniformuotas ponas buvo policininkas. Gražus. Didelis. Stiprus. 
Dvelkiantis švara. Jis paėmė mane ant rankų. 

Nupurtė nuo manęs sniegą ir nuvedė į artimiausią našlaičių 
prieglaudą. Pagaliau atsidūriau toliau nuo didelio pavojaus. Ma- 
mos. Esu čia jau dveji metai. 

Prieglaudoje yra ir daugiau pamestinukų. Mes — visuomenės 
atmatos, nemylimi, nepageidaujami, tie, kurie niekada neturėjo 
gimti. 

Nusispjaut. Aš gyvas. 

Čia panašu į beglobių šunų prieglaudą, skirtumas tik toks, jog 
rečiau lankosi veterinaras ir mažiau ėdalo. 

Vaikėzai nervingi. Laimė, esu stiprus. Kai kyla problemų, 
nesvarstau — puolu ir smogiu. Taikau-į priešininko pilvą. Įgijau 
smurtininko reputaciją, bet man tai patinka, nes manęs bent jau 
bijo. Iš pradžių reikia įvaryti baimės, paskui susidraugauti. Grei- 
tai suvokiu, kad žmonės, kai tu esi švelnus, mano, jog esi silpnas. 
Nesu švelnus. Nesu silpnas. 

Miegamajame esame keturiese. Be manęs, yra trys „V“. 

Vania - mažas ukrainietis, alkoholiko tėvo pernelyg dažnai 
liūliuotas į sieną. 

Vladimiras - storiausias būryje. Nežinau, kaip jis įsigudrino 
būti apkūnus, kai mus taip maitina. 

Vasilijus — tyliausias grupėje. Kai jis nutaria prabilti, visada 
pasako įdomių dalykų, bet kalba retai. Tai jis išmokė mus žaisti 
pokerį. | 

Pokeris - puikus dalykas. Per vieną vakarą pasieki laimės vir- 
šūnę arba nelaimės dugną, viskas įvyksta labai greitai. Kai Vasi- 
lijus žaidžia, jo veidas pasidaro it marmurinis. Jis sako: „Svarbu 
ne tai, geros ar blogos tavo kortos, svarbu mokėti žaisti su blo- 
gomis.“ Dar sako: „Svarbu ne tai, kokios kortos tavo rankose, bet 
tai, kokias tave įsivaizduoja turint priešininkas.“ Vasilijus nuolat 
žiaumoja kokią šakelę. 

Išmokė mus siųsti klaidingus džiaugsmo arba nusivylimo 
signalus ir tokiu būdu apgauti kitus dėl turimų kortų. Jo pade- 
damas mokausi pokerio ir daug išmokau iš šio žaidimo — tapau 
puikus stebėtojas. Man tai labai patinka. Aplink pilna smulkme- 
nų, kurios suteikia būtinos informacijos. 

Vasilijus sako: 

- Kai kurie profesionalūs žaidėjai tokie stiprūs, jog net nebe- 
žiūri į savo kortas. Tada jie tikri, kad veidas jų neišduos. 

- Bet kaip tada jie sužino, kas laimėjo? 

- Jie tai sužino paskutinę sekundę. Kai statymas baigtas, jie 
atverčia kortas ir pamato, laiminga jų ranka ar ne. 

Pats Vasilijus nebuvo pamestinukas. Tėvai jo nekūlė. Jis pa- 
spruko būdamas šešerių metų. Policija jį sugavo, bet taip niekada 
ir neiškvotė, nei kas jis toks, nei iš kur. Kadangi farai turi ir dau- 
giau darbų, ne tik narplioti bėglių bylas, atsiuntė jį pas mus. 

Vasilijus niekada nekalba apie save. Gali būti, jog jo tėvai tur- 

tingi, bet jis nebenori jų matyti. Paliko juos, nes taip jam šovė į 
galvą, panoro nuotykių. Vasilijus — tikrai aukšta klasė. 

Kartais vaikai palieka prieglaudą, nes juos įvaikina tėvais 
trokštantys būti žmonės. Iš pradžių svajojau apie tai. Staiga at- 
siranda tėvai ir mus išgelbsti... Bet greitai supratau, jog tai tik 
gundantis blizgutis. Sklinda visokių kalbų. Atrodo, tie vadina- 
mieji įvaikintieji dažniausiai įtraukiami į vaikų prostitucijos tin- 
klą arba patenka į slaptas dirbtuves, kur siuva futbolo kamuolius 
arba surinkinėja žaislus vakariečių vaikams. 

Nekenčiu vakariečių vaikų. Jiems dirbama ne tik gamyklose. 
Prieglaudos požeminiuose aukštuose yra tariamosios „kūrybinės 
rankdarbių dirbtuvės“, kur mus verčia surinkinėti lėles arba elek- 
troninių žaidimų dalis. Mus išnaudoja už ačiū, taip! 

Kai įvaikinami draugai kraunasi mantą, iš jų visi tyčiojasi 
ir pavymui šaukia: „Tai prostitucija ar nelegalus darbas?“ Bet 
iš tikrųjų mes jiems pavydime, nes jie, ko gero, rado tėvus, o 
mes - ne, 

Vakar Vanią apkūlė Piotro gauja. Parėjo ašarodamas. Piotras 
privertė jį parodyti mūsų nedegamąją spintą ir jie pavogė visas 
mūsų cigaretes. Taip tęstis nebegali. 

Tuoj pat nueiname į Piotro miegamąjį. Durys neužrakintos, 
bet viduje nieko nėra. Pernelyg ramu. Aišku, kad mūsų laukia 
spąstai. 

Voras greitai lipa lubų link, ir tai man atrodo kaip jo siunčia- 
mas ženklas. Nerimą keliantis ženklas. Voras, spąstai. 

Per vėlu. Piotras su draugeliais slėpėsi po lovomis. Jie iššoka 
ir grasina mums peiliu su iššokančia geležte. 

Voras buvo teisus. 

Prieš šaltąjį ginklą mano svarūs kumščiai nieko verti. Stovime 
nuleidę rankas, o Piotras įsako sėbrams mus išrengti ir sudeginti 

mūsų drabužius. Paskelbia, jog nuo šiol, kai pavogsime cigarečių, 
turėsime pusę atiduoti jam, kitaip ir vėl neišvengsime pylos. 

- Jei, mažyliai, norite taikos, turite tik susimokėti. 

Paskui atsisuka į mane, vedžioja peilio smaigalį aplink mano 
bambą ir dėsto: 

- O tau vieną dieną išgražinsiu marmūzę. 

Esu bejėgis prieš jo peilį. Nuogi einame pro kitus vaikus. 
Gandai apie nuotykį greitai pasklido, ir mes suprantame, jog ap- 
sijuokėme, 

Lauke sninga, šventės, bet čia niekas netiki Kalėdų Seneliu. 
Jei Kalėdų Senelis būtų, jis būtų davęs mums tėvus, kurie mumis 
rūpintųsi. Vis dėlto per Kalėdas kiekvienas iš mūsų turi teisę gauti 
po apelsiną ir ne visai nugramdytų tikrų avies stuburo gabaliukų. 
Nulupu savo apelsiną ir sugalvoju norą. Jei Kalėdų Senelis kur 
nors manęs klausosi, „kad Piotras gautų gerą peilio dūrį į pūzrą“. 


48. VENERA. 7 METAI 


Šią naktį sapnavau keistą sapną. Sapnavau, kad vaikai mušėsi, o 
vienas iš jų kreipėsi į mane tokiais žodžiais: „O tau vieną dieną 
išgražinsiu marmūzę.“ 

Vakar vakare mačiau televizijos laidą apie plastinę grožio chi- 
rurgiją. Tas vaizdas, be abejo, sukėlė košmarą. Joje tiksliai aiškino, 
kaip išgražinti marmūzę. Mama irgi buvo prilipusi prie ekrano. 
Paprastai, kai per televiziją rodo kraują, tėvai varo mane miegoti, 
bet šį kartą jie buvo taip sužavėti, jog pamiršo tai padaryti. 

Mama pareiškė, kad irgi norėtų gultis ant operacinio stalo ir 
pasikeisti veidą. Ji sakė, jog geriau nedelsti, nes kuo esi jaunesnis, 
tuo geresnis rezultatas. 


TEST AEPPEPEENETMNPNĖ 

Tėtė atsikirto, kad operacija kainuoja per daug, bet mama at- 
sakė, jog grožis neįkainojamas, ypač jei jis būtinas profesijai. Tėtė 
pareiškė, kad jam gera išvaizda irgi būtina, bet jam labiau prie 
širdies sportuojant išvystyti raumenys, o ne skalpeliu. 

Tėtė ėmė prikaišioti mamai, jog ji smuko moraliai ir ėmė per- 
nelyg išlaidauti. Paskui norėjo ją pabučiuoti, bet mama jį atstū- 
mė. Ji pasakė, kad jis į ją nebežiūri, nes būtų pamatęs jos raukšles 
ir pats būtų pasiūlęs jas pašalinti. Ji pasakė, jog moteris niekada 
nebūna tobula ir sulaukusi tam tikro amžiaus privalo pasirūpinti 
savo veidu. 

Negi ji sako tiesą? Argi grožis nėra brangenybė, kurią gauni 
kartą visiems laikams? 

Jie susibarė. Mama prikišo tėtei, kad šis lankosi pas jaunesnę 
vištytę. Tačiau aš nepastebėjau bute jokio paukščio. Tėtė pareiš- 
kė, jog neturi vištytės, bet jam jau per akis visų tų priekaištų. 
Mama atsikirto, kad bet kuriuo atveju kiekviena moteris turi tei- 
sę rūpintis savo išvaizda, ir jei jis atsisako mokėti už operaciją, ji 
nesivaržydama paims pinigų iš bendros sąskaitos. 

Tėtė tarė: „Neturėsi iš to jokios naudos.“ Abu ištarė ritualinį 
sakinį: „Ne prie mergaitės“, ir nuėjo į savo kambarį. Ten rėkė to- 
liau. Į grindis arba į sienas dužo daiktai. Paskui stojo tyla. 

Suaugusiųjų elgesys dažnai mane stebina. Dar šiek tiek pasė- 
dėjau prie televizoriaus - žiūrėjau laidos tęsinį. 

Paskui savo kambaryje, kaip dažnai vakarais, atsisėdau prie 
veidrodžio ir ėmiau mąstyti. Jei mamai reikia plastinės operaci- 
jos, kad būtų dar gražesnė, tai man irgi. 

Ką reikėtų pakeisti, kad būčiau gražesnė? Apžiūriu veidrody- 
je veidą ir nustatau: nosį. 

Mano nosis per ilga. Kalėdų Seneli, jei jūs mane girdite, štai 
mano karščiausias noras: plastinė nosies sutrumpinimo operacija. 

49. ŽAKAS. 7 METAI 


- Nustokite klausinėjęs, Nemrodai. 

= Bet. 

- Jūs mane nervinate, Nemrodai. Pakaks, jei išmoksite pamo- 
ką, daugiau nieko nereikia. O dabar visą laiką žiopsote ir nesi- 
liaujate klausinėti. Man pakaks jūsų atsakymų. 

Juokas klasėje. Nuleidžiu galvą. Mokykloje esu nelaimingas. 
Mokytoja nuolat liepia mums mokytis atmintinai, o mano atmin- 
tis nekokia. Labai stengiuosi šiais metais įsikalti sudėties ir atim- 
ties lenteles. Ikimokyklinėje grupėje man sunkiai sekėsi išmokti 
abėcėlę ir užrašyti pavardę bei adresą. Neįmanoma prisiminti as- 
menavimo. Neįstengiu prisiminti net nuosavo namo durų kodo. 
Kiek kartų veltui šaltyje rinkau įvairiausius skaičių derinius? 

Nekokie mano santykiai ir su kitais mokiniais. Nes esu ruda- 
plaukis ir nešioju akinius. Jie mane vadina „morka su okulioriais“ 
arba „surūdijusia vinimi“. Manau, kad gimiau ne toje planetoje. 

Geriau jaučiuosi tik su Mona Liza. Ji visada gera patarėja. Va- 
kar turėjau keblumų spręsdamas matematikos uždavinį su trimis 
įmanomais atsakymais. Tada Mona Liza skubiai letenėle parodė 
teisingą! 

Jei aš ne iš šios planetos, gal esu iš kačių planetos? 

Praėjusią savaitę ėjau pro žaislų parduotuvę ir pamačiau ne- 
paprastą erdvėlaivį su mirksinčiomis švieselėmis. Galbūt su tokiu 
aparatu galima keliauti kosmose ir susirasti savo tikrąją planetą? 
Tikiu, jog toje planetoje dauguma gyventojų yra rusvaplaukiai, o 
šviesiaplaukiai ir tamsiaplaukiai vadinami „kukurūzų burbuolė- 
mis“ ir „karvių mėšlo krūvomis“. 

Mano planetoje nė iš vieno niekas nereikalauja mokytis ką 
nors atmintinai, nes supranta, jog tai nereikalinga. O sugrįžus 

namo nereikia rinkti durų kodo. Netrukus Kalėdos. Paprašysiu 
Kalėdų Senelio, kad atneštų man tą erdvėlaivį. 

Pasikalbėjau apie tai su Mona Liza. Atrodo, ji pritaria mano 
pasirinkimui. 


50. NORAI 


Sėdžiu parietęs kojas, sklandau ore po turkiškos girios medžiu. 
Pradėjimų ežeras pliuškena man iš dešinės. Trys rutuliai plas- 
ta virš mano rankų. Kiekvieną kartą, kai prisijungiu prie savo 
klientų, jaučiu nedidelį skausmą. Tarsi susijungęs su kūniškomis 
būtybėmis vėl būčiau atgavęs šiek tiek kūniškų pojūčių. 

Pasirodo Edmondas Velsas. Pirštu paliečia Igorio rutulį, už- 
deda ranką ant Veneros rutulio. 

- Dabar jau bent žinai kiekvieno svarbiausią svertą. Igoriui 
tai - ženklų stebėjimas. Venerai - sapnai. Žakui - katė. Bet atsar- 
giai, kartais jie naudoja kelis svertus, kartais juos keičia. Nepasi- 
duok rutinai. Taigi, ko jie nori Kalėdoms? 

- Igoris nori... kad vienas jo draugas gautų peilio dūrį į pilvą. 
Venera nori plastinės operacijos, kad susitrumpintų nosį, o Ža- 
kas geidžia plastikinio tarpžemyninio erdvėlaivio. Ar aš iš tikrų- 
jų turiu įvykdyti visus jų norus? 

Mano instruktoriaus kantrybė baigėsi. 

- Pasirinkdamas angelo būtį tu įsipareigojai šio klausimo ne- 
svarstyti. Tau nereikia aiškintis jų prašymų kokybės, tavo užduo- 
tis tik nertis iš kailio, kad juos patenkintum. 

- Kas sugalvojo tokias taisykles? Kas suinteresuotas, kad jų 
norai būtų išpildyti? Dievas? 

Edmondas Velsas apsimeta, jog klausimo neišgirdo. Iškan- 

kinto prasto virėjo mina jis pasilenkia prie kiaušinių. Žiūri vienu, 
paskui kitu kampu, pamąsto, paskui dėsto: 

- Dabar, kai sužinojai, kas yra penki svertai, paaiškinsiu apie 
tris taktikas. Nuo paprasčiausios iki pačios sudėtingiausios. Pir- 
moji taktika — „lazdos ir pyrago“. Klientą reikia priversti veikti 
arba pažadant atlygį, arba grasinant nubausti. Antroji taktika — 
„šilta šalta“. Reikia labai dažnai kaitalioti geras ir blogas naujie- 
nas, kad klientas pasidarytų lankstesnis. Trečioji - „biliardo rutu- 
lio taktika“. Reikia veikti žmogų, kuris veiks tavo klientą. 

Patenkintas, jog pažėrė dienos išmintį, mano mentorius nu- 
sklendžia. Vos tik jis nutolsta, vėl pasirodo mano gundytojas 
Raulis Razorbakas. 

- Pasekime jį. 

Atsargiai judame tarp medžių iki įdubimo, kur sukryžiavęs 
kojas sėdi Edmondas Velsas, atkišęs delnus jis atidžiai stebi ne 
tris, o vieną kiaušinį. Gal instruktoriams tenka tik itin atidžiai 
persijotos sielos? 

Vienintelis kiaušinis spinduliuoja. 

Edmondas Velsas judina lūpas. Jis kalba kiaušiniui: 

- Ar tu pasiruošęs, Odisėjau Papadopulai? Štai dar viena ži- 
nia Sąlyginio ir absoliutaus pažinimo enciklopedijai. 

Ir ima dėstyti skyrių apie kalbų įtaką mąstymui. Netikiu savo 
ausimis. Edmondas Velsas diktuoja informaciją žmogui. Bet ne bet 
kokiam žmogui, tuoj pat imu sau priekaištauti. Raulis buvo teisus. 
Mūsų instruktorius mediumui perduoda savo žinias, nes labiau- 
siai bijo, kad jo mintys, neužrašytos į materialų pagrindą, dings. 

- Šis mirtingasis, šis Odisėjas Papadopulas, žino daugiau nei 
angelai savo teritorijoje, - šnibžda mano draugas. - Leiskimės jo 
aplankyti. Turėtų būti įdomu... 

51. ENCIKLOPEDIJA 


KALBOS PROBLEMA. Kalba, kuria mes kalbame, daro įtaką mūsų 
mąstymui. Pavyzdžiui, prancūzų kalba, turinti daug sinonimų 
ir daugiaprasmių žodžių, labai naudinga diplomatijos srityje. 
Japonų kalboje žodžio intonacija lemia jo reikšmę, tai reika- 
lauja nuolatinės kalbančiojo emocijų kontrolės. Be to, japonų 
kalboje yra keli mandagumo lygiai, verčiantys pašnekovus iš 
karto nurodyti savo vietą socialinėje hierarchijoje. 

Kalba atlieka ne tik lavinimo, kultūros funkcijas, joje taip pat 
yra esminių visuomenės elementų: jausmų valdymas, manda- 
gumo kodas. Kalboje žodžių „mylėti“, „tu“, „laimė“, „karas“, 
„priešas“, „pareiga“, „gamta“ sinonimų kiekis atskleidžia naci- 
jos vertybių skalę. 

Taip pat reikia žinoti, jog revoliucijos nesukelsi, jei iš pradžių 
nepakeisi senosios kalbos ir žodyno. Nes būtent jie paruošia 
arba neparuošia protus mentaliteto pokyčiams. 


Edmondas Velsas, 
Sąlyginio ir absoliutaus pažinimo enciklopedija, IV tomas 


52. ŽAKAS. 7 METAI 


Per Kalėdas gavau erdvėlaivį. Radau jį dėžutėje po eglute. Buvau 
labai patenkintas! Pabučiavau savo tėvus, paskui valgėme riebius 
dalykėlius ir „šventėme“. Žąsų kepenėlės, rūkyta lašiša su krapų 
padažu, kalakutas su kaštonų padažu, Kalėdų pyragas su sviestu. 
Nesuprantu, ko jie taip žavisi tais šventiniais patiekalais. 
Vyriausioji sesuo Siuzona aiškina, jog kepenėlės išimtos iš 
prievarta penimų (tol, kol užauga didžiulės kepenys) žąsų, jau- 
nesnioji sesuo Marta dar įspūdingiau pasakoja, kad omarai gyvi 

metami į verdantį vandenį, o mama prašo mūsų patikrinti, ar 
austrės tikrai gyvos, — išspausti ant jų citrinos. Jei jos judės, gali- 
ma valgyti. 

Skaniai pavalgę pasakojome anekdotus. Tėtė prisiminė vieną, 
jis mane labai prajuokino. 

- Šis pasakojimas apie tipą, kurį partrenkė sunkvežimis. Jis 
pakilo, tada jį pargriovė motociklas. Jis pakilo, tada jį nusviedė 
arklys. Jis pakilo, tada tiesiai į galvą pataikė lėktuvas. Tuo metu 
kažkas pradėjo rėkti: „Sustabdykite karuselę, sužeistas žmogus!“ 

Supratau ne iš karto, bet kai susivokiau, juokiausi visą valan- 
dą. Anekdotai, kurių nesuprantu iš karto, mane labiausiai links- 
mina paskui. 

Anekdotai panašūs į trumpas pasakas. Geruose anekdotuose 
turi būti aplinka, veikėjas, krizinė situacija arba kulminacinė aki- 
mirka, kurią reikia perteikti labai greitai ir labai glaustai. Priva- 
loma nelaukta atomazga, o tai nėra taip paprasta sugalvoti. Turiu 
išmokti kurti anekdotus, manau, jog tai puikios pratybos. 

Anekdotai įdomūs tuo, jog jų poveikį įvertini iš karto. Papa- 
sakoji ir išsyk matai, ar jie prajuokino. Nepasukčiausi. Jei žmonės 
nesupranta arba mano, jog tai nejuokinga, jie neskubės juoktis. 
Išbandžiau laimę. 

- Ar žinote, kaip renkami pa-pajų vaisiai? 

Visi atsakė, jog ne. 

- Su ša-šakėmis! 

Visi nusišypsojo. Nė vienas nenusijuokė. Nepataikiau. 

- Jis mielas, - tarė mama taršydama man plaukus. 

Įsižeidęs sprukau į tualetą ir užstūmiau sklendę. Tai buvo 
mano kerštas. Taip, užėmiau tualetą ir niekas negalėjo ten užeiti. 
Po ilgų įkalbinėjimų dėdė pasiūlė išlaužti duris. „Vis dėlto ne“, — 
atsakė tėtė. Laimėjau. Tualetas tikrai pati saugiausia vieta. 

Kitas dienas linksminausi su savo erdvėlaiviu. Kad jis galėtų 
nusileisti planetoje, iš tualetinio popieriaus, klijų ir plastikinių 
butelių žiedų padariau kosminę nusileidimo aikštelę ir penkis 
žmogeliukus. Mano planeta raudona, su raudonu dangumi ir 
raudonu vandeniu. Viską nudažiau raudonai mamos nagų laku, 

Paskui pradėjau aprašinėti savo herojų nuotykius. Tai pasako- 
jimas apie keturis astronautus, jie išsilaipina raudonoje planetoje, 
kurioje gyvena tik nežemiški, labai stiprūs ir bebaimiai kariai. 
Astronautai susidraugauja su jais ir išmoksta jų garbės kodeksą 
bei kovos meną, labai besiskiriantį nuo žemiškojo. 

Vieną astronautą sugraužė Mona Liza. Tada man kilo mintis 
įtraukti dar vieną veikėją - pabaisą, milžiną Angorą, nuo kurio 
visi turės slėptis. Dabar pageidaučiau susirasti ką nors, kas skai- 
tytų mano pasakojimą. Jei jis skirtas tik man vienam, tai kam 
tada rašyti? 


53. VENERA. 7 METAI 


Viskas įvyko labai greitai. 

Su mama matavomės drabužius prabangių drabužių vaikams 
parduotuvėje Beverli Hilse, prie mūsų priėjo vyras ir paglostė 
man galvą. Mama visados kartojo: „Nesileisk, kad tave liestų, ne- 
imk iš nepažįstamojo saldainių, jei tau siūlo, ir niekada neik su 
juo.“ Bet šį kartą ji buvo su manimi ir nenuvijo pono. 

- Noriu ją nufotografuoti. Esu žinomo vaikiškų drabužių ka- 
talogo fotografas, - prisistatė. 

Mama atsakė, jog ji pati yra manekenė, žino, koks tai darbas, 
ir nenori, kad jos dukra patektų į tą pragarą. 

Paskui, nežinau kodėl, jie pradėjo kalbėti apie skaičius. Kiek- 
vieną kartą, kai tipas pasakydavo kokį nors skaičių, mama pasa- 
kydavo didesnį. Atrodė, kad jie žaidžia. Mamos žodis buvo pa- 
skutinis ir mes grįžome namo. 

Po savaitės mama nusivedė mane į labai šviesią patalpą. Visi 
sukosi aplink. Mane padažė. Sušukavo. Aprengė. Visi sakė, kad 
esu graži, bet tai aš jau pati seniai žinau. Viena ponia aiškino, jog 
esu „daugiau nei graži“. Tobula. 

Tiek to, jei jie patys nepastebi mano silpnosios vietos - per 
ilgos nosies, aš jiems nepriminsiu. Iš pradžių mane pasodino ant 
kėdės, kad nufotografuotų iš visų pusių. Man labai patinka blyks- 
tės garsas. Iš pradžių blykstė niurna lyg pulti pasiruošęs žvėris, 
tada plyksteli žaibas, ir viskas iš naujo. 

Paskui vaidinau, kad debesų fone žaidžiu su lėle. Mama išdidi 
stebėjo mane. Ponas irgi buvo čia, ir jie vėl ėmė žaisti su skaičiais, 
ir mama vėl, atrodo, laimėjo. Mama pabrėžė, jog padariau nepa- 
prastą darbą ir kaip atlyginimą leido sugalvoti norą. Kad ir koks 
jis būtų, bus išpildytas. 

Pageidavau tapti tikrai tobula. 

- Tu tobula, - atsakė mano motina. 

Prapliupau raudoti. 

- Ne. Mano nosis labai ilga. Noriu plastinės operacijos. 

- Juokauji? - ėmė juoktis motina. 

Nenusileidau: 

- Tu pati operavaisi. Savo „raukšles“, „apdribusį užpakalį“... 

Tyla. Mama abejojo, paskui pareiškė: 

- Labai gerai, įeisi į istoriją kaip jauniausia mergaitė, pasida- 
riusi plastinę operaciją. Eime. 

Atsidūriau specializuotoje klinikoje, kur chirurgu dirbo dr. 
Ambrozijas Di Rinaldis, buvęs skulptorius, persikvalifikavęs į 

gydytojus ir darantis operacijas. Jis pravardžiuojamas „skalpelio 
Mikelandželu“. Atrodo, sukūrė daugelį madingų aktorių, tik ne jų 
atstovus spaudai ar agentus. Chirurgai yra tikri talentų kūrėjai. 
Tik ša, tai paslaptis, plačioji publika to nežino. Ambrozijas toks 
talentingas, kad sugeba operuoti atsižvelgdamas į mano būsimą 
brendimą. 

Mane užmigdė ant stalo, o kai nubudau, veidas buvo sutvars- 
tytas. Norėjau kuo greičiau pasižiūrėti į savo nosį, bet turėjau pa- 
kentėti keletą dienų, kol viskas sugis. 

Laukdama, kol išnyks operacijos pėdsakai, buvau savo kam- 
baryje. Žiūrėjau mėgstamiausią filmą - Kleopatrą su Liza Teilor. 
Liza Teilor yra gražiausia pasaulio moteris. Kai užaugsiu, būsiu 
Liza Teilor. Atrodo, jog tikrosios Kleopatros nosis irgi buvo per 
ilga. Gal tai visų pernelyg gražių žmonių užkeikimas? Aš prana- 
šesnė už ją. Kleopatros laikais dar nebuvo išrasta plastinė grožio 
chirurgija, nors jau mokėta tvarstyti. 

Nosies operacija tėra pirmas plačiosios publikos užkariavimo 
etapas. 

Šiandien mano noras yra tapti žvaigžde. 


54, IGORIS. 7 METAI 


Po pergalės prieš mus Piotras padidino savo reikalavimus. Jis 
išplėtė reketą į visus miegamuosius. Peilis su iššokančia geležte 
leidžia jam diktuoti savo įstatymus. 

Dirbtuvėje mes neseniai pradėjome pakuoti cigaretes. Taigi 
Piotras įsakė reguliariai nušvilpti jam po pakelį. Jis ėmė varyti 
tokią prekybą, kad jam pavyko sukompromituoti daugelį suau- 
gusių mūsų prižiūrėtojų. 

Piotras apsisupo artima gvardija su savo vyresnybe, ji mūsų 
gretose sėja didelę baimę, juo labiau, kad juos palaiko sargai. Kai 
pastarieji iš mūsų ko nors užsimano, jiems padeda Piotro tarpi- 
ninkas, mokantis priversti mus paklusti. Jis sugalvojo ištisą baus- 
mių sistemą užsispyrėliams arba tiems, kurie bamba dėl duoklės, 
vadinamos „Piotro mokesčiais“. Pradedama nuo deginimo ciga- 
rete iki rėžių peiliu ir įvairiausių pažeminimų. 

Man čia jau įkyrėjo. Net trys mano draugai V - Vasilijus, Va- 
nia ir Vladimiras galų gale pakluso Piotro valdžiai, o šis reikalau- 
ja, kad su juo būtų elgiamasi kaip su „caraičiu“. 

Prieš jo grupę ir struktūrą mano jėga nieko nepadės. Pakaks 
tik vieną apkulti ir visi mane užgrius. 

Bandymų poligonu Piotras pasirinko Vanią. Dėl bet kokio 
nieko jo parankiniai įtaiso Vaniai mėlynių ir apdrasko. Keletą 
kartų bandėme jį apginti, bet tada patys gavome pipirų, o prižiū- 
rėtojai net nebandė mūsų ginti. 

Vasilijus įvertino padėtį. „Reikia sprukti iš šios velnio prie- 
glaudos“, - pareiškė. Nutarėme išrausti tunelį ir pabėgti. Mūsų 
miegamasis nelabai toli nuo apsauginės tvoros. Jei gerai seksis, 
galėsime visi keturi pasprukti į laisvę — be Piotro, jo sėbrų ir pri- 
žiūrėtojų. 

Šiandien ryte mane iškvietė direktorius. Ėjau vilkdamas koją 
už kojos ir radau jį su kažkokiu aukštu uniformuotu vyru. Pama- 
tęs krūvą medalių, demonstratyviai kabančių ant to tipo plastro- 
no, supratau, jog tai turi būti ultrasvarbus tipas. 

Direktorius prakalbo švelniai: 

- Igori, apgailestauju. 

— Aš nieko nepadariau, pone, tai ne aš, - atsakiau spontaniš- 
kai, pamanęs, jog jie aptiko tunelį. 

Direktorius apsimetė, kad neišgirdo. 

- Igori, apgailestauju, jog netrukus turėsi palikti mūsų įstaigą, 
kuri tau yra, aš tai žinau, šeima. Tau prasidės naujas gyvenimo 
etapas... 

- Kalėjimas? 

- Jokiu būdu! - šūktelėjo jis. - Tave įvaikins. 

Išgirdus tuos žodžius, širdis ėmė smarkiau plakti. Direktorius 
patikslino: 

- Ponas Afanasjevas pageidavo susitikti su tavimi prieš įvai- 
kindamas. Žinoma, tavo žodis bus lemiamas. 

Mane įvaikins? 

Stebiu žmogėną. Jis man švelniai šypsosi. Malonios išvaizdos. 
Akys švelniai mėlynos. Ir tiek medalių... Uniformuoti vyrai su 
daugybe medalių man daro įspūdį. 

Prieinu arčiau. Vyras skaniai kvepia. Jo žmona, be abejo, ne- 
gali turėti vaikų, ir todėl jie nori mane įsivaikinti. Būsimasis tėtis 
pirštu pakelia mano smakrą. 

- Pamatysi, pas mus tau patiks. Mano žmona kepa nuosta- 
bius pyragėlius, ypač su šokoladu. 

Pyragėliai! Ima tįsti seilės. Čia jų gauname tik per prezidento 
gimtadienį, be to, su kiaulės taukais ir sacharinu, skonis šlykš- 
tus. Pas šiuos dorus žmones valgysiu pyragėlius kiekvieną dieną, 
be to, su šokoladu. O, šokoladas... Jau įsivaizduoju savo būsimąją 
mamą. Jukią blondinę. Su švelniomis putliomis baltomis ranko- 
mis, galinčiomis minkyti tešlą. 

- Maniau, esu per senas, kad mane įsivaikintų. 

- Ponas Afanasjevas yra karinių oro pajėgų pulkininkas. Jis 
turi teisę rinktis. Jis nepanoro kūdikio, jam reikėtų jau didelio, 
sveiko vaiko. 

Miegamajame niekas nenorėjo tikėti mano pasakojimu. Vla- 
dlimiras kirto iš peties: 


112 BERNARD WERBER * ANGELŲ IMPERIJA 


- Liūdniausia tai, jog jie išleidžia mus iš kalėjimo tam, kad 
įkištų į dar blogesnę vietą. 

- Taip, - autoritetingai pareiškė Vania. - Be to, jie neslėpė, jog 
pasirinko tave dėl sveikatos. 

Vladimiras pridūrė: 

- Karinių oro pajėgų pulkininkas... ten su jaunais šauktiniais 
vyksta visokiausių dalykėlių. Žinom. 

Klausiu: 

- Ką tu manai, Vasilijau? 

Vasilijus gūžteli pečiais ir pasiūlo sužaisti partiją pokerio. Pir- 
mąją partiją pralošiu. Vasilijus susižeria mano statymą ir nutaria 
duoti išmintingą patarimą: 

- Manau, geriau būtų, jei padėtum mums rausti tunelį. 

Iš pradžių jo abejingumas išmuša mane iš vėžių, nes Vasili- 
jus visada duoda gerų patarimų, bet šį kartą, manau, nugalėjo jo 
egoizmas. 

- Jūs visi pavydite, nes aš turėsiu tėtį ir mamą, o jūs tuo metu 
būsite įkalinti čia. 

Noriu baigti tą pokalbį, bet pokerį žaidžiu ir toliau. Vladimi- 
ras prideda dvidešimt cigarečių, paskui... nežiūrėdamas į mane 
sako: 

- Tu mums reikalingas tuneliui rausti. 

Prapliumpu. 

- Tunelis, jūs jo niekada neišrausite! Būsite čia ir po metų! 

Netrukus nebebūsiu našlaitis. Turėsiu tikrą šeimą. Mano 
draugai jau praeitis. Išsiskyrimas bus skausmingas, bet kuo anks- 
čiau nutrauksiu ryšius su trimis V, tuo man bus geriau. 

Dabar, kai turiu tikrą tėtį, noriu tik vieno - ištrūkti iš čia. 

55. ENCIKLOPEDIJA 


IŠTRŪKTI IŠ ČIA. Enigma: kaip sujungti devynis taškus keturiais 


brūkšniais neatitraukiant rašiklio? 
. . . 
. . . 
. . . 
Sprendimas: 


Dažnai sunku rasti sprendimą, nes mūsų protas stengiasi jį ap- 
tikti piešinio ribose. Tačiau niekur nėra sąlygos, kad negalima 
ribų peržengti. 

Moralas: norint suvokti sistemą, reikia... iš jos išeiti. 


Edmondas Velsas, 
Sąlyginio ir absoliutaus pažinimo enciklopedija, N tomas 

56. PAPADOPULAS 


Edmondas Velsas paskelbia, jog baigta su visa ezoterika; tikrai, 
ką nors slėpti jam visai nesiseka. 

Jo Odisėjas Papadopulas yra vienuolis atsiskyrėlis. Jis pasista- 
tė namą, ten sukaupė daug maisto atsargų, tiek, kad pakaktų iki 
gyvenimo pabaigos, paskui užmūrijo duris. 

Savo būsto nestatė bet kur. Jo prieglobstis pastatytas ant vie- 
nos aukščiausių ir labai nuošalios Andų kalnų grandinės atšakų, 
netoli Kusko, Peru. 

Jame Odisėjas Papadopulas medituoja ir rašo. Jis pats - ne- 
aukšto ūgio vyras juoda garbanota barzda, labai ilgais nagais ir 
nelabai švarus. Kadangi jis jau dešimt metų užsidaręs dvidešim- 
ties kvadratinių metrų kambaryje, tad nelabai bekreipia dėmesio 
į drabužius ir higieną. Be to, atsiskyrėlį lanko tik vorai. 

Kai užsukame pas jį, vienuolį randame labai užsiėmusį — jis 
rašo paskutinį Edmondo Velso aforizmą. Tekste teigiama: kad su- 
voktum sistemą, reikia iš jos išeiti. Šis teiginys sužavi mano draugą 
Raulį. Ar ne tai mes dabar ir darome? Kruopščiai. Mums besiarti- 
nant, kad iššifruotume tekstą, Papadopulas staiga liaujasi rašęs. 

- Kas ten? 

Šaltas dušas. Mūsų buvimą susekė mirtingasis! Greitai už 
spintos. 

Jis niurna. 

- Jaučiu jus. Jūs čia, ar ne? 

Šis žmogelis tikrai mediumas, neturintis sau lygių. Jis sukio- 
jasi lyg pelę pajutęs katinas. 

- Jaučiu, kad jūs čia, šventasis Edmondai. 

Stengiamės prislopinti aureolių spindulius. 

- Jūs čia, šventasis Edmondai. Žinau, jaučiu. 

Ar galėjau pamanyti, jog tapsiu žmonių bijančiu angelu... 

- Jau seniai jūsų laukiu, — tyliai murma raštininkas. - Absoliu- 
taus pažinimo suvokimas vienas dalykas, bet vienatvė - kas kita. 

Mudu su Rauliu sustingstame. 

- Klydau manydamas, kad esu mistikas, aš irgi turiu ribas. 
Jūs man pranešėte, jog sapne padiktuosite tai, ką turėsiu užrašyti. 
Nuo tada, žinoma, kiekvieną rytą mano galvoje pilna minčių, bet 
kad pamatyčiau jus... 

Dar labiau susiglaudžiame. Jis rėkia: 

- Pagaliau pamačiau jus, šventasis Edmondai! 

Jis prieina, ketina patraukti spintą, paskui staiga apsigalvoja 
ir grįžta į kambario vidurį. 

- Na, ką gi, jei jūs taip elgiatės, aš nedalyvauju! — sviedžia 
perpykęs. - Apgailestauju, bet pykstu, jei su manimi elgiamasi 
nemandagiai. 

Įsiaudrinęs graikų vienuolis griebia didžiulį medinį plaktuką 
ir ima daužyti plytas, kuriomis užmūrytos durys. 

Dėl mūsų raštininkas nori palikti atsiskyrėlio buveinę! Baks- 
teliu alkūne Rauliui Razorbakui. 

- Negalime jam to leisti. Edmondas Velsas mums to niekada 
nedovanos. 

- Grįžtu į pasaulį! Grįžtu pas gražias merginas! — iš visos 
gerklės rėkia susierzinęs vienuolis. - Atsisakau skaistybės įžado! 
Atsisakau visų įžadų! Tylėjimo įžado! Įžado melstis! Restoranai 
ir prabangūs viešbučiai vėl mano, vėl gyvensiu iš tikrųjų! 

Kiekvieną sakinį patvirtina plaktuko smūgiu. 

- Praradau dešimt metų perrašinėdamas filosofinius aforiz- 
mus, labai ačiū! O kai filosofas ateina pas mane, tai nei labas, nei 
sudie. Daugiau manęs neapgaus. Religija yra spąstai jauniems 
vienuoliūkščiams. O aš, naivuolis, vos tik man pasirodė angelas 

ir paprašė pasitraukti į kalnus ir užrašinėti jo mintis, iš karto 
paklusau... 

- Vienas iš mūsų turi pasiaukoti, - sakau. 

- Tu, - atsako Raulis. 

- Kodėl aš? Tu. 

Iš visos širdies mojuodamas plaktuku, graikas niūniuoja 
„The Wall“, Pink Floyd dainą. 

— „We don't need your education... 

Plytų gabalai skraido ore kartu su dulkėmis. Stipriai pastu- 
miu Raulį iš už spintos. Kunigas sustingsta. Jis pamatė. Tai tikras, 
daug sugebantis mediumas. Jis sustingsta apkvaišęs ir sudėjęs 
rankas klaupiasi. 

- Apsireiškimas. Sulaukiau! - žavisi sau į barzdą. 

- Hm... pradeda Raulis, vėl leidžia savo aurai spindėti ir taip 
sustiprina įspūdį. 

Na, ir komediantas! Bet malonumas, kad tave mato kūno ir 
kraujo žmonės, didesnis už bet kokius kitus. Odisėjas Papado- 
pulas du kartus persižegnoja. Mus matantiems mirtingiesiems 
tikrai turime daryti labai didelį įspūdį. Aš irgi noriu pasirodyti 
ir padvigubinti įspūdį, bet atsiskyrėlis ir taip jau vos neištiktas 
apopleksijos. Jis vis greičiau žegnojasi ir sukniumba prie Raulio 
kojų. 

- Hm... Ką gi... - murma mano draugas, nes nori laimėti lai- 
ko. - Na, žinoma... aišku... taip... iš tikrųjų... štai ir aš. 

- O, kokia laimė! Aš jus matau, aš jus matau, šventasis Edmon- 
dai. Matau jus savo akimis. 

Galbūt šiek tiek graužiamas sąžinės, Raulis pataiso: 

- Na, aš ne Edmondas, aš - Raulis, Edmondo „kolega“, to pa- 
ties, kuris tau diktuoja Enciklopediją. Jis negalėjo atvykti ir atsi- 
prašo, bet įgaliojo mane jam atstovauti. 


PRN PN MEPMS 

Papadopulas blogai girdi ir Raulis turi po kelis kartus kartoti 
tuos pačius sakinius, kartais sakyti paraidžiui, kad šis suprastų. 
Jis ištiesia rankas į neįskaitomu raštu parašytą knygą. 

- Po šventojo Edmondo šventasis Raulis! Šventasis Raulis! 
Šventasis Raulis! Aš palaimintas. Manimi domisi visi šventieji! — 
rėkia Papadopulas. 

- Labai gerai, - sako Razorbakas. - Pasakyk, ar enciklopedi- 
joje kalbama apie skaičių 7? 

- Skaičių 7? - nustemba vienuolis. - Hm... Žinoma, šventasis 
Rauli, žinoma. Apie jį kalbama daugelyje vietų. 

- Parodyk, - įsako angelas. 

Vienuolis skuba, pagarbiai suvilgo nykštį ir greitai sklaido 
puslapius. Pirmiausia suranda trumpą tekstą apie skaičiaus 7 
simboliką taro kortų žaidime. Antrasis, ilgesnis, kalba apie sim- 
bolio 7 svarbą mituose ir legendose. Trečiasis - apie 7 pakopas 
Jokūbo laiptuose... 

Sąlyginio ir absoliutaus pažinimo enciklopedijos problema ta, 
jog ji yra tikra maišalienė. Mūsų mentoriaus mintys vienu metu 
sukasi apie daugelį dalykų. Enciklopedijoje rasime ne tik filosofi- 
nių apmąstymų, bet ir kulinarinių receptų, mokslinių anekdotų, 
mįslių, sociologinių studijų, trumpų biografijų, naujų žinių apie 
Žemės vystymąsi. Kažkoks chaosas! Kad viską perskaitytume, 
turėtume dažniau čia atkeliauti! 

Raulis aiškina raštininkui, kad reikėtų sudaryti turinį ar bent jau 
registrą ir sunumeruoti puslapius. Jis sklaido lapus. Psichologiniai 
testai! Interviu su žvaigždėmis! Pagaliau kažkas įdomaus. Pradžia 
leidžia spėti, jog geografiniu požiūriu 7 pasaulis nesusijungs su 6 
pasauliu. Taigi, jo reikia ieškoti „ten, kur mažiausia vilčių rasti.“ 

Staiga mes, nebejaučiantys nei karščio, nei šalčio, pajuntame 
ledinį dvelksmą. 

- Klajojančios sielos! - sunerimsta Raulis. 

Iš tikrųjų prieš mus išsirikiuoja dvylika vaiduoklių. Jie pana- 
šūs į mus, tik, užuot spinduliavę šviesą kaip mes, ją sugeria, 

Raulis, labiau patyręs Rojuje, aiškina, jog tos ektoplazmos yra 
savižudžiai, mirę prieš laiką, arba nužudytieji, kurių sielos dar la- 
bai kenčia, jie linkę likti Žemėje ir bandyti spręsti praeities prob- 
lemas, o ne pakilti į dangų ir apsivalyti kitame gyvenime. 

- Tai žmonės, kurie ir mirę nesutinka nurimti? 

- Arba to negali padaryti. Kai kurie trokšta atsikeršyti ir verčiau 
būti vaiduokliais, kad dažniau galėtų vaidentis savo skriaudikams. 

- Arjie gali mums pakenkti? 

- Mums ne. Bet Papadopului taip. 

Nesutinku: 

- Bet mes esame angelai, o jie - paprastos klajojančios sielos. 

- Jie liko artimesni žmonėms nei mes. 

Raulis bijo, jog būtent mes atvedėme jas pas graiką vienuolį. 
Klajojančios sielos nuolat ieško kūnų, kuriems galėtų vaidentis, 
tad nusileidę į Žemę mes jiems nurodėme mediumą. 

Vaiduoklių vis gausėja. Dabar jų ne mažiau kaip trisdešimt. 
Jie atrodo taip pat kaip mirties valandą. Matome inkų karius su 
konkistadorų arkebuzų padarytomis žaizdomis. Gali įsivaizduoti 
patekęs į H. P. Lavkrafto romaną! Tas, kurį manome esant jų vadą, 
dar baisesnis. Jis be galvos. Prisispaudžiu prie Raulio ir klausiu: 

- Kaip mes juos įveiksime? 


57. VENERA. 7 METAI 


Veidrodis. Su naująja nosimi atrodau dar gražesnė. Mane įrašė 
į daktaro Hatkinso metodu dirbančią mokyklą vaikams-žvaigž- 

dėms. Mums leidžiama daryti viskas, ką norime, kaip norime, 
kada norime, kad galėtume laisvai išlieti savo energiją ir suma- 
žinti kamuojantį nerimą. Dažniausiai tenkinuosi piešdama žmo- 
geliuką-kalinį. 

— Kas tai? - klausia pedagogė. - Tavo tėtė? Tavo mama? 

-— Ne. Tai Kitas. 

- Kas kitas? Žavingasis princas? 

Aiškinu: 

- Ne, tai Kitas, tas, kurį kartais matau sapnuose, 

- Na, gerai, tas kitas turi vardą, tai žavingasis princas, — aiški- 
na pedagogė. - Aš taip pat jo ieškojau, kol susitikau savo vyrą. 

Niekas taip manęs neerzina, kaip suaugusieji, kurie neklauso 
vaikų ir įsivaizduoja viską žinantys. Rėkiu: 

— Ne, Kitas neturi nieko bendra su žavinguoju princu. Tai ka- 
linys. Jis uždarytas ir nori ištrūkti į laisvę. Aš vienintelė galiu jam 
padėti, bet, norėdama tai padaryti, turiu prisiminti, 

- Ką turi prisiminti? 

Negaliu gaišti laiko. Atsuku nugarą. Aną savaitę iliustruotas 
žurnalas pasikvietė mane fotografavimo seansui. Tai mamos, 
nuolat mane reklamuojančios visur, kur tik eina dirbti, užmačios. 
Pozavau dvi ar tris valandas sėdėdama ant taburetės su puokšte 
gėlių. Manau, jog tai kalendoriui. Mama liko užkulisiuose ir žaidė 
tą žaidimą, kuriame reikia sakyti vis didesnius skaičius ir užbaig- 
ti žodžiu „doleris“. 

Mama pareiškė, jog tampu labai įžymi. Ji man pasakė, jog esu 
naujoji Širlė Templ. Nežinau, kas ta mergina, be abejo, tai viena 
iš nesuskaičiuojamų senų aktorių, kurios suteikia mano motinai 
informaciją. Kad ir kaip būtų, man jos visos, išskyrus Lizą Teilor, 
bjaurios. 

58. ŽAKAS. 7 METAI 


Jau kelios savaitės mokykloje yra nauja mokinė. Kai atvyksta nau- 
jokų, visada noriu padėti jiems adaptuotis. 

Ta naujokė šiek tiek ypatinga. Ji gal kiek vyresnė už mus. Jai 
aštuoneri metai. Jai, be abejo, teko kartoti kursą, nors ji ir nepa- 
naši į tinginę. Gyvena cirke. Kadangi nuolat reikia keisti gyvena- 
mąją vietą, nėra lengva mokytis. 

Mergaitė vardu Martina. Ji dėkinga man už sutikimą, prii- 
ma mano pasiūlymus ir paklausė, ar moku žaisti šachmatais. At- 
sakiau, jog ne, tad ji išsitraukė iš kuprinės nedidelę plastikinę 
dėžutę ir ėmė mokyti mane žaisti. Man patinka, kad šachmatų 
lenta atrodo lyg nedidelis teatras, kuriame lėlės šoka ir grumiasi. 
Ji man paaiškino, jog kiekviena figūrėlė turi savo elgesio mini 
kodą. Vienos juda lėtai, tai pėstininkai. Kitos keliauja toli, pavyz- 
džiui, rikiai. Trečios gali šokinėti per galvas, tai žirgai. 

Martina turi ypatingą talentą žaisti šachmatais. Tokia jauna, 
ji jau rungiasi turnyruose su keliais suaugusiais žaidėjais vienu 
metu. 

- Tai nesunku. Suaugusieji nesitiki, kad vaikai pradės pulti, 
todėl aš puolu. Tada jie pradeda gintis. Kai jie ginasi, tampa nu- 
spėjami ir ima daryti klaidų. 

Martina tvirtina, jog norint laimėti reikia laikytis trijų svar- 
biausių taisyklių. Pradėjus žaisti kuo skubiau įtraukti į žaidimą 
antrosios linijos figūras. Paskui užimti centrą. Pagaliau svarbiau 
stiprinti stipriąsias, o ne silpnąsias vietas. 

Šachmatai tapo aistra. Su Martina žaidžiame partijas laikui, 
kai reikia numatyti ne vieną, bet ir kitus šešis ėjimus, jie visi turi 
būti gerai apmąstyti. 

Martina sako, jog gerai puolu, bet nekaip ginuosi, ir aš prašau 
jos išmokyti mane geriau gintis. 

- Ne, prisimink. Geriau stiprinti stipriąsias, o ne prisidaryti 
daugiau silpnųjų vietų. Aš tau paaiškinsiu, kaip dar veiksmingiau 
pulti, tada tau nebereikės mokytis gintis. 

Taip ji ir padarė. Imu mąstyti vis greičiau. Žaisdamas įsivaiz- 
duoju, jog erdvė ir laikas susitelkia šachmatų lentoje, kur mezgasi 
drama. Kiekvienąsyk paeidamas jaučiuosi taip, lyg mano galvoje 
it labirinte karštligiškai bėgiotų pelė ir tyrinėtų visus įmanomus 
kelius norėdama kuo skubiau išsirinkti geriausią. 

Martina papasakojo anekdotą iš Edgaro Po apsakymo Šach- 
matininkas iš Maelzelio. Tai pasakojimas apie automatą, kuris 
visus nugali žaisdamas šachmatais. Pabaigoje paaiškėja, jog tai 
buvo nykštukas, pasislėpęs mašinos viduje. Nuostabi pabaiga! 
Virpu iš malonumo! Be to, atrodo, tai tikras faktas. 

Martina, Edgaras Alanas Po ir šachmatai suteikė mano gyve- 
nimui naują prasmę. Dabar mano pasakojimuose atsirado daug 
įtampos, daugiausia susijusios su šachmatais. Dažnai mano vei- 
kėjai žaidžia žaidimą, kurio taisyklių nežino, nes jas valdo neži- 
nomi dėsniai, kurių jie nepajėgūs net įsivaizduoti. 

Pasisiūlau Martinai perskaityti pasakojimą. Ji sutinka. Negi 
pagaliau būčiau radęs skaitytoją? Šnibždu jai į ausį istoriją apie 
du baltus kūnelius, kurie naršo po žmogaus kūną ieškodami mik- 
robo. Suradę nustato, jog jis turi tik vieną norą - įsilieti į žmo- 
gaus kūno ląstelių bendruomenę. Pabaigoje mikrobas priimamas 
į kūną, bet tik į tą vietą, kurioje jis galės būti naudingas. 

- Taigi? 

- Į virškinimo sistemą, kad padėtų skaidyti maistą. 

Ji juokiasi: 

- Neblogai sugalvota. Kodėl to ėmeisi? 

- Mačiau televizijos laidą apie mikrobus. 

- Ne, aš tavęs klausiu, kodėl tau kilo noras ieškoti geresnės 
vietos, nes tavo mikrobas iš tikrųjų ieško idealios visumos. 

- Manau, jog mūsų organizmas jau yra ideali visuma. Jame 
niekas nesivaržo, nėra viršininkų, visi vienu metu yra ir skirtingi, 
ir papildo vienas kitą, visi dirba bendram tikslui. 

Martina sako, jog mano istorija labai graži. Ji pakšteli man į 
skruostą, noriu atsakyti tuo pačiu, bet ji mane atstumia, 

- Kai parašysi daugiau, labai noriu, kad man perskaitytum, — 
šnibžda. 


59. IGORIS. 7 METAI 


Naujieji tėvai šį vakarą turi ateiti manęs pasiimti. Apsivilkau 
smokingo imitaciją iš juodo nailono; juos gavome per šventes. 
Lydytais kiaulės taukais išblizginau batus. Susikroviau lagaminą. 
Su kitais nebekalbu. Vidudienį nepietavau. Labai bijau išteplioti 
kostiumą. Bibliotekoje pavarčiau gero elgesio vadovėlį. Dabar ži- 
nau, jog šakutė dedama kairėje lėkštės pusėje, o peilis — dešinėje. 
Žinau, kad prie mėsos patiekiamas baltasis vynas, o prie žuvies 
raudonasis. Nors gali būti ir priešingai. Žinau, jog reikia įteikti 
savo vizitinę kortelę kitiems sutiktiems turtuoliams, kad vėliau 
galėtum su jais susitikti ir nebebendrauti su vargšais. 
Pasiskaičiau ir apie medalius. Mano būsimo tėčio medaliai 
liudija, jog jis ne tik priklauso ginkluotųjų oro pajėgų elitui, bet ir 
yra numušęs priešo lėktuvų. Ginkluotosios oro pajėgos... Jaučiu, 
jog tuoj imsiu niekinti pėstininkus, artileristus ir laivyną. Tegy- 
vuoja aviacija! Skrendi virš priešo ir žudai iš toli, nei jų matyda- 

mas, nei su jais susidurdamas. Tegyvuoja kariuomenė! Tegyvuo- 
ja karas! Mirtis priešams! Mirtis Vakarams! 

Kai oficialiai tapsiu „pulkininko sūnumi“, tikriausiai žinosiu, 
ką veikia mūsų kariuomenė, man papasakos apie slaptas užduo- 
tis, apie kurias spauda nė necypteli. Esu įsitikinęs, jog nuo mūsų 
slepia tai, kas iš tikrųjų įdomu: žudynes, ginkluotos jėgos panau- 
dojimą ir t. t. Trys kambario V varo mane į neviltį. Netrukus 
būsiu turtingos šeimos narys, o skurdžiai pradeda gadinti man 
nervus. 

Vidurdienis, trylikta valanda, septyniolikta valanda. Sakau 
„iki pasimatymo“ prižiūrėtojams, atsisėdu su savo gražiu sekma- 
dieniniu smokingu šiek tiek traškančiomis rankovių siūlėmis ir 
laukiu devynioliktos valandos. Ateina Vania, piktai žiūri į mane, 
paskui sviedžia: 

- Esu įsitikinęs, kad tavo pulkininkas - pedofilas. 

- Taip sakai, nes pavydi. Tu net nežinai, kas tai yra pyragėlis 
su šokoladu. 

- Tu paprasčiausias išdavikas! 

Suprantu, kad Vania tikėjosi mano globos ir pagalbos, bet ne- 
galiu nuolatos būti visų tarnas. Nurimstu. 

- Vieną dieną ir tau pasiseks, tada darysi visai taip pat kaip aš. 

Mano naujasis tėtis turi atvykti manęs devynioliktą valandą. 
Devynioliktą trisdešimt aš tikrai būsiu šeimoje ir valgysiu pyra- 
gėlius, tikrus pyragėlius su tikru sviestu ir tikru šokoladu. 

Aštuoniolika trisdešimt. Dar truputį ilgiau nei pusvalandis ir 
su šia prieglauda atsisveikinsiu. Turėsiu šeimą ir būsiu mylimas. 

Aštuoniolika valandų keturiasdešimt penkios minutės. Prieš 
mane išdygsta keistai atrodantis Vasilijus. Kviečia eiti su juo į 
dušo kabinas. Ten susirinkęs nedidelis šurmuliuojantis būrelis. 
Visi žiūri į lubas, o prie lubų kabo pakartas Vladimiras su pla- 

katu ant kaklo: „Slėpė cigaretes, nes nenorėjo mokėti mokes- 
čio.“ Turėjo būti sunku taip aukštai pakabinti mano apkūnųjį 
bičiulį. Jis pamėlęs ir groteskiškai iškišęs liežuvį, tad vaizdas dar 
baisesnis. 

- Tai Piotras... tai Piotras... jį nužudė! - sunkiai taria žodžius 
Vania. r 

Vasilijus tyli, bet jo žvilgsnis nuožmus. Prieina prie manęs, 
suima už peties ir vedasi į įsirengtą slėptuvę, apie kurią nežino- 
jau. Iš audeklo gabalo išvynioja ilgą žvilgantį daiktą. Peilį. 

Apžiūriu jį. Vasilijus jo nerado ir nenusipirko. Pasidarė. Paty- 
liukais pasidarė dirbtuvėse, kai ten nevykdavo užsiėmimai. Pana- 
šus į tikrą karišką durklą. 

- Tu stipriausias iš mūsų. Turi atkeršyti už Vladimirą. 

Sustingstu. Galvoju apie naują tėtį, aviacijos pulkininką. Vieną 
dieną jis pasisodins mane į savo lėktuvą... Vieną dieną išmokys 
mane skraidyti... Prisimenu tą maišą Vladimirą, visada ryjantį, 
visada su pirštu nosyje, kiaulę. Vėl matau, kaip jis valgo, seilioda- 
masis ir garsiai riaugėdamas. Vladimiras. 

- Apgailestauju, - sakau Vasilijui. - Pasiieškok ko nors kito. 
Mano naujieji tėvai atvyksta po pusvalandžio. Peštynės čia man 
neberūpi. 

Nusisuku ir už savęs išgirstu šnibždesį: 

- Bet ir Igoris... Igoris taip pat nesumokėjo mokesčio... 

Piotras. 

— ..tas išsipustęs Igoris. Tikras buržujaus sūnelis. Nuostabus 
smokingas, iš jo išeis puikūs skudurai dulkėms valyti. 

Vasilijus nepastebimai bando įsprausti į ranką durklą. Neimu. 

- Nuo likimo nepabėgsi, - tyliai šnibžda man į ausį. 

- Na, Igori, mušimės ar tyliai leisi pagražinti tavo švarką, kad 
būtų madingesnis? 

Jo sėbrai raitosi iš juoko. 

Nesileisk išprovokuojamas. Išsilaikyk dar dvidešimt minučių. 
Tik dvidešimt minučių. Jei lydės sėkmė, galbūt būsimasis tėtė pa- 
sirodys anksčiau. 

Bandau sprukti, bet man pakerta kojas. „Caraitis“ ir jo gauja 
artėja. Dar galiu rinktis. Laukti, kas bus, arba parodyti drąsą. 

Vaikai iš kitų miegamųjų priėjo arčiau ir apsupo mus, kad 
nepraleistų spektaklio. 

- Ei, Igori, bijai? - šaiposi Piotras. 

Dreba rankos. Kad tik dabar visko nesugadinčiau. 

Piotras meiliai palaižo savo peilio su iššokančia geležte ašme- 
nis. Vasilijaus durklas visai prie mano rankos. 

- Šį kartą nesublefuosi, - šnibžda mano eksdraugas. - Neturi 
iš ko rinktis, turi mušti savo kortomis. 

Gerai žinau, ko neturiu daryti. Svarbiausia - nepaliesti durklo. 
Vėl prisimenu pyragėlius su šokoladu, skrydžius lėktuvu, pulki- 
ninko medalius. Laikytis. Išsilaikyti dar keletą minučių. Tausoti 
nervus. Vadovautis protu. Kai atsidursiu pulkininko namuose, 
visa tai liks tik kaip dar vienas blogas prisiminimas. 

- Pažiūrėkite, kaip jis leidžia į kelnes. Igoris bailys! Pagražin- 
siu tavo veiduką. 

Gal mano kūnas ir atsisako paklusti, bet burna lieka išti- 
kima. 

- Nenoriu muštis, - vos ne vos ištariu. 

Taip, taip, aš - bailys. Noriu naujų tėvų. Pakaks, jei bėgsiu ko- 
ridoriumi, kol manęs nepasieks peilis su iššokančia geležte. Bėgti. 
Bėgti. Dar turiu laiko. 

Tada Vania įdeda durklą tiesiai man į delną, versdamas jį pa- 
imti. Mano pirštai sujuda. Ne, ne, ne, jūs nesugniaušite šios ran- 
kos, draudžiu jums. Vania po vieną užlenkia mano pirštus. 

Vėl pamatau mamos veidą. Man skauda skrandį. Akys pasrū- 
va krauju. Nieko nebematau. Tik jaučiu, kaip durklas sminga į 
minkštą kūną, į Piotro pilvą, tiksliai į tą vietą, kur man skauda. 

Piotras nustebęs žiūri į mane. Lyg galvotų: „Nesitikėjau tokio 
smūgio. Galų gale tu ne toks bailiukas, kaip aš maniau.“ 

Piotras gyvenime gerbė tik jėgą, net ir savo priešininkų. Gal 
jis visada ieškojo to, kuris nušluostys jam nosį. 

Laikas sustojo. Vasilijus išspaudžia lengvą šypseną, sujuda tik 
lūpų kertelės. Jo žvilgsnyje pirmą kartą skaitau: „Tu šio to vertas.“ 

Vaikai aplink ploja. Net Piotro smogikai žavisi. Jie tikrai ne- 
sitikėjo, kad aš nugalėsiu. Žinau, jog dabar galiu jų visai nebijoti. 
Atsidūriau kitoje erdvėje. Praleidau geriausią progą turėti šeimą 
ir vis dėlto jaučiuosi gerai. Rėkiu lyg gyvulys. Pergalės riksmas 
įveikus priešininką, bet pralaimėjus prieš lemtį. 

Atkeršijau už Vladimirą, o pats... pats visko netekau. 

Mano pirštai sudrėksta nuo Piotro kraujo. Linkėjau Piotrui 
peilio dūrio į pilvą. Mano linkėjimas išsipildė. Kaip dabar gai- 
liuosi! Atstumiu sėbrus, ieškančius naujo vado ir ketinančius 
mane iškilmingai nešti ant rankų. 

Tą patį vakarą mūsų pasiimti atvažiuoja automobilis su gro- 
tomis. Manęs ir Vanios. Kad išvežtų į naują gyvenimo etapą - ne- 
pilnamečių nusikaltėlių pataisos centrą Novosibirske. 


60. ENCIKLOPEDIJA 


STRUKTŪRA. Atomas turi savo struktūrą. 
Molekulė turi savo struktūrą. 
Ląstelė turi savo struktūrą. 
Gyvūnas turi savo struktūrą, virš jo struktūras turi planeta, 


BERNARD WERBER * ANGELŲ IMPERIJA 127 


Saulės sistema, Galaktika. Bet visos struktūros priklausomos 
vienos nuo kitų. 
Atomas veikia molekulę, molekulė - hormoną, hormonas - 
gyvūno elgesį, gyvūnas - planetą. 
Ląstelei reikia cukraus, tad ji reikalauja, kad gyvūnas jo gau- 
tų ir ją pamaitintų. Medžiodamas maistui žmogus pajuto norą 
plėsti savo teritoriją, tas noras tapo toks didelis, jog žmogus 
galų gale ėmė gaminti ir siųsti raketas už planetos ribų. 
Įvyks mainai, kadangi astronautas patirs avariją, jei gaus skran- 
džio opą, ir todėl, kad gaus skrandžio opą, jei kai kurių atomų, 
sudarančių jo skrandžio sienelę, elektronai atsiskirs nuo bran- 
duolio. 
Apžiūrėkime atomą erdvėje iš visų pusių. 
Jei žiūri iš šių pozicijų, gyvos būtybės mirtis tėra tik savo formą 
keičianti energija. | 
Edmondas Velsas, 
Sąlyginio ir absoliutaus pažinimo enciklopedija, IV tomas 


61. DIDYSIS INKŲ VALDOVAS 


Klajojančios sielos apsupa Odisėją Papadopulą. Kiekviena jam 
šnibžda į ausį: 

- Įsileisk mane į savo kūną. 

- Kodėl jūs norite patekti į mano kūną, šventasis Rauli? — 
klausia Papadopulas. . 

- Matai, - apgailestauja Raulis, - šis mirtingasis lengviau su- 
vokia klajojančių sielų siunčiamus signalus nei mūsų. 

Staiga man šauna mintis - gali būti, kad pranašai, tvirtinę, jog 
bendravo su angelais, iš tikrųjų kalbėjosi su jais apsimetančiomis 
klajojančiomis sielomis. 

- Leisk man įsiskverbti į tavo kūną, - kartoja vaiduoklis. 

Graikas kunigas sumišęs. Jis „mato“ Raulį, tačiau nesupranta, 
kodėl staiga pastarasis pakeitė balsą ir prašo tokių dalykų. Abejo- 
damas ima melstis. Bet kol jis meldžiasi, jo siela ima lįsti iš kūno. 
Pavojus. 

Imuosi tarpininkauti: 

- Ei, vaiduokliai! Kodėl jūs nepaliekate Žemės? 

Vienas teikiasi pasitraukti nuo grobio ir atsako: 

- Privalome atkeršyti mus nužudžiusiems konkistadorams. 
Šis vienuolis - vienas iš jų atstovų, taigi mes jį persekiosime, ir 
joks egzorcistas neišvys mūsų iš jo kūno. 

- Ei, vaikinai! - rikteli Raulis, - ar jums ne gėda užsipulti 
vargšą žmogų? Pasirinkite savęs vertus priešininkus! 

Priekaištas jų visiškai nesujaudina. 

- Prasidėti su angelais? Koks tikslas? Mums labiau patinka 
smūgiuoti į jūsų silpnąsias vietas. Jūsų „klientams“, kaip jūs sa- 
kote. 

Nelaimė, besimelsdamas vienuolis jau baigia išlįsti iš savo 
kūno. Klajojančios sielos apspinta jo galvą, virš jos ima ryškėti 
aiškiai įžvelgiama balta ektoplazma. 

Rėkiu: 

- Ne, pasilik savo kūne! Nustok melstis! 

Tačiau vienuolis manęs negirdi, o klajojančios sielos grūdasi 
aplink jį ir nori padėti greičiau išsivaduoti iš kūno. 

Vargšas Papadopulas laikosi kūne tik ant plono sidabrinio 
tistančio siūlelio. Naivuolis mano, jog tai tikra mistinė ekstazė, 
nors jis paprasčiausiai bus išmestas iš savo kūno. 

Norėdamas laimėti laiko, bandau užmegzti pokalbį su prieši- 
ninkais. Klajojančios sielos nustebusios, kad domiuosi jomis. 

Jos sutinka atstoti nuo Papadopulo ir aiškina, jog kenčia. Tai 


BERNARD WERBER =» ANGELŲ IMPERIJA 129 


klajojančių sielų ypatybė, jos - kenčiančios būtybės. Jos ima pa- 
sakoti apie jas ištikusią tragediją. 

Papadopulas atgauna sąmonę ir nualpsta. 

Vaiduoklių pasakojimas apie jų buvusį gyvenimą jaudina. 
Kartu pereinu jų Golgotos kelią ir suprantu juos. Susipažįstu su 
jų protėvių kultūra. Matau jų ramų gyvenimą iki užkariautojų iš 
Rytų įsiveržimo. Įsivaizduoju Kusko apylinkes iki tragedijos, sau- 
lės kulto apeigas, kasdienio toli pažengusios civilizacijos gyveni- 
mo detales. Pradedu suprasti inkus ir iš tikrųjų mano rūpestis iš 
pradžių juos nustebina, paskui nuramina. 

- Gal galite mums padėti patekti į dangų? - pagaliau klausia 
vienas inkų karys. 

Atsakau, jog nežinau, paskui užsimerkiu ir suprantu, kad ga- 
liu. Tai viena iš angelų privilegijų. Kad šios klajojančios sielos 
patektų į Rojų, reikia, kad jos įsiskverbtų į mano kūną, pereitų 
per stuburą ir išlįstų laukan per kaukolės viršų. 

Tačiau inkai vaiduokliai pareiškia negalį keliauti, kol jų val- 
dovas neatgavo savo galvos. Begalvis vaiduoklis yra Atahualpa, 
paskutinis inkų valdovas, 1533 metais jį nužudė Franciskas Pi- 
saras. Taigi, ispanas, pakoręs savo priešą, atskyrė galvą nuo kūno 
būtent todėl, kad sukliudytų aukai pakilti į Rojų. Nes užkariau- 
tojai išmanė inkų tikėjimą. Jų tikėjimas skelbė, jog reinkaracija 
neįmanoma, jei prieš dievus stosi be kurios nors kūno dalies. Tad 
Pisaras tyčia paslėpė galvą, kad įbaugintų visus gyventojus. 

Vaiduoklis aiškina mums girdėjęs, kad tarp nužudytojo kūno 
ir galvos egzistuoja „šviesos takelis“, taigi būtų galima pabandyti 
juos sujungti. 

- Arne šis mitas įkvėpė Peru maoistinį judėjimą, pasivadinu- 
sį „Šviesos taku“? Devintąjį dešimtmetį jis sukėlė apie save daug 
kalbų. 

- Iš tikrųjų. Mes įkvėpėme maištininkus. Tuo metu buvome 
pasiryžę padaryti bet ką, kad sujungtume mūsų karaliaus kūną. 

Su Rauliu bandome spręsti problemą. Peržiūrime slaptus Va- 
tikano bibliotekos archyvus ir sužinome, kur yra galva. Ji duo- 
bėje netoli Kipajano, paskutinės vietovės, kur inkai įveikė savo 
priešus. Įkvepiame amerikiečiams mintį surengti archeologinę 
ekspediciją, rasti galvą ir sujungti su kūnu, esančiu viename Peru 
muziejuje. 

Sujungus inkų valdovo kūną, jo siela sušvinta. 

Tiek metų jis laukė šios akimirkos... Dabar savo ruožtu pasi- 
siūlo mums padėti, kiek tik sugebės. Paaiškiname mūsų paieškų 
tikslą: esame angelai ir norime sužinoti, kas yra virš angelų. 

Atahualpa mąsto. 

Aiškina, jog, būdamas inkų imperatorius ir Saulės Sūnus, jis, 
aišku, išmanė savo tautos kosmogoniją. Jis mano, jog virš angelų 
yra Dievas, bet nelabai nutuokia, kaip galėtume tai patikrinti. 

Raulis jam aiškina, jog virš angelų yra septintukų šalis. Ar šis 
skaičius turi kokią tikslią prasmę? 

Tada inkų imperatorius papasakoja, jog vieną dieną jis, kla- 
jojanti siela, apsilankė Pietų Korėjos ambasadoje Peru ir suti- 
ko nepaprastą merginą. Ji ne tik atrodė daug išmananti, bet ir 
atrodė atkeliavusi iš labai toli. Būtybės, besilankančios praei- 
ties gyvenimuose, Atahualpos teigimu, yra aukštesnės būtybės 
nei žmonės, taip pat aukštesnės ir už angelus. Jis nenustebtų, 
jei ji, paprasta mirtingoji, sieloje saugotų septintukų pasaulio 
paslaptis. Nes, kaip matėme iš Papandopulo pavyzdžio, šviesos 
būtybės kartais mielai naudojasi žmonėmis ir slepia juose savo 
paslaptis ir gėrybes. Jie paslepia tai mirtingųjų pasąmonės gel- 
mėse. 

- Kas tas žmogus? - klausia Raulis. 

Atahualpa mandagiai pasilenkia prie mūsų ir sušnibžda: 

— Natalija Kim, Korėjos ambasadoriaus Peru duktė. 

Paskui Amerikos indėnų monarchas nutaiso patyrusio žmo- 
gaus miną ir įsako savo kariams susiburti aplink jį. Pasiruošti 
kilti į Rojų. 

Po vieną inkai skverbiasi į mūsų kūnus pro pėdas, kyla aukš- 
tyn nugara ir išsprunka lauk per kaukolę. Mudu su Rauliu rau- 
komės iš skausmo, nes kiekvieną kartą, kai per mus keliauja kla- 
jojanti siela, mes pajuntame buvusių kančių nuotrupas. 

Kai jie nutolsta ir mes vėl liekame vieni, klausiu: 

- Natalija Kim? Tu ją pažįsti? Kas ji? 

— Viena iš mano klienčių, - atsako susimąstęs Raulis. 


62. VENERA. 8 METAI 


Kenčiu somnambulizmo priepuolius. Atsikeliu naktį ir vaikšti- 
nėju ant stogo. Nepakenčiu, kai kūnas pabėga nuo manęs. Lyg 
manyje įkalintas Kitas norėtų judėti. 

Pabudus mane kamuoja migrena. Galbūt Kitas vaikščiojo per 
mažai, tad graužia mane iš vidaus... 

Po pirmųjų mano, kaip manekenės, pasirodymų pasiūlymų 
ėmė daugėti. Mane kviečia vis dažniau. Mama tvarko formalu- 
mus su agentūromis ir derasi už mane. 

Man aštuoneri metai ir aš užsidirbu pragyvenimui. Šiaip jau 
visi turėtume džiūgauti iš laimės, tačiau tėtė su mama nesiliau- 
ja kivirčijęsi. Jie kalba apie „mažylės pinigus“. Jie, be abejo, už- 
simena apie mane, tai dar vienas nesuprantamas suaugusiųjų 
terminas. Mama sako, kad ji derasi, todėl normalu, jog kaip tar- 
pininkė turi teisę į procentus. Tėtė atšauna, kad „tą vaiką pasida- 

rėme kartu, ar ne?“, paskui priduria: „Be to, ji panašesnė į mano 
motiną, o ne į tave.“ 

Man labai patinka, kai tėvai mano grožį vertina kaip savo 
asmeninį nuopelną. Tačiau mama rėkia vis garsiau. Ji paskelbia, 
jog nusamdė privatų detektyvą, kad šis sektų tėtę, ir sviedžia jam 
į veidą fotografijas, kuriose jis „nuogas su savo vištyte“. 

Tėtė atsako mamai: | 

- Vis dėlto tu sensti, vargšele, tad turiu rimtai galvoti, kuo 
tave pakeisti. 

Mama atsako tėčiui, jog jis nemoka mylėtis. Meluoja. Dievi- 
nu, kai tėtė apipila mane bučiniais ir tvirtina mane mylįs. Tėtė 
atsako, kad nėra nepajėgių vyrų, yra tik netikusios moterys. 

Mama skelia jam antausį. 

Tėtė duoda grąžos. 

Mama sako, jei jau taip, tai ji grįžtanti pas savo motiną. Čium- 
pa statulėlę ir sviedžia tėtės kryptimi. Tada abu ištaria ritualinį sa- 
kinį: „Ne prie mažosios.“ Nueina į savo kambarį, ten staugia visais 
balsais, paskui stoja tyla ir mama ima dejuoti „taip“ ir „ne“, paskui 
»0, 0, O“, tada vėl „taip, taip“ ir „ne, ne“, lyg negalėtų apsispręsti. 

Niekas neatėjo manęs pabučiuoti lovoje ar ko nors papasakoti 
prieš miegą. Viena verkiau kambaryje, o paskui sukalbėjau malde- 
lę. Noriu, kad tėvai rečiau bartųsi ir labiau rūpintųsi manimi. 


| 63. ŽAKAS. 8 METAI 


- Ei, mažyli! Nori muštis? 

- Ne, - atsakau aiškiai ir kategoriškai. 
- Bijai mūsų? 

- Taip. 

- Hmm... Labai mūsų bijai? 

- Labai. 

Mano elgesys sutrikdo reketininkus. Paprastai berniukai visa- 
da atsako nebijantys. Šiaip sau, iš nutrūktgalviškumo. Kad išlaiky- 
tų orumą. Man nusispjauti į orumą. Nenoriu pasirodyti drąsus. 

Gaujos vadas laukia, kol aš žvilgtelsiu į jį mesdamas iššūkį, 
bet aš stebiu mėlyną horizonto liniją, lyg jų visai nebūtų. 

Martina išmokė mane nežiūrėti į akis pavojingiems šunims, 
chuliganams ir girtuokliams, nes jie tai supranta kaip iššūkį. Žai- 
džiant šachmatais, priešingai - patartina stebėti priešininko no- 
sies kaulą ir tarpuakį. Tai neleidžia jam susikaupti. „Jis mano, jog 
tu permatai kiaurai“, - sako Martina. 

Ši mergina iš tikrųjų mane išmokė daugelio dalykų. Paaiški- 
no, jog reikia gerbti priešininką. Jos nuomone, tikra pergalė turi 
būti pasiekta teisingai. „Jei priešininką nugali pernelyg lengvai, 
tokios pergalės nevalia įskaityti.“ 

- Ei, tu tyčiojiesi iš mūsų? - klausia vyriausias reketininkas. 

- Ne. 

Dar vienas Martinos patarimas. Pakaks, jei protingai kalbėsi 
su besinervinančiais, tada juos išmuši iš vėžių. 

Ramiai einu savo keliu. Chuliganai abejoja. Abejojantis agre- 
sorius praleidžia progą, tai supratau žaisdamas šachmatais. Pasi- 
naudoju tuo ir kuo ramiausiai juos pralenkiu. 

Kvėpavimas reguliarus, širdies plakimas taip pat. Adrenali- 
no nė kvapo. Gerai, bandymą išlaikiau puikiai, bet žinau, jog po 
kelių minučių, kai suvoksiu, kad pavojus praėjo, mane apims pa- 
nikos priepuolis. Širdis ims daužytis, aš drebėsiu iš baimės. Bet 
priešas tada bus toli ir nepatirs malonumo džiaugtis dėl man su- 
kelto siaubo. 

Keistas reiškinys, visada bijau gaišaties. Iš karto, kad ir kas 

nutiktų, išlieku šaltakraujiškas, atrodau ramus, bet paskui, po 
pusvalandžio, galvoje viskas susijaukia. 

Įdomu. 

Papasakojau apie tai Martinai. Ji sako, kad tai reakcijos forma, 
kurią turėjau įgyti visai mažas. Kai pirmą kartą patyriau agresiją, 
taip išsigandau, jog mano protas sugalvojo būdą, kaip apsisaugo- 
ti. Ji mano, kad mano polinkis rašyti taip pat susijęs su ta sena 
baime. Rašydamas aš keršiju, išsivaduoju iš baimės. Kiek pikta- 
darių, pabaisų, drakonų, žudikų virtualiai sutriuškinau padeda- 
mas tik rašiklio? 

Rašymas - mano apsauga, išsigelbėjimas. Kol rašysiu, nebijo- 
siu blogų žmonių. Tikiuosi, jog rašydamas sugalvosiu ir daugiau 
gudrybių, kaip išsisukti iš padėties. 

Martinos paragintas parašau dar vieną apsakymą. Tai pasa- 
kojimas apie baikštų ir labai bailų berniuką, kuris susitinka mo- 
terį, padedančią jam susivokti savyje ir jį globojančią. 


64. IGORIS. 8 METAI 


Skundžiausi gyvenimu Sankt Peterburgo prieglaudoje; be reika- 
lo. Novosibirsko nepilnamečių nusikaltėlių pataisos centras daug 
blogiau. Prieglaudoje mitome tik mėsos nuograndomis, bet jos 
bent jau buvo šviežios. Čia jos pašvinkusios. Nuo tada, kai čia 
pakliuvau, įgijau supergynybinį imunitetą. 

Prieglaudoje patalynė buvo šiek tiek apipelijusi. Čia joje 
knibžda blakių, storų kaip mano nykštys. Jų bijo net pelės. Prie- 
glaudoje visur tvoskė šlapimu, čia dvokia dvėsena. 

Ilgai gailėjausi, kad pasirinkau kerštą už Vladimirą, o ne išvy- 
kau su pulkininku, tačiau netrukus išgirdau, jog mano eksbūsi- 

masis tėtė suimtas. Jis iš tikrųjų priklausė pedofilų tinklui. Bičiu- 
liai buvo teisūs. Jei jau negali pasitikėti kariškais medaliais, tai... 

Dar pirmomis dienomis, kol miegojau, pavogė visus mano 
daiktus. Naktį netyla triukšmas. Išgirstu riksmus ir mano vaiz- 
duotė ima karštligiškai veikti, o aš negaliu jos nuraminti, 

Vania irgi čia. Kadangi jis man perdavė durklą, direktorius 
jį įvertino kaip nusikaltimo bendrininką. Jau pirmą dieną jam 
pavyko gauti į akį. Gali pamanyti, kad jis traukia smūgius... Išgel- 
bėjau jį. Jis pasakė būsiąs man amžinai dėkingas. Vania pasidarė 
man kaip broliukas. 

Čia irgi dirbama dirbtuvėse. Našlaičiai, nusikaltėliai, kaliniai, 
kiek daug pigios darbo jėgos pramonininkams. Ir čia gaminu 
žaislus Vakarų vaikams. 


65. APIE NATALIJĄ KIM 


Išbandžiau taktiką „šalta karšta“ su Venera, kaitaliodamas mane- 
kenės darbo patrauklumą su jos tėvų barnių niekingumu. 
Išbandžiau „biliardo“ taktiką su Igoriu įkvėpęs jo draugus pa- 
skatinti jį suprasti, kas jis toks po konflikto su Piotru. 
Išbandžiau „lazdos ir pyrago“ metodą su Žaku sužadindamas 
norą patikti Martinai ir sykiu įvarydamas baimės susitikus su 
chuliganų gauja. Jų sielos formuojasi. Savo darbe taip pat naudo- 
ju intuicijas, sapnus ir kates. Vis dėlto suprantu, jog tegaliu pastū- 
mėti įvykius, kad jie patys riedėtų nuožulnuma. Edmondas buvo 
teisus, banda keliauja pati viena. Įžiebiu savo rutulius ir pastebiu, 
jog rezultatas vis dėlto nėra toks, kokio tikėjausi. Iš tikrųjų banda 
pati nejuda. O kai juda, pasirenka ne patį tiesiausią kelią. 
Matydamas mano nusivylimą Raulis vaizduoja linksmą. 

- Iš tikrųjų jiems negalime padėti. Galime tik sutrukdyti 
jiems padaryti pačias didžiausias kvailystes. 

Puikiai žinodamas, jog mano draugas tikras pesimistas, kei- 
čiu temą. 

- O ta garsioji inkų valdovo minėta Natalija Kim? 

Raulis atsako pasidomėjęs, ir ši mergaitė tikrai nėra kuo nors 
ypatinga. Beje, jis nesuprantąs, kuo ji galėtų išsiskirti. Net jei tai 
įrašyta jos karmoje, paveldėjimo genuose ar pirmuose jos laisvos 
valios žingsniuose, ji pradeda patį įprasčiausią žmogaus gyvenimą. 

- Paaiškink? 

- Aiškinu - ji krečia kvailystes. 

Paduoda man apžiūrėti kiaušinį. 


Pavardė: Kim 

Vardas: Natalija 

Pilietybė: Korėjos | 
Plaukai: juodi 

Akys: juodos 

Ypatingos žymės: labai juki 

Silpnybės: naivumas 

Stiprybės: labai subrendusi, labai drąsi 


Apskritas kaip mėnulis veidas, ilgos rudos kasos, migdolo 
formos juodos akys; Natalija Kim yra išdykusi dvylikos metų 
mergiščia. Rengiasi kaip aštuntojo dešimtmečio hipiai — indė- | 
niškas apavas ir drabužiai, gyvena su šeima Limoje, Peru, kur jos | 
tėvas - Pietų Korėjos ambasadorius. 

Geri tėvai, tinkamai perintas kiaušinis, įvertinimas gimus: 564. 

Pašokau. 

— 5641 564 iš 600! Bet ji... praktiškai išėjusi iš žaidimo. 


THAT NEHNHNETOĖS | 

Raulis Razorbakas nutaiso nusivylusio žmogaus fizionomiją. 

- Kalbi niekus! Tai tik sena siela. Kadangi antramečiavo kaip 
kokia mokinė, ji galų gale padarė pažangą. Bet vis tiek jie visi 
mindžikuoja prie finišo linijos. 

- Graži kaip saulė, turtinga, protinga, gyvena su mylinčiais 
tėvais, štai kas iš tikrųjų yra tavo Natalija Kim, Rolls Royceūs tarp 
„klientų“. 

- Vis dėlto nepuoselėju pernelyg daug iliuzijų. 

Dar kartą apžiūriu nepaprastąjį kiaušinį. Ambasadoje Natali- 
ją Kim ir du vyresnius jos brolius moko mokytojai. Peru jie labai 
nuobodžiauja, nes negali eiti kur panorėję, todėl susigalvoja už- 
siėmimų tik jiems trims. Dabar Natalija skaito broliams veikalą 
apie hipnozę, kukliai pavadintą Hipnozė visiems. Pasilenkiu prie 
kiaušinio ir matau, kad ji dabar testuoja vyresnįjį brolį, penkio- 
likmetį Džeimsą. | 

Paprašo paauglio užsimerkti, atsipalaiduoti ir įsivaizduoti, 
jog jis - kietas kaip lenta. Džeimsas užsimerkia, pabando susi- 
kaupti ir prapliumpa juoktis. 

- Nieko nebus! - apgailestauja Natalija. 

- Pradėkime iš naujo, pažadu nebesijuokti, - sako Džeimsas. 

Bet Natalija kategoriška. 

- Knygoje parašyta, jog jei vieną kartą nusijuokei, tai netinki 
hipnozei. 

- Pradėk iš naujo, man pavyks. 

- Apgailestauju, Džeimsai. Labai nedaug žmonių tinka hipno- 
zei, veikale teigiama, jog vos 20 procentų, o tu jiems nepriklausai. 
Neturi tokios dovanos. Hipnotizuojamasis turi būti labai moty- 
vuotas, jei nori, kad pasisektų, nes būtent jis ir atlieka pagrindi- 
nį vaidmenį. Hipnotizuotojas tik parodo, kad jis gali pasiekti tą 
būseną. 

Trylikametis Vilis pasisiūlo savanoriu naujam bandymui. Jis 
labai stipriai užsimerkia, labai stengiasi, nes matė, jog vyresnia- 
jam broliui nepavyko, tad nori įrodyti seseriai, jog jis - hipnoti- 
zuotinas. Lyg tai būtų garbės titulas. 

- Tu esi kietas kaip lenta, - vienodu balsu uždainuoja Natali- 
ja. - Tavo raumenys sustingę, nebegali judėti. 

Berniukas sugniaužia kumščius, suraukia akių vokus, įsitem- 
pia, trūkčioja. 

- Tuesi sustingęs, kietas, nejautrus, dabar tu - kietas medžio 
gabalas. 

Natalija duoda Džeimsui ženklą stotis už jo ir paskelbia: 

- Tu esi lenta ir atrodai kaip lenta, dabar griūsi atbulas. 

Vilis, tiesus, įsitempęs, virsta atbulas. Džeimsas paima jį už pe- 
čių, Natalija - už kojų. Jie padeda jo galvą ant vienos kėdės atlošo, 
kojas - ant kitos. Jo niekas neprilaiko, tačiau jis nenukrinta. 

- Pavyko! - šūkteli susižavėjęs Džeimsas. 

- Knygoje rašoma, jog kūnas tampa toks standus, kad gali ant 
jo ir atsisėsti. 

- Tiki tuo? Ar nesulaužysime jam stuburo? 

Mergaitė ryžtasi užsiropšti ant sustingusio brolio, bet jis ne- 
sulinksta. Ji atsistoja jam ant pilvo. Džeimsas paseka jos pavyz- 
džiu. Abu paaugliai džiūgauja tokiu būdu patikrinę, kad Hipnozė 
visiems nemelavo. 

- Žmogaus mintis slepia savyje nežinomų jėgų, - gėrisi Nata- 
lija. - Dabar pastatykime jį vėl ant kojų. 

Jie vėl paima Vilį už kojų ir rankų; jo akys lieka užmerktos, o 
kūnas įsitempęs. 

- Dabar pradedu skaičiuoti iš kito galo, ir kai pasakysiu nulis, 
tu pabusi, - paskelbia Natalija. 

- Trys, du, vienas... nulis! 

Tačiau nesujuda nei Vilio kūnas, nei vokai. Žaidimas tapo tik- 
rai ne toks įdomus. 

- Nieko nesuprantu. Jis nepabunda, - sunerimsta Natalija. 

- Galbūt jis mirė? Ką pasakysime tėvams? - susijaudina 
Džeimsas. 

Mergaitė nervingai vėl paima knygą. 

- „Jei bandomasis nepabunda, labai įsakmiai pradėkite skai- 
čiuoti iš naujo ir, tardami nulis, garsiai suplokite rankomis.“ 

Jie pradeda skaičiuoti iš naujo, garsiai suploja ir šį kartą „hip- 
notizuojamasis“ atsimerkia. 

Palengvėjimas. 

- Ką tu jautei? - klausia hipnotizuotoja. 

- Nieko, nieko neatsimenu, bet pojūtis gana malonus. Kas 
įvyko? 


Raulis Razorbakas, atrodo, abejoja. O aš manau, jog Natalija 
Kim iš tikrųjų yra nepaprasta. Atidžiau peržiūriu jos praeities 
trajektoriją. Iki dabartinės egzistencijos korėjietė buvo šokėja 
Balyje. Paskandinta. 

Anksčiau ji keletą gyvenimų buvo menininkė, mušė tamtamą 
Dramblio Kaulo Krante, tapė miniatiūras Maltoje, drožė medi- 
nes skulptūrėles Velykų saloje. Kai buvau žmogus, nelabai tikėjau 
reinkarnacijomis. Stebėjausi, jog visi žmonės įsivaizdavo praeity- 
je buvę karo vadais, tyrinėtojais, menininkais, žvaigždėmis, dvaro 
damomis arba dvasininkais. Trumpai - istorijos knygų herojais. 
Kai žinai, jog iki 1900 metų 95 procentai žmonių giminės dirbo 
žemės ūkio darbus, tai gali pasirodyti keista. 

Pastebiu, jog tarp dviejų gyvenimų Natalija Kim dažniausiai 
daug laiko praleidžia Skaistykloje. 

- Kodėl ji taip neskuba reinkarnuotis? 

Raulis bando paaiškinti: 

- Kai kurios sielos nekantrios ir alkūnėmis skinasi kelią mi- 
rusiųjų minioje, norėdamos kuo greičiau stoti prieš teismą. Kitos 
visai neskuba, pats matei. 

Iš tikrųjų prisimenu, kad oranžiniame pasaulyje mačiau slen- 
kančių sielų, kurios į teismą judėjo nerūpestingai, visiškai nesku- 
bėdamos. 

- Kai kurie žingsniuoja šimtmečių šimtmečius. Kiti, vos tik jų 
gyvenimas baigėsi, op, skuba grįžti į ringą ir pabandyti iškovoti 
reinkarnacijų ciklo pabaigos laurus. Buvęs gyvenimas, be abejo, 
ją išbandė. Taigi ji nutarė atsipūsti prieš nutardama vėl atgauti 
kūnišką apvalkalą. 

Raulis aiškina, jog jo Natalija jau reinkarnavosi šimtą trylika 
kartų, bet tik aštuoni gyvenimai buvo įdomūs. 

- Ką reiškia „įdomūs gyvenimai“? Kas dedasi „neįdomiuose 
gyvenimuose“? 

- Iš tikrųjų nieko ypatinga. Gimstama, tuokiamasi, daromi 
vaikai, susigraibomas ramus darbas ir po aštuoniasdešimties 
metų numirštama savo lovoje. Tai betikslis gyvenimas, neatlikus 
jokios misijos, nieko ypatinga nesukūrus, neįveikus didelių sun- 


kumų. 

- Tai tie gyvenimai visiškai betiksliai? 

Raulis taip nemano. Jis mano, jog tokie monotoniški gyveni- 
mai labai reikalingi, kai nori pailsėti tarp dviejų „svarbių“ gyve- 
nimų. Kai kurie kankiniai, kai kurie nesuprasti menininkai, kai 
kurie pralaimėję kovotojai patenka į Rojų tokie pavargę nuo savo 
gyvenimo, jog maldauja skirti jiems ramių reinkaracijų. 

— Mano Natalija gyveno šimtą penkis ramius ir aštuonis įdo- 
mius, bet greičiausiai sunkiai ištveriamus gyvenimus. 

Pastebiu, jog iš tikrųjų, jei patalpintume į muziejų visus jos 

darbus, sukurtus per kiekvieną gyvenimą, tektų ilgai vaikščioti 
po prašmatnias, skirtingas sales. 

- Tai kodėl ji dar neišlaisvinta iš reinkaracijų ciklo? 

- Ji beveik pasiekė tikslą, - sako Raulis. - Tačiau jos elgesys nie- 
kada nebuvo tiek dvasingas, kad galėtų peržengti paskutinę ribą. 

- Koks jos trūkumas? 

- Meilės stoka. Mano Natalijos siela pernelyg jautri aistrų ri- 
Zikai. Ar ji būtų reinkarnuota į vyrą, ar moterį, niekada nepasiti- 
ki partneriais. Ji niekada nesiaukojo visiškai ir, beje, dažniausiai 
buvo teisi. Bet stengdamasi „nesuklysti“ ji negavo pakankamai 
informacijos, išgyvenimų - viso to, kas nelaimingai sielai atneša 
visuotinę meilę. 

Geriau suprantu savo draugo pesimizmą, jo klientė įstrigo ne 
dėl kvailumo, o būtent dėl sveiko proto! 

Grįžtame jos stebėti Korėjos ambasadoje Limoje. Jaunuoliams 
patiekti pavakariai. Vyresnysis dievina tortą su citrina, jaunesny- 
sis - putėsius su šokoladu, o Natalija - plaukiojančias salas. 

Plaukiojančios salos... 


66. ENCIKLOPEDIJA 


PLAUKIOJANČIOS SALOS RECEPTAS. Pradėti nuo geltono ir 
saldaus „vadenyno“, kuriame plaukios sala, angliško kremo pa- 
ruošimo. 

Užvirinti pieną. Sumušti 6 kiaušinius, baltymus atskirti nuo 
trynių. Moliniame dubenyje suplakti trynius su 60 g cukraus, 
Supilti karštą pieną. Išmaišyti. Leisti kremui sutirštėti kaitinant 
ant silpnos ugnies ir nuolat maišant. Neužvirinti. 

Vandenynas pasiruošęs priimti „salą“: baltą ledkalnį. 

Suplakti baltymus su 80 g cukraus ir žiupsneliu druskos. 
Dubenyje sutrinti 60 g karamelinio cukraus. Supilti išplaktus 
baltymus. Virti 20 min. vandens tynėje. Palikti atvėsti. Supilti 
kremą į gilų dubenį, paskui ant viršaus atsargiai užpilti balty- 
mus. Patiekti labai šaltą. 


. Edmondas Velsas, 
Sąlyginio ir absoliutaus pažinimo enciklopedija, IV tomas 


67. SENAS DRAUGAS 


Raulis Razorbakas nepakeitė nuomonės, kad Natalija Kim yra 
tokia pat klientė kaip ir kiti. Norėdamas tęsti mūsų sumanytus 
darbus, jis iškelia kitą mintį. 

- Eime su manimi. 

Kartu skrendame į pietryčius. Ant kalvos vyksta angelų, lyg 
fanai aplipusių mėgstamą dainininką, susirinkimas. Menininkas 
spalvingas, kalba gestikuliuodamas. Atpažįstu jį iš karto... 

Fredis Mėjeris! 

Jis nepasikeitė, tas senas aklas rabinas. Mažas, storas, plikas, 
apvali nosis prilaiko storus juodus akinius, tik čia aklumas jo 
nebevaržo. Dvasių pasaulyje aklas angelas mato taip pat kaip ir 
kiti. 

Raulis stukteli man alkūne. Priminimas nereikalingas, prisi- 
menu pats. Kai yra Fredis, bet koks bandymas tirti, atrasti, ty- 
rinėti bus išgirstas. Tanatonautų epopėjoje jis buvo pats smar- 
kiausias, pats entuziastiškiausias, labiausiai siekiantis tobulybės 
tarp visų herojų. Jam kilo mintis sujungti sidabrinius siūlus ir 
taip užtikrinti grupinių skrydžių saugumą. Jis sukūrė pirmąsias 
ektoplazminių karų strategijas. Kas gali būti labiau egzaltuoto, 
nei leistis su juo ieškoti nuotykių! 

Prisijungiame prie žiūrovų būrelio ir taip pat imame klausy- 
tis mūsų draugo. Jis pasakoja... anekdotą. 

- Tai pasakojimas apie krintantį alpinistą, kuris ranka užsi- 
kabina už medžio šakos virš svaiginančios bedugnės. „Gelbėkite! 
Gelbėkite! Ar kas nors gali mane išgelbėti?“ - rėkia iš nevilties. 
Atskrenda angelas ir sako: „Aš - tavo angelas sargas. Pasitikėk 
manimi. Noriu tave išgelbėti.“ Alpinistas minutę mąsto, paskui 
mesteli: „Na... gal atsirastų kas nors kitas?“ 

Angelai pratrūksta juokais. Aš taip pat imu kvatoti. Tai ange- 
liškas humoras. Turėsiu prie jo priprasti. 

Nepaprastai džiaugiuosi vėl susitikęs seną bendrą. Kas sakė, 
jog Rojuje nuobodu? Su Fredžiu mes išgelbėti. Duodu jam ženk- 
lą. Jis mus pamato ir atlekia. 

- Mikaeli! Rauli! 

Stipriai apsikabiname. 

Prisimenu visas kartu praleistas akimirkas: pirmuosius susi- 
tikimus, darbelius, pirmąsias sėkmes, pirmąsias keliones į Rojų, 
pirmuosius ektoplazminius karus su asasinais. 

- Noriu pristatyti jums naujų bičiulių gaują! - rėkia Fredis. 

Mus apsupa kohorta šviesos būtybių ir tarp jų išskiriu ke- 
letą pažįstamų veidų: Groučo Marksą, Oskarą Vaildą, Volfgangą 
Amadėjų Mocartą, Basterį Kitoną, Aristofaną, Rablė... 

— Mus pravardžiuoja Rojaus komikų gauja. Prieš patekdamas 
čia nežinojau, kad Mocartas buvo toks pokštininkas. Niekada 
nepraleisdavo progos papasakoti smagaus anekdoto! Visai nepa- 
našus į Bethoveną, šiam labiau patiko drumsti džiaugsmą. 

Klausiu: 

- O tavo klientai? 

Fredis gūžteli pečiais. Jis nebetiki savo, kaip angelo, darbo 
prasme. Visiškai nebesirūpina savo sielomis. Pernelyg daug kli- 

entų jį nuvylė, Žmonės jam jau įsipyko. Juos gelbėti? Jis tuo ne- 
betiki. Visiškai taip pat, kaip ir Raulis, yra įsitikinęs, jog tobulinti 
žmones yra neįveikiamas uždavinys net patiems talentingiau- 
siems angelams. 

Aristofanas sako, jog turėjo šešis tūkstančius penkis šimtus 
dvidešimt septynis klientus ir lygiai tiek pat nesėkmių. Basteris 
Kitonas skundžiasi, kad jam tenka tik dėl šviesos stygiaus demo- 
ralizuoti lapiai. Oskaras Vaildas jam atsako, jog tai niekis, palygin- 
ti su jo indais, jų anytomis, kurios padega savo marčių sarius, kad 
gautų draudimą. Groučo Marksas šiaip taip sukasi su raudonai- 
siais khmerais, kurie nesiliauja suvesdinėję sąskaitų džiunglėse. 
Rablė pakelia rankas į dangų prisiminęs San Paulo lūšnynų ber- 
niūkščius, kurie nuo ryto iki vakaro uosto klijus ir kurių gyveni- 
mo trukmės tikimybė - ne daugiau kaip keturiolika metų. 

Gali pamanyti, jog dramatiškiausi likimai patikimi būtent 
komikams. 4 

- Tai per sunku. Daugelis mūsų galų gale meta į ringą rankš- 
luostį. Žmonėms padėti negalima. 

Primenu Edmondo Velso argumentą: 

- Vis dėlto jau mūsų buvimas čia yra įrodymas, kad įmano- 
ma išeiti iš reinkarnacijų ciklo. Jei pavyko mums, tai tikrai gali 
padaryti ir kiti. 

- Galbūt su žmonėmis yra taip, kaip su pirmtakais spermato- 
zoidais, - sako Raulis. - Vienam iš trisdešimties milijonų pavyks- 
ta peržengti kiaušinėlio durų slenkstį. Bet man nepakaks kantry- 
bės išbandyti trisdešimt milijonų sielų belaukiant, kol pagaliau 
gausiu leidimą žengti per Smaragdo vartus. 

Mano draugas aiškiai patenkintas, jog nėra vienintelis, keti- 
nantis atsisakyti. Jam pritaria Fredis Mėjeris. Jis taip pat nebega- 
li nei prisiversti rūpintis paliktomis ramybėje savo sielomis, nei 

pats nori tobulėti. Nebeturi jokių ambicijų. Tikisi savo egzisten- 
cijos likutį praleisti juokdamasis, pamiršęs mirtingųjų pasaulį. 
Dėl žmonijos prarado bet kokią viltį. Dabar tiki tik humoru. 

Kas atsitiko, kad džiaugsmo kupinas Elzaso rabinas tapo to- 
kia nusivylusia šviesos būtybe? 

- Holokaustas, - šnypščia jis. - Žydų genocidas per Antrąjį 
pasaulinį karą. 

Lyg būtų nugalėtas, nuleidžia galvą. 

- Iš čia geriau matyti. Viską supranti. Gali gauti bet kokią 
informaciją. Dabar žinau viską apie tai, kas iš tikrųjų dėjosi, ir tai 
blogiau nei visa tai, ką galėjau perskaityti gyvendamas Žemėje. 
Tai pranoksta siaubą. 

- Aš... 

- Ne, tu nežinai. Eilės, laukiančios prie dujų kamerų, iš mo- 
tinų glėbių išplėšti vaikai, kad po to jų galvos būtų sutraiškytos 
į krematorijaus krosnies sieną, medicininiai bandymai su gyvais 
žmonėmis... Reikia atsidurti čia, kad viską pamatytum ir viską 
pajustum. 

Bandau paaiškinti: 

- Gal tie žiaurumai galėjo vykti todėl, jog angelai liovėsi dirb- 
ti, kaip tu dabar. 

Bet Fredis manęs nesiklauso. Griebia mane už peties ir pra- 
trūksta juoktis. 

- Aš nebenoriu nieko daugiau žinoti. Noriu tik juoktis, juok- 
tis, juoktis... svaigintis juoku ir anekdotais iki visko pabaigos. 
Nagi, juokimės, draugai. Juokimės ir pamirškime. 

Kaip jis pasikeitė, mano mielasis Fredis! Negi humoras jį už- 
valdė kaip narkotikai? Jis pliaukšteli delnais. 

- Nagi, čia ima darytis nuobodu. Gerą anekdotą, greitai, skubus 
reikalas. ANEKDOTĄ! - reikalauja senasis tanatonautų rabinas. 


146 BERNARD WERBER * ANGELŲ IMPERIJA 


Sunku pereiti prie kitos temos po tokių reminiscensijų, tačiau 
Oskaras Vaildas ryžtasi, norėdamas pagaliau išsklaidyti paskuti- 
nį pelėsių kvapą po niūrių Fredžio prisiminimų. 

- Papasakosiu, kaip Kristus keliavo su savo motina, Jis susto- 
jo mažame miestelyje ir pamatė svetimavusią moterį, kurią buvo 
rengiamasi užmėtyti akmenimis. Tada Jėzus įsikišo ir tarė: „Tegul 
tas, kuris niekada nenusidėjo, pirmas meta į ją akmenį.“ Minioje 
kilo šurmulys, paskui visi numetė akmenis šalin. Jėzus visiems 
plojant ketina išlaisvinti jaunąją moterį, bet orą perskrodžia di- 
džiulė plyta ir pritrėškia nelaimingąją. Jėzus atsisuka ir taria: „Na, 
mama, ar tau neatrodo, jog kartais tu kiek persistengi.“ 

Juokas šiek tiek priverstinis. 

- Laimė, kad čia nėra Kristaus, - kaip visada rimtai sako Bas- 
teris Kitonas. - Jis nemėgsta, kai juokaujama apie jo motiną... 

Groučo Marksas įsikiša: 

- Papasakosiu apie tipelį, kuris nuolat skundėsi, jog neišlošia 
loterijoje. Jam pasirodo angelas sargas ir sako: „Labai norėčiau 
padėti, kad išloštum, bet... bent jau nusipirk bilietą!“ 

Anekdotą girdėję visi, bet vis dėlto prapliumpa juoktis. 

Mudu su Rauliu nedalyvaujame visuotinėse linksmybėse, nes 
manome, jog jos šiek tiek netikusios. 

Būtent dabar pasirodo Merlin Monro. Ji skubiai puola Fre- 
džiui į glėbį. Nors ir angelė, ji išsaugojo žavesį, kerus, kurie iš 
Normos Džeinės Beiker sukūrė legendą. Manau, neteisinga, kad 
žvaigždės, mirusios jėgų žydėjime, čia irgi išlieka nuostabios, o 
tos, kurios mirė sulaukusios gilios senatvės, kaip Luiza Bruks 
arba Greta Garbo, visiems laikams lieka nepataisomai sužalotos 
metų tėkmės. 

- Nepristatau jums šios panelės, - erzina rabinas. 

Jis glosto jos strėnų linkį ir, jei nežinočiau, kad čia visi prara- 

dę seksualumą, nesunkiai įsivaizduočiau, jog juos sieja emocinis 
ryšys. Jie iš tikrųjų linksminasi kartodami senus intymius jude- 
sius, nors jų pirštai nieko nebeužčiuopia. Galvoju, ką ta gražuolė 
įžvelgia tame putlutyje, plikame žmogelyje, ir aiškiai nušvinta at- 
sakymas: humorą. Fredžiui Merlin atiduoda savo žavesį. Jis mai- 
nais siūlo savo juoką. 

- Mis Monro, atveskite jį į protą, - sako Raulis. 

- Apgailestauju, aš irgi esu traumuota holokausto baisumų. 
Žinote, prieš ištekėdama už Arturo Milerio, buvau atsivertusi į 
judaizmą. 

Norėčiau paklausti, kokia tikroji jos mirties priežastis, bet lai- 
kas visai netinkamas. 

- Iš pradžių, - tęsia Merlin, - Fredis nusileisdavo į senųjų 
koncentracijos stovyklų vietas, kad galėtų padėti ten dar tebeklai- 
džiojančioms sieloms pakilti į Rojų. Paskui liovėsi. Paprasčiausiai 
visko per daug. Per daug žmonių kentėjo milžiniškas kančias, o 
dangus ir tautos visiškai abejingai tylėjo. Rūšis, galinti daryti to- 
kius nusikaltimus, neverta, kad ją gelbėtų. Aš tai suprantu ir taip 
pat nebenoriu su žmonėmis turėti jokių reikalų, - drožia Merlin, 
nebeslėpdama pykčio. 

- Užuot nusivylus, ar ne geriau būtų suprasti? - dėsto Raulis. 

- Labai gerai. Tuomet užduosiu tau klausimą. Kodėl tokie nu- 
sikaltimai padaryti nebaudžiamai? Klausiu tavęs, kodėl? Kodėl? 
KODĖL?*!! - rėkia Fredis. 

Akimirka sumišimo, paskui Raulis susigriebia: 

- Todėl, kad Anapilio sistema sudėtingesnė, negu gali atro- 
dyti. Mes privalome sužinoti, kas valdo virš mūsų, angelų, pasau- 
lio. Kol galutinai neišsiaiškinsime viso kosminio mechanizmo, 
holokaustas liks paslaptis ir gali kilti pavojus, jog tai pasikartos. 
Užuot užsidaręs savo skausme, geriau padėtum mums įsiskverbti 

į septynetukų pasaulio paslaptis, kad galėtume neleisti kilti nau- 
joms skerdynėms. 

Tačiau rabinas Mėjeris užsispiria: 

- Žmonija nesugeba evoliucionuoti. Viskas rodo, jog prasideda 
susinaikinimo procesas. Žmonės nemyli vieni kitų. Jie linki vienas 
kitam blogo. Visur atgimsta fanatizmas, nacionalizmas, integriz- 
mas, ekstremizmas... niekas nepasikeitė. Niekas iš tikrųjų nepasi- 
keis, Netolerancija šiandien gajesnė nei kada nors anksčiau. 

Mano eilė ginti mirtinguosius: 

- Žmonija veikia neryžtingai. Trys žingsniai pirmyn, du atgal, 
bet vis dėlto ji eina į priekį. Dabar ji pasiekė 333 ir, atrodo, netru- 
kus pasieks 334. Tai neginčijami pasiekimai. Jei jau mes, angelai, 
atsisakysime, tai kas galės išgelbėti žmones? 

Lyg pavargęs nuo mūsų prašymų Fredis staiga mums atsuka 
nugarą. 

- Tegul mirtingieji tvarkosi patys. Kai pasieks patį dugną, gal 
tada atbus išgyvenimo instinktas ir jie vėl ims kilti. 

Prisidėjęs prie savo draugų jis dar kartą sušuko: 

- Nagi, vaikinai, juokimės ir palikime žmoniją jos likimui! 


68. ENCIKLOPEDIJA 


VANUATU. Vanuatu archipelagą septyniolikto amžiaus pradžioje 
atrado portugalai vienoje dar netyrinėtoje Ramiojo vandenyno 
zonoje. Jo gyventojai - keletas dešimčių tūkstančių individų, 
gyvenančių savitą gyvenimą. 

Pavyzdžiui, jie neturėjo įpročio, kad dauguma primestų savo 
valią mažumai. Jei gyventojai nesutardavo, diskutuodavo tar- 
pusavyje, kol prieidavo vieningą nuomonę. Aišku, diskusijoms 

reikia laiko. Kai kurie užsispirdavo ir nesileisdavo įtikinami. 
Todėl Vanuatu gyventojai praleisdavo trečdalį laiko postrin- 
gaudami, nes norėjo įsitikinti visų nuomonių pagrįstumu. Jei 
būdavo diskutuojama dėl žemės, diskusijos galėjo trukti metų 
metus, net šimtmečius, tol, kol būdavo pasiekiamas sutarimas. 
Problemos sprendimas tuo metu būdavo atidedamas. 

O kai pagaliau po dviejų ar trijų šimtų metų visi sutars, prob- 
lema bus tikrai išspręsta ir neliks apmaudo, nes nebus nugalėtojų. 
Vanuatu civilizacija rėmėsi klanais; kiekvienas klanas vertėsi vis 
kitokia ūkio veikla. Buvo klanų, kurie specializavosi žvejyboje, 
klanų, besispecializuojančių žemės ūkyje, puodininkystėje ir 
t. t. Tarp klanų vyko mainai. Pavyzdžiui, žvejai leisdavo prieiti 
prie jūros mainais už leidimą prieiti prie šaltinio girioje. 
Kadangi klanai buvo specializuoti, jei žemdirbių klane gimęs 
vaikas parodydavo įgimtų gabumų puodininkystei, jis išeida- 
vo iš saviškių būrio į puodžių šeimą, kuri padėdavo ugdyti šį 
talentą. Taip pat būdavo su puodžių vaiku, turinčiu potraukį 
žvejų verslui. 

Pirmieji vakariečiai tyrinėtojai buvo sutrikę dėl tokio papročio, 
nes iš pradžių manė, jog Vanuatu gyventojai vieni iš kitų vaikus 
vagia. Žmonių negrobdavo, vykdavo mainai, kad kiekvienas 
individas optimaliai ugdytų savo gebėjimus. 

Konfliktų atveju Vanuatu gyventojai naudojosi sudėtinga są- 
jungų sistema. Jei klano A vyras išprievartaudavo merginą iš 
klano B, šie du klanai nepradeda kariauti tarpusavyje. Jie krei- 
piasi į savo „atstovus karo reikalams“, tai yra į kitą klaną, su 
kuriuo susiję priesaika. Taigi, klanas A prašys pagalbos iš klano 
C, o klanas B iš klano D. Ši tarpininkų sistema gera tuo, jog 
kariaus nelabai suinteresuoti vienas kitą skersti žmonės, nes jie 
tiesiogiai vieni iš kitų žalos nepatyrė. Praliejus pirmą kraujo 
lašą, kiekviena pusė norės susitaikyti, nes manys, jog jau atliko 

pareigą sąjungininkui. Taigi, karai Vanuatu būna be neapykan- 
tos ir nearšūs, nes karių nekursto bergždžias išdidumas. 


Edmondas Velsas, 
Sąlyginio ir absoliutaus pažinimo enciklopedija, N tomas 


69. ŽAKAS. 14 METŲ 


Mokyklos aplinka - mano kalėjimas. Mano prieglauda - tualetas. 
Kai ten atsiduriu, aišku, imu save vertinti. Mano pažymiai šiek 
tiek geresni, bet neturiu labai geros atminties, tad niekada pui- 
kiai nesimokysiu. 

Martina išėjo iš licėjaus. Cirkas, kuriame dirba jos tėvai, iške- 
liauja. Sibelijus, jos tėvas, yra hipnotizuotojas. Manau, kad esu jį 
matęs per televizorių. Po turnė Perpinjano regione menininkai 
išskrenda į Peru. Prieš mane palikdama, Martina pakartojo: 

- Stiprink savo stipriąsias vietas, užuot bandęs gausinti silp- 
nąsias. 

Taigi, Martina išvyko, o aš manau, jog be jos praradau daug 
savo jėgų. Šiais metais mokykloje prancūzų kalbą dėsto jauna 
mokytoja, moteris ilgais rausvais plaukais ir pernelyg aptemp- 
ta palaidinuke, panelė Van Lyzebet. Ši spindinti būtybė visiems 
daro įspūdį. Norėdama geriau su mumis susipažinti ji paprašė, 
kad parašytume apsakymą pačių pasirinkta tema. 

Bruzdesys klasėje. Įprasta mokyklos sistema neišmokė mūsų 
savarankiškumo. Mokiniai niurna. Kiti skundžiasi. 

- Bet, panele, mes to nemokame. Mums reikia duoti temą. 

- Vis dėlto pabandykite. Netrukus pamatysite rezultatą. 

Tai pirmas kartas, kai mokytojas atleidžia pavadį. Nepatir- 
ta laisvė man labai patinka. Imu kurti pasakojimą, pavadinu jį 
Puspopiežius. Įsivaizduoju, jog per kitą konklavą tarp papabilių 

užims vietą kompiuteris. Atstovauti krikščioniškajam mokymui 
geriausiai gali kompiuteris. Neliks galimybės eiti į kompromi- 
sus su verslo ar politiniais sluoksniais. Taigi, kardinolai sudės 
didžiuosius krikščionybės principus į informacinę programą, o 
ją įdiegs į humanoidinį robotą, kurį pakrikštys „Pijaus 3,14“ var- 
du. Jį rinkdami jie matys tik teigiamybes. Tik Pijus 3,14 gali būti 
išrinktas iki gyvos galvos ir nereikės baimintis, jog kada nors 
nusens. Jei koks nors netekęs pusiausvyros žmogus jį sugadins, 
visada bus galima atkurti jo programą. Be to, Pijus 3,14 nebus 
susietas su konkrečiu žmonijos istorijos periodu, galės gauti in- 
formaciją priklausomai nuo visuomenės išsivystymo lygio ir ją 
suvokti. Robotas nuolat pats „atsinaujins“ ir prisitaikys prie pa- 
kitusių papročių. Tokiu būdu, įdiegus naujausias technologijas, 
krikščionybė su savo išpažinėjais pasieks aukščiausią harmoniją. 

Pijus 3,14, aišku, aprūpintas dirbtinio intelekto programa, to- 
dėl remdamasis teisingai suprastomis Jėzaus idėjomis gali plėtoti 
savo paties loginį mąstymą, susietą su paties pastebėjimais ir iš- 
vadomis iš žemiško gyvenimo. 

Mano apsakymo pabaigoje Pijus 3,14, informacinis popie- 
žius, pradėjo suvokti, kas iš tikrųjų yra Dievas, o tai, mano aki- 
mis žiūrint, yra tikrojo popiežiaus misija. Problema štai kokia: jis 
konstatuoja, jog Dievas taip pat klysta, todėl geriau būtų jį taip 
pat pakeisti kompiuteriu... Tokia mano kūrinio pabaiga. 

Kai kitą savaitę panelė Van Lyzebet grąžino mums darbus, 
pradėjusi nuo geriausiai įvertintų, manąjį atidėjo į šalį ir paprašė, 
kad pasilikčiau po pamokos. 

- Tai, ką tu parašei, nuostabu, - tarė. - Kokia vaizduotė! Visa 
tai susiradai žiūrėdamas televizorių? 

- Greičiau knygose. 

- Kokiose? 

Vardiju: 

- Kafka, Edgaras Alanas Po, Tolkienas, Levis Karol, Džonata- 
nas Sviftas, Stivenas Kingas... 

- Kodėl apsiriboji fantastine literatūra, o nesidomi didžiai- 
siais klasikais? 

Ji pasilenkia, rausiasi stalčiuje ir paduoda man Gustavo Flo- 
bero Salambo. 1 

- Imk, paskaityk. Dar vienas klausimas - kokius dažniausiai 
turėjai prancūzų kalbos pažymius? 

- Tarp 6 ir 9 iš 20, panele, bet... dažniausiai 6. 

Ji atiduoda man apsakymą, viršuje raudonu rašalu parašyta 
19/20, o paraštėje pagražinimas: „Daug originalių minčių. Turė- 
jau didelį malonumą jus skaitydama.“ 

Panelė Van Lyzebet labai mėgsta pasikalbėti su manimi po 
pamokos. Kalbamės apie pasaulio istoriją ir literatūrą. Tai gali 
būti teisėjo Ti kvotos, aprašytos Van Guliko, arba Mahabharata, 
bet mokytoja man atveria naujus horizontus. Vieną vakarą ji pa- 
siūlo automobiliu parvežti mane namo. Nustembu, kad važiuoja 
ne tuo keliu, bet nedrįstu nieko sakyti. Ji išjungia variklį tuščiame 
kelyje ir žiūri tiesiai man į akis. Aš vis tyliu, kai jos ranka nuslysta 
nuo vairo ir atsiduria ant manosios. 

- Tu daug pasieksi literatūroje, - pareiškia. 

Paskui jos ranka slysta žemyn ir atsega mano marškinius. 

- Mėgstu būti pirmoji. Juk aš tikrai pirma, ar ne? 

- Aš... pagaliau... tai priklauso kur... Na... tai yra... - burblenu.. 

Jos ranka tęsia tyrinėjimus varginamai lėtai. 

- Ar tu jau skaitei Žano de Lafonteno erotinius kūrinius? 

- Hm... ne... tai įdomu? 

Ji neatsako, o jos ranka atsiduria labai jautriose zonose. Nesi- 
priešinu, nes esu nustebęs tiek dėl jos iniciatyvos, tiek dėl to, jog 

padėtis neįprasta. Lyg slapukaujantis žvėriukas jos dešinė ranka 
išlaisvina mano kūną iš drabužių pančių, o kairioji atsikrato ją 
pačią varžančių įvairių elastingų dalykėlių, medžiagos ir sagų. 
Mane apima visiška panika, nesuvaldoma baimė, paskui po 
truputį grįžta pasitikėjimas ir galų gale imu labai gyvai domėtis 
Žano de Lafonteno kūryba, kurios turbūt mokiausi paviršutiniškai. 


70. IGORIS. 14 METŲ 


Pradėjau gerti. Kuo toliau, tuo labiau nekenčiu Vakarų. Vieną 
dieną tarp mūsų ir turtingų Vakarų šalių kils karas. Noriu kuo 
greičiau tai pamatyti. Kiekvieną kartą, kai iš manęs tyčiojamasi, 
kiekvieną kartą, kai sutraiškau blakę, kiekvieną kartą, kai man 
pritaiko naujus apribojimus, galvoju, jog dėl to kaltos Prancūzija, 
Anglija ir Jungtinės Valstijos. 

Numestame laikraštyje perskaičiau straipsnį apie merginą, 
vardu Venera Šeridan, visai tokio amžiaus kaip aš, Amerikoje ji 
yra topmodelis milijonierė. Mąstau, kai užgrobsime dekadentiš- 
kas šalis, parodysiu jai, ką sugeba tvirtas ir darbštus slavų vaiki- 
nas, ne toks kaip tie ištižėliai, kurie, aišku, ją supa. 

Naktį pro langą stebiu žvaigždes. Viena jų tikrai yra Veneros 
planeta. Mintyse myliuosi su amerikiečių žvaigždės atvaizdu. Ži- 
nau, jog vieną dieną sutiksiu ją iš kūno ir kraujo. O tada... 


71. VENERA. 14 METŲ 


„Su gimtadieniu, Venera.“ 
Armija veltėdžių - mano motinos draugių - užvaldė svetainę. 
Negali būti nė kalbos, kad išeisiu iš savo kambario. Vakar pirmą 

kartą man prasidėjo mėnesinės. Įsivaizduodama, kad daro man 
malonumą, motina pareiškė, jog dabar aš „pagaliau tikra mote- 
ris“ ir galiu „pažinti vyrų meilę“. 

Nekenčiu šio kūno. Keletui dienų užsidarau savo kambaryje, 
nenoriu su niekuo matytis, kad nebandytų manęs raminti. 

Bet studijos prožektorių šauksmas stipriausias iš visų. Įsitiki- 
nau, jog gyvenimas tęsiasi. 

Baigta su vaikiškais drabužiais. Dabar aš jau paauglė, visur 
reklamuojama būsimoji žvaigždė. Filmuojuosi gazuoto gėrimo 
reklamoje. Rodoma, kaip aš iš gražaus vaikino nugvelbiu butelį 
ir provokuodama geriu jo akivaizdoje. 

Vakarais namie nesiliauja riksmai. Nuo šiol tėvai atvirai rodo 
vienas kitam neapykantą. Tarp jų paskelbtas karas. 

Galų gale supratau, jog „babkės“ - tai pinigai, ir kuo daugiau 
jų uždirbu, tuo labiau tėvai barasi. Bet tie doleriai nepriklauso 
nei tėtei, nei mamai, tik man vienai... 

Tikiu, jog jie nelies jų ir atidarys taupomąją sąskaitą, kad jų 
daugėtų, kol sulauksiu tinkamo amžiaus ir galėsiu jais dispo- 
nuoti. 

Jau žinau, kaip leisiu savo turtą. Prisipirksiu papuošalų, dary- 
siuosi naujų plastinių grožio operacijų (duobutė smakre, pavyz- 
džiui, štai kas man tiktų; Ambrozijas tai atliks tobulai). 

Dabar mano ausims ypač reikia Ouies kamščių. Kiekvieną 
vakarą kauksmas. Kiekvieną vakarą girdžiu, kaip tėtė ir mama 
šaukia: „Jei ne mažylė, manęs jau seniai čia nebebūtų.“ 

Tie vaidai stumia mane į neviltį. 

Vieną rytą kilo mintis, kaip atkreipti jų dėmesį. Nebeval- 
gysiu. 

Išbandau per vakarienę. Atsisakau visų patiekalų. Reakcija 
pranoksta visus mano lūkesčius. Jie kalbasi su manimi. Tik su 

manimi ir abu vienu metu. To jau seniai nebuvo. Jie man sako: 
„Turi valgyti.“ Atsakau: „Kuo mažiau manekenai valgo, tuo ge- 
riau.“ Mama prieštarauja. Tėtė bara mamą už tai, kad įkalė man 
visokių debiliškų idėjų. Jie vėl ketina kivirčytis, bet aš pakeliu 
akis ir kažkas juos sulaiko. Jie vėl imasi manęs ir bando įtikinti, 
jog turiu nuryti nors kelis kąsnius. 

Sutinku, bet kitomis dienomis didinu įtampą dar mažindama 
porcijas. 

Esu patenkinta. Radau būdą kontroliuoti tėvus. Kai nevalgau, 
jie nustoja vaidytis, be to, domisi manimi. 

Laikau juos. 

Žinoma, nėra lengva atsisakyti to mažo malonumo - valgy- 
ti, bet žaidimas atsiperka. Beje, kuo mažiau valgau, tuo mažiau 
noriu valgyti. Tai man į naudą, nes kūnas kaip tik ima atitik- 
ti normas, jei noriu sėkmės topmodelio darbe. Figūra pasidaro 
kaip slieko, tikra šakelė. Super! Išmokau tvarkyti savo kūną be 
chirurgo pagalbos. 

Be to, kai nustojau valgyti, dingo mėnesinės. Dviguba nauda. 
Jei tik anksčiau būčiau aptikusi tokį paprastą būdą vienu metu 
kontroliuoti savo kūną ir savo tėvus! 

Dabar, kai jie manimi domisi, niekados nebenoriu daugiau 
girdėti, kaip jie vaidijasi. 


72. NUOLANKŪS PRAŠYMAI 


Įsitaisau ant Pradėjimų ežero kranto po plačia itališka turkio spal- 
vos pušimi. Pasižiūriu į delnus ir pasirodo trys rutuliai, jie iš lėto 
sukasi priešais mane. Mano sielų spalvos kaitaliojasi. Apžiūriu 
juos iš visų pusių ir suvedu keturiolikos metų balansą. Žakas — 

prastas mokinys, bet rašo apsakymus. Jo kūrinys apie popiežių 
puikus, siunčiu jam sapnuose dar originalesnių minčių. 

Venera paviršutiniška, bet jau užsidirba pragyvenimui po- 
zuodama kaip manekenė. Ji trokšta, kad tėvai nustotų vaidytis... 
hmm... paskatinsiu juos skirtis. Igoris įkalintas pataisų centre, bet 
lengvai susiranda draugų ir pagal savo amžių yra labai subren- 
dęs. Išbandysiu nedidelį „biliardo“ triuką su aplinkiniais, nes no- 
riu jį išlaisvinti iš šios įstaigos. Jau laikas jam susipažinti su kitais 
žmonėmis. 

Prieš mane išnyra Edmundo Velso siluetas. 

- Kaip sekasi tavo klientams? 

Rodau savo šeimyną, labai patenkintas, kad dar nenusvilau 
nagų. 

- Turiu tave kai ko pamokyti, - sako instruktorius. - Šie trys 
tau buvo patikėti neatsitiktinai. Jie atskleidžia tavo prigimtį, tavo 
sielą. Kiekvienas jų atitinka vieną tavo bruožą, kurį reikia to- 
bulinti. Visų trijų klientų asmenybių suma ir yra angelas. Igoris 
plius Žakas, plius Venera lygu Mikaelis. Tu esi trejybė. 

Štai kas! Prižiūrėdamas tris kiaušinius tampu savotišku su- 
perpsichoanalitiku... Edmondas Velsas, tikriausiai įpratęs prie 
apreiškimo keliamo įspūdžio, paima mane už rankos. 

- Argi nepastebėjai, ką turi bendra su savo klientais? Norėjai 
rašyti kaip Žakas. Norėjai būti nieko nebijantis kaip Igoris. Norė- 
jai patikti kaip Venera. 

- Taigi, Žakas būtų mano vaizduotė, Igoris - mano drąsa, o 


Venera - mano gundymas... 

- Žakas taip pat gali būti tavo bailumas, Igoris - tavo brutalu- 
mas, o Venera - tavo narciziškumas. Tavo klientai kartu yra tavo 
atpirkimas ir sąžinės įvertinimas; tokio, koks buvai. 

Taigi, veikdamas juos, aš netiesiogiai veikiu save patį... Vėl imu 


PES UAB MES ESS SEIMO || 

manyti, kad žaidimo taisykles suprantu tik iš dalies, tokios jos su- 
dėtingos. Edmondas Velsas nutolsta, Raulis Razorbakas prisiartina. 

- Jis tau pasakė? Dabar gėriesi? Nežinau, kas ten, aukštybėse, 
trauko virvutes, bet tai iškrypėliška pramoga! Tie septynetukai, 
arba dievai, linksminasi mūsų sąskaita. Jie atskleidžia įvairius 
mūsų bruožus ir stebi, kaip mes reaguosime. 

- Ar tau neatrodo, kad septynetukai stebi angelus taip, kaip 
mes stebime mirtinguosius? 

Mano draugas sutinka. 

- Viskas susideda į viena, kaip rusiškos matrioškos. Stebėto- 
jas yra stebimas. 

- Taigi, gali būti, jog septynetukus stebi aštuonetukai ir taip 
toliau. 

- Na, na! Tai jau mokslinė fantastika, - erzina mane Raulis. - 
Pakaks, jei dabar pasidomėsime tais, kurie manipuliuoja mu- 
mis, - septynetukais! 

Raulis ištarė šį žodį su iššūkio gaidele. Dabar tai jo priešininkai. 
Pažįstu jį, jis nekenčia, kai yra verčiamas ką nors daryti prieš savo 
valią. Jo didžiausias pasididžiavimas - įsivaizduoti, jog yra laisvas. 

Raulis tyrinėja kiaušinius. 

— Tu nuolat vykdai visus jų pageidavimus? 

- Taip. 

Jis šaiposi. 

- Iš pradžių ir aš vaidinau gerutį angelėlį. Pamačiau, kas iš to 
išėjo. Kuo labiau stengiesi suteikti jiems malonumą, tuo jie darosi 
įnoringesni. 

- Koks skirtumas, mes neturime pasirinkimo, galime tik 
jiems padėti, ar ne? 

- Atsipeikėk, - pareiškia Raulis. - Mes taip pat galime siųsti 
jiems „išbandymų“. Edmondas turėjo tau paaiškinti apie pyra- 

gą ir lazdą. Pabandęs švelniai vertinti jų pokštus, nusprendžiau 
stuktelti koja, kad jie imtų judėti. Patikėk manimi, tai daug pa- 
veikiau! Jie visi kaip vaikai. Geriausias būdas - įkrėsti į užpakalį. 

- Ką praktiškai reiškia tavo „įkrėsti į užpakalį“? 

- Žinoma, aš tenkinu jų pageidavimus, bet skiriu jiems iš- 
bandymų, kurie juos verčia pasitempti ar bent jau pradėti gal- 
voti. Patarimas: nebijok sukurti jiems krizinės situacijos, tada jie 
bus priversti mąstyti. Pats Edmondas Velsas kalba apie šį metodą 
savo Enciklopedijoje. Jį pavadino KA, „Krizės apmąstymui“. 

- O kokį metodą tu vertini? 

- Užuot saugojęs savo klientus, sukelk jiems pavojų. Užuot 
saugojęs juos nuo bedugnės, įstumk į ją, taip jie geriau išmoks 
pažinti savo galimybes, taigi ims labiau pasitikėti savo jėgomis. 
Patikėk, aš tikrai netausoju savo klientų, ir galų gale jie pradeda 
elgtis geriau. Jie geriau pažįsta gyvenimą. Jų pageidavimai darosi 
labiau apgalvoti: išgyventi, nebesirgti... Visų didžių žmonių sielos 
kentėjo įveikdamos sunkius išbandymus. Tai irgi prisidėjo prie 
legendų apie juos... 

Aš vis dar netikiu. 

- Nemanau, kad pajėgsiu šiurkščiai elgtis su savo klientais. 
Pradedu per daug prie jų prisirišti. 

Raulis beviltiškai varto akis. 

- Tai ir toliau tupinėk apie juos ir pamatysime, kurie, tavo ar 
mano, klientai gaus geresnius karmos įvertinimus. 

- Tai iššūkis? 

- Jei taip nori, - sutinka jis. - Kiekvienas turi savą angelo 
kontrolės metodą, ir pažiūrėsime, kas laimės. 

Klausiu, kaip jam sekasi su Natalija. Jis išsikviečia kiauši- 
nius ir mes stebime sielas, mažas žuvytes, judančias rutuliniuose 
akvariumuose. 

- Supratai, kodėl inkų valdovas patarė mums vertinti ją kaip 
raktą menant septynetukų mįslę? 

- Taip manai, - atsidūsta draugas. - Nuo tada nenuleidžiu 
nuo jos akių. Natalija, Natalija, Natalija... Vienoje Pietų Amerikos, 
ambasadoje dykinėjanti mergiščia. 

- O kas buvo tavo Natalija prieš pradėdama žmogiškuosius 
gyvenimus? 

- Gyvūnas. Perlinė kriauklė. Jos nesurinko, Mirė nuo senat- 
vės, su savo perlu. 

Apeinu rutulį. 

- Dar kartą peržiūrėkime jos ankstesnius gyvenimus. Mes tik- 
rai kažką praleidome. Neįmanoma, jog toks įžvalgus žmogus, 
kaip inkų valdovas, būtų suklydęs. 

Žiūrime filmą iš pradžių, stebime visas ankstesnes merginos 
karmas. Staiga pašoku. Datos! Milžiniški tarpai tarp mirčių ir gi- 
mimų datų. Vis dėlto mes apsirikome, ji nebuvo Skaistykloje. 

- Žinoma, - pritaria Raulis. - Tu teisus. Nei Žemėje, nei Roju- 
je... Bet kur gi ji tada buvo? Dar viena nuo mūsų paslėpta kosmi- 
nio mechanizmo detalė... be Žemės ir Rojaus, yra dar kažkokia 
vieta, kur keliauja sielos... 

- Ji skirta ypač gabiems, kaip Natalija Kim? Tu manai, tai 
galėtų būti septynetukų pasaulis? 

- Kodėl ne? Ji vienintelė tai žino. 


73. ENCIKLOPEDIJA 
MOTERS KULTAS. Daugelio civilizacijų pradžioje būta deivės 


motinos kultų, kuriuos išpažino moterys. Jų apeigų pagrin- 
das - trys svarbiausi moters gyvenimo įvykiai: 1) menstruaci- 

jos; 2) vaikų gimdymas; 3) mirtis. Vėliau vyrai pabandė kopi- 
juoti tuos primityvius tikėjimus. Kunigai iš moterų pasiskolino 
ilgas sukneles. 

Ir Sibiro šamanai per savo įšventinimus būtinai rengiasi kaip 
moterys, ir visuose tikėjimuose esti įkūrėja motina deivė. 
Norėdami išaukštinti katalikų tikėjimą prieš pagonis, pirmieji 
krikščionys iškėlė Mergelę Mariją, šios naujos deivės originalu- 
mas pasireiškė tuo, kad ji buvo skaisti. 

Tik Viduriniais amžiais krikščionybė nutarė nutraukti ryšius 
su praeities moters kultais. Prancūzijoje įsakyta persekioti 
„juodąsias mergeles“, visur liepsnojo „raganų“ laužai (daug 
daugiau nei „raganių“). 

Nuo tada vyrai visomis priemonėmis stengiasi išstumti moteris 
iš mistinio pasaulio. Nebeliko ne tik moters kulto, nebėra ir ku- 
nigių. Žegnojamasi Tėvo, Sūnaus ir Šventosios Dvasios vardu. 


Edmondas Velsas, 
Sąlyginio ir absoliutaus pažinimo enciklopedija, IV tomas 


74. ŽAKAS. 16 METŲ 


Šiais metais panelę Van Lyzebet perkėlė toli nuo Perpinjano. Esu 
toks pat sukiužęs kaip ir tada, kai išvyko Martina. Kodėl moterys 
palieka mane tuomet, kai jos man labiausiai brangios? 

Mane palikdama panelė Van Lyzebet, kaip ir Martina, davė 
patarimą. „Ieškok savo vietos. Kai ją surasi, tau nebereikės ko- 
voti“, - pasakė ji man. Ir davė spausdinto teksto puslapį apmąs- 
tymams. 

Likęs vienas, atidžiai perskaičiau savo paveldėjimą. Nukopi- 
juotas lapas iš Edmondo Velso Sąlyginio ir absoliutaus pažinimo 
enciklopedijos II tomo. 

Panelės Van Lyzebet parinktame tekste kalbama apie Nansi 
mieste 1989 metais vykdytą eksperimentą su žiurkėmis. 

Štai kas rašoma šiame tekste: 

„Žiurkės yra puikios plaukikės. Norėdami patikrinti šią jų 
savybę, Nansi universiteto elgsenos studijų departamento moks- 
lininkai padėjo narvą, turintį vienintelį išėjimą, ir mažo baseino 
vandenyje nutiesė tunelį. Į paviršių iškilti neįmanoma, nes tune- 
lio viršus uždengtas plokšte. Taigi, žiurkės privalėjo per baseiną 
plaukti nekvėpuodamos ir susirasti maisto prie grūdų dalytojo 
kitame baseino gale. Iš pradžių plaukti bandė visos žiurkės. Bet 
paskui pamažu pasidalijo vaidmenimis. Narve su šešiomis žiur- 
kėmis spontaniškai atsirado dvi žiurkės išnaudotojos, dvi išnau- 
dojamosios, viena savarankiška žiurkė ir viena skriaudžiamoji. 

Išnaudojamosios plaukdavo ieškoti grūdų, o išnaudotojos 
atimdavo jų lobį. Kai išnaudotojos pasisotindavo, išnaudojamo- 
sioms leisdavo maitintis pačioms. 

Savarankiška žiurkė plaukdavo pasiieškoti grūdų ir grįžusi 
aršiai kaudavosi, kad galėtų pati juos suėsti. Jei kalbėsime apie 
skriaudžiamą žiurkę, ji nesugebėjo nei plaukti, nei terorizuoti 
kitų, ji neturėjo kitos išeities, tik tenkintis trupiniais. 

Visos žiurkės pastarąją skriaudė, visos išnaudotojos mušė iš- 
naudojamąsias, be abejo, norėdamos, kad kiekviena žinotų savo 
vietą. Bet įdomiausia tai, jog suleidus visas išnaudotojas į vieną 
narvą, jos pešis visą naktį, o ryte vėl paaiškės, kad narve - dvi 
išnaudotojos, dvi išnaudojamosios, viena savarankiška ir viena 
skriaudžiama žiurkė. 

Tas pats nutiks, jei suleisime kartu išnaudojamąsias, sava- 
rankiškąsias arba skriaudžiamąsias. Pasiskirstymas vaidmenimis 
liks toks pats visais atvejais. 

Eksperimentuotojai žiurkių skaičių narve padidino iki dviejų 

šimtų. Naktį vyko ilgas mūšis. Ryte jau buvo susiformavusi super- 
išnaudotojų klasė, pavergusi pavaldinių sluoksnį, kad turėtų dides- 
nį autoritetą ir pačios mažiau vargintųsi. Joms jau net nebereikėjo 
terorizuoti išnaudojamųjų, už jas tai darė kitos. Dar vienas neti- 
kėtumas - kitame socialinių laiptų gale skriaudžiamosios kanki- 
namos dar labiau. Lyg perspėjimas kitoms trys iš jų savo gentai- 
nių buvo sudraskytos į gabalus ir nukryžiuotos ant narvo grotų. 

Nansi mokslininkai tęsė savo tyrinėjimus. Jie atvėrė tyrimo 
objektų kaukoles ir išskrodė smegenis. Nustatė, jog tos, kurios tu- 
rėjo daugiausia streso molekulių, nebuvo išnaudojamosios arba 
skriaudžiamosios, bet tikrai išnaudotojos, jos drebėjo, kad ne- 
prarastų privilegijuotųjų statuso ir būtų priverstos pačios plaukti 
pasiieškoti maisto.“ 

Vis iš naujo skaitau šį straipsnį, nes noriu suvokti jo prasmę. 
Kodėl panelė Van Lyzebet stengėsi, kad aš perskaityčiau būtent šį 
tekstą? Be abejo, norėdama padėti rasti „savo vietą“, kaip sakoma. 
Kai žmonių yra daugiau nei du, tarp jų taip pat atsiranda išnau- 
dotojai ir išnaudojamieji. Todėl ir Baunčio sukilėliai, iš pradžių 
maištininkai ir idealistai, galų gale ėmė žudyti vienas kitą. Tuo 
galima paaiškinti, kodėl žlugo komunizmas, kodėl žlugo krikš- 
čionybė. Kodėl žlunga visi politiniai judėjimai, nesvarbu, maiš- 
tingi jie, utopiniai ar dvasiniai. 

Tas Edmondas Velsas teigia, jog gyvenimas grupėmis yra 
prakeikimas. Nesvarbu, kokie pradiniai ketinimai, visada atsiras 
norinčiųjų užlipti kitiems ant galvų. Ir jei išnaudotojai nenorės 
atlikti savo vaidmens, juos privers išnaudojamieji! Darbininkai 
reikalauja iš savo šeimininkų, mokiniai - iš guru, o piliečiai - iš 
prezidentų. Žmonės baisiausiai bijo laisvės, jie labai bijo galvoti 
patys, jie labai bijo būti patys savimi... 

Aš noriu būti Savarankiškas. 

Savarankiškas... Be to, noriu būti ASA: Anarchistas, Savaran- 
kiškas, Agnostikas. 


75. VENERA. 16 METŲ 


Mano noras išsipildė. Tėvai nustojo vaidytis. Prieš šešis mėnesius 
tėtė, užuot pasakęs „iki pasimatymo“, suriko: „Nebegaliu gyventi 
su isterike ir anoreksike! Skiriuosi, advokatas išdėstys sąlygas.“ 
Man šešiolika metų. Esu didelė. Užsidirbu pragyvenimui. Nebe- 
noriu gaišti laiko ir maldose prašyti, kad jie susitaikytų. Prašysiu 
to, kas suteiktų man malonumą. 

Vakar vakare sapnavau: laimėjau grožio konkurse. Visi buvo 
prie mano kojų ir sakė, jog aš pati liekniausia ir pati gražiausia. 
Man atrodo, turiu siekti naujo tikslo. Turiu būti atrinkta į kon- 
kursą „Mis Pasaulis“. Žavingai skamba - „Mis Pasaulis“... Atrodo, 
teisėjai įsitikinę, kad už Žemės ir žmonių ribų visame kosmose 
nėra kito grožio... 


76. IGORIS. 16 METŲ 


Pataisos centre tobulinu pokerio meną. Man pavyksta iššifruo- 
ti ne tik fizionomijas, bet ir išdavikiškus rankų, pečių judesius, 
menkiausius akių rainelių susitraukimus. 

Man pavyksta net nežiūrint tiesiai į žmogų pajusti, kada jo 
antakių plaukai vos vos sujuda iš nuostabos ar džiaugsmo. Moku 
skaityti ir iš kraujagyslių: smilkinių ar kaklo gyslos staiga ima 
smarkiau tvinksėti. Adomo obuolys parodo, kada ryjamos seilės. 
Bet daugiausia galiu išskaityti iš lūpų. 

Neįtikėtina, kaip tie du rausvi raumenys išduoda priešininkų 
mintis. Tik nedaugelis žaidėjų geba valdyti savo burną. Aš radau 
būdą - užsiauginau ūsus, kad pridengtų burną. Be to, jie slepia 
griovelį po nosimi, jis šiek tiek per gilus, todėl atrodo, jog turiu 
kiškio lūpą. 

Žaidžiu su sargais. Lošiame iš cigarečių. Jie ragina mane ger- 
ti degtinę, nes įsivaizduoja, kad girtam man prasčiau seksis. Jie 
nežino, jog degtinė man pažįstama dar nuo tada, kai buvau mo- 
tinos pilve. Vaizduoju lengvai apsvaigusį. Ir vėl išlošiu. 

- Gelbėkit! 

Atpažįstu Vanios balsą. Bėgu, palikęs kortas su garantuotais 
penkiais kirčiais ir dviejų šimtų cigarečių banką. Mano draugas 
Kaip ir kiekvieną kartą, išgelbsčiu savo globotinį, bet Vania pasi- 
naudoja proga, kad laikau priešininką, čiumpa butelį ir suskaldo 
jam kiaušą. Šis sunkiai griūva. 

Atbėga sargai. Po kelių minučių pasirodo direktorius. Klau- 
sia, kas įvykdė piktadarystę. Vania rodo į mane. Staiga suprantu, 
kad jis manęs nekenčia. Jis nekenčia manęs nuo Sankt Peterbur- 
go laikų ir prieglaudos, nes visada buvo man už viską skolingas. 
Po kiekvieno karto, kai jam padėdavau, imdavo dar labiau manęs 
nekęsti. Negalėdamas atsilyginti už susikaupusias skolas, jis pa- 
skendo neapykantoje. 

Galima atleisti daug ką, tik ne už tau suteiktą pagalbą. 

Tai antroji šiame centre išmokta pamoka. Padėti galima tik 
tiems, kurie ištvers pagalbą ir vėliau už tai nepriekaištaus. O to- 
kių nėra daug. 

Paskui viskas vyksta greitai. Net nesistengiu, kad būtų atskleis- 
tatiesa, žinau, jog manimi nepatikės. Visi mato, koks nugeibęs Va- 
nia ir koks drūtas aš, tad iš karto aišku, kuris iš dviejų nusikalto. 

Nenorėjau gyventi pataisos centre. Puiku. Mane išsiunčia į 
pavojingų pamišėlių prieglaudą Brest Litovske. 


77. SIBELIJUS 


Nedidelė salė išmušta raudonai. Natalija Kim su savo broliais da- 
lyvauja hipnozės seanse. Kaip aistringi mėgėjai, jie sėdi pirmoje 
eilėje. Skelbimuose puikuojasi Sibelijus, hipnotizuotojas iš Pran- 
cūzijos. Plieskia prožektoriai, vos pakilus uždangai, vilkėdamas 
juodą smokingą šilkiniais apvadais pasirodo Sibelijus ir ima girti 
įtaigos galias. Paskui paskaito trumpą mokslinio stiliaus paskai- 
tėlę, iš kurios paaiškėja, jog pakanka tvirtai teigti tai, ką nori, ir 
žmonės jumis patikės. Jis garantuoja galįs įtikinti bet ką, kad šis 
pavirsiantis lenta. Bandymui kviečia savanorius. Trinktelėjus kė- 
dės sėdynei, atsistoja džinsus mūvintis jaunuolis. 

Sibelijus greitai patikrina, ar bandomasis triušis paklus jo nu- 
rodymams. „Jūs standus, jūs labai standus, - kala, paskui kerta: — 
Jūs - lenta! Kietas kaip lenta, jūs nebegalite judėti, jūs sustingęs, 
jūs - lenta, lenta!“ Padedamas paauglės asistentės, ne vyresnės už 
Nataliją, jis paguldo užhipnotizuotąjį tarp dviejų kėdžių. Galva — 
ant vienos, kojos - ant kitos. Paskui pakviečia tris žiūrovus užsi- 
ropšti ant bandomojo triušio pilvo, o šis, lyg tikra lenta, nelinksta. 

Ovacijos. 

Natalija karštai ploja. Šis triukas jai lyg atpildas už jos pačios 
darbą. Galima sakyti, jog menkai tepasiruošusi, ji nuveikė tiek 
pat, kiek profesionalas. 

Sibelijus kviečia į sceną penkis savanorius. Su savo indėniško 
muslino sijonais ir senoviška melsvai violetine palaidine, ant pečių 
krintančiais juodais šiurkščiais plaukais, Natalija puola pirmoji. 

Hipnotizuotojas išdalija pakviestiesiems bananus ir pasiūlo 
juos nusilupti ir paragauti. Vienas po kito jie praryja bananus. 

- Koks šio vaisiaus skonis? - klausia Sibelijus. 

- Kaip banano, - atsako visi choru. 

- Labai gerai. Dabar aš jums įteigsiu, jog tai ne bananas, bet 
citrina. Citrina, citrina, rūgšti citrina! 

Natalija pradeda atidžiai apžiūrinėti rankose laikomą bananą 
ir Sibelijus tuoj pat ją pašaukia. 

- Jūs nešiojate gražius paauksuotus akinius, panele. Jūs trum- 
paregė ar toliaregė? 

- Trumparegė, - atsako mergina. 

- Tada apgailestauju. Šis triukas netinka trumparegiams. Grįž- 
kite į savo vietą. Prašau kitą savanorį, pageidautina be akinių. 

Natalija sėdasi greta brolių: 

- Jis mane grąžino, nes aš pamačiau apgavystę. Banano žievėje 
yra nedidelė skylutė. Jis turbūt su švirkštu prileido citrinų sulčių. 

Scenoje visi savanoriai lupa vaisius ir vienas po kito tvirtina, 
kad valgydami bananą iš tikrųjų pajuto citrinos skonį. 

Plojimai. Natalija Kim atsistoja ir paskelbia: 

- Jis apgavikas! - įpykusi perrėkia šauksmus ir atskleidžia ap- 
gavystę. 

Trumpam salė apstulbsta, paskui ima rėkti „pinigus, pinigus“. 
Aidint švilpimams ir šūkavimams Sibelijus pasiskubina dingti 
užkulisiuose. Uždanga nusileidžia, o savanoriai sumišę grįžta į 
savo vietas. 

Natalija pasinaudoja sąmyšiu ir įsibrauna į menininko ložę, 
kurioje jis sėdi prie tualetinio staliuko ir valosi dažus, saugoda- 
masis neištepti scenos kostiumo. 

- Turite drąsos čia užeiti! Na, nedėkosiu jums, panele. Suga- 
dinote visus mano triukus. Prašom tuoj pat išeiti. 

Natalijai tai nė motais. 

- Apgailestauju, bet jūs diskredituojate hipnozę! Jūs, be abejo, 
nelabai ja tikite, bet aš žinau, kad ji veiksminga, todėl turėtų pa- 
likti cirko vaidinimus bei varjetė programas ir patekti į universi- 
tetus ir laboratorijas. 

- Jūs teisi, - jau ramiau atsako Sibelijus ir toliau šluostosi 
rankšluosčiu veidą. - Hipnozė veikia, bet ne visada. Tačiau aš 
negaliu rizikuoti ir sugadinti pasirodymą. Taigi, tenka imtis „at- 
sargumo“ priemonių. 

- Kokių priemonių? 

- Kadangi jūs domitės hipnoze, tai žinote, jog ji veikia tik 20 
procentų žmonių. Zigmundas Froidas tai pastebėjo, kai taikė šį 
metodą savo klientams. Taigi, per savo pasirodymus turiu prašy- 
ti bendrininkų pagalbos, kad parūpintų tikrų savanorių. 

Natalija Kim suraukia antakius. 

- Bet tada jūs turite gerai išmanyti hipnozę? 

- Žinoma, - šūkteli menininkas. - Studijavau ją labai rimtai. 
Net dalyvavau moksliniuose bandymuose. 

Gražiame pašnekovės veide pamatęs nepritarimą, atsiduso: 

- Juk reikia užsidirbti pragyvenimui. Aš turiu šeimą! Neteis- 
kite žmonių pernelyg greitai. Vėliau pati pamatysite, kaip teks 
suktis, kad išmaitintumėte savo vaikus. 


Nenorėdami praleisti nė mažiausios smulkmenos, su Rauliu 
beveik prilipome prie kiaušinio. Susižavėjęs mano draugas sako, 
jog atsirado galimybė išspręsti korėjietės mįslę, dabar arba nie- 
kados. 

- Su šio šarlatano pagalba? 

- Jis tikrai ne šarlatanas, - bara mane Razorbakas. - Jis netgi 
geras mediumas. Jaučiu, kad galiu jį paveikti. 

- Tikrai? 

- Taip, taip, aš jungiuosi. Kaip su katinu. 

Iš tikrųjų ten, apačioje, Sibelijų, atrodo, ištiko migrenos prie- 
puolis. Kadangi jis susiima už galvos, Natalija bando pasprukti. 

— Neišeikite, - sako Sibelijus. - Jūs man nekliudote, kažkas... 
kažkas man sako, jog būtinai turiu jus užhipnotizuoti... 

Suprantu seno bendrininko mintį. Iš tikrųjų dabar sužinosi- 
me tiesą apie Nataliją arba nesužinosime niekada. 

- Jūs išmanote hipnozę? - klausia Sibelijus. 

- Taip, nesigirdama pasakysiu, jog su broliais išmokome 
hipnotizuoti kaip mėgėjai; pasinaudojome knyga ir pasiekėme 
gana neblogų rezultatų. 

Vyras ją nutraukia: 

- Ar jau bandėte regresiją? 

— Ne, kas tai? 

- Tai sugrįžimas į savo buvusius gyvenimus, - paaiškina Si- 
belijus. 

Natalija Kim, atrodo, susidomi. Ji ir bijo, ir nori atsiliepti į 
hipnotizuotojo raginimą. 

- Ar tai pavojinga? - klausia, norėdama laimėti laiko. 

- Ne pavojingiau nei hipnozė, - atsako besišukuodamas me- 
nininkas. 

- Ką jūs ketinate atgaivinti? 

- Gimimą ir galbūt ankstesnį jūsų gyvenimą. 

Raulis ragina jaunąją talentę sutikti. Ji lyg nenoromis sutinka. 
Tada Sibelijus užstumia ložės durų velkę, išjungia telefoną ir įsa- 
ko merginai užsimerkti ir atsipalaiduoti. 

Bandymas prasideda. 

Jis liepia jai įsivaizduoti laiptus ir įsako nulipti dešimt pakopų 
pasąmonės link. Lyg nertų į vandenį, jis pradeda nuo nedidelio 

gylio. Nulipta dešimt pakopų: trumpas atsipūtimas. Dar dešimt 
pakopų: ilgas atsipūtimas. Dar dešimt pakopų: trumpas atsipūti- 
mas. Nulipusi keturiasdešimt pakopų, ji jau gilioje hipnozėje. 

- Įsivaizduokite vakarykštę dieną ir papasakokite man apie ją. 

Užmerkusi agato spalvos akis Natalija pasakoja apie bana- 
lią dieną, kurią praleido su broliais ambasadoje studijuodama iš 
knygų tibetiečių budizmą ir šamanizmą. 

- Dabar įsivaizduokite savo dieną prieš savaitę. 

Ji pasakoja apie kitą rytą ir kitą popietę be jokių nuotykių. 

- Dabar papasakokite, kas įvyko lygiai prieš mėnesį. 

Ji abejoja, bet galų gale suranda siūlo galą. Taip pat apie tai, 
kas vyko prieš metus, penkerius, dešimt metų. Tada Sibelijus nu- 
taria atgaivinti jos prisiminimus apie gimimą. 

Nustebusi ir susijaudinusi korėjietė pasakoja, kaip išlindo iš 
motinos pilvo. 

- Labai gerai. Įsivaizduokite savo, gemalo, veidą, ir uždėkite 
antjo senąjį, to žmogaus, kuriuo buvote prieš šį gyvenimą. Užfik- 
suokite tą veidą, išgyvenkite paskutines to žmogaus akimirkas. 

Nataliją Kim purto drebulys. Kūno temperatūra kyla, o 
skruostai ima trūkčioti. Raulis tiksliai nurodo, ko klausti. Jis vi- 
siškai kontroliuoja Sibelijų. 

Teiraujuosi draugo: 

- Ar turime teisę taip elgtis? 

- Nežinau. Pamatysime. 

Liekną jo klientės kūną tampo traukuliai. Mergina priešinasi. 

- Liaukis, Rauli. Pats matai, kad ji kenčia. Liepk Sibelijui baig- 
ti šį seansą. 

- Neįmanoma. Jei jau pradėjome, reikia eiti iki galo. 

Natalija plačiai atsimerkia, bet jos žvilgsnis nieko kambaryje 
nemato. Jis nukreiptas į praeitį. 

- Ką jūs matote? 

Atrodo, Nataliją ištiko panikos priepuolis. Ji sunkiai, beveik 
dusdama kvėpuoja. Ant senoviškos melsvai violetinės palaidinės 
pasirodo prakaito dėmės. 

- Liaukis, Rauli, liaukis. 

- Kai tikslas čia pat? Negali būti nė kalbos. Kitaip reikėtų 
pradėti iš pradžių. ' 


- Ką jūs matote? Ką jūs matote? - kala hipnotizuotojas. 

Natalija dar kurį laiką juda, paskui sustingsta lyg apimta siau- 
bo dėl kažkokio baisaus vaizdo. Ji vėl ima kalbėti, bet balsas ski- 
riasi nuo to, kurį buvome įpratę girdėti: 

- Aš mirštu. Skęstu. Dūstu. Gelbėkite! 

- Viskas bus gerai, aš esu čia, - ramina Sibelijus. - Ženkite dar 
toliau į buvusį gyvenimą ir išlįsite iš vandens. 

Ji iš tikrųjų nurimsta ir lėtai pasakoja, kaip nuskendo. Be- 
simaudančią Balyje ją tolyn nusinešė banga. Nepajėgė pasiekti 
kranto. Jautė, kaip vanduo užlieja plaučius. Štai kodėl taip bepro- 
tiškai bijojo vandens ir astmos priepuolių. 

Tokiu būdu išsiaiškinusi dabartinio gyvenimo paslaptį, Nata- 
lija atgauna pasitikėjimą ir nebenori sustoti. Pasakoja apie kas- 
dienį gyvenimą toje Indonezijos archipelago saloje, apie muziką, 
maistą, sudėtingas bendruomenės gyvenimo taisykles, apie tai, 
kaip mokėsi tapti šokėja, kaip nelengva buvo surinkti pinigų šo- 
kėjos drabužiams, kaip sunkiai lavino pirštų lankstumą žaisdama 
rutuliukais. 

- Pavyko, - džiaugiasi Raulis. - Esame jos sielos gelmėse. 
Niekas be jos pačios nepateks į tą intymų seifą. 

Natalija pasakoja apie savo, šokėjos Balyje, gyvenimą, paskui 
keliauja dar toliau, prisimena, kaip Dramblio Kaulo Krante mušė 

tamtamą, tapė miniatiūras Maltoje, drožė medines skulptūras 
Velykų saloje. 

Raulis susikaupia, kad galėtų tinkamai valdyti jos mediumą. 

- Bet kas gi įvyko tarp tų dviejų gyvenimų? - aiškiai klausia 
Sibelijus. 

Natalija Kim atsako ne iš karto. 

- Kas įvyko tarp tų dviejų gyvenimų? - neatstoja hipnotizuo- 
tojas. 

Jaunoji korėjietė vis dar tyli. Nebejuda. Vos kvėpuoja. Atrodo 
rami, lyg būtų atgavusi normalią būseną ir nebebijotų. 

- Aš... 

- Kur jūs buvote? 

- Aš... aš... aš... esu kitur. 

- Kur? Kur? Žemyne? 

Vėl drebuliai. 

- Kitur. Ne Žemėje. 

Girdžiu, kaip Raulis beveik ima kalbėti vietoj Sibelijaus. 

- Ne Žemėje? 

- Seniau... ankstesniame gyvenime, gyvenau... gyvenau... ki- 
toje planetoje. 


78. ENCIKLOPEDIJA 


TRYS REAKCIJOS. Savo kūrinyje Pagiriamasis žodis bėgimui bio- 
logas Anri Labori aiškina, jog, susidūręs su kliūtimi, žmogus 
turi tik tris galimybes rinktis: 1) kovoti; 2) nieko nedaryti; 
3) bėgti. 

Kovoti: toks elgesys pats natūraliausias ir pats protingiausias. 
Kūnas nepatiria psichosomatinių traumų. Gautas smūgis pa- 

verčiamas grąžinamu smūgiu. Bet toks elgesys turi kai kurių 
trūkumų. Patenkama į besikartojančios agresijos spiralę. Galų 
gale visada atsiras stipresnis, kuris jus nokautuos. 

Nieko nedaryti: tai reiškia, jog nuryji apmaudą ir elgiesi taip, 
lyg nebūtum pastebėjęs agresijos. Toks elgesys priimtiniau- 
sias ir labiausiai paplitęs moderniose visuomenėse, Jis vadi- 
namas „veiksmo inhibicija“. Norisi priešininkui sumalti snu- 
kį, bet supranti, jog rizikuoji sukelti skandalą, gauti grąžos ir 
patekti į agresijos spiralę, tad nuryji pyktį. Taigi, nesudavęs 
smūgio priešininkui, suduodi jį pats sau. Tokiomis aplinky- 
bėmis klesti psichosomatinės ligos: opos, psoriazė, neuralgi- 
ja, reumatizmas... 

Trečiasis pasirinkimas yra bėgti. Yra kelių rūšių bėgimai. 
Cheminis bėgimas: alkoholis, narkotikai, tabakas, antidepresan- 
tai, trankviliantai, migdomieji. Jie leidžia pamiršti ar bent jau su- 
švelninti patirtos agresijos įspūdį. Pamiršti. Kliedi. Miegi. Taigi, 
viskas praeina. Bet tokio pobūdžio bėgimas iškreipia tikrovę ir 
po truputį individas nebegali pakęsti normalaus gyvenimo. 
Geografinis bėgimas: jis pasireiškia nuolatiniu kilnojimusi iš 
vietos į vietą. Keičiamas darbas, draugai, meilužiai, gyvenamoji 
vieta. Kartu keliauja ir problemos. Jos nesprendžiamos, tačiau 
esi priverstas keisti dekoracijas, o tai jau savaime paguodžia. 
Pagaliau meninis bėgimas: jis pasireiškia bandymais transfor- 
muoti įsiūtį, pyktį, skausmą į meno kūrinius, filmus, muziką, 
romanus, skulptūras, paveikslus... Visa tai, apie ką negali sau 
leisti rėkti, leidi pasakyti įsivaizduojamam herojui. Vėliau tai 
gali sukelti katarsio įspūdį. Tie, kurie leis savo herojams atker- 
šyti už nuoskaudas, taip pat liks patenkinti. 


Edmondas Velsas, 
Sąlyginio ir absoliutaus pažinimo enciklopedija, IV tomas 

79. FREDIS SU MUMIS 


- Kitoje planetoje! Jūs juokaujate! 

Šį kartą Fredis Mėjeris susijaudinęs. Žinoma, mūsų draugas 
įsitikinęs, jog žmonija žengia į pražūtį, tačiau jį gena smalsumas. 
Jis nori sužinoti, kaip kitur funkcionuoja „kita žmonija“. Jis nori 
žinoti, ar savinaika būdinga protingoms būtybėms visose plane- 
tose, ar užsakyta tik Žemės gyventojams. 

Jis atsisėda ir pakviečia mus sėsti greta. Poza iš tikrųjų ne itin 
patogi, nes mes plevename, bet tai žmonių įprotis ir mes mielai jo 
laikomės. Be abejo, todėl, jog prisimename ilgas diskusijas kadaise, 
kai kartu vakarieniaudavome Biut Šomone prie didelio stalo. 

- Išsiaiškinti, kokia tai planeta, nebus lengva, - pats su savimi 
kalba rabinas. - Vien tik mūsų Galaktika, Paukščių Takas, turi 
200 milijardų žvaigždžių. Aplink kiekvieną žvaigždę sukasi vidu- 
tiniškai dešimt planetų, neblogai, draugai. 

Raulis primena, jog išlaisvinti iš materijos mes keliaujame 
svaiginamu greičiu. 

- Taip, bet milžiniško dydžio kosmose tai tas pats, kaip lė- 
tai keliauti nedidelėje teritorijoje... Viskas reliatyvu, - pabrėžia 
Fredis. 

- Be to, nuo ko pradėti? Kur pasukti? Aptikti gyvenamą pla- 
netą tarp gausybės negyvenamų yra tas pats, kaip ieškoti adatos 
šieno vežime, - apgailestauju ir aš. 

Atrodo, mano pastaba iš karto pažadino Fredį. 

- Tai metodo klausimas. Kad rastum adatą šieno kupetoje, 
pakanka ją padegti, paskui ištirti pelenus su magnetu. 

Jo veidas žėruoja. Jei jis nebūtų angelas, be to, aklas, gal ir 
atpažinčiau tą pačią liepsną, tai jis mus kadaise įkvėpė, kai kartu 
iškeliavome nukariauti aukštesniųjų pasaulių. 


174 BERNARD WERBER »* ANGELŲ IMPERIJA 


- Pirmyn... pirmyn, ir pastūmėkime toliau nežinomybės ribas! 
Raulis, virpėdamas iš pasitenkinimo, priduria: 
- Pirmyn, ir užkariaukime... dievų šalį! 


KIAUŠINIAI IR ŽVAIGŽDĖS 


80. VENERA. 17 METŲ 


Tėtei išvykus, gyvenu su mama, ir tai tikrai nėra lengva. Visos jos 
smulkios užgaidos nepakenčiamos kasdieniame gyvenime. 

Vakarieniaujame dažniausiai dviese ir vaidijamės. Mama 
priekaištauja, jog nepakankamai prižiūriu figūrą. Prisipažįstu, 
kad po anoreksijos man užėjo bulimijos laikotarpis. Tėtės išvy- 
kimas sukėlė alkį. Suvalgau krūvas pyragėlių. Pyragėliai padeda 
ištverti gyvenimą, motiną ir vis nepakenčiamesnę situaciją foto- 
grafijos studijose. 

Puoselėti savo kūną yra gerai, bet dar geriau gyventi taip, 
kaip patinka. 

Man septyniolika metų ir atrodo, jog labai ilgai gyvenau ir 
daug valgiau. Per anoreksijos laikotarpį sublogau iki trisdešimt 
penkių kilogramų. Užėjus bulimijos laikotarpiui jau sveriu aš- 
tuoniasdešimt du. Turiu pasakyti, jog kai valgau, tai valgau. Beje, 
ne tik pyragėlius, dėžutes šparaginių pupelių su pomidorų pada- 
žu praryju šaltas, nešildau. Gabalinio cukraus. Majonezo, čiulpiu 
jį tiesiai iš tūtelės, lyg žinduką. Dar duonos su sviestu, pabarsty- 
tos kakavos milteliais. Jos galiu suvalgyti tonas. 

Mama kalba su manimi tik tada, kai priekaištauja. Vis dėlto 
pasakiau, jog kuo labiau ji man pudrina smegenis, tuo labiau 
noriu valgyti. Bumerango efektas: kai supratau, kad galiu val- 
dyti savo kūną normuodama maistą, mano griaučiai man pa- 
tinka vis mažiau. Manau, tai šiukšlių dėžė, kurią aš pripildau už 
bausmę. k 

Burnoje nuolat ką nors turiu: kramtomosios gumos, saldainį, 
gabalą saldynmedžio, ir žiaumoju. 

Kai priaugau svorio, manekenių agentūros ėmė mažiau ma- 
nimi domėtis. Atsirado netgi smulkių sukčių, kurie siūlo padaryti 
fotografijas po / prieš ir reklamose jas rodyti atvirkščia tvarka — 
prieš / po. Taip būtų galima girti stebuklingas dietas, tariamai 
mane suliekninusias. 

Mama apipila mane priekaištais. Aš ne tik nebeuždirbu pini- 
gų, bet dar blogiau — gausios vakarienės brangiai atsieina. Kuo 
dažniau mama pamokslauja, tuo labiau noriu valgyti. 

Vienintelis paguodos šaltinis - Džimas. Džimas — žavingas 
vaikinas. Vieną dieną, kai mama svaidė man į veidą lėkštes, no- 
rėdama įtikinti, jog yra teisi, aš trenkiau durimis, neva ketinda- 
ma pasprukti iš namų, ir susitikau Džimą, netoliese gyvenantį 
kaimyną. Jis studijuoja geografiją. Aš dėl ankstyvos manekenės 
karjeros mokiausi nedaug, todėl tai daro man įspūdį. 

Mes ilgai kalbėjomės apie tolimas šalis. Jis papasakojo man, 
kad pasaulis labai didelis ir kad mano problemos, palyginti su jo 
dydžiu, reliatyviai menkos. Man patiko jo kalba. Pasibučiavome 
šviečiant mėnuliui. 

Po savaitės pasimylėjome. Tai buvo pirmas kartas. Ne ka- 
žin kas. 

Bandau liautis valgiusi, bet nepavyksta. Mano kova su maistu 
kebli. Nusprendžiu gerti virškinimą gerinančių vaistų, kad mais- 

tas neužsilaikytų mano kūne. Kiek vėliau netgi radau gerą būdą 
sukelti vėmimą. Pakanka susikišti du pirštus į gerklę ir viską iš- 
lieji į unitazą. 

Klausiu Džimo, ar neatrodau jam per stora. 

- Man patinka storos, - atsako jis. 

Sakau, kad prieš sustorėdama buvau labai graži, buvau top- 
modelis ir tikėjausi tapti „Mis Pasaulis“. Jis atsikerta, jog jam esu 
gražiausia pasaulio mergina. 

Nenorėdama gadinti nuotaikos, pageidauju, kad šį vakarą 
nesimylėtume, ir mes išsiskiriame nekaltai pasibučiavę. Mano 
ryžtas padvigubėja. Suimsiu savo kūną į nagą. Būsiu „Mis Pa- 
saulis“! 

Įtikinu mamą, kad man reikia nusiurbti riebalus. Ir vėl Abro- 
zijas Di Rinaldis, skalpelio Mikelandželas, imasi manęs. Gavusi 
vietinį nuskausminimą matau viską, kas vyksta. Į šlaunis įveda- 
mos storos kaniulės, paskui įjungiamas siurblys. Triukšmas lyg 
dyzelinio variklio, vamzdeliai į permatomus cilindrus spjaudo 
skystį. Pradžioje nustembu matydama, kad pumpuojamas tik 
kraujas, ir bijau nukraujuoti, bet po truputį kraujas ima šviesėti, 
darosi rausvo atspalvio, paskui pasidaro šviesiai rožinis ir rieba- 
luotas. Nuo plakto kremo iki raudonų vaisių sulčių. Ambrozijas 
Di Rinaldis paaiškina, jog kaniules turi įstatyti skirtingose vieto- 
se, nes nori išvengti skylių, procesą savo žargonu vadina „gofruo- 
tos skardos“ efektu. 

Galbūt Ambrozijas ir brangus, bet, laimė, jis meistriškai įval- 
dęs meną šalinti „gofruotą skardą“. 

Po riebios masės eina klampi masė. Jis nuima šlaunų pertek- 
lių; džiaugiuosi vis labiau, juk net blogiausiu anoreksijos laiko- 
tarpiu liesėjau iš viršaus, bet nepakankamai iš apačios. 

Išeinant iš klinikos Džimas atnešė gėlių. Bet dabar, kai esu 

liekna ir graži, negali būti nė kalbos, kad užsiimsiu su tipeliu, 
kuriam patinka storos! 
Noriu būti „Mis Pasaulis“. 


81. IGORIS. 17 METŲ 


Be reikalo skundžiausi nepilnamečių pataisos centru Novosibirs- 
ke. Brest Litovsko psichinių ligonių prieglauda daug blogiau. 

Centre valgėme sugedusias mėsos nuopjovas, čia negauname 
jokios mėsos. Atrodo, ji kvailius dirgina. 

Pataisos centre čiužiniai knibždėjo blakių. Čia miegame ant 
hamakų iš neoksiduoto plieno grandinių. 

Pataisos centre dvokė puvėsiais, čia sklinda eterio kvapas. Ten 
visur buvo nešvaru, čia visur švara. 

Pataisos centre skundžiausi, jog naktį girdžiu riksmus, čia 
girdžiu juoką. Juokas - siaubingas dalykas. 

Čia kambaryje turiu tik vieną kaimyną. Aleksandrejų. 

Aleksandrejus visą naktį kalba pats su savimi. Skelbia, jog visi 
netrukus mirsime. Kad keturi Apokalipsės raiteliai jau pabalnojo 
savo žirgus. Mes kentėsime nuo geležies, ugnies, vandens ir ledo 
ir mokėsime už savo kaltes. Paskui klaupiasi ir meldžiasi, kol galų 
gale ima kaukti mušdamas sau į krūtinę: „Atpirkimas! Atpirki- 
mas!“ Tai tęsiasi valandų valandas. Staiga nutyla, sustingsta ir 
visą naktį staugia: „Aš tuoj mirsiuuuuuuuu,“ 

Vakar Aleksandrejus mirė. Aš jį nužudžiau. Nieko prieš jį ne- 
turėjau. Labiau norėjau padaryti jam paslaugą. Pasmaugiau jį 
puskojine, nes norėjau išlaisvinti iš gyvenimo, kuriame jis nera- 
do sau vietos. Jo žvilgsnyje įskaičiau greičiau padėką nei pyktį. 

Tada sanitarai pergabeno mane į neurastenikų skyrių. Tokia 

bausmė buvo taikoma Stalino laikais. Dabar tai buveinė bepro- 
čiams, kuriuos per sunku kontroliuoti. Sanitarai tvirtina, jog po 
mėnesio tokio kalinimo uždarytieji pamiršta savo vardą. Pasta- 
tyti prieš veidrodį, jie sako: „Laba diena, pone.“ 

Mane sugriebia. Nepasiduodu. Jie subėga keturiese ir įmeta 
mane į vienutę. 

- NEEEEEEEEEEEEE! 

Klak! 

Kambarys baltas, be langų. Tuščia. Sienos baltos. Lempa be 
gaubto dega dieną naktį, jungiklio nėra. Jokio triukšmo. Jokio gar- 
so. Jokių kitų žmogaus buvimo pėdsakų, tik kas aštuonios valandos 
per langelį paduodamas šviesus skystalas. Augalinės ar gyvulinės 
kilmės? Panašu į košę, saldu ir sūru vienu metu, šiek tiek panašu 
į naminių gyvuliukų ėdalą. Kadangi duodamas tik tas neaiškios 
kilmės patiekalas, tai nebežinau, tai pusryčiai, pietūs ar vakarienė. 

Imu prarasti laiko suvokimą. Mano protas drumsčiasi. Netgi 
negaliu nusižudyti daužydamas galvą į sieną, nes sienos išmuštos 
minkštu audeklu. Vis tiek bandžiau - grūdau liežuvį į gerklę, bet 
refleksas priversdavo mane kosėti, kad galėčiau kvėpuoti. 

Įsivaizduodavau atsidūręs dugne. Paskui suprasdavau, jog 
dar yra kur kristi. 

Bet šį kartą, net pasitelkęs visą vaizduotę, nebejsivaizduo- 
ju, kad mano būklė galėtų pablogėti. Jei atsidurčiau kankinimų 
kambaryje, tai mano gyvenimui suteiktų šiek tiek gyvybės: būtų 
galima pasikalbėti su budeliais, matyčiau mechanizmus, instru- 
mentus, aplinką. 

Čia nėra nieko. 

Nieko. 

Nieko, tik mamos veidas, matau jį rytais, kai man sako: „Ka- 
dangi neklausei, visą gyvenimą laikysiu tave uždarytą spintoje.“ 

Su manimi elgiamasi blogiau nei su gyvuliu. Niekas neišdrįs- 
tų metų metus laikyti uždaryto gyvulio baltame, garso nepralei- 
džiančiame kambaryje ir jį maitinti. Jam leistų padvėsti, ir viskas. 
Mane maitina, kad nepadvėsčiau ir degraduočiau. Čia kvailių ne- 
slaugo. Priimami normalūs žmonės ir paverčiami nevispročiais. 
Gal tai būdas valdyti liaudį? 

Turiu ištverti. 

Sukasi mintys, kad mano galvoje - milžiniška biblioteka, iš 
kurios krinta išmetamos knygos. Yra mažų knygų, jos krinta, iš 
jų išlekia žodžiai, ir aš juos pamirštu. 

Be to, yra storų knygų su mano buvusio gyvenimo prisimi- 
nimais, jos irgi krinta. Koks buvo mano ankstesnis gyvenimas? 
Prisimenu pokerį, Piotrą (jo vardas Piotras ar Borisas?), tris V 
(Vasilijus, Vania... ir, nagi, kuo vardu trečiasis, tas storas?). Ka- 
binuosi į prisiminimus. Pokeryje yra pora, dvi poros, keturios 
vienodos ir (nagi, kaip vadinasi trys vienodos kortos plius dvi 
vienodos kortos?). 

Galvoje gimsta mintys, paskui nušoka lyg sugedusioje plokš- 
telėje ir užleidžia vietą kitoms. Manau, jog nepajėgiu išplėtoti iki 
galo nė vienos minties. 

Mano smegenyse jaugusi lieka tik motina, lyg būtų ten išgra- 
viruota įkaitintu metalu. Prisimenu kiekvieną jos veido kruste- 
lėjimą tą dieną, kai paliko mane bažnyčios šventoriuje. Įsikimbu 
šio skausmingo prisiminimo. Ačiū, mama, bent tiek padarei dėl 
manęs. Motina yra paskutinis mano tapatybės įrodymas. Supran- 
tu, jog esu tik pykdamas ant jos. Galbūt vieną dieną pamiršiu 
savo vardą, galbūt vieną dieną nebeatpažinsiu savęs veidrodyje, 
galbūt vieną dieną nieko neprisiminsiu iš vaikystės, bet ją - mo- 
tiną - prisiminsiu. 

Galų gale vieną gražų rytą - po pietų - vakare (po savaitės? 

mėnesio? metų?) durys atsidarė. Mane kviečia pas įstaigos di- 
rektorių. 

Pakeliui mėgaujuosi menkiausia informacija, kurią gauna 
mano smegenys. Odekolono kvapas, nusilupinėję koridorių da- 
žai, tolumoje aidintis juokas, mano žingsnių ant kietų grindų 
keliamas triukšmas, dangaus lopinėliai pro nedidelius grotuotus 
langelius, sanitarų, laikančių mane už rankų (tramdomieji marš- 
kiniai prispaudę jas prie nugaros), kūno sąlytis. Kiekvienas išlo- 
tas „Pirmyn“, „Eik paskui mus“ skamba kaip muzika. 

Mane įstumia į direktoriaus kabinetą. Greta jo stovi unifor- 
muotas vyras. Įspūdis, lyg nuolat matyčiau tą patį vaizdą: polici- 
ninkas gelbsti mane bažnyčios šventoriuje, oro pajėgų pulkinin- 
kas atvyksta manęs į našlaičių prieglaudą ir siūlo šeimą. Tai ką gi 
pasiūlys šitas? 

Direktorius žiūri į mane pasibjaurėjęs. Galvoju apie savo mo- 
tiną. Gal ji nuspėjo, koks bus mano likimas, ir norėjo apsaugoti 
nuo visų kančių. 

- Norime pasiūlyti tau paskutinę galimybę išpirkti savo kal- 
tes. Čečėnijoje vėl prasidėjo kovos. Nuostoliai didesni, nei ma- 
nėme. Kariuomenei reikia savanorių. Čia atvykęs pėstininkų 
pulkininkas Diukuskovas vadovauja desantininkams. Taigi, gali 
rinktis: liksi čia izoliuotas ar užsirašysi į komandosų dalinį. 


82. ŽAKAS. 17 METŲ 


Pavyksta parduoti savo apsakymus mokslinės fantastikos žur- 
nalui, taigi už darbą gaunu nedidelę sumą. Atsilygindamas sau 
keliauju atostogauti prie jūros į baskų kraštą. Ten susitinku 
Anajis. 

Anajis nedidelė, įdomi tamsiaplaukė, šiek tiek panaši į Marti- 
ną, bet apvalesnio veido. Kai ji juokiasi arba šypsosi, skruostuose 
atsiranda dvi duobutės. Mudu nieko vienas kitam nesakome, tik 
pažvelgiame vienas į kitą ir prapliumpame juokais, be priežasties. 
Mūsų kvailas juokas visus erzina, o mes tampame dar artimesni. 

Prasidėjus mokslo metams pasižadame vienas kitam, jog ma- 
tysimės kiek įmanoma dažniau. Bet ji gyvena Bordo, o aš - Per- 
pinjane. 

Esu sumanęs knygą apie žmoniją „ne žmogaus“ akimis. Tai de- 
tektyvas, jo herojai... žiurkės, kurios kalbasi savo lindynėse. Žino- 
ma, aš labai gerbiu visus įstatymus, iš tikrųjų valdančius žiurkių 
visuomenes. Jau iškepiau pirmus du šimtus puslapių ir atnešiau 
Anajis paskaityti. 

Ji skaito greitai. 

- Juokinga. Tavo pagrindinis veikėjas - žiurkė su kuokštu 
rausvų plaukų ant galvos. 

- Visuose pirmuosiuose romanuose yra šiek tiek autobiogra- 
fijos detalių, - atsakau. - Taigi, man labai patinka mano rausvi 
plaukai. 

- Kodėl žiurkės? 

Aiškinu, jog žiurkės — tik pretekstas, o kūrinys tėra bendra 
refleksija apie gyvenimą grupėje. Bandau surasti idealios visuo- 
menės, kurioje kiekvienas jaustųsi gerai, formulę. Seniau viena- 
me apsakyme herojai buvo du baltieji kūneliai, kuriuos įvedžiau į 
idealią žmogaus kūno visuomenę. Dabar a contrario* noriu paro- 
dyti, kaip veikia žiauri visuomenė. Žiurkės yra veiksmingos, bet 
visiškai neturinčios užuojautos visuomenės pavyzdys. Jos nuolat 
šalina silpnus, sergančius, senus individus, paliegusius vaikus. 


+ Priešingai (Iot.). 


Sia o ao o vio g o a ans 

Nepaliaujamai varžosi, kas bus stipriausias. Rašydamas apie šį 
nepažįstamą pasaulį, tikiuosi, kad mano skaitytojai pamatys sa- 
vyje „žiurkę“. 

Per kitą apsilankymą Anajis pristatė mane savo tėvams. Šei- 
mos būstas įspūdingas. Garsių menininkų paveikslai, senoviniai 
baldai, brangūs niekniekiai, niekada nebuvau matęs tiek demons- 
truojamos prabangos. Jos tėvas odontologas, jos motina odonto- 
logė, ir, aišku, jiems sekasi. Anajis taip pat ketina studijuoti ir 
tapti odontologe. Tik jos mažas broliukas dar nenusprendė, kuo 
bus. Kalba, jog bus informatikos specialistas, bet nustebčiau, jei 
jis atkakliai laikytųsi savo noro. Arba galų gale taps informatiku, 
besispecializuojančiu odontologijoje. 

Visa šeima demonstruoja gražius baltus dantis. Vakarieniau- 
jame ir tėvas klausia manęs, ką ketinu veikti gyvenime. Atsakau, 
jog noriu tapti rašytoju. 

- Rašytoju... bet kodėl jums nepasiieškojus... normalesnės 
profesijos? 

Atsakau, jog rašymas - mano aistra ir geriau uždirbti mažiau, 
bet dirbti mėgstamą darbą. Bet Anajis tėvas nesijuokia. Anajis 
irgi ne. 

Pavalgius tėvas klausinėja, ką veikia mano tėvai. Jie knygyno 
savininkai. Anajis tėvas linkteli galvą ir vardija mėgstamus rašy- 
tojus: Selinas, Margarita Diuras... Prisipažįstu, jog varčiau Diuras 
ir Selino kūrinius, bet jie man pasirodė nuobodoki. 

Turėjau pamatyti, kad motina susiraukė. Anajis rodė man ženk- 
lus, bet aš laiku nepastebėjau. 

Jos tėvas pasiteiravo, kokią literatūrą mėgstu. Išvardijau Po ir 
Kafką, tada jis išspaudė: „Na, taip, suprantu.“ Būtų buvę geriau, 
jei būčiau nutilęs, o ne pradėjęs aiškinti, kokia nuostabi fantasti- 
nė literatūra, detektyvai ir mokslinė fantastika. 

Jis prisipažino, jog niekada nebuvo atsivertęs tokio pobūdžio 
kūrinių. Tada pagaliau supratau, jog kažkas ne taip ir, norėdamas 
pasirodyti taikingas, užbaigiau: 

- Na, pagaliau yra tik dvi knygų rūšys - geros ir blogos. 

Visi nutilo ir įsistebeilijo į lėkštes. 

Motina atsistojo ir plaikstydama sijoną nuėjo atnešti deserto. 

Paskui, kadangi Anajis jam pasakė, jog aš šachmatų asas, tė- 
vas panoro sužaisti partiją. 

Jis kukliai pasisakė esąs tik paprastas sekmadieninis žaidėjas. 

Laimiu keturiais ėjimais, padaręs „piemens ėjimą“, kurio 
mane išmokė Martina. Tėvas atsirevanšuoti nepanoro. 

Po to vakaro su Anajis matomės rečiau. Vieną dieną ji prisi- 
pažįsta, kad tėvas neįsivaizduoja jos, ištekėjusios už „gatvės akro- 
bato“. 

Galas idilijai. 

Žiūriu į Anajis nuotraukas. Kiekvienoje ji šypsosi. Aš papras- 
čiausiai suklydau sutikęs pasimatyti su jos tėvais. 

Norėdamas pamiršti savo žmogiškuosius užsiėmimus, pasi- 
neriu į rašymą ir užsispyręs bandau suprasti, ką kiekvieną dieną 
gali galvoti žiurkė. 


83. ENCIKLOPEDIJA 


POŽIŪRIS 
ANEKDOTAS. „Tai pasakojimas apie tipą, kuris eina pas gydy- 
toją. Jis užsidėjęs cilindrą. Atsisėdęs jį nusiima. Tada gydytojas 
ant plikos galvos pamato varlę. Priėjęs nustato, jog varlė beveik 
suaugusi su oda. 
- Jau seniai jums taip? - stebisi gydytojas. 

Atsako varlė: 

- Žinote, gydytojau, pradžioje tai buvo tik nedidelė karpa ant 
pado. 

Šis anekdotas iliustruoja sąvoką. Kartais klystama analizuojant 
kokį nors įvykį, nes įsikimbama vieno požiūrio, kuris mums 
atrodo aiškus. 


Edmondas Velsas, 
Sąlyginio ir absoliutaus pažinimo enciklopedija, IV tomas 
(Pagal Fredžio Mėjerio anekdotą) 


84. MANO KIAUŠINIAI 


Prieš leisdamasis į erdves ieškoti kitos planetos, pirmiausia turiu 
išspręsti visas kiaušinių problemas. Patikrinu, ar jų norai tikrai 
išpildyti. Igoris norėjo išeiti iš Brest Litovsko psichikos ligonių 
prieglaudos ir buvo užverbuotas į kariuomenę. Žakas norėjo dar 
labiau atsiduoti rašymui ir pradėjo storą romaną. Venera suėmė 
save į rankas. 

- Kaip laikosi tavo lizdas? 

Patenkintas rodau kiaušinius. 

- Geriau nebūna. 

Raulis mesteli, jog galbūt derėtų mažiau girtis. Iš tikrųjų nėra 
taip gerai, kaip aš sakau... jų norai išsipildė, bet jie patys netapo 
laimingesni. Venera nebeturi šeimos, prarado meilę, netgi neturi 
gero išsilavinimo, kad galėtų įveikti gyvenimo sunkumus. Ji tik 
trapi ir paviršutiniška mergina. 

Psichiatrinės priežiūros sistema Igorį pavertė pusiau dar- 
žove. Jis kenčia nuo emocinių negalių. Jis vienas — be pinigų, 
be draugo, nepažinęs net moters bučinio į skruostą, nors jam 
septyniolika metų! Jis išsiųstas į pirmąsias linijas Čečėnijoje su 

Diukuskovo komandosais - visuomenės atmatomis, kurias meta 
į pavojingiausias vietas. O Žakas pasinėrė į svajonių pasaulį, pra- 
rado ryšį su tikrove ir kasdieniame gyvenime po truputį tapo 
visišku luošiu. 

- Tu tai vadini „geriau nebūna“? 

Dar kartą žvilgtelėjęs į šiuos tris žmones, turinčius atspindėti 
tris mano savybes, jaučiuosi pažemintas. 

- Cho, cho! Sveiki atvykę pas angelus, - džiūgauja Raulis. - Jie 
sakė, jog darbelis ramus. Įsivaizduoji! Sunkiau ištraukti žmogų iš 
jo būklės, nei priversti mineralą evoliucionuoti į augalą. 

Raulis vaidina labai susirūpinusį. 

- Kad ir kaip būtų, mūsų nuotykis nebebus valdininko dar- 
bas. Dabar turime mesti tą dirbtinį pragarą. 

Raulis žiūri tuo keistu žvilgsniu, kuris kadaise mane kerėjo 
ir gąsdino, tada, kai turėjome kūną. Tas žvilgsnis reiškia: „Užbai- 
kime savo klaidas, kitaip niekada nesužinosime, kodėl nereikėjo 
jų daryti.“ 

Paprašau draugo pertraukėlės, kad galėčiau sutvarkyti savo 
klientų gyvenimą. Tada galėsiu ramus keliauti. 

Taigi, stengiuosi paveikti „Mis Pasaulio“ rinkimų komisijos 
pirmininką, kad jis atrinktų Veneros kandidatūrą. Kuriu pa- 
lankumo Igoriui atmosferą tarp pulkininko Diukuskovo Vilkų 
specialiojo dalinio karių. Pasiunčiu sapne keletą juokingų scenų 
Žako romanui. 

- Negaišk su jais laiko, - murma Raulis, - tavęs laukia vi- 
sata. 

Paskui pasilenkia prie mano ausies ir šnibžda: 

- Be to, mirtingieji kartais geriau sukasi be mūsų pagalbos. 


k 

85. VENERA. 17 SU PUSE METŲ 


Mano kūnas perdarytas plastinės grožio chirurgijos, pataisiau 
jį, kaip taisomi naudoti automobiliai. Perdariau kėbulą, variklį, 
prietaisų skydą... Atgavau formą. Nuolat tepu kremu ir tepalais 
pilvą, šlaunis, užpakaliuką. Vėl ėmiausi sporto: plaukimas, bėgi- 
mas ristele, tempimo pratimai. Po truputį imu valdyti savo ape- 
titą. 

Be to, vėl ėmiau lankytis fotostudijose. Pradėjau nuo įvairiau- 
sių maisto produktų reklamos kampanijų, paskui perėjau prie 
drabužių, džinsų ir - pagaliau! - prie aukštosios mados. Klasi- 
kinis topmodelio kelias. Grįžimas kėlė mane aukščiau, nunešė 
toliau nei pirmieji bandymai. Puolimas į bedugnę po pirmųjų 
sėkmių mane užgrūdino. Nebeleidžiu mindyti sau kojų. Išmokau 
priversti mane gerbti. 

Pasirinkau vaikiną - manekeną. Nors abu verčiamės tuo pa- 
čiu amatu, jis nesididžiuoja. Jam gėda pozuoti ir rodytis ant po- 
diumo. Estebanas aiškina, jog tuo verčiasi „laukdamas“. 

Išsirinkau jį tik dėl grožio. Jis labai dekoratyvus, „lotynų“ sti- 
liaus. Pasakiau, jog kai jis man nusibos, išspjausiu kaip vyšnios 
kauliuką. Užuot atstūmęs mane, jis dar labiau prisirišo. „O, Vė- 
nėra, tū viena mani supranti...“ Manipuliuoti vyrais labai sunku. 
Atrodo, kad juos perpratau. Moteriai pakanka nepriklausyti nuo 
jų, tada jie ima trokšti priklausyti nuo jos. 

Lovoje Estebanas - lengvaatletis, trokštantis laimėti bėgimą. 
Jis tikras patinas. Netgi įtariu, kad vartoja skatinamuosius. Ir visa 
tai, kad suteiktų man malonumą! Iš pradžių ketinau jį nuraminti, 


* Pietų Amerikos. 

bet greitai supratau, jog bus geriau, jei jis gyvens nežinioje, Nuo- 
lat tai primenu, ir jam tai patinka. 

Galų gale aš jo verta. Man septyniolika su puse metų ir esu 
nuostabi. 

Kad nebegalvočiau apie svarstykles, pradėjau rūkyti. Cigare- 
tė nuramina nervus, o nikotino trūkumas verčia mane ieškoti 
atsipalaidavimo akimirkų. Rūkymas taip pat sutaiko. Mama irgi 
rūko. Kai rūkome kartu, paduodame viena kitai žiebtuvėlį, tik 
tada nesikivirčijame. 

Žinau, mama mane myli, tačiau jaučiu, jog sielos gilumoje 
kaltina mane dėl to, kad išėjo tėtis. Po to visos kitos jos meilės 
istorijos baigėsi katastrofomis. Sakytum, vos tik ji kurį nors pa- 
sirinkdavo, iš karto ruošdavosi nesėkmei. Jos draugai viską per- 
prasdavo ir tai juos nervindavo. 

Turiu ištrūkti iš jos įtakos. Be to, kai peržvelgiu jos profesinę 
karjerą, yra dėl ko nusivilti. Savo darbe mama jau laikoma „sena“. 
Ją kviečia fotografuotis tik į namus siuntinėjamiems prekių ka- 
talogams. 

Namuose, žiūrėdama siaubo filmų kasetes, ji pradėjo gaivin- 
tis viskiu. Blogas kaifas. 

Manau, supratau amato taisykles. Greitai kylama ir greitai 
krintama, bet kuo aukščiau pakilsi, tuo daugiau vilties, jog ne- 
krisi. 

Turiu pakilti labai aukštai. Turiu tapti „Mis Pasauliu“. Kartu 
su šiuo titulu laimėsiu bilietą visam gyvenimui į geriausias top- 
modelių agentūras ir galėsiu išnaudoti visus man patinkančius 
tipelius. 

Labai rūpinuosi savo mityba. Valgau daug daržovių (išsaugo 
raumenis), daug vaisių (kad oda būtų elastinga), be to, geriu daug 
mineralinio vandens, kad išvalyčiau cukrų ir riebalus. 

86. ŽAKAS. 17 SU PUSE METŲ 


Bakalauro „filosofijos“ egzaminas žodžiu. Klausimas: „Ar egzis- 
tuoja minties laisvė?“ 

Išklausęs egzaminuotojas sako: 

- Jūs kalbėjote apie dzenbudizmą, budizmą, taoizmą... Mums 
nebūtina ieškoti pavyzdžių Azijoje. Perverskite Montenį, Spino- 
zą, Nyčę, Platoną ir pamatysite, jog jie viską suprato. 

Susinervinu: 

- Rytų filosofijoje mane domina jos pagrindas - dvasinių iš- 
gyvenimų patirtis. Kai dzen budistas vienuolis nejuda visą valan- 
dą, kad jo galva taptų švari, kai jogas sulėtina kvėpavimą ir šir- 
dies darbą, kai taoistas juokiasi, iki apalpsta, tai nėra tik žodžiai, 
tai - išgyventa patirtis. 

Egzaminuotojas gūžteli pečiais. 

- Pirmyn, nepykstu ant jūsų. 

Taip kalbėdamas susideda rankas ant brangaus švarko, lyg 
norėtų išlyginti nesamą raukšlę. 

Jaučiu, kaip mane užlieja kylanti pykčio banga. Senas, staiga iš- 
laisvintas pyktis. Šis vyras įkūnija viską, kas nuo pat vaikystės mane 
stūmė į neviltį. Kaip ir visi tie žmonės, kurie įsivaizduoja viską žinan- 
tys, nekeičiantys savo įsitikinimų ir nenorintys girdėti nieko nauja, 
kas galėtų išjudinti jų monotonišką gyvenimėlį. Šis egzaminuoto- 
jas - patenkintas žmogaus, turintis mažytę valdžią ir besitikintis ją 
panaudoti tam, kas suteiktų prasmę jo egzistencijai, - mane nervina. 

Pratrūkstu: 

- Jūs duodate man temą „Ar egzistuoja minties laisvė?“, o iš 
tikrųjų esate čia tam, kad ją uždraustumėte! Jums nusispjauti į 
mano minčių originalumą. Jus domina tik tai, ar mano mintys 
sutampa su jūsiškėmis, ar bent jau, kiek sugebu beždžioniauti. 

- Spinoza pasakė nuostabią mintį, kuri paaiškina jūsų klaidą. 
Jis pasakė, kad... 

- Jūsų paties mintys tėra blyški jūsų vardijamų didžiųjų mąs- 
tytojų kopija. Ar kada nors suvokėte, kas jūsų paties pamąstymai 
be tų didžiųjų įteisintų paminklų idėjų? Ar nors kartą gyvenime 
galvojote pats? Ne. Jūs esate tik... tik... (ieškau bjauriausio įžeidi- 
mo)... tik... kopijuotojas. 

Išeinu trinktelėjęs durimis. Tai pirmas kartas mano gyvenime, 
kai maištauju atvirai. Dėl to imu bjaurėtis pats savimi. Kaip tas 
menkas egzaminuotojas sugebėjo išvesti mane iš pusiausvyros? 

Bakalauro egzaminų neišlaikiau. Teks verstis be bakalauro. 

Vis labiau imu jaustis „savarankiška žiurke“. Noriu išeiti iš 
Sistemos. 

Tėvai mane bara. Jiems gana mano tinginystės ir įnorių. Tu- 
riu tris pasirinkimus: kovoti, susitaikyti arba bėgti. 

Pasirenku bėgti. 

Kitą dieną sudaužau savo taupyklę, suskaičiuoju už parduo- 
tus apsakymus gautus pinigus ir sėdu į Paryžiaus traukinį su vie- 
ninteliais bendrakelioniais: kate Mona Liza ir kompiuteriu. Po 
pietų įsikuriu vieno kambario bute septintame aukšte be lifto 
greta Rytų stoties. Lova užima devyniasdešimt procentų kamba- 
rio. Mona Liza įpykusi, kad neturiu televizoriaus. Šokinėja kaip 
isterikė. Ji letenomis čiupinėja elektros arba antenos lizdus, ma- 
nydama, kad aš jų dar nepastebėjau. 

Keletą dienų pasisukiojusi be televizoriaus, Mona Liza pa- 
sidaro apatiška. Ji neėda, nesileidžia glostoma, nebemurkia ir 
šnypščia, kai artinuosi. 

Vakar radau Moną Lizą negyvą ant stalo, kur būčiau galėjęs 
pastatyti televizorių... Palaidoju ją už tankaus miškelio, miesto par- 
ke. Vietoj paminklinio akmens ant nedidelio kapelio pastatau iš 
šiukšliadėžės ištrauktą televizoriaus pultą. Paskui nueinu į Gyvūnų 

globos centrą ir pasiimu Moną Lizą II; ji tokia panaši į Moną Lizą I 
jaunystėje: toks pats kailis, toks pats žvilgsnis, toks pats elgesys. 

Šį kartą tos pačios klaidos nebekartoju. Taupau pinigus, skir- 
tus maistui, kol surenku sumą, už kurią galiu nupirkti nenaują 
televizorių. Palieku jį įjungtą nuo ryto iki vakaro ir Mona Liza 
sėdi prieš jį, ilgesingai mirkčiodama akių vokais. Gal tai visos 
rūšies evoliucijos padarinys? Mano katės nebeturi jokio laukinio 
kačių vikrumo. Liko tik apkūnūs gyvūnai, prisitaikę nebe prie 
džiunglių, bet prie televizoriaus, prie kilimine danga išklotų sve- 
tainių, jos nebeėda žalios mėsos, o punta tik granules. 

Vis dėlto pastebiu nedidelį skirtumą tarp abiejų Monų Lizų: 
pirmoji mėgo viktorinas, antroji nenustygsta iš malonumo žiū- 
rėdama žinias. Nežinau, kodėl tai katei taip patinka karai, ekono- 
minės krizės ir žemės drebėjimai. Be abejo, tai iškrypusių polin- 
kių gyvūnas. 1 

Tačiau turiu mokėti nuomą ir padengti televizoriaus eksplo- 
atavimo išlaidas. Pinigų už mano apsakymus nepakanka. Imuosi 
įvairių smulkių darbelių. Nešioju į pašto dėžutes reklaminius la- 
pelius. Išnešioju picas. 

Įsidarbinu padavėju alinėje. 

Aptarnauju nuo tryliktos valandos iki vidurnakčio. Restora- 
no darbuotojo gyvenimas tikrai nejuokingas. Virtuvės darbuo- 
tojai irzlūs, o vakarieniaujantieji - užgaidūs ir nekantrūs. Dar 
prisideda šeimininkas. Vienas gailestingas kolega paaiškina: jei- 
gu nenori nuolat kentėti, nes rizikuoji susirgti, reikia keršyti. Pa- 
rodo, kaip tai daryti. Vienas iš jo klientų nemandagus? Jis tuoj 
pat prispjauna į jo lėkštę. 

Ne kažin kas, bet nors negausiu opos. 

Bėgiodamas iš salės į virtuvę ir iš virtuvės į salę prisitryniau 
nuospaudų. Arbatpinigiai skysti. Vakare grįžtu nusivaręs ir žiūriu 
žinias. 

Karas Čečėnijoje. 

Panika Europoje dėl pasiutusios kiaulės. (Suvalgius tokios 
mėsos žūva smegenų ląstelės ir atsiranda simptomų, panašių į 
Parkinsono ligos). Gyvulių augintojai protestuoja prieš Briuselio 
komisijos nurodymus skersti užsikrėtusius gyvulius. 

Garsi Holivudo aktorė nužudyta maniako, kuris, išgieždamas 
pyktį, pirmenybę teikia gražiausioms Holivudo aktorėms. Smau- 
gia jas su kilpa. 

Kursų kilimas biržoje. Dar viena mokesčių sistemos refor- 
ma, kurios rezultatas - kylantys mokesčiai. Viešojo transporto 
darbuotojų streikas. „Mis Pasaulis“ rinkimai. Vatikane renkamas 
naujas popiežius... 

Popiežius... Mąstau, kad reikėtų tęsti apsakymą Puspopiežius ir 
padaryti iš jo romaną, bet pasaulis keičiasi taip greitai, jog šis moks- 
linės fantastikos kūrinys gali atsilikti nuo tikrovės. Jie tikrai gali po- 
piežiumi išrinkti kompiuterį. Tad vėl imuosi romano apie žiurkes. 

Susikuriu darbotvarkę. Nusprendžiu rašyti kasdien nuo aš- 
tuntos valandos ryto iki pusės pirmos dienos; kad ir kas nutiktų, 
kad ir kur būčiau, kad ir su kuo būčiau. Nusiperku išsimokėtinai 
antrą kompiuterį, jis nešiojamasis, plokščiu ekranu, užsirašau į 
daktilografijos kursus, kad išmokčiau spausdinti vis greičiau. 


87. IGORIS. 17 SU PUSE METŲ 


Smūgiuoju žmogeliui į pilvą, kol jis prabyla. Papasakoja, kad 
prieštankinė baterija užmaskuota kluonuose ant kalno. Drauge- 
liai mane sveikina. 

Paskui nupila tą tipą krūmuose. Po trijų savaičių intensyvių 
apmokymų mus išsiuntė į pietų frontą. 


4 

Amato išmokau greitai. Puolam, žudom, imam belaisvius, 
juos kankinam, jie prabyla ir mes sužinome, ką veiksim rytoj. 
Aišku, po beprotnamio karas Čečėnijoje - Rojus. 

Pulkininkas Diukuskovas mūsų smogiamąjį būrį pakrikšti- 
jo „Vilkais“ uniformų skiriamasis ženklas — vilko galva. Puikiai 
jaučiuosi vilko kailyje. Tarsi miškas, kova, broliavimasis su kitais 
vilkais visuomet būtų buvę mano savastimi. Aš tik pažadinau sa- 
vyje miegantį žvėrį. 

Įkūrėm stovyklą, vakarieniaujam prie laužo. Aš ne vienintelis 
našlaitis būryje, ne vienintelis Novosibirsko nepilnamečių nusi- 
kaltėlių pataisos centro auklėtinis ir net ne vienintelis, pabuvojęs 
Brest Litovsko psichikos ligonių prieglaudoje. 

Mums nereikia kalbėtis. Jaunystėje patyrę baisių žaizdų mes 
čia tam, kad jų padarytume kitiems. 

Mes nebeturime ko prarasti. 

Vyresnysis seržantas mums įkalė: „Jėga nieko nereiškia, svar- 
bu tik greitis.“ Ir išsireikalavo, kad mūsų būrio šūkis būtų „Būk 
greitas arba negyvas“. 

Ir dar pridūrė: „Tarp akimirkos, kai priešas ketina smogti, ir 
akimirkos, kai jo kumštis sumala tavo snukį, - amžinybė.“ 

Dabar nuo akimirkos, kai blyksteli puolančiojo akys, iki aki- 
mirkos, kai jis smogia, aš spėju daugybę dalykų. 

Seržantas verčia mus nuolat treniruotis, kad dar labiau išto- 
bulintume gebėjimą valdyti laiką. Be kitų gudrybių, jis išmokė 
mus žongliruoti kulkomis. Meti kulką, kol ji nenukrito atgal į 
delną - kitą. Ir taip toliau. Pradedi kitaip suvokti laiko tarpą, va- 
dinamą sekunde, ji ištįsta. Per sekundę dauguma žmonių gali 
suskaičiuoti iki dviejų, aš - iki septynių. Vadinasi, turiu daugiau 
galimybių likti gyvas nei „dauguma žmonių“. 

Ką tik prisijungė dar du kariai, dabar mūsų trisdešimt penki 

vyrai, mes turim paimti kalno viršūnę, kur įsitvirtinę penkiasde- 
šimt čečėnų kovotojų, palaikomų vietinių kaimiečių. 

Ir vėl „šlipsuoti“ generalinio štabo strategai nesikiša ir pa- 
lieka mus veikti savo nuožiūra, Juo geriau! Pro žiūroną tyrinėju 
viršūnę. Ne pyragai. Visai šalia miškas, kur gali slėptis pastipri- 
nimas. 

Maskuojamojo tepalo dėžutė keliauja iš rankų į rankas ir ne- 
trukus visų veidai išdažyti karo spalvom. 


88. VENERA 


Pasidažau. Pieštuku paryškinu akis. Lūpas patepu švelniai bliz- 
giais raudonais dažais, kraštelius apvedu rudu pieštuku. Aš dar 
nepanaudojau visų savo ginklų. Noriu būti dar seksualesnė: nors 
taisyklės ir draudžia, nusipirkau krūtis didinančią Wonderbra fir- 
mos liemenėlę. 

Jei nori laimėti mūšį, visos priemonės geros. 


89. ENCIKLOPEDIJA 


PERGALĖ. Dauguma švietimo programų skirtos išmokyti, kaip 
elgtis pralaimėjus. Mokykloje vaikai perspėjami, kad net baigę 
vidurinę sunkiai ras darbą. Namuose jiems įkalama į galvą, kad 
dauguma vedybų baigiasi skyrybomis, o dauguma gyvenimo 
draugų - niekam tikę. 

Draudimo bendrovės kursto visuotinį pesimizmą. Jų kredo: 
labai tikėtina, kad patirsite automobilio avariją, gaisrą arba 
potvynį. Būkite apdairūs, įsigykite draudimo polisą. 

Optimistams rytą, dieną ir vakare žiniasklaida primena, kad 
nėra pasaulyje vietos, kur žmogus būtų saugus. O aiškiaregiai? 
Jie pranašauja arba Apokalipsę, arba karą. 

Pasaulinė katastrofa, vietinės reikšmės katastrofa, asmeninė ka- 
tastrofa — norime girdėti tik tuos, kurie kalba apie liūdną rytojų. 
Koks žynys išdrįstų išpranašauti, kad ateityje bus vis geriau? Kas 
išdrįs mokyti mokykloje, kaip elgtis gavus Oskarą už geriausią 
vaidmenį? O laimėjus Didžiojo kirčio serijos turnyrą? Ką daryti, 
jei nedidelė jūsų įmonė išsiplėtė iki tarptautinės? 

Taigi, laimėjęs žmogus praranda orientyrus ir labai dažnai taip 
sutrinka, jog pats padaro viską, kad kuo greičiau grįžtų į gerai 
pažįstamą „normalų“ gyvenimą. 


Edmondas Velsas, 
Sąlyginio ir absoliutaus pažinimo enciklopedija, IV tomas 


90. ŽAKAS 


Apsiaunu Charentaises šlepetes, atsilošiu fotelyje, nukeliu tele- 
fono ragelį, du kartus pasuku durų raktą, pasitupdau ant kelių 
katę, užmerkiu akis, susikaupiu ir pasiruošiu rašyti. Galvoje at- 
gyja veikėjai. 


91. IGORIS 


Matau juos ten, aukštai, ant kalno keteros. Priešus. Prisisegu šovi- 
nines, į batą įsikišu durklą, į kiaurą dantį įsidedu cianido piliulę. 
Tokia tvarka. Sako, čečėnai — sadistai, bet baisiai nustebčiau, jei 
jie priverstų mane prabilti. Aš storaodis. Ačiū, mama, nors už tai. 

92. VENERA 


Po galais, nusilaužiau nagą. Po galais! Po galais! Po perkūnais! 
Nėra laiko priklijuoti dirbtinio, jau duoda ženklą, atėjo mano 
eilė. Tik be panikos. 


93. IGORIS 


Ženklas. Na štai, mūsų eilė, Stanislovas man iš dešinės. Kodėl su 
juo draugauju? Nes jis turi liepsnosvaidį. Jei nenoriu per klaidą 
pakliūti po degančio benzino čiurkšle, turiu būti šalia jo. Dabar 
man draugus parenka troškimas išgyventi. Įvykis su Vania išmokė 
mane rinktis draugus ne pagal tai, ką galiu jiems duoti, 0 pagal tai, 
ką jie gali duoti man. Jokio gailesčio, viskas tik iš išskaičiavimo. 

Vėl pro žiūroną stebiu taikinį - kalno keterą. 

— Ne pyragai, - sakau Stanislovui. 

- Aš nieko nebijau, - sako jis, - turiu angelą sargą. 

- Jo. Visi mes turim, tik daugelis pamiršta jį pasikviesti, kai 
reikia. Bet aš nepamirštu. Pasišaukiu prieš puldamas į ataką ir 
jaučiu, kad jis mane globoja. 

Stanislovas išsitraukia puošnų paauksuotą medalioną - ange- 
las, plačiai išskleidęs sparnus - ir prispaudžia prie lūpų. 

- Šventasis Stanislovas, - sako jis. 

Aš nešioju medalioną su tėvo atvaizdu, bet man nekyla noras 
jo bučiuoti. Išlenkiu stiklinę degtinės, noriu sušilti. Į ausinuką įsi- 
dedu pagaulios muzikos kasetę. Ne dekadentiškos, vakarietiškos, 
bet mūsiškos, dvelkiančios slaviška siela - Naktis ant Plikojo kalno“. 
Puikiai tiks - netrukus ant plikos čečėnų kalvos nusileis jų naktis. 


* Kompozitorius Modestas Musorgskis. 

94. GREIČIO VALDYMO TECHNIKA 


Fredis, Raulis, Merlin Monro ir aš baigiam tobulinti judėjimo 
erdvėje techniką, pritaikytą angelo būsenai. Norėdami pasitreni- 
ruoti skrendam toliau nuo Rojaus ir mokomės kosmose, pakilę 
virš Saulės sistemos. 

Pirmiausia bandom varomąją jėgą. 

Nebeturėdami materialaus kūno nepatiriame trinties ir sklen- 
džiame tūkstančius kartų greičiau nei žmogaus sukonstruota ra- 
keta. Tačiau atstumai čia tokie, kad atrodo, jog vos velkamės. 

Kiek pasitreniravę jau galim pasiekti 1000 kilometrų per se- 
kundę greitį, paskui 5000. 

- Galim dar greičiau, - sako Fredis. 

Žvelgiu į tolį ir galvoju apie didesnį atstumą. Spaudžiam. 10 000 
kilometrų per sekundę, 30 000 kilometrų per sekundę, 100 000 ki- 
lometrų per sekundę. 

- 100 000 kilometrų per sekundę! Vien apie tai pagalvojus 
svaigsta galva. 

Raulis kaip visuomet nori dar daugiau. 

- Turim pasiekti 300 000 kilometrų per sekundę - šviesos 
greitį. 

- Kodėl nepabandžius, - sako Fredis. 

Spaudžiam kartu. 100 000 kilometrų per sekundę, 150 000 
kilometrų per sekundę, 200 000 kilometrų per sekundę, paga- 
liau - 300 000 kilometrų per sekundę! Šitaip skriedami matome 
šviesos daleles, vadinamas fotonais, judančias tokiu pat greičiu. 
Atrodo, kad fotonai stovi vietoje. Man netgi pavyksta juos šiek 
tiek aplenkti! Mano kūnas - tai greitis, tai takumas. Sklendžiu 
kosmosu lyg didžiulio stalo paviršiumi, šiek tiek išlinkusio nuo 
žvaigždžių svorio ten, kur jos nutūpusios. 

Sklendžiu greitai. 

Labai greitai. 

„Greitai“ neapibūdina to, ką jaučiu. Mes - lyg sviediniai, skro- 
džiantys visatą. Tai jau nebe kelionė. Mes — ne vien tik greitai 
sklendžiančios būtybės. Mes - šviesos spinduliai. 


95. ENCIKLOPEDIJA 


KALINIO DILEMA. 1950 metais Melvinas Drešeris ir Merilas Flu- 
das atrado kalinio dilemą. Ji pasireiškia taip: prie banko sulaikyti 
du įtariamieji uždaromi atskirose kamerose. Policija, norėdama 
išgauti prisipažinimą, kad jie rengėsi plėšti banką, pateikia pa- 
siūlymą. Jei abu tyli, abu gauna po dvejus metus kalėjimo. Jei 
vienas liudija prieš kitą, o kitas tyli, liudijęs yra laisvas, o tylėjęs 
nuteisiamas penkeriems metams kalėjimo. Jei abu liudija vie- 
nas prieš kitą, abu nuteisiami ketveriems metams. Jie žino, kad 
pasiūlymas pateiktas abiem. Kas tuomet atsitinka? Abu mąsto: 
„Anas tikrai neišlaikys. Jis išduos mane ir aš gausiu penkerius 
metus, 0 jis džiaugsis laisve. Kaip neteisinga.“ Ir tuomet abu nu- | 
sprendžia tą patį: „Jei išduosiu aš, gal liksiu laisvas, kam sėdėti 
abiem, jei vienas gali išsisukti.“ Paprastai gavę šį pasiūlymą dau- 
gelis bandytų asmenų išduoda kitą. Tačiau kadangi abu galvoja 
tą patį, abu gauna po ketverius metus kalėjimo. O juk gerai viską 
apmąstę abu tylėtų ir atsėdėtų tik dvejus. O dar keisčiau yra tai, 
kad jei eksperimento metu įtariamiesiems leidžiama pasitarti, 
rezultatas vis tiek būna toks pats. Nes, nors ir susitarę dėl ben- 
dros strategijos, jie galų gale vis tiek vienas kitą išduoda. 


Edmondas Velsas, 
Sąlyginio ir absoliutaus pažinimo enciklopedija, V tomas 

96. ŽAKAS 


Kad būčiau visiškai laimingas savo personažų draugijoje, man 
kai ko trūksta. Muzikos. Kartą pajutau, kad muzika padeda rašyti. 
Klausausi jos užsidėjęs ausines. Su ausinėmis geriau girdžiu mu- 
zikos garsus, be to, ausinės atskiria mane nuo išorinio pasaulio, 
kupino „normalių“ gyvenimo garsų. Muzika padeda man mąsty- 
ti. Rašau jos ritmu. Kapota muzika - trumpi sakiniai. Ilgi soliniai 
instrumentiniai intarpai - mano sakiniai ištįsta. Ramioms sce- 
noms parašyti tinka klasikinė muzika, karo paveikslams — sun- 
kusis rokas, o romantiškoms scenoms - New Age muzika. Tačiau 
ši priemonė turi būti vartojama atsargiai. Kartais reikia tiek ne- 
daug, kad, užuot padėjusi, ji imtų trukdyti. Kartais koks netinka- 
mas žodis mane visiškai išblaško. 

Iš patirties žinau, kad rašymui tinkamiausi originalūs filmų 
garso takeliai, nes iš anksto nuteikia tam tikriems išgyvenimams 
ir sukuria įtampą. Kartais, kai muzika visiškai sutampa su mano 
rašoma scena, pasijuntu lyg sapne. 


97. VENERA 


Pirmieji Štai taip Zaratustra kalbėjo* taktai praneša, kad pasirodo 
kandidatės į „Mis Pasaulis“ titulą. Man baisu. 

Svarbiausia nedrebėti, visi matys. Puolu prie savo krepšio ir 
susirandu raminamųjų. Mama dažnai jų griebiasi. Lapelyje para- 
šyta — ne daugiau kaip po dvi tabletes per dieną. Nuryju šešias. 
Aš tokia nervinga. 


*Richardo Strausso simfoninė poema. 

Turiu laimėti „Mis Pasaulis“ titulą. Būtinai. Lengvai siūbuo- 
dama klubais einu į prožektorių šviesą. 


98. IGORIS 


Aušta. Dangus dar tamsiai raudonas. Ant keteros pasirodo švie- 
selės. Kaip ugnies taškeliai kruvinam danguje. Rūksta kaminai. 
Avelės laukia avidėje. Metas pasirodyti vilkams. 


99. KOSMINIS SKRYDIS. KRYPTIS 


Išmokę valdyti greitį nutariam, kad reikia sugalvoti, kaip orien- 
tuotis erdvėje. Turim sudaryti trijų matavimų kosmoso žemėlapį. 
Kosmoso begalybė tik sužadina azartą. Bet begalybę sunku pa- 
versti žemėlapiu... 

Kokį būdą taikyti? 

Fredis siūlo nubrėžti Rojuje įsivaizduojamą liniją ir pavadinti 
ją „grindimis“, arba „apačia“. Visa, kas yra aukščiau, bus „viršus“. 
Kuo labiau tolsime nuo Galaktikos, tuo „aukščiau kilsime“. Kairę 
ir dešinę žymėti galime pagal laivybos taisykles. Visa, kas dešinė- 
je, bus „už dešiniojo borto“, o kas kairėje - „už kairiojo“. 

- O kaip įvardysime tarpines kryptis? 

- Kaip aviatoriai. Laikrodžio padalomis, - sako Raulis. - Vie- 
na valanda reikš šiek tiek nuo dešiniojo borto, trys valandos - 
statmenai dešiniajam bortui, devynios - statmenai kairiajam. 

Visai kaip tanatonautai jau turime skrydžio krypties valdy- 
mo mechanizmą ir ketiname praplėsti mūsų naujosios Terra in- 
cognita ribas. 


PES THPNEE NH | 


| RER ELT 

100. ŽAKAS 


Kad geriau įsivaizduočiau scenas kanalizacijoje ir rūsiuose, kiek- 
vienai scenai nupiešiu planą. Pažymiu ten esančius daiktus, vie- 


tas, kur stovi veikėjai, ir švies0s šaltinius. 


101. VENERA 


Stoviu rampos šviesoje ir jaučiu žiūrovų ir žiuri žvilgsnius, vars- 
tančius nuo galvos iki kojų: Kažkuris iš organizatorių įdavė man 
kortelę su numeriu. Sakė, turiu laikyti ją aukštai iškėlusi, kad žiu- 
ri ir publika mane įsidėmėtų. Iškeliu kortelę. Dar niekada gyve- 
nime taip nebijojau. Man šalta. 


102. IGORIS 


Rytas vis dar neišaušta. Raudona dangaus spalva virto oranžine. 
Aplink švilpia kulkos. Papliūpos iš visų pusių. Mūšio įkarštyje 
sunku suprasti, kas iš tiesų vyksta. Mes, pėstininkai, tikrai ma- 
žiausiai žinom, kaip klostosi įvykiai. Kad suprastum, kaip vyksta 
veiksmas, turi viską matyti iš viršaus. 

Mes čia kaip akli. Esame taip susiję su įvykiais, kad jų net 
nebeskiriame. O blogiausia; kad rytoj mūšį per palydovą stebin- 
tys vakariečiai vėl turės geriausius mūsų žygių vaizdus. Kad tik 
greičiau juos užkariautume ir viską atimtume. 

Vos išvengiu raketos, NOIS šauta buvo prie pat. Dabar ne me- 


tas filosofuoti. 

103. VENERA 


Noriu valgyti. Bet vaidinu toliau. Krypteliu klubą, šypsena, trys 
žingsneliai, sustoju. Kitas klubas, šypsena, judesys galva, kad įver- 
tintų mano plaukus. Šiek tiek kilsteliu smakrą. Tikiuosi, mano 
kakta neblizga! 


104. KOSMINĖ KELIONĖ. ROMBAS 


Priekyje spindi žvaigždė. Jos vardas Altairas. Nutariame, kad tai 
bus mūsų kursas. 

- Dešimta valanda nuo kairiojo borto pirmyn! 

Visi keturi lygiuodami pasisukam ta kryptimi. Fredis parodo, 
kaip sklandžiau pakeisti kryptį. Mums geriau seksis, jei suformuo- 
sim rombą. Raulis - jo smaigalys, nes jis drąsiausias. Fredis dešinė- 
je, aš kairėje, o Merlin Monro gale. Ištiesiame rankas, tarsi sklęstu- 
me. Taip geriau jaučiame atstumą tarp mūsų. Mūsų kūnai - visatą 
skrodžiantis orlaivis. 

- Antra valanda nuo dešiniojo borto, - siūlo Fredis. 

Visi sukamės į dešinę, tik kiekvienas šiek tiek skirtingu kam- 
pu. Turim lygiuotis. 

- Aštunta valanda nuo dešiniojo borto. 

Sumažėjus kampui, tenka suktis šimtu aštuoniasdešimt laips- 
nių. Šį kartą pavyksta neiškrikti. Vaizdas prieš mūsų akis keičiasi, 
orientuojamės tik į Gulbės žvaigždyną. 

Netikėtai suprantu, kaip sunku akrobatinio skraidymo pilo- 
tams sinchronizuoti danguje skrydžius. O judant šviesos greičiu tai 
padaryti dar sunkiau. Žodžiai „Dėmesio, pasirengę*“, prieš sakant 
„antra valanda“ arba „aštunta valanda“, sumažina posūkio baimę. 


| aki ii kaišij  5a4 

- Dėmesio, pasirengę? Atgal, šešta valanda, - siūlo Merlin 
Monro. 

Mūsų rombas sukasi kaip blynas. Merlin nejuda, o Raulis pa- 
daro puslankį aukštyn. Mes vėl veidu į Altairą. Didžiuojamės tuo, 
ko išmokom. 

Skrydis žemyn galva, aštuoniukė, suktukas - sugalvojame vis 
naujų judesių ir išbandome vis naujus skrydžio būdus atlikdami 
drąsiausias geometrines figūras. 


105. ENCIKLOPEDIJA 


GEOMETRINIS TESTAS. Trumpas psichologinis testas, atsklei- 
džiantis žmogaus asmenybę per simbolinę geometrinių formų 
galią. Ant popieriaus lapo nupieškite šešis atskirus kvadratėlius. 
Pirmajame nupieškite apskritimą. 

Antrajame trikampį. 

Trečiajame laiptus. 

Ketvirtajame kryžių. 

Penktajame kvadratą. 

Šeštajame „3“, apverstą taip, kad atrodytų kaip raidė „m“. Pa- 
prašykite tiriamojo papildyti kiekvieną geometrinę figūrą taip, 
kad išeitų neabstraktus piešinys. 

Paskui paprašykite prie kiekvieno piešinio parašyti po būdvardį. 
Dabar pažiūrėkite, kas iš to išėjo. 

Piešinys su apskritimu rodo, ką žmogus mano apie save. 
Piešinys su trikampiu rodo, ką žmogus įsivaizduoja kitus ma- 
nant apie save. 

Piešinys su laiptais rodo, ką žmogus mano apie gyvenimą. 
Piešinys su kryžiumi rodo žmogaus dvasingumą. 

Piešinys su kvadratu rodo žmogaus požiūrį į šeimą. 
Piešinys su raide „m“ - ką žmogus mano apie meilę. 


Edmondas Velsas, 
Sąlyginio ir absoliutaus pažinimo enciklopedija, NV tomas 


106. IGORIS 


Jaučiu neapykantą. Puolu vieną čečėną. Smogiu galva į kaktą. 
Sauso lūžtančio medžio garsas. Jo kraujas išpurvina mano ap- 
rangą. Tuo metu mane jau puola kitas. Provokuoja. Atsistoju į 
kovinę padėtį. Ir mane iškart nusmelkia mintis: „Tarp akimir- 
kos, kai priešas ketina smogti, ir akimirkos, kai pajunti smūgį, — 
amžinybė.“ ė 

Puolančiojo akys žybteli. Svarbiausia nepaleisti to žiburėlio iš 
akių. Jis žvilgteli žemyn. Dešinė koja! Jis ketina spirti man į pil- 
vą. Įsivaizduoju esąs sulėtintame filme. Nuo dabar viskas ir vyks 
kaip filme - kadras po kadro. 

Jo dešinė koja kyla. Lengvas judesys klubais ir aš pasisuku 
profiliu. Ištiesiu rankas. 

Jis nepastebi mano pasiruošimų ir toliau kelia koją, kaip buvo 
sumanęs. Sučiumpu jo batą, trukteliu koją į priekį ir tuo pačiu 
metu aukštyn. Dribteli sunkiai. Puolu ant jo. Kūnas prie kūno. Jis 
kanda. Išsitraukiu peilį, jis irgi. Mes kaip laukiniai pasiutę žvėrys, 
kovojantys vienatine savo iltimi. Mane užplūsta jausmai ir min- 
tys. Širdis ima greičiau plakti. Šnervės gaudo orą. Man smagu. 

Ausyse galingai skamba Modesto Musorgskio Naktis ant Pli- 
kojo kalno. Mano priešininkas rėkia drąsindamas save. Jo riksmas 
ir muzika, kurios klausausi, skamba lyg harmonija. 

Dvikova peiliais. 

Smūgis keliu. Jo peilis nulekia į šalį. Jis išsitraukia revolverį. 

Ne taip greitai, kad mane išgąsdintų. Vienu ypu užlaužiu jo 
ranką. Nukreipiu į jį. Priverčiu paspausti savo paties ginklo nu- 
leistuką. Šūvis. Jo žaliame medvilniniame švarke atsiranda skylė. 

Jis nebuvo ganėtinai greitas. Todėl negyvas. 


107. ŽAKAS 


Mano aprašytos žiurkių kovos kanalizacijoje man nepatinka. Jos 
neįtikina. Skaitydamas tekstą nesijaučiu taip, lyg pats ten būčiau. 

Staiga tarsi angelo pašnibždėta šauna mintis: „Geriau paro- 
dyti nei paaiškinti.“ 

Mano herojai turi nuolat veikti. Jų psichologiją paaiškins el- 
gesys, o ne dialogai. Vėl tyrinėju žiurkes. 

Dar nepakankamai išmanau. Turiu pažinti jas iš esmės, ki- 
taip skaitytojai pajus, kad pasakojimas nerišlus. Einu į gyvūnų 
parduotuvę ir nusiperku šešias žiurkes. Keturis patinus ir dvi 
pateles. Vienintelis būdas sąžiningai rašyti yra stebėti tai, apie 
ką rašai. 

Mano katė piktu žvilgsniu palydi grėsmingais kapliais gin- 
kluotus svečius. Nežinau, ar supranta, kad čia ji turėtų būti me- 
džiotoja, jos elgesys rodo, tarsi būtų atvirkščiai. 

Mano naujiesiems svečiams nereikia plaukioti, kad gautų 
savo davinį, tačiau aš greit pastebiu, kad jie visi pasiskirstę vaid- 
menimis. Vienas patinas terorizuoja kitus, o viena patelė yra visų 
pastumdėlė. 

Dvejoju, bet kištis nesiryžtu. Mes ne Volto Disnėjaus filme. Jei 
gamtoje nėra gailesčio, tai kurdamas savo taisykles aš nepakeisiu 
kurios nors rūšies elgesio. 

Todėl stengiuosi stebėti iš šalies ir užsirašinėti viską, ką ma- 

tau, taip pat pastabas apie tai, kaip galima būtų interpretuoti šių 
gyvūnų elgesį. Kuo mažiau antropomorfizmo. Naudoju šiuos už- 
rašus kūrybai. Kad geriau įsivaizduočiau, kas vyksta, piešiu jų 
snukelius. Piešinių kaupiasi. Mintyse pastatau filmavimo kamerą 
ir nusprendžiu, kokiu kampu parodyti vaizdą. Brėžiniuose pa- 
žymiu, kaip judės kamera, kokiu atstumu filmuos, kokiu planu. 
Tai man labai padeda. Dabar mano aprašomuose mūšiuose yra 
ir stambių planų - dantis šiepiančių žiurkių snukiai, ir panora- 
minių vaizdų ant nutekamųjų griovių krašto. Kamera skverbia- 
si tarp besikaunančiųjų ir gaudo itin sukrečiančius vaizdus. Aš 
stengiuosi rasti vaizdų pereiti nuo vienos scenos prie kitos. 

Mano rašymo stilius ypatingas, aš rašau vaizdais. Mano ap- 
rašomos vandens kovos kanalizacijoje panašios į Esteros Viljams 
ir jos draugių žaidimus žydrame baseino vandenyje. Tik mano 
aprašomas vanduo žalsvas, nepermatomas, jame plūduriuoja 
atliekos ir jis rausta priklausomai nuo kovos įkarščio. Strėlytėmis 
ir punktyrais savo žiurkių kariuomenes ir pagrindinius veikėjus 
nukreipiu į svarbiausią romano mūšį. 


108. VENERA 


Trumputis mano pasirodymas scenoje baigtas, laukiu, kada baigs 
kitos merginos. Dvi ar trys man atrodo gražesnės už mane. Kad 
tik žiuri nebalsuotų už jas. O, jei galėčiau pakišti joms koją, kad 
jos nuvirstų nuo tų savo smailių kulnelių aukštumos ir nusisuktų 
sprandą! Jos panašios į pretenzingus garnius. O kaip begėdiš- 
kai kraipo klubus! Kuo jos save laiko? Nekenčiu jų. Įsivaizduoju, 
kaip savo ilgais nagais akėju jų veidus. 
Aš privalau laimėti. 

Meldžiuosi, kad gaučiau „Mis Pasaulis“ titulą. Jei ten, aukštai, 
mane kas nors girdi, maldauju man padėti. 


109. KOSMINIS SKRYDIS. NERIMAS 


- Dėmesio, pasirengę? Dešinysis bortas! — užtraukia Raulis, 
prisiminęs, kad yra eskadrilės vadas. 

Mane apima ekstazė, tačiau negaliu liautis galvojęs apie savo 
klientus. Kur jie dabar? Esu per daug toli, kad išgirsčiau jų šauks- 
mą ar maldas. 

Raulis supranta, kad jaudinuosi, ir uždeda man ant peties 
ranką. 

- Nesijaudink, seni, niekada nebūna visiškai blogai. Žmonės 
tokie pat kaip katės. Jie visada nukrinta ant kojų. 


110. IGORIS 


Atsikeliu. Drąsindamas save staugiu kaip vilkas. Man nesvarbu, 
kad galiu patraukti priešo dėmesį. Atsiliepia kiti vilkai. Mano 
gauja stipri ir greita, tai mano šeima, Mes staugiame vis šviesė- 
jančio oranžinio dangaus ir blykštančio tobulai apvalaus mėnu- 
lio fone. 

Pasirodo pastiprinimas -— miške pasislėpusios čečėnų pajė- 
gos. Jos atvažiuoja su sunkia ginkluote - džipais su įmontuotais 
kulkosvaidžiais. Mus užlieja vyrų banga. Jų daug. Mes kovojame 
vienas prieš dešimt. 

Netrukus gera dešimtis ginklo draugų jau patiesta. Epitafi- 
jai laiko nėra. Vilkai miršta kaip vilkai — prašieptais snukiais, 

kruvinais kailiais, gulėdami ant žemės, nuklotos jų sumedžioto 
grobio. 

Aš ketinu likti gyvas. Užsimaskuoju. Gyvas kareivis, nors ir 
bailys, priešui padarys daugiau nuostolių nei miręs drąsuolis. 

Pasislepiu po šarvuoto automobilio griaučiais. Seržantas dar 
gyvas. Jis slepiasi už akmenų tvorelės ir ženklais kviečia mane. 
Ranką, rodančią man ženklus, staiga nutraukia sviedinys, pama- 
tau skrendančią jo galvą. 

Ar taip išskrenda siela? 

Nežinau, gal dėl mano ausyse skambančios muzikos, gal dėl 
kraujo ir šviesos blyksnių aplink, bet jaučiuosi nusiteikęs pajuo- 
kauti. Gal todėl, kad siaubo akivaizdoje visiems vyrams reikia 
nusiraminti ir nuleisti garą. 

Pratrūkstu juoku. Turbūt einu iš proto. Nors ne, viskas gerai, 
tai tik įtampa. Vis dėlto vargšas seržantas! Jis buvo nepakanka- 
mai greitas. Todėl mirė. 

Kulkosvaidžiai sukasi į mane. Prarandu bet kokį norą juoktis. 
Užsimerkiu ir tariu sau, kad jei jau išgyvenau iki šios dienos, tai 
tik todėl, kad ir aš turiu angelą sargą. Jei jau taip, tai dabar kaip 
tik metas jam pasirodyti. Šventasis Igori, tavo eilė. 

Skubiai pasimeldžiu: „Ar supratai tu ten, aukštai? Jei neiš- 
trauksi manęs iš šitos mėsmalės dabar, tai kitos progos nebe- 
bus!“ 


111. VENERA 


Vakaro vedėjas kviečia mane pasirodyti dar kartą, nes kai kurie 
žiuri nariai dvejoja. Kiek galėdama atmetu rankas atgal, kad iš- 
ryškinčiau krūtinę. Nesišypsoti. Vyrai nemėgsta mielų moterų, 

jiems patinka furijos. Mama visada taip sako. Šį kartą išdrįstu 
pažvelgti virš prožektorių. Pirmoje eilėje matau mamą, filmuo- 
jančią mane vaizdo kamera. Kaip ji didžiuosis, jei man pavyks! 
Pastebiu ir Estebaną. Šaunusis Estebanas! Pernelyg šaunus Este- 
banas! 

Du ratai, sustoju ir sustingstu. Viskas. Dabar liko tik melstis. 
Jei ten, aukštai, aš kam nors rūpiu, meldžiu man padėti. 


112. KOSMINIS SKRYDIS. PIRMOJI KELIONĖ 


Atrodo, kažkuris mano klientas šaukiasi manęs. Nors gal tai tik 
mano kaltės jausmas, kad palikau juos vienus. 

Raulis pralenkia mane. Mes skriejame šviesos greičiu, 300 000 
kilometrų per sekundę. Artimiausios saulės skleidžiami fotonai 
sklendžia greta, paskui atsilieka. Netrukus pasiekiame Kentauro 
Proksimą, žvaigždę, esančią arčiausiai mūsų Saulės sistemos, už 
4,2 šviesmečio. Mes kertame jos sistemą ir imame tyrinėti pla- 
netas. į 

Jokios gyvybės. 

Pasileidžiame 300 000 kilometrų per sekundę greičiu į Ken- 
tauro Alfą. 

Ir vėl nieko. Reikia plėsti paieškos zoną. 

Pakeitę kryptį ir išsirikiavę smailiu kampu, pasukame Siri- 
jaus link. Randame keletą pravėsusių „planetų. Šiek tiek kerpių. 
Daug amoniako. 

Procionas? Visiškai nieko. 

Kasiopėja? Tik dulkės ir garai. 

Tau Ceti? Geriau jau nieko nesakysiu. 

Delta Pavonis? Nerekomenduoju, nieko ten įdomaus. 

Keliaujame greitai, nuo žvaigždės prie žvaigždės, nuo plane- 
tos prie planetos. Mes netgi prasiskverbiame į didžiųjų meteoritų 
šerdį, kad pažiūrėtume, gal kartais ten slapstosi dievai. 

Bėda ta, kad mūsų Galaktika yra 100 000 šviesmečių skers- 
mens, 0 joje yra 100 milijardų žvaigždžių. Palyginimui galiu pa- 
sakyti, kad mes - kaip sraigės, šliaužiančios futbolo stadionu. O 
kiekvienas žolės stiebelis yra nauja planeta. 

Negaliu liautis galvojęs apie savo klientus. Kad tik jiems ne- 
prireiktų manęs! Esu tikras, kad jiems gresia pavojus. Žakas per- 
nelyg jautrus. Igoris perdėtai išdidus. Venera labai pažeidžiama. 

Raulis siunčia man paguodžiamas mintis. Jis prašo, kad la- 
biau susitelkčiau tyrinėtojo darbui. Kiekvieną posūkį atlieku pa- 
vėlavęs sekundę. Gerai. Pažadu pasistengti. 

Raulis, Fredis, Merlin Monro ir aš aplankom šimtus planetų. 
Kartais nusileidžiam į jas ir randam tik akmenų. Jokio protingų 
būtybių pėdsako. 

Siūlau „leistis“ tik į tas planetas, kur klimato sąlygos švelnios, 
yra vandenynų ir atmosfera. Raulis atsako, kad planeta, kurioje 
pabuvojo Natali, nebūtinai turi būti tokia kaip mūsų Žemė, bet 
Fredis man pritaria. Dabar lankytinų planetų skaičius sumažėja 
dešimt kartų. Vietoj dviejų šimtų milijardų lieka tik dvidešimt... 

Nesitikėjome, kad mus sulaikys toks galingas varžovas - kos- 
mosas. 


113. ŽAKAS 


Kuo ilgiau rašau, tuo keistesni jausmai mane apima. Drebu iš su- 
sijaudinimo, mane apima virpulys, panašus į patiriamą mylintis. 
Keletą akimirkų būnu „kitur“. Pamirštu, kas esu. 


BERNARD WERBER = ANGELŲ IMPERIJA 23 


Scenos tarsi rašosi pačios, o mano personažai tarsi sprunka iš 
mano globos. Matau juos savo romane kaip žuvis akvariume. Tai 
ir malonu, ir gąsdina. Jaučiuosi taip, lyg žaisčiau su sprogmeniu, 
kurio vartojimo instrukcijos neturiu. 

Kai rašau, pamirštu, kas esu, kad rašau, pamirštu viską. Esu su 
savo personažais, gyvenu su jais. Tai lyg išsipildęs sapnas. Išsipildęs 
erotinis sapnas, nes visut visutėlis mano kūnas reiškia džiaugsmą. 
Aš patiriu ekstazę. Transą. Tačiau stebuklingoji akimirka ilgai ne- 
trunka. Tik kelias minutes, kartais - kelias sekundes. 

Ir aš niekada nežinau, kada išgyvensiu ekstazės akimirkas. 
Jos ateina netikėtai. Gaunu jas kaip dovaną, kai rašau gerą sce- 
ną, klausausi geros muzikos, kai man šauna gėros mintys. Kai 
ekstazė praeina, lieku visas šlapias nuo prakaito, tarsi apkvaišęs. 
Paskui užplūsta liūdesys. Nostalgija, apmaudas, kad šios nuosta- 
bios akimirkos truko taip neilgai. Tuomet pritildau muziką ir pa- 
sineriu į televizijos pasaulį, kad užmirščiau nuolatinio gyvenimo 
viršūnėse skausmą. 


114. IGORIS 


Puolu pirmyn ir sviedžiu granatą į pačią ant manęs virstančių 
čečėnų tirštumą. Bėgu šalin. Negalvoju apie kulkas, retkarčiais 
prašvilpiančias tarp mano kojų. Skubu prie kaimo vidury iškasto 
šulinio ir pakimbu ant pririšto kibiro.. 

Vilkai išnaikinti. Nematau net Stanislovo. Sumažinu muzi- 
kos garsą. Naktis ant Plikojo kalno prityla. Girdžiu švilpiantį savo 
kvėpavimą ir ugnies traškesį, riksmus, įsakymus, sužeistuosius, 
besišaukiančius pagalbos. 

115. VENERA 


Žiuri tylėdama stebi mane. O aš nuo scenos stebiu žiuri, Cent- 
re - sunkiojo svorio kategorijos boksininkas, įsistebeilijęs į mano 
krūtis. Šalia jo — keletas senų, visų pamirštų aktorių, televizijos 
laidų vedėjų, vienas erotinių filmų režisierius, keletas fotografų, 
besispecializuojančių meninėje nuogybių fotografijoje, ir futbo- 
lininkas, jau seniai neįmušęs nė vieno įvarčio. 

Tai čia žiuri? Tai jie spręs mano likimą? Staiga sudvejoju. 
Bet į mane įsistebeilijusios televizijos kameros, transliuojančios 
šį spektaklį visai šaliai. Į mane žiūri milijonai žmonių. Šypsausi 
jiems ir netgi įžūliai mirkteliu akį. Kiek žinau, taisyklės to ne- 
draudžia. 4 

Man baisu. Man labai baisu. Gerai, kad prisirijau ramina- 


mųjų. 


116. ENCIKLOPEDIJA 


NEŽINAU, GERAI TAI AR BLOGAI (Dzenbudistų pasaka). Kar- 
tą vienas valstietis gavo sūnui dovanų baltą žirgą. Tuomet pas jį 
atėjo kaimynas ir sako: „Jums labai pasisekė. Man tikrai niekas 
nebūtų padovanojęs tokio gražaus balto žirgo!“ Valstietis atsakė: 
„Nežinau, gerai tai ar blogai...“ Po kiek laiko valstiečio sūnus 
jojo tuo arkliu, arklys pasibaidė, sūnus nukrito ir susilaužė koją. 
„Oi, koks siaubas, - sako kaimynas, - teisingai sakėte, kad ta do- 
vana gali būti ir blogas dalykas. Dabar aišku, kad tas, kas jums 
padovanojo žirgą, tai padarė tyčia, norėdamas jums pakenkti.“ 
Tačiau valstietis vis tiek neatrodė nusiminęs. „Nežinau, gerai 
tai ar blogai“, - tepasakė jis. Staiga prasidėjo karas ir visi kaimo 

jaunuoliai buvo mobilizuoti, o jaunuolis su sulaužyta koja liko 
namie. Tuomet vėl atėjo kaimynas ir tarė: „Jūsų sūnus vieninte- 
lis kaime nepaimtas į karą, jam iš tiesų pasisekė.“ Valstietis jam. 
atsakė: „Nežinau, gerai tai ar blogai.“ 


Edmondas Velsas, 
Sąlyginio ir absoliutaus pažinimo enciklopedija, N tomas 


117. INVENTORIZACIJA 


Oriono žvaigždyne nieko. 
Liūto žvaigždyne keletas vienaląsčių mikrobų. Sąmonės lygis 
panašus į akmens. 
Grįžulo Ratuose - net ne iki galo susiformavusios planetos. 
Kas gero aplink Luyteno žvaigždę? Lediniai meteoritai. 
Mes gaištame laiką. 
Po galais! O ką tuo metu veikia mano klientai? 


118. IGORIS 


Kiūtau užsiglaudęs už šulinio rentinio, kažkoks tipas dėl visa ko 
meta į jį granatą. Nesunkiai sučiumpu ją dešine ranka ir tyrinėju. 
Afganiškas modelis, G34, korpusas iš kvadratėlių. Neturiu laiko 
drebėti iš baimės, sviedžiu ją atgal. Tipelis suprato, kad viduje 
kažkas yra, ir paskuba vėl mesti granatą. Aš irgi nedvejoju, svai- 
domės toliau. 

Laimės tas, kurio nervai pasirodys šaltesni. Kokia laimė, kad 
seržantas išmokė mane žongliruoti. Kadangi anas irgi žongli- 
ruotojas, geriau apžiūriu granatą ir pamatau, kad užpleišytas 
kaištis. Brokas. Afganai nėra naujausių technologijų žinovai. 

Ši granata niekada nesprogs. Tuomet sukrapštau vieną iš savų, 
gerą rusišką granatą, pagamintą geros rusės motinos, jos veiki- 
mo būdą žinau kaip savo penkis pirštus. Palaukiu lygiai penkias 
sekundes, gerai apskaičiuoju trajektoriją ir metu į žmogelį. Tas 
sugauna norėdamas mesti man atgal, bet tuo metu ji sprogsta 
tiesiog jo rankoje. 

Karas - ne mėgėjų darbas. Tai amatas, čia reikia mokėti išlikti 
metodiškam ir išlaikyti ritmą. Pavyzdžiui, aš žinau, kad negaliu 
pernelyg ilgai užsibūti šulinyje. Taigi išsikrapštau į viršų, čiumpu 
vieno negyvo draugo šautuvą su optiniu taikikliu ir bėgu slėptis 
į vieną namą. Ten randu vietinių, bet ginklu priverčiu šeimynėlę 
laikytis pagarbiai ir uždarau virtuvėje. Paskui užsiimu poziciją 
prie lango ir ramiai žvalgau apylinkes. Kadangi turiu lazerinį tai- 
kiklį, esu gerokai pranašesnis už savo priešininkus. Vėl užsidedu 
ausinuką. Vėl Naktis ant Plikojo kalno. Mano regėjimo lauke pa- 
sirodo priešo karys. Jam virš antakio sušvinta raudonas taškelis. 
Paspaudžiu gaiduką. Vienu mažiau. 


119. ŽAKAS 


Stebiu stikliniame narve uždarytas šešias savo žiurkes. Jos mane 
irgi stebi. Katė laikosi atokiai. Man atrodo, žiurkės supranta, kad 
kalbu apie jas. Todėl vis dažniau prieina prie stiklo. Gaila, kad 
negaliu joms paskaityti, kaip jas aprašiau knygoje. 

Mona Liza II ateina pasiglaustyti ir patikrinti, ar mano širdy- 
je jos vietos neužėmė monstrai aštriais dantimis. 

Perskaitau, ką parašiau. 

Tiesą sakant, šis romanas visiškai chaotiškas. Neįmanoma su- 
prasti, kodėl viena scena seka kitą būtent tokia tvarka, o ne kitokia. 

Staiga suprantu, kad turiu pasigaminti karkasą, prilaikantį visą 
pasakojimą ir nulemiantį, kad tam tikros scenos bus aprašytos 
tam tikru metu, o ne visiškai atsitiktine tvarka. Taikyti geomet- 
rinę struktūrą? Pasakoti taip, tarsi istorija suktųsi ratu? Bandau. 
Pasakojimo pabaigoje mano personažai atsiduria toje pačioje vie- 
toje, kaip ir pradžioje. Dėjė vu. O gal tegul veiksmas vystosi spira- 
Ie? Kuo toliau rašau, tuo labiau tolsta pasakojimo pabaiga. Ir vėl 
dėja vu. O gal rašyti linijiniu būdu? Banalu, visi taip rašo. 

Mąstau apie sudėtingesnes geometrines figūras. Penkiakampį. 
Šešiakampį. Kubą. Cilindrą. Piramidę. Tetraedrą. Dešimtbriaunį. 
Kokia sudėtingiausia geometrinė figūra? Katedra. Nusiperku 
knygą apie katedras ir sužinau, kad jų formos atitinka žvaigždžių 
išsidėstymą kosmose. Nuostabu. Parašysiu katedros formos ro- 
maną. Modeliu pasirenku Šartro katedrą, tikrą trylikto amžiaus 
brangakmenį, kupiną simbolių ir paslėptų pranešimų. 

Kuo kruopščiausiai ant didelio piešimo popieriaus lapo per- 
piešiu katedros planą ir pasistengiu, kad mano pasakojimas ati- 
tiktų tūkstantmetį jos karkasą. Pasakojimo gijos susipina ten, kur 
kryžiuojasi navos, teatrinės scenos vyksta po katedros skliautais. 
Šis metodas paskatina mane pasismaginti - plėtoti daugiau para- 
lelinio veiksmo. Mano tekstas dabar sklandesnis, veikėjų trajek- 
torijos natūraliai įsilieja į tobulą struktūrą. 

Klausausi Bacho. Johanas Sebastianas Bachas kurdamas mu- 
ziką taip pat taikė katedros struktūrą. Kartais susikerta dvi me- 
lodijos, sukurdamos iliuziją, kad girdėti ir trečioji, nors joks ins- 
trumentas jos negroja. Pasistengiu atkurti šį įspūdį savo tekste, 
supindamas dvi intrigas, kurios dengia viena kitą sukurdamos 
pojūtį, kad yra dar ir trečioji, įsivaizduojama. 

Šartro katedra ir Johanas Sebastianas Bachas yra mano slap- 
tojo karkaso šerdyje. Jo prilaikomi mano personažai atsisklei- 

džia ir man lengviau rašyti. Dabar kas dieną parašau ne penkis, 
o dvidešimt puslapių, ir jų nebereikia taisyti, o tuos penkis dar 
reikėdavo peržiūrėti. Mano romanas vis storesnis. 500, 600, 1000, 
1534 puslapiai... Tai jau daugiau nei paprastas detektyvas, tai tik- 
ras „Žiurkių karas ir taika“. 

Pagaliau romanas man atrodo ganėtinai solidus, kad galima 
būtų atiduoti skaitytojui. Belieka rasti leidėją. Paštu išsiunčiu 
rankraštį dešimčiai garsiausių Paryžiaus leidyklų. 


120. VENERA 


Žiuri balsuoja. Graužiu nulūžusį nagą. Atiduočiau viską už ci- 
J 8 

garetę, bet taisyklės draudžia rūkyti. Dabar sprendžiamas mano 

likimas. 


121. IGORIS 


Prisitaikau. Šaunu. Nukaunu antrą. Trečią. Ketvirtą. Kaip gera 
dirbti muzikos ritmu! Dėkoju dekadentiškiesiems Vakarams už 
tai, kad išrado ausinuką. Prieš akis šmėkšteli mamos veidas. Tai- 
kau ne į širdį, į veidą. Kas kartą, kai pagalvoju apie savo motiną, 
man norisi paspausti gaiduką. 


122. ŽAKAS 


Pagaliau pašto dėžėje randu leidėjų atsakymų. Pirmasis mano, 
kad siužetas pernelyg ekscentriškas. Antrasis pataria perrašyti 

romaną, tik šį kartą apie kates, kurios, matai, „daug labiau patin- 
ka skaitytojams“. 

Žiūriu į Moną Lizą II. 

Ar yra ką rašyti apie Moną Lizą II, dekadentiškiausią katę 
Vakaruose? 

Trečiasis leidėjas siūlo spausdinti romaną savo lėšomis; įteiki 
jam sutartą sumą, o jis rūpinasi leidyba, platinimu. Žada neblogą 
uždarbį. 


123. VENERA 


Skiria balus. Gana šykščiai. Geriausias vidutinis balas apie 5,4 iš 
10. Pagaliau mano eilė. Žiuri vienas po kito skelbia savo nuos- 
prendį: 4, 5, 6, 5... Mano veide sustingusi šypsena, bet jaučiuosi 
palūžusi. Jei niekas nemano, kad esu verta daugiau nei šie apgai- 
lėtini skaičiai, aš žuvusi. Kokia neteisybė! Nekenčiu šitų žmonių 
ir jų veidmainiškų veidų. Be to, mergina, kol kas gavusi geriau- 
sius balus, visa išgražinta celiulito. Ar jie to nepastebėjo? 


124. ENCIKLOPEDIJA 


„IDĖJOSFERA“. Idėjos - kaip gyvos būtybės. Jos gimsta, auga, dau- 
ginasi, susiduria su kitomis idėjomis ir pagaliau miršta. O jei 
idėjoms, kaip ir kitoms gyvoms būtybėms, būtų būdinga evo- 
liucija? Jei vyktų jų natūrali atranka ir prasčiausios žūtų, kad 
geriausios galėtų daugintis, kaip numato darvinizmo teori- 
ja? 1970 metais Žakas Mono Atsitiktinume ir būtinybėje iškė- 
lė mintį, kad idėjos galbūt yra savarankiškos ir, kaip visi gyvi 

padarai, gali veistis ir daugintis. 1976-aisiais Egoistiškame gene 
Ričardas Davkinsas paskelbė „idėjosferos“ koncepciją. Idėjos- 
fera idėjų pasaulyje yra tas pats, kas biosfera - gyvų būtybių 
pasaulyje. Davkinsas rašė: „Jei pasėjate į mano sielą vaisingą 
idėją, jūs okupuojate mano smegenis, jos tampa šios idėjos 
skleidėjomis.“ Jis remiasi pavyzdžiu - Dievo idėja, idėja, kuri, 
kartą gimusi, iki šių dienų plėtojasi ir dauginasi, kinta ir plinta 
perduodama žodžiu, raštu, muzika, menu, ją platina ir kunigai, 
pritaikę šią idėją prie gyvenamosios erdvės ir laiko sąlygų. 

Bet idėjos kinta greičiau nei gyvi padarai. Pavyzdžiui, Karlo 
Markso sukurta komunizmo idėja per labai trumpą laiką pas- 
klido tokioje didelėje erdvėje, kad apėmė pusę planetos. Ji ru- 
tuliojosi, keitėsi, vėliau sumenko ir buvo aktuali vis mažesniam 
žmonių skaičiui, tarsi kokia nykstanti gyvūnų rūšis. 

Tačiau ji privertė pasikeisti ir „kapitalizmo“ idėją. 

Mūsų civilizacija kilusi iš idėjų kovos „idėjosferoje“. 

Šiandien, kai turime kompiuterį, idėjos gali kisti dar greičiau. 
Internetu idėja gali labai greitai plisti ir erdvėje, ir laike bei su- 
sidurti su varžovais ar į ją nusitaikiusiais plėšrūnais. 

Tai puikus būdas skleisti geras idėjas, bet jis tinka ir blogosioms, 
nes „idėjos“ sąvoka neapima kartu ir „moralės“ sąvokos. 
Biologijoje, beje, evoliucija taip pat nepaklūsta moralės dės- 
niams. Štai kodėl reikėtų du kartus pagalvoti prieš pradedant 
skleisti „iš kažkur atklydusias“ idėjas. Nes šiandien jos yra 
galingesnės ir už tuos, kurie jas sukūrė, ir už tuos, kurie jas 
skleidžia. 

Na, tai tik idėja... 


Edmondas Velsas, 
Saąlyginio ir absoliutaus pažinimo enciklopedija, V tomas 

125. ŽAKAS 


Ketvirtas leidėjas paskambina telefonu ir pataria nenuleisti ran- 
kų. „Kad parašytumėte knygą, reikia turėti didelę gyvenimo pa- 
tirtį. Septyniolikos su puse metų dar negalite jos turėti pakanka- 
mai“, - sako jis. 

Penktasis kalba apie mūšių scenas ir priekaištauja dėl nepa- 
garbos moteriškajai skaitytojų giminei. Primena man, kad dau- 
guma skaitytojų yra moterys ir merginos, o joms labiausiai pa- 
tinka romantiškos scenos. Kodėl nepagalvojus apie „žiurkių love 
story“ versiją? 

Žiūriu į savo žiurkes: vienas patinėlis kaip tik poruojasi. Jis 
skaudžiai kandžioja patelės kaklą, prispaudžia jos galvą prie že- 
mės ir laiko įsikirtęs nagais į užpakalį, kad geriau galėtų ant jo 
užsiropšti. Vargšelė cypčioja iš skausmo, bet patinėlį tai, atrodo, 
tik dar labiau uždega. 

Romantiška žiurkių love story? Ji nebūtų tikroviška... 


126. IGORIS 


Penki. Šeši. Septyni. Ir dešimtas, paskutinis. Nukoviau visus prie- 
šo kareivius, surizikavusius pasirodyti mano gatvėje. Vidurdie- 
nis. Dangus baltas. Kaimas rūksta, dar sio kovotojų kūnų mėsą 
įnirtingai puola musės. 

Priešai negyvi, bet draugai taip pat mirę. Nematau nė vieno 
mūsiškio. Sustūgstu kaip vilkas. Sutartinis šūkis lieka be atsako. 
Manau, man pasisekė. Tikiu, kad ten, aukštai, danguje, yra kaž- 
kas, kas mane saugo. Žinoma, aš greitas, bet kiek kartų aš lyg per 
stebuklą neužlipau ant minos ar išvengiau pasiklydusios kulkos! 

Dabar jau tikrai aišku, kad turiu angelą sargą. Ačiū, šventasis 
Igori. 

Žinau, kad mane grąžins į stovyklą ir pasiųs į naują Vilkų 
būrį, kuris turės atlikti daug panašių užduočių. Kariauti yra vie- 
nintelis amatas, kurį moku. Kiekvienam savo. Vėl užsidedu ausi- 
nes ir paleidžiu Naktį ant Plikojo kalno. 

Staiga išgirstu vilko kauksmą. Ar tikrai kaukia vilkas? 

Ne,tai Stanislovas. Teisingai jis sakė, kad irgi turi angelą sargą. 


127. VENERA 


Vėl 5 iš 10. Viską nuspręs paskutinis balsuotojas. Boksininkas. 

- 10 iš 10, - praneša jis. 

Ar taip gali būti? Ar aš gerai išgirdau? 

Per vieną akimirksnį mano vidurkis staigiai šoka aukštyn. 
Dabar mano balai geriausi. Aš pradedu džiūgauti, bet greitai su- 
sivaldau. Dar ne už visas balsavo. Kuri nors gali mane aplenkti. 

Lyg per rūką girdžiu skelbiant kitus balus. Pirmoji, aš vis dar 
pirmoji. Viskas, balsavimas baigėsi, niekas negavo geresnių balų. 

Aš esu... Aš esu... „Mis Pasaulis“. 

Bučiuoju žiuri narius. Mane filmuoja. Mane mato visa šalis. 
Man paduodamas butelis šampano ir aš laistau juo aplinkinius 
švysčiojant fotoaparatų blykstėms. 

Aš laimėjau! 

Kalbu į mikrofoną: 

- Labiausiai norėčiau padėkoti savo mamai, nes be jos nie- 
kuomet nebūčiau išdrįsusi pradėti šios ilgos kelionės... tobuly- 
bės link. 

Sakau šiuos žodžius, nes žinau, kad turiu taip kalbėti, žinau, 

kad šitaip patiksiu publikai ir televizijos žiūrovams. Tačiau, tarp 
mūsų šnekant, jei aš ir turiu kam dėkoti, tai tik sau, vien tik sau. 

Mes vis dar scenoje, buvusios mano varžovės eina manęs 
sveikinti. Salėje matau iš džiaugsmo verkiančią mamą ir oro bu- 
činius siunčiantį Estebaną. 

Vėliau: interviu, sveikinimai, nuotraukos. Aš - zenite. 

Dar vėliau lauke žmonės mane atpažįsta ir prašo autografų. 

Išsunkta pagaliau nusikrapštau iki viešbučio, mane lydi la- 
biau nei bet kada manimi besižavintis Estebanas. 

Aš laimėjau! 


128. ŽAKAS 


Aš pralaimėjau. Galutinai. Nė vienas leidėjas nenori mano Žiurkių. 

„Rašytojas - tai ne amatas, - sako man tėvas telefonu. - Dar 
klausi, iš kur žinau! Aš gi dirbu knygyne ir matau, kad perkamos 
tik žinomų autorių knygos. Pirmiausia tapk žymus, o paskui ga- 
lėsi rašyti savo knygą. Pradėjai ne iš to galo.“ 

Šioje priešiškoje aplinkoje vienintelė Mona Liza man ištiki- 
ma. Ji jaučia, kad man dabar sunkus metas, ir nerimauja, ar aš 
vis dar būsiu pajėgus kiekvieną dieną patiekti jai pašteto ir kačių 
sausainių. 

Atsigulu. Rytoj ryte vėl eisiu į darbą restorane, paskui dar 
kartą perskaitysiu rankraštį. 

Man atrodo, kad žiurkės narvelyje šaiposi iš manęs. Jos mane 
erzina. Kuo jos save laiko? Galų gale juk jos tik žiurkės. Paleidžiu 
jas į kanalizaciją. Tegul žinosi. 

Mona Liza pritaria man garsiai murkdama. 

Įsitaisysiu prie savo rašomosios mašinėlės. Nebėra jokios 

magijos. Jokios vilties. Man niekada nepavyks. Geriau būtų ne- 
berašyti. 


129. ENCIKLOPEDIJA 


KANG. Žmogaus gyvenimas nuolat veikiamas kitų. Kol žmogus 
jaučiasi laimingas, šis ribojimas jam netrukdo. Vaikui norma- 
lu, kad jis verčiamas valgyti nekenčiamą maistą — tai jo šeima. 
Suaugusiajam normalu būti žeminamam viršininko - tai jo dar- 
bas. Vedusiam normalu, kad žmona nuolatos bamba jam prie- 
kaištaudama - tai jo žmona. Piliečiui normalu, kad vyriausybė, 
už kurią jis balsavo, be paliovos mažina jo perkamąją galią. 

Jis ne tik nepastebi, kad yra smaugiamas, jam netgi reikia šei- 
mos, darbo, politinės santvarkos, kurioje gyvena, ir kitų kalėjimų, 
nes jis mano visa tai esant jo „asmenybės išraiškos“ formomis. 
Daugybė žmonių pasirengę kovoti ragais ir nagais, kad tik niekas 
nenuimtų jų grandinių. Mes, angelai, turime kartais sukelti tai, 
kas apačioje vadinama „nelaimėmis“ o čia, viršuje, - „KANG“, 
arba „krizėmis, atveriančiomis naujų galimybių“. KANG gali 
būti pačios įvairiausios - automobilio avarija, liga, skyrybos, ne- 
malonumai darbe. 
Mirtingieji klaikiai bijo šių krizių, nors jos, kad ir laikinai, 
išlaisvina. Ilgai nelaukę, jie skuba ieškoti naujo kalėjimo. Iš- 
siskyręs skuba vėl vesti. Atleistasis iš darbo sutinka dirbti dar 
bjauresnį. Bet tarp akimirkos, kai ištinka KANG, ir akimirkos, 
kai mirtingasis randa sau naują kalėjimą, jis, nors ir trumpai, 
pamato šviesą. Patiria, ką iš tiesų reiškia laisvė. Net jei dažniau- 
siai ta laisvė jį išgąsdina. 
Edmondas Velsas, 
Sąlyginio ir absoliutaus pažinimo enciklopedija, IV tomas 

130. KOSMINIS SKRYDIS. SUGRĮŽIMAS 


Sugrįžimas į Rojų. 

Kaip pasikeitė mano klientai per tokį trumpą laiką! Galima 
pamanyti, kad jie bręsta daug greičiau, kai jų neprižiūri. Venera 
atsikratė anoreksijos ir bulimijos ir tapo „Mis Pasaulis“. Juo ge- 
riau, juk vis tiek ketinau jai suteikti šį titulą. Igoris išėjo iš kalėji- 
mo ir prieglaudos ir tapo karo didvyriu. Tik Žakui vis dar nesi- 
seka rasti savo kelio. Jo vartymasis per dienas priešais televizorių 
nieko gera nežada. 

Edmondas Velsas kaip visuomet pasirodo netinkamu metu. 
Jis dūsauja: 

- Tu mane labai nuvylei, Mikaeli. Aš sudėjau į tave tiek vilčių, 
o tu sugadinai visą darbą... 

- Aš naujokas, dar tik pradedu suprasti, kaip „veikia“ žmogus. 

Mano instruktorius abejoja. 

- Beje, kaip sekėsi kosminė kelionė? 

Jis žino. Protestuoju: | 

- Išskyrus Žaką Nemrodą, visuomet besivilkusį uodegoje, ki- 
tiems dviem klientams sekasi puikiai. 

- Vargšas mano Mikaeli, - sako Edmondas Velsas, — kiek 
daug dalykų dar turiu tau paaiškinti. Ar artėdamas prie Žemės 
pastebėjai klaidžiojančių sielų? 

- Ne, na... gal... 

Taigi, jis žino apie mūsų vizitą pas Papadopulą. 

- Pastebėjai, kad žmonės tas klajojančias sielas supranta daug 
geriau nei mus, nes jos arčiau žmonių? 

- Taip... Bet... 

- Taigi, kas, tavo manymu, atsitinka, kai klientas meldžiasi, o 
jo angelas sargas tos maldos negirdi? 

- ...Kuri nors klaidžiojanti siela juo pasirūpina. 

- Būtent. Ir patikėk, tos klaidžiojančios sielos labai mėgsta 
padirbėti už mus. Jos tikros bjaurybės. Kai angelas sargas nie- 
ko nedaro, įsikiša klaidžiojanti siela. Ką tu sau manai, Mikaeli? 
Kad Igoriui ir Venerai pasisekė? Ne, jie meldėsi ir kažkuri klai- 
džiojanti siela atskubėjo padirbėti už tave. Dabar ji parazituoja 
juose. 

Mano instruktorius labai susikrimtęs. 

- Todėl visuomet, kai tik turiu progą, kartoju žmonėms: „Ne- 
bandykite iššaukti dvasių, nepatekite į transo būseną, venkite 
mediumų ir visų, kurie sakosi susikalbą su anuo pasauliu. Nesi- 
melskite bet kaip, neieškokite savo angelo sargo, jis žino, kur jus 
rasti. Nesistenkite suvokti, kas yra vudu, šamanizmas ar ragana- 
vimas. Jūs manote, kad viskas jūsų rankose, tačiau iš tiesų jumis 
manipuliuojama. Kiekviena pagalba turi savo kainą.“ 

Iš mokytojo akių matau, kad jis manimi nusivylęs. 

- Kaip man gauti atleidimą? Kaip viską atitaisyti? - murmu aš. 

- Aš atsakingas už tave, Mikaeli, - dūsauja Edmondas Vel- 
sas. - Tavęs neradęs, pasiraitojau rankoves. Išvadavau juos nuo 
prilipusių klaidžiojančių sielų. Taigi, jie vėl „švarūs“. Bet nuo šiol 
būk budrus! Abu tavo „laimėtojai“ dabar įsitikinę, kad užtenka 
tave pašaukti, ir viskas susitvarkys. Igoris tave netgi vadina šven- 
tuoju Igoriu, nes įsivaizduoja, kad kiekvienas žmogus turi angelą 
sargą tokiu pat vardu kaip jo. 

Edmondas Velsas pakyla. 

- Ateis diena, kai Igoris, Žakas ir Venera atvyks čia ir pažvelgs 
tau į akis. Ta akimirka bus baisi, nes jie žinos, kas tu toks, o tu 
turėsi jiems atsiskaityti. 

Susigėdęs nuleidžiu galvą. 

- Dar kai kas. Neklausyk blogų mokinių. Ne į juos tau reikia 

lygiuotis. Tą dieną, kai klientams reikės pateikti vertinimui savo 
sielą, tavo draugai jiems už tave nesiaiškins. 

Instruktorius smakru parodo netoliese skrajojantį Raulį. 

- Tau pasisekė, Mikaeli, kad iš pradžių su tavimi buvo geros 
sielos. Bet tai nereiškia, kad kitas dalijimas bus toks pat palankus. 
Dažniausiai, kai pirmas bandymas nepavyksta ir kai gauni naujų 
draugų, pamatai, kaip buvo pasisekę pirmą kartą. 

Susigūžiu. Mane nutvilko Edmondo žvilgsnis ir aš norėčiau 
būti visiškai mažytis. 

- Mirtingajam nesėkmė reiškia reinkarnaciją, - griaudėja jis. — 
Angelui tai reiškia... naujus klientus. 


131. IGORIS. 18 METŲ 


Mudu su Stanislovu apdovanojami medaliais. Pulkininkas Diu- 
kuskovas apkabina mus ir bučiuoja. 

- Dabar jūs - vyresnieji seržantai. 

Parteris, pilnas karininkų nepriekaištingomis uniformomis, 
plodamas atsistoja. Pakeliama valstybinė vėliava, mano ausyse 
skamba švelnus motinos tėvynės himnas. Pulkininkas Diukus- 
kovas šnibžda man į ausį: 

- Jūs vieninteliai išlikot gyvi kovoje vienas prieš dešimt. Kur 
jūsų paslaptis? 

Susijaudinęs šnopuoju ir dvejoju. Juk nepasakosiu jam apie 
savo angelą sargą. 

- Manęs nesugebėjo pribaigti net motina, - sakau jam. 

Jis supratingai šypsosi. 

Tą akimirką džiūgauju, kad man aštuoniolika ir aš vis dar 
gyvas. 

132. VENERA 


Aš sunkiojo svorio pasaulio bokso čempiono, buvusio žiuri na- 
rio, glėbyje. Mes mylimės. Jis tikras stuobrys. Švokščia kaip ringe. 
Triukšmas kurtinamas. Jis sugriebia mane savo didžiulėmis lete- 
nomis, pasitiesia po savimi ir aš tiesiog dūstu. Ant manęs užvir- 
tęs šimto dvidešimties kilogramų garuojančių raumenų kalnas - 
tai tas pats, kaip mylėtis su lokomotyvu ar sunkvežimiu. Jokio 
švelnumo. 

O prasidėjo viskas visai neblogai. Po rinkimų jis paskambino 
man ir paklausė, ar negalėtume susitikti. Aš sutikau. Jis atėjo ir 
apibėrė mane komplimentais, sakė, kad aš iš tiesų buvau gražiau- 
sia iš visų dalyvių. O paskui viską sugadino. Priminė man, jog tai 
jis, skyręs 10 balų iš 10, laimėjo man titulą. Jo pasiklausius galima 
pamanyti, kad esu skolinga jam pergalę! Jau tie vyrai, kai jų pa- 
klausai, atrodo, kad nieko be jų nepasiektum. Bet aš žinau - lai- 
mėjau todėl, kad reikiamu metu sukalbėjau reikiamą maldą. Tada 
pirmą kartą pajutau prie savęs kažkokią draugišką dvasią. Savo 
angelą sargą, aišku. 

Iš mandagumo leidžiu jam pabaigti, tada jis užmiega ir gar- 
siai knarkia, o aš pasinaudoju proga ir išeinu. 

Aš tikrai per daug gera. 


133. ŽAKAS. 18 METŲ 


Rašau vis mažiau. Vis mažiau skaitau. Kartais drybsau išpleręs 
ant sofos po antklode priešais televizorių kokias penkias valan- 
das, ant kelių pasitupdęs murkiančią katę. Nesvarbu, ką rodo te- 
levizorius. Tiesiog maigau pultelį. 

Padavėjo darbas duoda pakankamai pajamų mano porei- 
kiams patenkinti. Vis tiek man daug nereikia. Maitinuosi maka- 
ronais, juos tereikia užplikyti verdančiu vandeniu, kad išbrinktų. 

Mona Liza II sužavėta, kad nuolat žiūriu televizorių. Ji mano, 
kad padėjo man rasti tikrąjį išminčiaus kelią. 

Manau, Žiurkės - gera knyga. Bet jei leidėjai nesugeba to su- 
prasti, tai gal geriau išvis nieko nedaryti? 

Valgydamas makaronus storėju taip greitai, kad netrukus tu- 
rėčiau virsti „žmogiškąja Mona Liza“. Tingiu skustis, todėl užsi- 
auginau barzdą. 

Lėtai slankiodamas per kanalus ir programas degraduoju. 
Nuo informacinių laidų pereinu prie kino filmų, nuo kino fil- 
mų - prie televizijos filmų, paskui prie serialų, dar vėliau prie ko- 
miškų serialų ir galiausiai prie tų šlykščių viktorinų „eruditams“, 
rodomų rytais, kur dviese varžosi, kas greičiau atsakys į tokius 
kvailus klausimus kaip, pavyzdžiui, „Koks mėgstamiausias šunų 
maistas?“. 

Man nusispjaut į šunį, aš turiu katę, bet laidas vis tiek žiūriu. 

Manau, galėsiu taip gyventi kokius keturiasdešimt metų. Aš 
visko išsižadėjau. Bet kartą pamačiau vieną laidą, kuri mane su- 
jaudino. 

Laida literatūrinė. Savaitinė, pavyzdinė literatūrinė laida. Pa- 
prastai aš jos nežiūriu, bet šiandien pajutau kažkokį liguistą po- 
traukį. 

Laidos tema - meilė. Pirmasis svečias - senas, kažkada bu- 
vęs populiarus aktorius. Jis pasakoja atsiminimus ir šmaikščiai 
nusiteikęs vardija aktores, kurias, kaip jis sako, „pagerbė“. Laidos 
vedėjas, irgi nesivaržantis, juokauja ir kelia ano kainą laidydamas 
nešvankias užuominas. 

Antrasis svečias - mano metų jaunuolis. Augustas Merinja- 

kas, praneša vedėjas. Gražus vaikinukas. Gerai apsirengęs. At- 
sipalaidavęs šypsosi. Šiuo metu leidžia autobiografinį romaną, 
kurio pagrindinis veikėjas, lyg tyčia vardu Augustas, turi savybę 
vesti iš proto visas sutiktas moteris. Papasakojęs kelis nešvankius 
anekdotus Augustas Merinjakas pareiškia, kad meilė jam - vis- 
kas ir kad ji yra visa jo literatūros kūrinio esmė. 

Trečiasis svečias - dama aksomo kauke, smailiais, penkioli- 
kos centimetrų aukščio kulneliais ir kraujo spalvos lūpomis. Ji 
labai populiaraus sadomazochistinio viešnamio šeimininkė ir 
todėl nenori viešintis. Ji pasakoja, kad daugelis jos klientų yra ži- 
nomi žmonės - politikai, pramogų verslo atstovai, stambieji pra- 
monininkai. Kadangi jie terorizuoja aplinkinius, kartais tiesiog 
trokšta, kad kas nors pažemintų ir.juos. Dama pasakoja, kokių 
kankinimų siūlo jos viešnamis, ir pareiškia jau atbukusi nuo eks- 
travagantiškų žvaigždžių reikalavimų. 

Paskutinis svečias — seksologas, atėjęs perteikti mokslinio 
požiūrio. Jis paaiškina, kad žmogaus elgesys nulemtas hormonų, 
ir papasakoja keletą keistų fantazijų iš savo profesinės patirties. 
Vienam vyrui, kad pasitenkintų, reikėjo persirengti Anglijos ka- 
raliene, kitai moteriai - dešimties skirtingų partnerių, kad pa- 
siektų orgazmą, keletui įžymybių (kurių jis nenorėjo vardyti) rei- 
kėdavo gyvūnų, daržovių ar kokių nors daiktų aistrai patenkinti, 
kartais jie turėdavo mylėtis pačiose netikėčiausiose vietose. 

Išjungiu televizorių, nes man pasidaro bloga. Jokių išgalvotų 
istorijų ar veikėjų, jokių dvejonių. Štai kodėl mano žiurkės nie- 
kam neįdomios. 

Aš suklydau pasirinkdamas. Nutariu visiškai liautis rašęs. 
Skelbiu rašymo gedulą. Būsiu restorano padavėjas ir televizijos 
žiūrovas, ir man to visiškai pakaks. 

134. ENCIKLOPEDIJA 


APIE GEDULO SVARBĄ. Šiais laikais gedulas baigia išnykti. Žmo- 
gui mirus, jo šeimos nariai stengiasi kuo greičiau sugrįžti prie 
įprasto gyvenimo. 

Brangios būtybės netektis vis mažiau sukrečia. Juoda spalva 
jau nebėra laikoma deramiausia gedului. Dizaineriai įvedė šią 
spalvą į madą, nes ji lieknina, todėl tapo stilinga. 

Pažymėti būtybių gyvenimo ar kokių nors etapų pabaigą yra bū- 
tina žmonių psichologinei pusiausvyrai. Tačiau tik vadinamo- 
sios primityvios bendruomenės vis dar pabrėžia gedulo svarbą. 
Kai Madagaskare kas nors miršta, visas kaimas meta darbus ir 
dalyvauja ne tik šermenyse, bet ir laidotuvėse. Kūną laidojan- 
tys žmonės yra liūdni ir susikaupę. Vyksta laidotuvių ceremo- 
nija, po jos — didelė šventė. Tai „kūno sugrąžinimo“ apeigos. 
Taip dvigubai susitaikoma su žmogaus praradimu. 

Šios apeigos skirtos ne tik mirčiai. Taip „pažymima“ ir išėjimas 
iš darbo, išsiskyrimas, persikraustymas. 

Gedulas šiais atvejais yra formalumas, kurį daugelis mano 
esant nereikalingą. Tačiau taip nėra. Labai svarbu pažymėti gy- 
venimo etapų pradžią ir pabaigą. 

Kiekvienas gali sugalvoti savų ritualų ir gedulo formų. Galima 
sugalvoti ir ką nors labai paprasta, pavyzdžiui, nusiskusti ūsus, 
pakeisti šukuoseną, drabužių stilių, ir labai drastiška — gerai 
atšvęsti, pasigerti ir pamesti galvą, šokti su parašiutu... 

Jei gedulo nesilaikoma, neišgedėtas skausmas lieka kaip neiš- 
rauta piktžolės šaknis. 

Gal reikėtų dėstyti gedulo svarbą mokykloje. Tuomet daugeliui 
nereikėtų nugyventi ilgų kančios metų. 


Edmondas Velsas, 
Sąlyginio ir absoliutaus pažinimo enciklopedija, IV tomas 

135. ŽAKAS. 21 METAI 


Restorane mano kolega ketina kviesti policiją, nes viena klientė 
neturi pinigų susimokėti už pietus. 

Tyrinėju ją. Ji gležna, trapi, nuo galvos iki kojų apsitaisiusi juo- 
dai. Ji panaši į paukštelį, iškritusį iš lizdo. Rankose laiko knygą - 
Denio Kejeso Gėlės Algernonui. 

Apmoku jos sąskaitą ir klausiu, apie ką knyga. Ji dėkoja, sako, 
nereikėjo, paskui sutinka papasakoti apie knygą. Tai pasakojimas 
apie psichikos ligonį, kuris palengva išgyja nuo cheminių vais- 
tų, išbandytų su pele, vardu Algernonas. Apie savo gyvenimą ir 
tarsi jo smegenys imtų kitaip suvokti pasaulį. Tobulėja ir rašymo 
stilius. Būdamas idiotas, jis darė po rašybos klaidą kiekviename 
žodyje ir nenaudojo skyrybos ženklų, bet gydomas pamažu pa- 
darė pažangą. 

Ji prisistato. Vardu Gvandolina. Ir priduria, kiek jai žinoma, tas 
rašytojas, Denis Kejesas, parašė tik šią vieną knygą, tačiau parašęs 
tokį šedevrą jis gali mirti ramus. Jis jau atliko savo „pareigą žmo- 
nijai“. Padarė darbą, dėl kurio gimė. Gvandolina mano, kad mes 
visi privalome atlikti kokį nors darbą ir tik tada galime mirti. 

Žiūriu į ją. Jos akys žvilgančios, panašios į migdolus, oda la- 
bai šviesi. Pagalvoju, kad mergina, skaitanti mokslinę fantastiką, 
negali būti visiškai neįdomi. Ir man patinka, kad ji atrodo dar 
labiau nuo visko atitrūkusi nei aš. 

Mes žingsniuojame. Ji sako esanti prakeikta poetė. Aš atsa- 
kau, kad tai tiesiog puikus sutapimas, nes pats esu prakeiktas ra- 
šytojas. 

Gvandolina sako, kad esame čia kentėti ir kad mokomės iš 
savo klaidų. 

Paskui žingsniuojame tylėdami. Paimu ledinę jos ranką ir su- 
šildau savojoje. Ji sustoja, įsistebeilija į mane sutrikusio peliuko 
akimis ir sako, kad aš jai labai patinku, kad ji norėtų mylėtis su 
manimi, tačiau visi vyrai, su kuriais ji susitikinėjo, liko labai ne- 
laimingi. 

- Aš nešu nelaimę, - dūsauja ji. 

- Aš neprietaringas. Žinote kodėl? Nes prietarai... neša ne- 
laimę. 

Ji vaidina, kad juokiasi, paskui vėl pataria jos vengti. 

Po kelių savaičių šią apleistą pelytę apgyvendinu savo kam- 
barėlyje. Gvandolina netrukus pasirodo esanti puiki namų šei- 
mininkė. Vienintelis nesklandumas - kai mylimės, mane apima 
jausmas, kad ji atsiduoda man tarsi norėdama padaryti paslaugą 
ar susimokėti už nuomą. 

Kartais ji įsmeigia į mane savo dideles akis ir sako: „Gal man 
geriau išeiti, tu be reikalo mane užsikrovei.“ Tuomet bandau ją 
raminti. Dovanoju jai spalvingų drabužių. Visą laiką tik juoda 
per daug monotoniška. Ji pasimatuoja kartą ir daugiau nebedėvi. 
Veduosi ją į kiną žiūrėti Mončio Paitono filmų. Ji vienintelė salėje 
nesijuokia. Pasakoju jai apie „dzen televiziją“, naująją savo filoso- 
fiją: nuolat žiūrėdamas televizorių visiškai išvalai galvą nuo bet 
kokių minčių. Jokio poveikio. Mona Liza II ateina pas ją tikėda- 
masi glamonių, bet ji tik mechaniškai perbraukia ranka jos kailį, 
tarsi galvotų visai apie ką kita. 

Vakare ji atsargiai įsirango į mano patalą, priglaudžia savo 
kojų ledukus man prie blauzdų, paklausia, ar noriu pasimylėti 
(tokiu tonu klausiama kontrolieriaus, ar reikia pasižymėti bilietą, 
kad praeitum pro vartelius), o paskui užmiega garsiai knarkda- 
ma. Vidury nakties ji apspardo mane savo mažomis kojytėmis, 

skeryčiojasi ir tarsi suvedinėja sąskaitas su įsivaizduojamu prie- 
šu, kuriam priekaištauja tyliai inkšdama. 

Mudu su Mona Liza II nutariame atremti iššūkį — išsaugoti 
šią sielvartingą panelę bet kokia kaina. 

Ji užmiršta lovoje cigaretę ir gražusis mano kambarėlis pa- 
tiria gaisro užuomazgas. Ji palieka atsuktą čiaupą ir vanduo už- 
tvindo vonią. Ji pamiršta užrakinti duris ir nekviesti svečiai išsi- 
neša mano interneto maršrutizatorių. 

Kiekvieną kartą ji sumišusi atsiprašinėja, verkia garsiai kūk- 
čiodama ir glaudžiasi mano glėbyje dūsaudama: „Aš gi tau sa- 
kiau, kad nešu nelaimę.“ Ir kiekvieną kartą aš jai atsakau: „Na ne, 
na ne...“ 

Gvandolinos viešnagė įžiebia man norą perrašyti ir patobu- 
linti Žiurkes. Aš turiu laimėti už mus abu. 

Nustumiu katę. Užmetu ant televizoriaus paklodę, kad jis 
liautųsi įžūliai tyčiojęsis iš manęs savo kvadratine akimi. Vėl sėdu 
prie savo rašymo įnagio ir trisdešimtą kartą nuo pirmojo pusla- 
pio pradedu romaną apie žiurkes. 

Turiu dar aukščiau pakelti kartelę. Intriga turi būti tokia, kad 
prikaustytų net išrankiausių leidėjų dėmesį. 

Nauja mintis: sugalvoti kanalizacijoje tokią vietą, kur atsi- 
tinka kas nors keista ir baisaus, įvykių neaprašinėsiu. Vaizduotę 
labiausiai kaitina nematomi dalykai. Mano kanalizacijos dugne 
kiekvienas skaitytojas ras tai, ko labiausiai bijo. Mona Liza II 
snukučiu rodo man, kad turiu parašyti apie veidrodį. Parašyti 
sceną, kurioje žiurkė žiūri į veidrodį! Viską tu žinai, mano Mona 
Liza! Visuomet tavęs klausysiu. Ši planeta ne mano, bet tu esi iš 
mano planetos. Tikriausiai aš kilęs iš dangiškosios kačių kara- 
lystės. Egiptiečiai manė, kad katės yra šventi gyvūnai, ir laikė jas 
dievais. 

Gal Mona Liza II ir yra mano mūza, kurios taip ilgai ieško- 
jau. 
Rašau visą naktį. 


136. IGORIS. 21 METAI 


Tapęs vyresniuoju seržantu atkūriau Vilkų būrį. Surinkau pačius 
žiauriausius naujokus. Įteigiau jiems visą minties „Būk greitas 
arba negyvas“ jėgą. Sugalvojau įvairiausių žaidimų jų refleksams 
ir miklumui tobulinti. Jie žongliruoja granatomis su ištrauktais 
kaiščiais, moka išvengti tiesiai į juos paleistų strėlių ir varžosi 
tarpusavyje padėję ranką ant stalo ir vis greičiau smaigstyda- 
mi peiliu tarp išskėstų pirštų. Yra tokių vikrių, kad rankomis 
pagauna triušiukus. Aš kai ką juose pažadinau. Gyvulį. Jie vis 
mažiau kalbasi. Tarp mūsų nelikę nė vieno, kuris leistųsi į tuš- 
čias kalbas. 

Kai vilkas kreipiasi į kitą vilką, jis sako: „Atsargiai, už nu- 
garos.“ Netgi žodžio „atsargiai“ nebesako, tik „už nugaros“. Mes 
kalbamės tik tiek, kiek reikia, kad liktum gyvas. Vilkai paklūsta 
mažiausiam mano piršto krustelėjimui ar akies mirktelėjimui. Aš 
daugiau nei seržantas, aš - gaujos vadas. 

Mes atlikome keletą žaibiškų operacijų, kurios nejeis į istori- 
jos vadovėlius, bet ras savo teisėtą vietą mano dievinamų Silves- 
terio Stalonės ir Arnoldo Švarcenegerio.filmuose. 

Stanislovas tapo mano dešiniąja ranka. Jis auklėja vilkus, kurie 
nepaklūsta man pakankamai greitai ar nesupranta manęs iš pusės 
žodžio. Jis labai naudingas. Jei taip bus ir toliau, mes galėsim visai 
nesikalbėti ir bendrauti vienas su kitu telepatijos būdu. 

Kartą sutikau tokį tipelį, kuris man pasakė: „Aš džiaugiuosi, 

kad tapau vilku, nes iki šiol man nesisekė su paskyrimais.“ Atsa- 
kiau jam, kad man nereikia žmonių, kuriems nesiseka, ir išvijau. 

Manau, gyvenime svarbūs trys dalykai: talentas, sėkmė ir 
darbas. Dviejų iš jų užtenka, kad ko nors pasiektum, - jei netu- 
ri talento, sėkmės ir darbo gali pakakti. Talentas ir darbas gali 
kompensuoti sėkmės trūkumą. Talento ir sėkmės gali užtekti ir 
nedirbant. Bet geriausia turėti juos visus tris. Todėl prašau savo 
vilkų, kad, būdami iš prigimties vikrūs, jie dar nuolat treniruotų- 
si ir puoselėtų savo sėkmę. 

Išmokiau juos naujos teorijos. Kad kiekvienas mes turim savo 
angelą sargą. 

Kai nesiseka, reikia nedvejojant pasiųsti jam skubią maldą. 
Stanislovas papasakojo keletą atsitikimų apie tai, kaip angelas 
sargas jį išgelbėjo, o aš irgi įkaliau jiems į galvas keletą mistinio 
mąstymo rudimentų. 

Gauja naikina viską aplinkui. Sekasi puikiai, nes priešai tiki 
tik savo technika. Avelės mano, kad jas saugo radarai, minos ir 
naujieji šturmo šautuvai, dovanoti Rusijos priešų. Vargšai nai- 
vuoliai. Bet kuris iš mano vilkų plikomis rankomis gali daugiau 
nei jūs su savo elektronikos prikimštais robotais. Nes mes įsiutę, 
o jokia mechaninė mašina negali būti įsiutusi. 

Ant mano krūtinės daugėja medalių, o mano šalyje medaliai 
šį tą reiškia. Praradau kelis vaikinus, lemiamu metu jie nebuvo 
pakankamai greiti, todėl dabar negyvi. Kaip sakė Darvinas, tai 
natūrali rūšių atranka. Silpniausi žūva greičiausiai. 

Mano pavaldiniai mane dievina ir gerbia, bet kartu ir prisi- 
bijo. O aš taip norėčiau, kad kada nors kas nors mane pamiltų. 
Norėčiau paprastos meilės istorijos su paprasta mergina. 

Bet tam tikriausiai turiu gauti dar daugiau medalių. Medaliai 
merginoms daro įspūdį. 


BERNARD WERBER w ANGELŲ IMPERIJA 237 


Jie padarytų įspūdį ir Venerai. Vėl mačiau jos nuotrauką laik- 
raštyje, į jį buvo suvynioti šoviniai. Atrodo, ją išrinko „Mis Pa- 
saulis“. 


137. VENERA. 21 METAI 


Kai mane išrinko „Mis Pasaulis“, visiems tapau reikalinga: turiu 
demonstruoti madas, fotografuotis, dalyti interviu televizijai vi- 
sais klausimais. Tarsi būti gražiausia reikštų būti ir protinga... Bilis 
Vatsas, mano agentas, kurį turėjau nusisamdyti, pataria man saky- 
ti, kas tuo metu šauna į galvą. Kadangi vis tiek nieko neišmanau, 
tai ir rinktis neturiu iš ko. Bet tai veikia. Netgi žiauriai gerai vei- 
kia. Atrodo, žmonėms labiausiai ir patinka mano spontaniškumas. 
Paklausiau, ar tai, jog visiškai nesuprantu, apie ką kalbama, gali 
kelti keblumų. Bilis Vatsas paaiškino: atvirkščiai, paprasti žmonės 
„atpažįsta“ save mano „neišmanyme“. Ir dabar politikai cituoja 
mane vos tik prasižioja: „Kaip teisingai teigė Venera Šeridan....“ 

Man tai kelia ūpą. Aš, nebaigusi netgi vidurinės, tapau pavyz- 
džiu Harvardo diplomais apsikaišiusiems ponams. Tie politikai 
nebežino, ką dar sugalvoti, kad tik pasirodytų artimi liaudžiai. 

Apie karą Čečėnijoje kartą pasakiau: tai „blogai“, ir visiems 
labai patiko. Apibendrindama galiu pasakyti, kad mano nuomo- 
nė formuojasi priklausomai nuo to, ką kalbu duodama interviu. 
Pirmiausia spontaniškai pareiškiu savo. nuomonę, o paskui gal- 
voju, ko manęs klausė. Gali pasirodyti kvaila, bet tai puikiai vei- 
prieš bet kokią prievartą, prieš taršą, prieš skurdą ir prieš ligas. 

Aš kategoriškai prieš bet kokią kvailybę, pyktį ar bjaurastį. 
Esu pasiryžusi pasirašyti bet kokią tokio pobūdžio peticiją. 

Dėl ruonių jauniklių reikėtų pagalvoti. Jei per daug juos sau- 
gosime, tai sužlugdys eskimus, gyvenančius iš jų medžioklės. 
Man taip pat reikia daugiau laiko susidaryti nuomonei apie len- 
gvų narkotikų legalizavimą, draudimą nešiotis ginklą ir mirties 
bausmės panaikinimą. Kol kas dar neskiriu, kas diskusijose šiais 
klausimais teisinga, o kas ne, bet pažadėjau netrukus paskelbti 
savo nuosprendį. Viena žurnalistė paklausė, už kurį kandidatą — 
respublikoną ar demokratą - balsuosiu rinkimuose. Atsakiau: 
„Už tą, kuris geriau rengiasi.“ Ir vėl visiems patiko. Žurnalistai 
pareiškė, kad mano pastabą reikia suvokti trečiuoju laipsniu. 
Televizija iliustravo mano žodžius trečiojo pasaulio šalių tironų 
nuotraukomis ir buvo visiškai aišku, kad visi šie žmonės labai, 
labai prastai apsirengę. š 

Įsikūriau gražiame lofte prabangiame kvartale, su mama ma- 
tausi tik kartą per savaitę. Jai šiek tiek atsisuko varžteliai. Ji per 
daug geria ir per dažnai keičia partnerius. Mano kavalierių irgi 
gausėja, bet įpratau per daug neįsijausti. Mėgstu žaisti su savo 
meilužiais. 

Iš pradžių jaučiau pareigą rasti kokį nors pakenčiamą pasi- 
teisinimą: „Aš myliu kitą.“ Arba: „Negaliu pakęsti tavo draugų.“ 
Dabar jau nė tiek nebesistengiu. Užtenka pasipūtusiu tonu pasa- 
kyti: „Tu man nebeįdomus.“ 

Vienintelis šio idealaus paveikslo šešėlis - vis dažnėjančios 
mano migrenos. Lankiausi pas daugybę gydytojų, bet nė vienas 
negalėjo padėti. Jie nesupranta, kas man yra. 

Rūkau vis daugiau. Tai šiek tiek sumažina galvos skausmą. 
Nakčiai man reikia vis didesnių dozių migdomųjų. 

Naktimis tai vaikštau kaip lunatikė, tai kenčiu migreną. Kad 
ir kaip būtų, vis dar pasitikiu savo sapnais. 

Telefonas. Bilis Vatsas praneša, kad aš - viena iš kandidačių 


kiam 

tapti garsių prancūziškų kvepalų veidu. Akiratyje - amžiaus su- 
tartis. Pašoku iš džiaugsmo. Jei man pavyktų pasirašyti šią sutartį, 
galėčiau būti rami iki savo dienų pabaigos. Bet Bilis Vatsas mane 
nuliūdina. Jis praneša, kad Sintija Kornvel taip pat kandidatė. Aš 
įnirštu. Sintija Kornvel - pagrindinė mano varžovė. Sintija juodo- 
ji, kaip ir aš. Aukšta, kaip ir aš. Panašaus sudėjimo. Jos šypsena — 
kaip mano. Ir... ji jaunesnė už mane. Jai tik septyniolika, tai ir 
gali nusverti svarstykles. 

Bilis Vatsas optimistas. Jo mediumė Liudivina jam pasakė, 
kad pasiseks man. 

Mediumais aš gal ir patikėčiau, bet tik ne kosmetikos gamin- 
tojais. Gerai pažįstu senus kadrus, valdančius šią pramonę. Jie vi- 
sada renkasi jaunesnes. Žinau, kad jiems labiau patiks Sintija. Be 
to, mane taip dažnai mato žiniasklaidoje, kad aš jau tapau norma, 

Meldžiuosi. Jei ten, aukštai, kas nors yra, jei aš tikrai turiu 
angelą sargą, aš noriu... AŠ NORIU, KAD KAS NORS SUBJAU- 
ROTŲ TĄ KEKŠĘ! 


138. ENCIKLOPEDIJA 


KAIRIOJO SMEGENŲ PUSRUTULIO TIRONIJA. Jei atjungtume 
vieną nuo kito smegenų pusrutulius ir pateiktume kairiajai akiai 
(priklausomai nuo dešiniojo pusrutulio) juokingą piešinį, o de- 
šinioji (priklausanti nuo kairiojo pusrutulio) nieko nematytų, 
asmuo juoktųsi. Bet jei paklaustume jo, ko jis juokiasi, kairy- 
sis pusrutulis, kuris nieko nežino ir nematė piešinio, sugalvotų 
kokį nors tokio elgesio paaiškinimą, pavyzdžiui: „Nes eksperi- 
mentuotojo palaidinė balta, o ši spalva man juokinga.“ 

Kairysis pusrutulis sugalvotų kokį nors logišką savo elgesio 
paaiškinimą, nes negali prisipažinti juokęsis dėl niekų ar dėl 
to, ko jis nesupranta. Dar geriau: uždavus šį klausimą abu 
pusrutuliai bus įsitikinę, kad juokėsi dėl baltos palaidinės, ir 
pamirš dešiniajam pusrutuliui rodytą juokingą piešinį. Mie- 
gant kairysis pusrutulis palieka dešinįjį ramybėje. O šis mato 
įvairiausius vaizdus: veikėjus, kurių veidai sapnuojant keičia- 
si, vietas be jokios tvarkos, kliedesius, susipynusias intrigas, 
neturinčias nei pradžios, nei pabaigos. Atsibudęs kairysis 
pusrutulis vėl ima viską savo valdžion ir išaiškina, kad sapno 
atsiminimai susiję, jie tampa nuosekliu pasakojimu (vieta, lai- 
kas ir veiksmas tampa vientisi) ir yra atsimenami kaip labai 
„logiškas“ sapnas. 

Net kai nemiegame, mūsų kairysis pusrutulis nuolat apdoroja 
gaunamą nesuprantamą informaciją. Tačiau kairiojo pusru- 
tulio tironija sunkiai pakeliama. Kai kurie turi gerti ar varto- 
ti narkotikus, kad išsivaduotų iš negailestingo šio pusrutulio 
racionalumo. Tuomet, kaip pretekstu pasinaudojęs chemine 
smegenų intoksikacija, dešinysis pusrutulis leidžia sau elgtis 
laisviau ir išsivaduoti iš amžino savo „vertėjo“. 

Aplinkiniai apie tokį veikėją sako: jis kliedi, jam haliucinacijos, 
oiš tiesų jis tik atsikrato įtampos. 

Ojuk užtektų tik pasakyti sau, kad pasaulis gali būti nesupran- 
tamas, ir be jokios chemijos galėtume „neapdorotą“ į dešinįjį 
pusrutulį ateinančią informaciją priimti tiesiogiai. Jei remsimės 
čia pateiktu pavyzdžiu, galime daryti tokią išvadą: jei mums 
pavyktų leisti savo dešiniajam pusrutuliui laisvai reikštis, mes 
iš karto suprastume juokingąjį piešinį. 


Edmondas Velsas, 
Sąlyginio ir absoliutaus pažinimo enciklopedija, IV tomas 

139, IGORIS. 21 METAI IR DU MĖNESIAI 


Aš stengiuosi. Su vilkais nusiaubiame visą kraštą. Šturmu pai- 
mame priešo pozicijas, patiriame tik labai menkų nuostolių. Ir 
štai vieną dieną pas mus į frontą atvažiuoja pulkininkas Diukus- 
kovas. Jis atrodo labai laimingas. Suima mane už pečių ir staiga 
pareiškia: 

- Turiu labai gerą naujieną. 

Dingteli, kad tikriausiai atvežė naujų „Kalašnikovų“. Jau se- 
niai žadėjo pakeisti pasenusią amuniciją, tai gali būti vieninte- 
lė gera naujiena. Jau žinau, kuriems vyrukams duosiu išbandyti 
naujus ginklus. 

- Karas baigėsi. 

Užgniaužiu kvapą. Jis kartoja: 

- Pagaliau taika. 

Man sunku ištarti žodį: 

- Tai... ka... 

Taigi, korumpuoti Kremliaus ponai, paveikti amerikiečių ka- 
pitalistų mafijos, nutarė pasirašyti sutartį su čečėnų grupuočių 
atstovais. Tai blogiausia, ką galėjau išgirsti. Kaip norėčiau, kad 
šios akimirkos niekada nebūtų buvę. Taika. TAIKA?! Kai jau 
beveik pasiekėm pergalę? Nedrįstu paklausti, kodėl jie nuleido 
rankas. Nedrįstu pasakyti, kad galbūt šią akimirką mano vilkai 
užėmė strateginį punktą. Nedrįstu priminti, kokias baisybes darė 
čečėnai, kaip naudojo vaikus tarsi gyvus skydus, kaip kankino 
mano vyrus, paimtus į nelaisvę. Ir su jais sudarysim taiką? Klau- 
siu, turėdamas dar trupinėlį vilties: 

- Tai... pokštas? 

Jis nustemba. 

- Ne. Tai oficialu. Sutartis pasirašyta vakar. 

Man pasidaro silpna. 

Diukuskovas turbūt mano, kad tai iš džiaugsmo. Jis laiko ma- 
no rankas. Ar gali žmonės taip baisiai klysti? Taip nieko nesupras- 
ti? Mes jau buvome beveik laimėję šį karą! Mes būtume laimėję! 
Ir štai, deramės... Dėl ko deramės? Dėl teisės viską prarasti! 

Kas dabar bus su manimi? 

Turiu palikti savo girią, gaują, gaivų orą. Atiduodu uniformą, 
ginklus, batus. Su konvojumi grįžtu į Maskvą ir vėl panyru į ge- 
ometrinių linijų pasaulį. 

Kiek žinau, Čingischanas bjaurėjosi miestais. Jis sakydavo, 
kad suspaustų į sienomis aptvertą plotelį žmonių protas ima 
pūti, čia kaupiasi šiukšlės, plinta ligos ir niekingi troškimai. Čin- 
gischanas sugriovė tiek miestų, kiek galėjo, bet laimėjo vis tiek 
miestiečiai. 

Grįžtu į civilių gyvenimą. Reikia rasti, kur gyventi, o aš nemo- 
ku pildyti popierių. Nekenčiu popierizmo.... Triukšmingoje vieto- 
je brangiai išsinuomoju mažytį, bjaurų kambarėlį su krūva įtariai 
į mane žvelgiančių kaimynų. Ilgiuosi stovyklų po atviru dangumi. 
Kur mano medžiai? Kur mano vilkai? Kur mano tyras oras? 

Jaučiuosi suvaržytas savo civilių drabužių, beformių ir ne- 
praktiškų. Kelnės, marškinėliai ir džemperis. Trūksta kišenių, o 
medžiaga pernelyg minkšta, kad išlaikytų medalius. 

Man sunku grįžti į žmones. Kare užteko kautis, kad gautum 
tai, ko nori. Čia galioja vienintelė taisyklė - pinigai. Reikia mo- 
kėti, už viską reikia mokėti. 

Maniau, kad karinės instancijos padės, bet viskas atvirkščiai. 
Tie bailiai privengia karo dalyvių. Per savo vaizdo grotuvą vis 
leidžiu filmus su Stalone ir Švarcenegeriu ir geriu degtinę, kol 
nugrimztu į miegą. Kad greičiau paskelbtume karą Vakarams. Aš 
daugiau nei pasirengęs. 


KE AAM LAMA lai o aa. S 


BERNARD WERBER «* ANGELŲ IMPERIJA 243 


Į duris skambina laiškanešys. Atneša pirmąją mano „pensi- 
ją“ Atplėšiu voką ir skaičiuoju pinigus. Mano „nacijos gelbėtojo“ 
atlyginimas lygus pusei mėnesinio sumuštinių pardavėjo atlygi- 
nimo! 

Aš nusipelniau daugiau. Noriu daugiau pinigų. Noriu turėti 
didelį butą. Vilą kaime, kaip aukšti funkcionieriai. Noriu didelio 
limuzino. Užtektinai iškentėjau, dabar noriu būti turtingas. 

Ei, ten, aukštai! Angele sarge, jei tu mane girdi, AŠ NORIU 
BŪTI TURTINGAS! 


140. MALDOS 


Trinuosi akis. Klientų gyvenimo spektaklis mane išsunkia. Erzi- 
na tai, kad siunčiu jiems sapnus, kurių jie nesupranta. Mane var- 
gina siųsti jiems ženklus, kurių jie nemato. Mane varo į neviltį, 
kad jie neklauso savo intuicijos. Man atsibodo. Noriu būti geras 
mokinys, bet turiu matyti nors menkiausią savo pastangų rezul- 
tatą, kad turėčiau noro tęsti darbą. Ieškau Edmondo Velso. 

- Žinau, kad angelo pareiga yra išpildyti kliento norus, tačiau 
maniškių pageidavimai tokie, kad neįsivaizduoju, kaip juos pa- 
tenkinti, - sakau savo mokytojui. - Žakas svajoja tik apie tai, kaip 
rasti leidėją savo kliedesiams apie žiurkes. 

- Padaryk, kaip jis nori. 

- Igoris trokšta praturtėti. Ar leisti jam laimėti loterijoje? 

- Leisdamas laimėti loterijoje jam nepadėsi. Jis bus tik dar ne- 
laimingesnis. Apie jį pradės suktis tokie tipai, kuriuos masins tik 
jo naujieji turtai. Neužtenka norėti būti turtingam. Reikia mokėti 
gyventi su turto našta. Jis nepasirengęs. Padaryk jį turtingą, bet 
ne taip greitai, kaip laimima loterijoje. Kitas klientas. 

-— Venera nori, kad jos varžovė, kita juodaodė madinga mane- 
kenė, tik jaunesnė, būtų subjaurota! 

- Išpildyk jos norą, - atsainiai pareiškia mano mokytojas. 

Man pasirodė, kad blogai išgirdau. 

- Bet aš maniau, kad turime daryti žmonėms tik gera? 

- Pirmiausia tu turi patenkinti savo klientų norus. Jei jie nori 
krėsti kvailystes, jų reikalas. Gerbk jų norus. 

Edmondas Velsas moko mane sklandyti pakilus virš Rojaus. 

- Suprantu, kad nerimauji, Mikaeli. Angelo misija nelengva. 
Žmonių troškimai niekingi ir menki. Kartais man atrodo, kad 
jie bijo būti laimingi. Visą jų bėdą galima nusakyti vienu sa- 
kiniu: „Jie nenori kurti savo laimės, jie tik nori sumažinti savo 
nelaimes.“ 

Kartoju mintyse, ką jis pasakė, kad suvokčiau žodžių prasmę. 
„Jie nenori kurti savo laimės, jie tik nori sumažinti savo nelai- 
mes...“ 

Edmondas Velsas tęsia kaltinamąją kalbą: 

- Viskas, ko jie nori, - kad ne taip skaudėtų kiaurą dantį, kad 
kada nors taip labai laukti vaikai liautųsi rėkę, kai jie žiūri tele- 
vizorių, ir kad uošvė nustotų gadinti jų sekmadienio pietus. Jei 
tik jie žinotų, kiek daug mes galime dėl jų padaryti! Dėl Sintijos 
Kornvel, Veneros varžovės, „avarijos“ turėsi derėtis su jos angelu 
sargu. Sunku nebus, nes tuomet jo klientė gaus taškų kaip kan- 
kinė. Ir paskutinis įspėjimas, Mikaeli. Nežinau, ar pastebėjai, bet 
pasikeitė tavo klientų orientyrai. Anksčiau Igoris stebėjo ženklus, 
dabar jis klausosi savo intuicijos. Venera tikėjo sapnais, dabar ji 
pradeda domėtis mediumais. O Žakas, anksčiau labiausiai krei- 
pęs dėmesį į savo katę, dabar dėmesingas savo sapnams. 

141. ŽAKAS. 22 METAI 


Sapnavau košmarą. Iš pradžių buvo verkiantis vilkas. Paskui mer- 
gina, pavirtusi oro balionu. Mergina-oro balionas atsiplėšė nuo 
dar buvo paukštis be sparnų, kapojęs snapu merginą-oro balio- 
ną, kad ši nusileistų, bet oro balionas buvo per kietas ir paukštis 
be sparnų atsisukęs į mane kažko prašė. Jis sakė: „Kalbėk apie 
mirtį. Kalbėk apie mirtį.“ 

Vilkas staugė. Paukštis spardė kojytėmis merginą. O aš atsi- 
budau ir pajutau, kad Gvandolina ir vėl mane spardo. Ji taip pat 
sapnavo. Ir kalbėjo: „Tai turi baigtis“, paskui kažkam, tarsi su ja 
kalbančiam, atsakė: „Ne, tik ne aš, tik ne tai“ ir „Taip nebus, pati- 
kėkite manimi“, ir vėl spardėsi, tarsi su kuo nors kovotų. 

Staiga pajutau letenų spyrius. Mona Liza II. Ji taip pat kru- 
ta per miegus. Užsimerkusi ji rauko antakius, styrina letenas iš- 
leistais nagais ir spardosi. Aš maniau, normalu, jog miegodamas 
žmogus gali būti neramus, tačiau man pasidarė baisu, kad mano 
katė taip pat sapnuoja košmarus. 

Veterinaro laukiamasis perpildytas. Mano kaimynas užsikro- 
vęs tokį pat nutukusį katiną kaip maniškis. 

- Kas jam yra? 

- Trumparegystė. Medoras* stengiasi žiūrėti televizorių vis 
iš arčiau. 

- Jūsų katinas vardu Medoras? 

- Taip, nes jis elgiasi kaip nuolankus šuniūkštis. Jokios ne- 
priklausomybės. Atbėga šaukiamas... Na, o dabar jo regėjimas 
prastėja ir jam turbūt reikės akinių. 


* Medoras — Rolando priešas saracėnas iš Rolando giesmės. Prancūzijoje šiuo 
vardu vadinami valkataujantys šunys. 

- Tai tikriausiai bendra visai rūšiai mutacija - mano katė taip 
pat žiūri televizorių vis iš arčiau. 

- Jei šis bendrosios praktikos veterinaras jo nepagydys, eisiu 
pas veterinarą okulistą, o jei ir tas nežinos, ką daryti, tai pas ve- 
terinarą psichoanalitiką. 

Mes juokiamės. 

- O kas jūsų katei? 

- Mona Liza II sapnuoja košmarus. Ji nuolat nervinga. 

- Nors nesu veterinaras, - sako jis, - galiu jums patarti. Katė 
dažnai yra savo šeimininko atspindys. Jūsų katė kenčia jūsų kan- 
čias. Nusiraminkite pats ir ji nusiramins. Jūs atrodote labai sudir- 
gęs. O jei nepavyks, susilaukite vaikų. Katei bus linksmiau. 

Mes kantriai laukiame. Prieš mus dar apie dešimt žmonių, tad 
turime laiko pasikalbėti. Jis prisistato: 

- Renė. 

- Žakas. 

Jis pasiteirauja, kuo dirbu. Atsakau, kad padavėjų restorane. 
Jis leidėjas. Nedrįstu prasitarti apie savo knygą. 

- Eilė juda labai lėtai, - sako jis. - Mokate žaisti šachmatais? 
Portfelyje turiu kelioninius. 

- Gerai, sužaiskime. 

Netrukus pastebiu, kad galėčiau lengvai nugalėti, bet tuomet 
prisimenu Martinos patarimą. Tikra pergalė neturi būti triuški- 
nama,ji turi būti pasiekta „teisingai“. Suturiu savo kovotojo įkarštį 
ir susitvarkau taip, kad jėgos lentoje taptų apylygės. Ar atsisakęs 
pirmauti galėčiau atsisakyti ir pergalės? Kai kurie pralaimėjimai 
gali būti įdomūs... Leidžiu jam laimėti. Jis skelbia man matą. 

- Aš žaidžiu tik sekmadieniais, - pučia krūtinę Renė. - Vienu 
metu jau maniau, kad pralaimėsiu. 

Apsimetu, kad man apmaudu. 

- Vienu metu jau patikėjau, kad laimėsiu. 

Dabar išdrįstu pasisakyti apie savo knygą. 

- Aš ne tik padavėjas, laisvu laiku aš dar ir rašau. 

Jis žvelgia į mane su užuojauta. 

- Žinau, šiais laikais visi rašo. Kas trečias prancūzas nešiojasi 
po širdim rankraštį. Savąjį siuntinėjote leidėjams ir jis buvo at- 
mestas, taip? 

- Visų. 

- Taip ir turėjo būti. Leidėjams dirba profesionalūs skaity- 
tojai, jie rašo ataskaitas apie kiekvieną perskaitytą tekstą ir gau- 
na už tai juokingas sumas. Kad ši veikla apsimokėtų, jie skaito 
po dešimt per dieną. Dažniausiai įveikia ne daugiau kaip šešis 
vienos knygos puslapius, tokie tie tekstai nuobodūs. Jums tikrai 
pasisektų, jei jūsų knyga pakliūtų skaitytojui entuziastui. 

Jis atveria man akis. 

- Nežinojau, kad viskas taip vyksta. 

- Dažniausiai jiems pakanka pasižiūrėti, kaip knyga pateikta, 
koks pavadinimas ir kiek rašybos klaidų pirmosiose eilutėse. O, ta 
prancūzų rašyba! Ar žinote, iš kur atsirado dvigubos priebalsės? 

- Tikriausiai iš lotynų ir graikų kalbų. 

- Ne tik, — atskleidžia paslaptį leidėjas. - Viduramžiais vie- 
nuoliams perrašinėtojams mokėdavo už perrašyto rankraščio 
raidžių skaičių. Tada jie susitarė dvigubinti priebalses. Todėl da- 
bar žodis „difficile“ rašomas su dviem „f“, o žodis „dėvelopper“ 
su dviem „p“. Ir mes pamaldžiai tęsiam šią tradiciją, tarsi tai būtų 
tautos lobis, o ne paprasčiausias bandymas apmauti vienuolyną. 

Ateina jo eilė. Jis paduoda man vizitinę kortelę - Renė Šarbonjė. 

- Atsiųskite man savo knygą. Pažadu jums paskaityti daugiau 
negu šešis puslapius ir pasakyti, ką iš tiesų apie ją manau. Tik 
nesitikėkite per daug. 

Rytojaus dieną nusiunčiu savo knygą nurodytu adresu. Dar 
po dienos Renė Šarbonjė parašo man ir praneša, kad sutinka ją 
išleisti. Aš toks laimingas, kad vos galiu tuo patikėti. Pagaliau vi- 
sos mano pastangos bus atlygintos! Mano darbas nebuvo veltui! 

Pranešu gerąją naujieną Gvandolinai. Atšvenčiam su šampa- 
nu. Jaučiuosi taip, lyg būčiau atsikratęs sunkiausios naštos. Turiu 
vėl nusileisti ant žemės. Vėl imtis įprastų darbų. Pasirašau sutartį 
ir bandau pamiršti savo džiaugsmą ir susikaupti ties darbais, ku- 
riuos turiu padaryti, kad būčiau pasiruošęs apginti savo knygą. 

Gavęs pirmąjį čekį įteikiu Gvenai, Monai Lizai ir sau tai, apie 
ką visi seniai svajojome, - kabelinės televizijos abonementą. No- 
rėdamas nuraminti įkarštį įsitaisau priešais raminamos šviesos 
šaltinį. Įsijungiu amerikietišką kanalą, kuris visada rodo naujie- 
nas. Žinių vedėjas - žvaigždė, vardu Krisas Petersas. Tai naujas 
veidas, jis kelia pasitikėjimą. Tarsi būtų mano šeimos narys. 

- Ateik, Gvandolina, pažiūrėsim televizorių, išsivalysim galvas. 

Iš virtuvės - jokio atsakymo, girdžiu, kad ji ruošia katei ėdalą. 

Jau, Krisas Petersas skaito dienos naujienas. Karas Kašmyre, 
grasinama atomine bomba. Naujoji Pakistano vyriausybė, suda- 
ryta po paskutinio karinio pučo, pareiškė, kad nebeturi ko pra- 
rasti ir ketina apginti visų pakistaniečių garbę sutraiškydama 
gėdingąją Indiją. Naujiena - vis daugiau studentų pateikia savo 
kandidatūras biržoje, kad akcininkai finansuotų jų mokslus. Vė- 
liau jie grąžina pinigus priklausomai nuo to, kiek uždirba, Ama- 
zonė, U-va čiabuvių gentis, gyvenanti miškuose, nutarė nusižu- 
dyti, jei jų šventojoje žemėje bus pumpuojama nafia. Jie pareiškė, 
kad nafta yra žemės kraujas. 

Nauja serijinio žudiko, smaugiančio kilpa, auka. Šįsyk jis nu- 
žudė garsią aktorę, topmodelį Sofiją Donaju. Jis veikė taip... 

- Eikš žiūrėti televizoriaus, Gvandolina! 

Gvandolina ateina liūdna. Ji nepatenkinta. 

— Man vis vien. 

- Kas ne taip? - klausiu sodindamas ją ant kelių ir glostyda- 
mas plaukus visai kaip savo katei. 

- Tavo knygą išleis. Man taip neatsitiktų. 


142. ENCIKLOPEDIJA 


MAZOCHIZMAS. Mazochizmas kilo iš baimės, kad įvyks kaž- 
kas skausminga. Žmogus bijo, nes nežino, kada jis susidurs su 
sunkumais ir kokio dydžio jie bus. Mazochistai suprato, kad 
užkirsti kelią baimei galima sukeliant įvykį, kurio baiminama- 
si. Jie bent jau žino, kada ir kaip tai atsitiks. Pats sukeldamas 
skausmingą įvykį mazochistas tariasi pagaliau valdąs savo li- 
kimą. Kuo daugiau skausmo suteikia sau mazochistas, tuo 
mažiau jis bijo gyvenimo. Jis žino, kad kiti negalės sukelti jam 
didesnio skausmo, nei jis sukelia sau pats. Jam nieko nereikia 
bijoti, nes didžiausias ir neprilygstamas jo priešas yra jis pats. 
Šis gebėjimas valdyti save vėliau padeda jam lengviau valdyti 
kitus. 

Todėl nenuostabu, kad daugybė vadovų ir valdžios žmonių 
privačiame gyvenime turi stipriau ar silpniau išreikštą polinkį 
į mazochizmą. 

Tačiau už tai reikia sumokėti tam tikrą kainą. Susiejęs kančios 
sąvoką su likimo valdymo sąvoka mazochistas tampa antihe- 
donistu. Jis nebeieško malonumų, tik naujų išbandymų, vis 
sunkesnių ir skaudesnių. Tai gali veikti kaip narkotikai. 


Edmondas Velsas, 
Sąlyginio ir absoliutaus pažinimo enciklopedija, IV tomas 

143. IGORIS. 22 METAI 


Man trūksta pinigų? Tai pasiimsiu jų iš ten, kur jų yra. Ketinu 
plėšti butus. Ką galiu prarasti? Blogiausiu atveju atsidursiu ka- 
lėjime, kur tikriausiai sutiksiu daugumą savo vilkų. Stanislovas 
yra mano bendrininkas. Naudojamės panašiais įrankiais kaip ir 
kariaudami. Anksčiau šaudęs liepsnosvaidžiu, dabar Stanislovas 
dirba su degikliu. Prieš jį neatsilaiko jokia rakto skylutė, joks sei- 
fas. Butų plėšikų „laimės valanda“ yra keturios penkiolika ryto. 
Ketvirtą penkiolika gatvėse nėra mašinų. Paskutiniai nusišventė- 
liai pagaliau sugulę, pirmieji darbininkai dar neatsikėlę. Ketvirtą 
penkiolika didieji prospektai visiškai dyki. 

Dieną apsižiūrim, o ketvirtą penkiolika imamės veiklos. Kaip 
ir kare, čia reikia plano ir strategijos. 

Plėšiame itin turtingą vilą Šiaurės kvartale, Stanislovas švys- 
teli ant apvalaus staliuko portretą ir sako: 

- Ei, Igori, ar šitas tipelis su ūsais kaip dviračio vairas ne tas, 
kuris tavo medalione? 

Pašoku. Lyginu nuotraukas ir matau, kad nėra jokios abejo- 
nės. Tie patys ūsai. Ta pati arogantiška išraiška. Tas pats suktas 
žvilgsnis. Mes įsilaužėme į... mano tėvo namą. Žvalgausi. Naršau 
stalčius. Randu dokumentų, šeimos albumų, iš kurių suprantu, 
kad mano gimdytojas tapo turtingu ir svarbiu žmogumi, kad turi 
kelis namus, daug draugų ir bendrauja su įtakingais žmonėmis. 

Tėtė pametė mano mamą, belaukiančią manęs, tačiau pali- 
kuonių jam netrūksta. Viloje net keletas vaikų kambarių! 

Įsiutęs po vieną degikliu deginu vaikų žaislus. Jie turėjo būti 
mano. Jie turėjo puošti mano vaikystę. Aš jais nesidžiaugiau, bet 
„kiti“ jais taip pat nepasidžiaugs. 

Paskui susmunku ant sofos, priblokštas tokios neteisybės. 

- To jau per daug - iš pradžių taika, paskui tėvas! 

- Imk, išgerk, tuoj praeis, tuoj praeis, - sako Stanislovas, ties- 
damas man plokščią amerikietiško viskio butelį. 

Mano tėvo name išdaužom ir sulaužom viską - baldus, indus, 
daiktus. Žinos, kad esu. Geriame dar, kad aplaistytume sunioko- 
jimą, kol susmunkam ant supjaustytų pagalvėlių. Ryte mus paža- 
dina policija ir nuveda tiesiai į komisariatą. Prie rašomojo stalo 
karaliaujantis komisaras atrodo visai jaunas. Tikriausiai įkištas į 
šią vietą savų. Jo veidas man pažįstamas. Vania. Nuo vaikų namų 
laikų nelabai pasikeitęs. Jis atsistoja ir iš karto pareiškia, kad labai 
ant manęs pyksta. Pasaulis apsivertė aukštyn kojom. Jis turbūt 
pyksta ant manęs už blogį, kurį man padarė ir už kurį jam neat- 
silyginau. 

- Atleisk man, - sakau tokiu tonu, lyg kalbėčiau su debilu. 

- O, pagaliau! - sako jis. - Visada norėjau iš tavęs tai išgirsti. 
Aš tiek prisikentėjau nuo tavęs! Aš tiek daug apie tave galvojau 
po to, kai palikai perauklėjimo centrą. 

Noriu pasakyti: „O aš greitai išmečiau tave iš galvos“, bet tyliu. 

Jis apsimetinėja, tokio jo aš dar niekuomet nesu matęs. 

- Esu tikras, tu manei, kad tai aš blogai elgiausi. 

Tik nepasiduoti provokacijai. 

- Juk manei, ką? Prisipažink. 

Jei pasakysiu „taip“, jis susinervins, jei pasakysiu „ne“, irgi. Ty- 
liu. Tai geriausias pasirinkimas. Ir tikrai, jis nebežino, kaip toliau 
elgtis. Dvejodamas palaiko mano tylėjimą sutikimu ir pareiškia, 
kad priima mano atsiprašymą ir, nebūdamas kerštingas, yra pa- 
siryžęs mums padėti dėl to apiplėšimo. Jis netgi turi pakankamai 
galių viską užglaistyti. 

- Bet atsimink, - sako jis, - daugiau jokių apiplėšimų. Jokio 
recidyvo, nes kitą kartą būsiu priverstas įkišti tave į kalėjimą. 

Spaudžiu jam ranką ir pasitenkinu pačiu neutraliausiu „ačiū“. 
Čiao. 

- Dar vienas dalykas, - sako Vania. 

- Taip, kas? 

"Laukiu stojiškai, tikėdamasis, kad jo indulgencija nepa- 
brangs. y 

— Noriu tavęs kai ko paklausti, Igori.... 

- Klausk. 

- Kodėl man neatkeršijai? 

Suimti save į rankas. Nesinervinti. Tik nesinervinti. Mano 
ranka dreba. Įsivaizduoju, kaip savo sunkiu kietu kumščiu su- 
traiškau jo kiaulės snukutį. Jaučiu savo rankoje galimo smūgio 
jėgą. Bet aš subrendau. Visada sakydavau savo vilkams: „Nesiel- 
kite kaip buliai, kurie puola vos mostelėjus raudonu skuduru. 
Nesileiskite valdomi emocijų. Jūs, o ne priešas turi nuspręsti, 
kada ir kur smogti.“ 

Vania - komisaras, jį supa ginkluoti jo bendradarbiai, visų ne- 
galėčiau sudoroti. Be to, jei jau jis užsimanys mano galvos, visada 
galės paprašyti vieno iš savo pavaldinių mane nupilti. Negaliu 
visko prarasti dėl Vanios. Jam būtų per daug garbės. Atsilaikiau 
prieš mamą, šaltį, ligas, nepilnamečių pataisos centrą, kulkas ir 
sviedinius, todėl neketinu mirti komisariate dėl klausimo, patai- 
kiusio į jautrią vietelę. 

Neatsigręždamas sunkiai ištariu: 

- Hm... Nežinau. Gal todėl, kad, nepaisant nieko, tu man vis 
vien patinki, - sakau perkreiptom lūpom, prisiversdamas. 

Kvėpuoti. Giliai kvėpuoti. Lengviau pulti čečėnų bastioną, nei 
susilaikyti, kad neištaškyčiau smegenų savo buvusiam drauge- 
liui. Nagi, dar vieną sakinį: 

- Buvo malonu vėl tave pamatyti, Vania, čiao. 

- Aš myliu tave, Igori, - sako jis patetiškai. 

Geriau jau neatsisuksiu. 

- Ką dabar darysim? - klausia Stanislovas. 

- Lošime kortomis. 

Lydimas Stanislovo, pradedu lankytis visuose miesto poke- 
rio rateliuose. Greitai grįžta senieji refleksai, Skaitau ženklus iš 
žaidėjų veidų ir rankų, turiu atskirti tikrą reakciją nuo dirbtinės, 
pats siųsti klaidinamus ženklus... Tai tarsi loginė mano kariškų 
žygdarbių tąsa. 

Mano žaidimo stilius greitai tobulėja. Man jau nebereikia ty- 
koti menkiausių varžovų krustelėjimų, nuspėju jų žaidimą net 
nežiūrėdamas į juos. Tarsi net per tirštus cigarečių dūmus nuo 
jų sklistų sėkmės ar nesėkmės kvapas. Tada bandau įsiklausyti į 
gerokai subtilesnius ženklus. Pagauti bangą, nešančią reikalingą 
informaciją. Kartais ją pagaunu ir tada žinau beveik visų savo 
varžovų kortas. 

Lošdamas pokerį gaunu daug daugiau pinigų negu plėšda- 
mas butus. Ir nereikia turėti reikalų su vogtų daiktų supirkėjais. 
Galiu drąsiai švaistytis išloštais pinigais. 

Laimiu ir dedu į kišenę. 

Statau prieš kiečiausius lošėjus, betgi jie niekada nekariavę. Jų 
nervai neišlaiko, be to, iš baimės pralošti jie darosi tokie nuspė- 
jami... Kai tik statymai kyla, jie tampa panašūs į pjudomus žvė- 
relius. Jie nebemąsto, tik meldžiasi. Ima čiupinėti savo amuletus 
ir talismanus, šauktis angelų sargų, savo dievų ar šmėklų. Dreba 
kaip į skerdyklą varomos avelės. 

Vis didėjanti mano šlovė atveria duris į privačius salonus, ku- 
riuose lankosi turtingieji ir galingieji. Sužinau, kad mano tėvas 
taip pat čia ateina, ir padarau viską, kad atsisėsčiau prie vieno 
stalo su juo. 

Ir štai sėdžiu. 

Kaip ilgai laukiau šios akimirkos! Jis slepia savo veidą po 
skrybėle. Mūsų niekas nepristato. Šiame prabangiame salone, 
varstomas rūsčių protėvių, stebinčių mus iš senovinių portretų, 
žvilgsnių, įsitaisau damastu aptrauktame fotelyje po lempa, ryš- 
kia šviesa apšviečiančia stalo vidurį. Statymai milžiniški, bet iki 
šiol man sekėsi lošti, todėl amunicijos netrūksta. Susirinkę savo 
laminuotų žetonų kalnus lošėjai vienas po kito traukiasi iš žaidi- 
mo ir aš lieku vienas su tėte. Jis žaidžia gerai. 

Pagaunu bangą, nešančią informaciją. 

- Kiek kortų? - klausia krupjė padalijęs. 

- Tris. 

- O jums? 

-— Užtenka, - sako tėvas nežiūrėdamas į mane, matau tik jo 
kepurės viršų. 

Turiu jam tiek daug klausimų, taip norėčiau sužinoti, kodėl 
mane pradėjo, kodėl paliko mane ir mamą ir ypač kodėl nebandė 
manęs ieškoti. 

Statome. 

- Penkiasdešimt. 

- Penkiasdešimt ir keliu iki šimto. 

Aš nepakankamai susikaupęs. Bausmė smogia žaibiškai. Ban- 
kas auga ir aš pralošiu. Tėvas išlieka ramus. Jis dar nė karto nepa- 
žvelgė į mane. Noriu jam pasakyti: „Aš - tavo sūnus“, bet susilai- 
kau. Naujas dalijimas, vėl pralošiu. Jis gabus. Suprantu, kad gerai 
lošiu pokerį ne vien todėl, kad mane mokė Vasilijus, lošėjas slypi 
ir mano genuose. Mano tėvas - tikra reptilija. Atrodo, apiplėši- 
mas ir namų nuniokojimas įspūdžio jam nepadarė. 

- Kiek kortų? 

- Dvi. 

Ta pati klaida. Ta pati bausmė. 

Naujas dalijimas. Sunkiai kvėpuoju. Dabar arba niekada. Nu- 
tariu paleisti į kovą galingiausią ginklą, Vasilijaus strategijos vir- 
šūnę. Neatsiverčiu kortų, net nepasižiūriu į tą pusę ir sakau: 

- Užtenka! 

Na štai, jis krustelėjo. Jis nusiima skrybėlę, pasirodo žilų plau- 
kų kupeta. Žinau, kad pirmiausia pagalvojo, ar aš ne beprotis, o 
dabar svarsto, ką reiškia mano manevras. Kad ir kaip būtų, jis jau 
nebe padėties šeimininkas. Dabar mano eilė suimti vadžias. 

Jis paprašo vienos kortos. Vadinasi, turi dvi poras ir tikisi 
„pilno namo“. 

Jis paima kortą ir atsainiai įkiša ją tarp kitų, kad neišsiduotų, 
ar ji prie ko nors tiko. Jis vis dar nerodo jokių ženklų. Nekrusteli 
nė pirštelis. Jungiu savo intuiciją prie informacinės bangos. Pa- 
juntu, kad „pilno namo“ jis neturi. 

- Kiek statote? 

- Tūkstantį, - meta tėvas, įsmeigęs akis į kortas. 

Jis blefuoja. Nori baigti sa manim. Kelia kartelę, kad privers- 
tų mane pasitraukti iš žaidimo. Kadangi žaidžiu nežiūrėdamas į 
kortas, kaip tik negaliu pasiduoti. Aš keliu. 

- Tūkstantis penkiasdešimt. 

Krupjė neištveria ir įsikiša: 

- Hm... Jūs keliate iki tūkstančio penkiasdešimties nežiūrė- 
damas į kortas ir nė vienos nekeisdamas? 

- Tūkstantis penkiasdešimt. 

- Du tūkstančiai, - sako tėvas. 

- Du tūkstančiai penkiasdešimt. 

- Trys tūkstančiai. 

Aš nesutrinku, nors mano nugara jau visa šlapia nuo prakai- 
to, ir tęsiu: 

- Trys tūkstančiai penkiasdešimt. 

Tai jau didelė suma, netgi jam. Jis vis dar į mane nežiūri. Tik- 
riausiai tai jo strategija. Įteigti, kad jam nereikia net žvilgtelėti į 
varžovą, kad jį nugalėtų. Vis dar nuleista galva (matau tik jo žilus 
plaukus) paprašo laiko pagalvoti. Jaučiu, kad netrukus ši galva 
pakils ir išvysiu tiriantį jo žvilgsnį. Ne, susitvardo. 

- Dešimt tūkstančių, - meta jis tarsi suirzęs. 

- Dešimt tūkstančių penkiasdešimt. 

Tiek pinigų aš neturiu. Jei pralošiu šią partiją, metų metus tu- 
rėsiu atidirbinėti skolą tėvui, kuris niekada man nieko nedavė. 

- Dvidešimt tūkstančių. 

- Dvidešimt tūkstančių penkiasdešimt. 

Plaukų kupeta sukruta ir kyla. Pagaliau jis pažvelgia į mane. 
Matau jį visai iš arti. Jo ūsai panašūs į dviračio vairą, tokie pat 
kaip mano medalione. Jis negražus. Panašu, matęs daug vargo. 
Bandau įspėti, ką mama jame įžvelgė. Jis stebeilijasi į mane ir 
mėgina suprasti, ką darau. Jo akys pilkos ir beveik bereikšmės. 

- Trisdešimt tūkstančių. 

- Trisdešimt tūkstančių penkiasdešimt. 

Aplink mus girdėti kuždesys. Privilioti mūsų statomų sumų 
dydžio kiti lošėjai palieka stalus ir susiburia aplink mus. Netru- 
kus apie mūsų lošimą jau žino visas salonas. 

Tėvas žiūri tiesiai man į akis. Aš atlaikau jo žvilgsnį. Net lei- 
džiu sau vos vos šyptelėti. Tik per daug prakaituoju. Aplink mus 
susirinkę žmonės nutyla ir sulaiko kvapą. 

- Penkiasdešimt tūkstančių. 

- Penkiasdešimt tūkstančių penkiasdešimt. 

Jei pralošiu, man teliks parduoti savo kraują ir organus. Ti- 
kiuosi, kad mano angelas sargas stebėjo partiją nuo pradžių ir 
nepaliks manęs likimo valiai. Šventasis Igori, padėk man. 

- Palaikote? - klausia krupjė. 

- Penkiasdešimt tūkstančių penkiasdešimt... verčiam, - sako 
tėvas. 

Nebekelia. Nežinia baigėsi, dabar atversim kortas. Jis verčia 
savąsias vieną po kitos. Turi valetų porą. Tik vieną valetų porą. 
O aš ką turiu? Kryžių aštuonetą. Pikų tūzą. Būgnų karalių. Šir- 
džių damą. Kol kas tai reiškia, kad neturiu nieko. Beliko atversti 
paskutinę kortą... 

Slegianti tyla. 

Kryžių dama. 

Ačiū, šventasis Igori. Aš turiu damų porą! Vasilijau, tu pats 
kiečiausias. Aš laimėjau. Žaidžiau „teisingai“ ir laimėjau. Ap- 
lošiau savo tėvą! Vilkas surijo gyvatę! Sustūgstu vilkų stūgsnį. 
Labai garsiai. Niekas nedrįsta nieko pasakyti. Paskui pratrūkstu 
kvatoti. Ir kvatoju, kvatoju, kvatoju. 

Žmonės, susispietę aplink stalą, pasišlykštėja i ir ima skirstytis. 

Ačiū, šventasis Igori. Ačiū, Vasilijau. Tai tik įrodymas, kad po- 
keris yra psichologinis žaidimas. Jį puikiausiai galima žaisti ir be 
kortų. Aš pamišęs iš džiaugsmo. 

Tėvas įsispitrija į mane. Jis norėtų žinoti, kas tas jį sutriuški- 
nęs jaunuolis. Jis jaučia, kad kažkur čia šuo pakastas. Mano genai 
rėkte rėkia: „Aš tavo kūno kūnas, kurį tu atstūmei ir kuris dabar 
atsisuko prieš tave!“ 

Imu jo atskaičiuotus banknotus. Dabar aš turtingas. 

Štai mano palikimas. 

Jis ketina kažką pasakyti. Jutii kad nori pasikalbėti. Jis 
užduos man klausimą. Mes pasikalbėsim. Aš papasakosiu apie 
mamą. Bet ne. Jo lūpos vos virpteli. Jis nieko nepasako ir išeina. 

144. VENERA. 22 METAI 


Atsiverčiu laikraštį ir pirmajame puslapyje pamatau naujieną: Sin- 
tija pakliuvo į automobilio avariją. Skaitau smulkmenas. Gatvę ne- 
tikėtai perbėgo katė. Vairuotojas staigiai pasuko vairą ir atsitrenkė 
į gatvės stulpą. Jam nieko neatsitiko, nes buvo prisisegęs saugos 
diržą. O neatsargioji Sintija pataikė tiesiai į dūžtantį priekinį stik- 
lą. Jos gyvybei pavojus negresia, bet stiklo šukės subjaurojo veidą. 

Vakare su agentu atšvenčiam įvykį. Bilis Vatsas pristato netikė- 
tą viešnią - Liudiviną, mediumę, kuri išpranašavo mano sėkmę. 

Liudivina panaši į storą kaimietę, atvažiavusią tiesiai iš savo 
kaimo. Balti plaukai, milžiniška krūtinė, kalba su stipriu akcentu. 
Ji atsiduoda kopūstais. 

Ir kodėl angelai pasirenka tokius personažus perduoti žiniai 
žmonėms? Niekas niekada to nesupras. Tačiau jos pranašystės 
pasirodė teisingos, ir aš klausausi. 

Ji skaito man iš delno. Praneša, kad manekenės darbas bus 
tik vienas iš mano gyvenimo etapų. Aš tapsiu žinoma aktore. Tai 
dar ne viskas. Aš patirsiu meilę, kokią retas kuris savo gyvenime 
patiria. 

- O aš, - klausia Bilis Vatsas, drebėdamas, kaip dozės reika- 
laujantis narkomanas, - kas bus su manimi? 


145. NIEKO 


Nieko. 

Nieko nėra. Visiškai nieko. 

Kol aš nuolankiai prižiūrėjau savo klientus, trys mano drau- 
gai keliavo po kosmosą. Jie nieko nerado. Susirenkame pietinėje 

Rojaus dalyje. Aš patenkintas, kad negaišau laiko šioms nevaisin- 
goms kelionėms. 

- Gal mes jau pasiekėme savo galimybių ribą, - dūsauja Mer- 
lin Monro. - Kai mąstau apie tai, jog kadaise žmonės bijojo, kad 
jų neužkariautų pikti ir pasibaisėtini ateiviai. O, kad jie... tikrai 
egzistuotų! 

Fredis atsistoja. Aš jį gerai pažįstu. Jei jau jis taip sukrunta, 
vadinasi, kažką sumanė. Jis dreba kaip pėdsekys šuo, užuodęs 
grobį. 

- Palaukite... Palaukite, palaukite, palaukite. Ar žinote anek- 
dotą apie žmogų, kuris naktį pametė gatvėje raktus? 

Raulio mina aiškiai rodo, kad jis nenusiteikęs klausytis anek- 
dotų. Fredis nekreipdamas dėmesio tęsia: 

- Taigi, ieško jis tų raktų po gatvės žibintu. Ateina kitas žmo- 
gelis jam padėti. Jis klausia: „Ar esate tikras, kad pametėte juos 
čia?“ „Ne“, - atsako tas. „Tai kodėl čia ieškote?“ - „Nes po gatvės 
žibintu bent jau gerai matyti.“ 

Niekas nesijuokia. Mes nesuprantame, kaip tai susiję su mūsų 
paieškomis. 

- Mūsų klaida turbūt ta, kad apribojome savo paieškas, — 
sako Fredis. - Mes ieškome ten, kur lengviausia ieškoti. Kaip tas 
žmogelis, ieškantis raktų po gatvės žibintu. 

- Bet mes nieko neribojome, - nesutinka Merlin. - Mes švie- 
sos greičiu nukeliavome milijardus kilometrų. 

- Ribojome! - užsispiria rabinas iš Elzaso. - Mes kaip tie mik- 
robai stiklinėje. Manome, kad nukeliavome didžiulius atstumus, 
o iš tiesų tebesame toje pačioje stiklinėje. O juk galėtume iš jos 
išlįsti. Keliaukime ieškoti kitur... 

Aš nesuprantu, ką jis nori pasakyti. A priori, kad ir kaip toli 
keliautume, stiklo sienos vis tiek neprieisime. 

- Tai kas ta mūsų stiklinė? - klausiu. 

— Mūsų Galaktika. 

- Mes aplankėme tik 0,1 procento Paukščių Tako planetų, kur 
galėtų būti gyvybė. Kodėl turėtume ieškoti kitur? - klausia Merlin. 

Raulis Razorbakas suraukia savo storus antakius. Atrodo, jis 
suprato, ką Fredis norėjo pasakyti. 

- Tikrai! Mūsų Galaktikoje Rojus yra centre. Gal kitose ga- 
laktikose yra kitų rojų, esančių taip pat jų centre. 

Mėgstu tokią proto mankštą, nes vaizduotė tada tampa la- 
kesnė. 

- Fredis teisus, - kartoja Raulis. - Reikia ištrūkti iš mūsų Ga- 
laktikos. Gal kiekviena galaktika turi tik po vieną planetą, kurio- 
je yra protingų būtybių... Tuomet gamta būtų sukūrusi po du 
šimtus milijardų planetų kiekvienai planetai, kurioje yra gyvų ir 
mąstančių būtybių? Koks... švaistūniškumas! 

Ši teorija paaiškintų, kodėl iki šiol nieko neradome. 

- Bėda ta, - sako Fredis, - kad jei atstumas tarp dviejų žvaigž- 
džių yra didelis, tai atstumas tarp dviejų galaktikų dar didesnis — 
milijonai šviesmečių. 

- Ar mes galime taip toli nukeliauti? - klausia Merlin Monro. 

Raulis iškart atsako: 

- Žinoma. Galime keliauti daug greičiau. 

Suprantu, kad leidęsis į tokią ilgą kelionę pakliūsiu į bėdą. Ke- 
liauti į kitą galaktiką - vadinasi, palikti savo klientus pernelyg ilgai. 

- Be manęs. Aš įsipareigojau Edmondui Velsui. Manau, daro- 
te didelę kvailystę, - sakau. 

- Bus ne pirmas kartas, - mesteli Raulis. - Kita vertus, tai yra 
mūsų „laisva angelo valia“. 


BERNARD WERBER * ANGELŲ IMPERIJA 261 


146. ŽAKAS. 22 SU PUSE METŲ 


Renė Šarbonjė prašo, kad sutrumpinčiau romaną. Tūkstantį pen- 
kis šimtus puslapių sutrumpinu iki trijų šimtų penkiasdešimties, 
iš aštuonių kovų lieka viena, iš dvidešimties pagrindinių veikėjų — 
trys, o iš šimto aštuoniasdešimties scenų - dvylika. 

Mintis palikti tik esmę man atrodo sveikintina. Perrašau, vėl 
tobulinu kiekvieną eilutę. Paskui radikaliai išbraukiu visą pra- 
džią ir visą pabaigą. Dabar pasakojimas daug greičiau prasideda 
ir baigiasi. Kaip oro balionas, iš kurio išimu dalį balasto, kad jis 
greičiau kiltų aukštyn. 

Kuo labiau tobulėja mano knyga, tuo nervingesnė darosi 
Gvandolina. Ji burba: „Taip, tau sekasi. Man taip tai tikrai ne- 
atsitiktų.“ Aš atsakau: „Mums abiem geriau, kad nors vienam iš 
mūsų sekasi. Tada tas vienas gali padėti antrajam.“ 

Tikrai ne tie žodžiai. Gvandolinai labiau patiktų, jei mes su- 
sikeistume vaidmenimis. Jei išleistų jos, o ne mano knygą, ir jei ji 
galėtų parodyti, kad taip pat gali padėti kitiems. Mano sėkmė tik 
dar labiau išryškino jos nesėkmę. 

Kuo labiau artėja metas, kai turi pasirodyti mano knyga, tuo 
ji agresyvesnė, ir aš beveik turiu atsiprašinėti, kad mano kny- 
gą išleis. Galiausiai Gvandolina pareiškia tiesiai šviesiai: „Jei tu 
mane tikrai myli, turi rasti savyje jėgų ir atsisakyti šios knygos.“ 

Nesitikėjau, kad ji taip tiesmukai pareikš savo norą. Pažadu ją 
nusivežti kur nors atostogų, jei Žiurkės uždirbs pinigų. Ji pareiš- 
kia, kad nekenčia atostogų ir kad mano romanas toks prastas, jog 
niekas juo nesusidomės. 

Netrukus Gvandolina mane palieka ir išeina pas Žaną Benua 
Diupiuji, psichiatrą, kurio specializacija - spazmofilija. 

- Palieku tave ir išeinu pas Žaną Benua, nes jam bent jau 

užteko drąsos pasakyti tuos žodžius, kurių vienintelių tu nesuge- 
bėjai ištarti per visą mūsų buvimą kartu: „Aš tave myliu.“ 

Jaučiuosi apleistas, Mona Liza taip pat. Jau buvom beveik 
įpratę prie šios drovios viešnios. 

Ir vėl leidžiu laiką skaitydamas tualete. 

Gvandolina netrukus man paskambina - pasidalija savo laime: 
„Radau vyrą, kurio man reikėjo. Žanas Benua tobulas.“ Vėliau rei- 
kalai eina blogyn: „Jis pasiuto, kai sužinojo, kad tau skambinau.“ 

Bet vis tiek nuolat skambina. Jai šiek tiek atsivėrė akys. Ji mano, 
kad josios psichiatras kenčia nuo nevisavertiškumo komplekso 
dėl savo mažo ūgio. Jis pyksta ant visų aukštesnių už save žmonių. 
Kadangi yra spazmofilijos specialistas, dažniausiai turi reikalų su 
depresuotomis ir lengvai pasiduodančiomis įtakai pacientėmis. Jis 
smaginasi lįsdamas į jų gyvenimus ir stebėdamas, kiek gali jomis 
manipuliuoti. Kai keletas pacienčių pabandė nusižudyti, jų šeimos 
pareikalavo, kad iš jo būtų atimta licencija. Bet sveikatos apsaugos 
ministras - jo draugas, ir niekas nieko negalėjo jam padaryti. 

Kartą atsitiktinai susitinku Gvandoliną gatvėje. Ji neša į va- 
lyklą Žano Benua švarkus. Jos ranka parišta, veidas sukritęs. Po 
saulės akiniais slepia iki juodumo pamuštą akį. 

Kai mane pamato, pirmiausia nori pabėgti. Paskui susitvardo. 
Švelniai paliečia mano ranką. Tada nusišypso ir sako: 

- Tu nesuprasi, tai - meilė. Diupiuji mane labai myli. 

Paskui pasprunka. 

Daugiau niekada nieko nesužinojau apie Gvandoliną. 

Šis atsitikimas mane sukrečia. 

Bėgu nuo realybės kaip esu įpratęs - rašau. Žiurkių tęsinį, nes 
pirmasis tomas turi tuoj pasirodyti. O tada mano kompiuteris 
nutaria mane išduoti. Kažkoks neaiškus gedimas ir prarandu 
visą tekstą, įrašytą į kompiuterio kietąjį diską! 

Keistas jausmas - vienu metu prarasti ir sužadėtinę, ir savo 
kūrinį. Tarsi kažkuri dalis manęs būtų mirusi. Nutariu atgimti 
ir vėl sėdu rašyti. Nusprendžiu sukurti naują personažą, kurio 
prototipas būtų Diupiuji. 

Juk pirmą kartą gyvenime sutinku tikrą blogiuką. Alfredas 
Hičkokas sakydavo, kad pasakojime svarbiausia blogojo perso- 
nažo „kokybė“. Pagal Diupiuji paveikslą sukuriu labai įtikinamą 
antiherojų. Įtraukiu jį į savo Odę žiurkėms ir jis gražiai paryškina 
visus kitus veikėjus. 

Stropiai rašau, bet, pats nežinau kodėl, šis atsitikimas nesiliauja 
manęs kankinęs. Istorija su Gvandolina man parodė, kad negali 
padėti kitam, jei jis to nenori, ir šis atradimas mane liūdina. Rašau, 
bet vėl imu jaustis nevykėliu. Gaišatis mane dar labiau prislegia. 
Dingsta net malonus jausmas, kad netrukus išeis mano knyga. 

Užsidarau tualete, bet, užuot skaitęs, galvoju: „O kam?“ Ma- 
nau, kad neišpildžiau panelės Van Lyzebet noro ir nesuradau savo 
vietos. Gal aš suklydau pasirinkdamas? Gal aš visai ne rašytojas? 
Tai kam tada stengtis? 


147. ENCIKLOPEDIJA 


KIEKVIENAM SAVO. Sociologas Filipas Peiselis mano, kad mote- 
rys yra keturių tipų: 
- motinos, 
- meilužės, 
- karės, 
- pranašės. 
Motinos teikia pirmenybę šeimai, nori turėti vaikų ir juos au- 
ginti. 


264 


BERNARD WERBER » ANGELŲ IMPERIJA 


Meilužės mėgsta gundyti ir išgyventi aistringas meilės istorijas. 
Karės trokšta valdžios, tampa politikėmis. 

Pranašės būna menininkėmis, rūpinasi dvasingumu ar gydy- 
mu. Jos - puikios mūzos, mokytojos, gydytojos. Senovėje jos 
buvo vestalės. 

Kiekviena moteris turi daugiau ar mažiau kiekvieno tipo bruožų. 
Blogai, jei visuomeninis moters gyvenimas neatitinka vyrau- 
jančio jos tipo. Jei meilužės priverstos būti motinomis, o pra- 
našės — karėmis, jų vidinė priešprieša gali sukelti neprogno- 
zuojamų padarinių. 

Vyrai taip pat skirstomi į keturis tipus: 

- žemdirbius, 

- klajoklius, 

- statytojus, 

- karius. 

Biblinis Abelis buvo klajoklis ir ganė gyvulius, o Kainas dirbo 
žemę ir rūpinosi derliumi. 

Kai Kainas nužudė Abelį, Dievas jį nubaudė sakydamas: „Tu 
klajosi po žemę.“ Taigi, jis pasmerkia Kainą būti klajokliu, nors 
širdyje šis yra žemdirbys. Jis privalo daryti tai, kam nebuvo su- 
kurtas. Tai jam skaudžiausia. 

Vienintelis derinys, galintis garantuoti ilgalaikę santuoką, yra 
„motina - žemdirbys“. Abiejų šių tipų atstovai trokšta sėslumo 
ir pastovumo. Visi kiti deriniai gali būti vainikuoti didelės ais- 
tros, bet ilgainiui vis tiek pradeda nesutarti. 

Tobula moteris turėtų būti motina ir meilužė arba karė ir pra- 
našė. Tuomet galima būtų sakyti, kad princesė tapo karaliene. 
Tobulas vyras turėtų būti žemdirbys ir klajoklis arba statytojas 
ir karys. Tuomet galima būtų sakyti, kad princas tapo kara- 
liumi. 

Okai tobulas karalius sutinka tobulą karalienę, įvyksta stebuklas. 
Tai - ir aistra, ir pastovumas. Tačiau taip atsitinka labai retai. 


Edmondas Velsas, 
Sąlyginio ir absoliutaus pažinimo enciklopedija, V tomas 


148. VENERA. 22 SU PUSE METŲ 


Mano karjera klostosi puikiai. Chirurgas sutvarkė mano krūtis 
ir dabar, kai guliu ant nugaros, speneliai styro į viršų lyg Egipto 
piramidės. 

Kirpėjas vizažistas nukirpo man plaukus, o odontologas 
„žandikaulių specialistas“ išbalino dantis. Medicina šiais laikais 
pamažu virsta meno rūšimi. 

Kioskuose išreklamuota mano figūra ir veidas nuolatos puo- 
šia įvairių žurnalų viršelius. Vienos apklausos duomenimis, esu 
viena iš dešimties seksualiausių pasaulio moterų. Nereikia nė sa- 
kyti, kad su tokia vizitine kortele visi vyrai guli po mano kojo- 
mis. Nutariu pasirinkti tą, kuris nuolat išrenkamas seksualiausiu 
pasaulio vyriškiu - Ričardą Kaningamą. Savo jaunystės dievuką. 

Patikiu Biliui Vatsui sutvarkyti reikalą. Jis nuolankiai paklūs- 
ta, nes jo mediumė patvirtino, jog netrukus mudu su Kaningamu 
būsime pora. Mano agentas lengvai įkalba jo agentą ir po kelių 
dienų viskas sutarta, suderėta ir patvirtinta. Turiu „atsitiktinai“ 
susitikti Ričardą japoniškų patiekalų restorane Santa Monikoje. 
Visi fotografai perspėti paleidus maždaug tokį gandą: „Niekam 
nesakykit, bet atrodo, kad...“ 

Ta proga apsirengiu raudonai, nes viename interviu jis mi- 
nėjo, kad jam patinka raudonai apsirengusios moterys. Jis taip 
pat pasistengė — nuo jo dvelkia Euphorie, prancūziški kvepalai, 
kuriems atstovauju. 

Mūsų agentai valgo prie kito staliuko ir peržiūrinėja savo 
klientų sąrašus, jie svarsto, ką dar galėtų suporuoti. Žiūriu į Ri- 
čardą. Atrodo net geriau nei filmuose. Kokia lygi jo oda. O juk 
tai ne dėl plastinių operacijų! Jis tikriausiai naudoja kokį nors 
naujovišką kremą, kurio aš nežinau. Man kiek drovu matyti jį 
priešais save, iš kūno ir kraujo, kai tiek kartų į jį žiūrėjau kino 
afišose ir žurnaluose. Jis stebeilijasi į mano naujas krūtis. Man vi- 
sai smagu, kad jos taip greitai atsipirko. Užsisakom sušio, o tada 
ateina baisusis metas, kai reikia pradėti pokalbį. Nė vienas neži- 
nom, ką pasakyti. 

- O... Jūsų agentas... geras? - klausia Ričardas. - Kiek jis ima? 

- Hm... 12 procentų nuo visko, ką uždirbu. O jūsiškis? 

— 15 procentų. 

- Gal reikėtų pasiderėti iš naujo? 

- Bet maniškis daro viską. Jis apmoka mano sąskaitas, už- 
pildo mokesčių deklaracijas, apiperka, su juo galiu net piniginės 
neturėti. Atrodo, paskutinį kartą buvau išsitraukęs piniginę prieš 
dešimt metų, dar prieš savo sėkmę filme Nuoga tavo glėbyje. 

- Ak... Nuoga tavo glėbyje? 

- Taip... 

- Hm... 

Ką dar pasakyti? Tyla pradeda slėgti. Laimė, atneša patiekalus 
ir pradedam valgyti. Tik valgydami desertą randam antrą temą 
pokalbiui. Kalbame apie alergiją sukeliančią kosmetiką ir tokią 
kosmetiką, kuri gerai tinka visų tipų odai. Pagaliau atsipalaida- 
vęs jis papasakoja man visas paskalas iš savo aplinkos: kas su 
kuo miega, kokie įžymybių iškrypimai. Tikrai labai įdomu. Su 
bet kuo taip nepasikalbėsi. 

- Jūs labai graži, - jo intonacija profesionali. 

Gerai, kad nemato, kiek turiu trūkumų. Galiu visus išvardyti 

atmintinai: mano ausų speneliai labai trumpi, blakstienos retos, 
kojos nykštys atsikišęs, keliai šiek tiek šleivi... 

Po vakarienės jis nusiveža mane į viešbutį, kuriame turi savo 
kambarius, ir mes ruošiamės mylėtis. Pirmiausia jis sudeda gra- 
žiai sulankstytus savo drabužius ant kėdės, paskui užsako šam- 
pano ir prigesina šviesą, kad būtų jaukiau. 

- Na, mažytė, baisu? - klausia jis. 

- Truputį, - išsisuku. 

- Ar atsimeni, ką dariau Glorijai Rajan filme Meilės ir tyro 
vandens su pagalvėle? Nori, kad ir mes panašiai padarytume? 

- Gaila, bet nemačiau to filmo. O ką jūs darėt su ta pagalvėle? 

Jis nuryja seiles ir užduoda klausimą, kuris, atrodo, kamavo jį 
nuo mūsų susitikimo pradžios. 

- Kuriuos mano filmus matei? 

Išvardiju kokią dešimtį. I 

- Nematei Horizonto ašarų, Nereikia per daug ir Štai taip ir ne 
kitaip? Tai mano geriausi filmai. Net kritikai sutaria dėl šitų trijų. 

-A... 

- Manau, dar galima jų rasti DVD. O iš tų, kuriuos matei, 
kuris tau labiausiai patinka? 

- Nuoga tavo glėbyje, - sakau aš ir nudelbiu akis. 

Aš irgi moku vaidinti. 

Jis pasinaudoja proga ir mane nurengia. Kadangi buvau nu- 
mačiusi, kad taip gali įvykti, apsivilkau šilkinius nėriniuotus 
apatinius Nuniokojimas. Tai mano specialus numeris. Apatiniai 
padaro įspūdį. Netrukus jis jau per audinį minko mano krūtinę, 
bučiuoja kaklą, ilgai glosto mano šlaunis. Sustabdau anksčiau, 
nei jis prieina iki mano šleivokų kelių. Tada glostau aš. Ant jo 
kūno keletas tatuiruočių - afišos tų trijų filmų, kuriuos minėjo. 
Subtilus būdas pasidaryti reklamą. 

Paskui mūsų kūnai susijungia. Jis nesirūpina, kad patirčiau 
orgazmą. Per daug užsiėmęs savo malonumu, kad domintų dar 
ir manasis. 

Netrukus įsitikinu, jog Ričardas tikriausiai nėra tas tobulas 
vyras, kurį minėjo mediumė Liudivina. Bet suprantu, kad susiti- 
kinėjimas su juo padeda mano karjerai show-business pasaulyje. 
Taigi, nutariu tapti ponia Kaningam. Papildomas pranašumas - 
visos mano varžovės pažaliuos iš pykčio. Vien dėl to verta. 

Žinojau, kad mano vedybos nesumažins gerbėjų dėmesio, bet 
atsitiko dar geriau — mano populiarumas auga tiesiog akyse. Pra- 
ėjus trims dienoms po vestuvių mane kviečia į 20 valandos žinių 
laidą, vedamą legendinio Kriso Peterso. Kokia šlovė! Krisas Peter- 
sas yra jaunesnių nei penkiasdešimties metų namų šeimininkių 
stabas ir žymiausias žurnalistas nuo pat savo amerikietiško kanalo, 
be pertraukos rodančio žinias ir transliuojamo visoje planetoje, ati- 
darymo dienos. Tai jis pasako žmonėms, kaip jie turi vertinti visus 
žemynų įvykius. Tai jam žiauriausi tironai atiduoda pamišusius 
iš dėkingumo įkaitus, kurie daugybę mėnesių praleido rūsiuose 
pririšti prie radiatorių, juk net ir tironai žiūri Kriso Peterso laidas. 

Atvykstu į studiją šiek tiek pavėlavusi, kaip dera naujajam 
žvaigždės statusui, žurnalistas jau laukia manęs pasipuošęs 
garsiąja savo šypsena. Sako, kad jam didelė garbė priimti tokią 
žvaigždę kaip aš. Dar sako sekęs mano karjerą nuo pat pirmos 
dienos ir žinojęs, kad daug pasieksiu. 

Įsitaisiusi fotelyje šalia jo komentuoju įvykius: karas Čečėni- 
joje (pareiškiu, kad esu griežtai prieš bet kokį karą), lytiniu ke- 
liu plintančios ligos (aš - už seksualumą, bet ne gyvybės kaina), 
tarša (ir kaip tie pramonininkai gali teršti!), žemės drebėjimas 
(baisu, kad miršta tiek žmonių, nes namai pastatyti nepakanka- 
mai tvirtai, tuos statytojus reikėtų įkišti į kalėjimą), meilė (nėra 

nieko gražiau už meilę), Ričardas (jis - geriausias iš visų, mes 
labai laimingi ir norėtume turėti daug vaikučių). 

Po laidos Krisas Petersas paprašo manęs adreso, kur galėtų 
atsiųsti kasetę su laidos įrašu. Tą patį vakarą, kai pavargusi ketinu 
gultis į lovą, išgirstu beldžiant į duris. Kadangi vis dar gyvenu 
viena (vedybos su Ričardu labiau reklaminės nei tikros), pažiū- 
riu pro akutę. Krisas Petersas. Atidarau. 

Jis nesišypso. Stumteli mane, nuplėšia drabužius ir tempia į 
miegamąjį, kur šiurkščiai sviedžia ant lovos. Sukaustyta klaikios 
baimės matau, kaip iš savo švarko jis išsiveria ilgą juodą diržą. 

Jis užlaužia mano ranką, tvirtai keliu prispaudžia nugarą. 
Paskui apvynioja kaklą diržu ir užveržia. Aš dūstu. Laisva ranka 
stengiuosi už ko nors jį nutverti. Bet jis spaudžia mane keliu ir aš 
negaliu jo pasiekti. Staiga pajuntu savo pirštų galais kažką supai- 
nioto ir ilgo. Staigiai patraukiu. 

Ir... Mano rankose lieka jo plaukai. Jie dirbtiniai! Nupeštas 
Krisas Petersas sutrinka. Kiek padvejojęs sprunka. Trinkteli durys. 

Negalėdama patikėti žiūriu į jo peruką. 

Po valandos jau skuodžiu į policiją teikti skundo, mane lydi 
skubiai iškviestas Ričardas. Vis dar panikuoju, aiškinu painiai, 
bet pakankamai, kad inspektorius nusivestų mus į atskirą gar- 
so nepraleidžiantį kabinetą. Čia jis mums paaiškina, kad Krisas 
Petersas tikrai garsus savo „pokštais“ ir kad yra nuskriaudęs ne 
vieną merginą. Jis netgi sutinka, kad Krisas gali būti smaugi- 
kas maniakas. Bet... Bėda ta, kad jo populiarumas rekordinis. 
Jis - publikos numylėtinis. Jis patinka ir vyrams, ir moterims, ir 
vargšams, ir turtuoliams visame pasaulyje. Jis yra... Kaip čia pa- 
sakius?.. „Amerikos vitrina.“ Todėl jį gina jo kanalas, Amerikos 
vyriausybė ir visa tai, ko nacija tikisi iš savo valdžios. Jam neįma- 
noma nieko padaryti. 

Papurtau peruką, kaip įrodymą ir kaip trofėjų. Inspektorius 
neabejoja, kad jis priklauso Krisui Petersui, bet vis tiek aiškina 
esąs bejėgis. 

- Jei jus būtų užpuolęs JAV prezidentas, galėtume jums pa- 
dėti. Prezidentas nėra aukščiau už įstatymą. Bet Krisas Petersas 
yra neliečiamas. 

- Mes gi ne bet kas. Ji - Venera Šeridan, o aš - jos vyras, tik- 
riausiai atpažįstate mane! 

- Taip, jūs Ričardas Kaningamas. Na ir kas! Jūs pasirodote 
filme kartą per pusę metų, o jis kiekvieną vakarą ir į jį žiūri du 
milijardai žmonių visame pasaulyje! Tai tarptautinis paminklas! 

Aš jau nieko nebesuprantu. Griūva visos mano vertybės. 
Mūsų laikais dar yra žmonių, kuriems įstatymai negalioja. Poli- 
cininkas kantriai aiškina: 

- Anksčiau valdžia priklausė tiems, kurie turėjo daugiausia 

„raumenų, kurie sugebėjo geriausiai švaistytis kuoka ar kardu. Jie 
nepaisydavo įstatymų. Paskui valdžia atiteko tiems, kuriems „pa- 
sisekė gimti“, - kilmingiesiems. Jie galėjo spręsti: gyventi ar mirti 
jų vergams ir baudžiauninkams. Dar vėliau valdžia perėjo tur- 
tingiesiems ir politikams. Teisingumas buvo bejėgis, kad ir ką jie 
darytų. O šiandien valdžia yra televizijos laidų vedėjų rankose. 
Jie gali žudyti, vogti, sukčiauti ir niekas nieko neišdrįs jiems pa- 
sakyti. Nes publika juos myli. Krisas Petersas yra dažniausiai per 
televizorių matomas žmogus. Niekas nedrįs stoti prieš jį. Bent 
jau aš tikrai ne, Mano žmona pernelyg juo žavisi. 

- Jei policija negali mums padėti, mes kreipsimės į žurnalis- 
tus ir sukelsime skandalą. Juk negalima palikti tokio pavojingo 
bepročio laisvėje! - pratrūksta Ričardas. 

- Darykite, ką norite, - ramiai sako inspektorius. - Bet pati- 
kėkite, jei ieškosite teisybės, geruoju nesibaigs, nes jis nusisamdys 

geresnį advokatą nei jūs. O mūsų laikais reikia ne būti nekaltam, 
bet turėti gerą advokatą. 

Policininkas filosofas žiūri į mus su gailesčiu. 

- Kad galėtumėte pulti tokį bastioną, jums reikia būti daug 
daug garsesniems, — sako jis nuoširdžiai. - Be to... Kam jums ri- 
zikuoti savo karjera dėl tokio mažmožio? Žinote, ką jūsų vietoje 
padaryčiau aš? Nusiųsčiau Krisui Petersui žinutę, kad neįsižei- 
džiau. Gal tada jis dar kartą pakviestų jus į savo laidą... 

Mes pabandome pasikalbėti su keliais žinomais žurnalistais, 
drąsiai ir talentingai atliekančiais žurnalistinius tyrimus. Nė vie- 
nas nesutinka mums padėti. Visi tik ir svajoja dirbti su Krisu 
Petersu televizijoje. Vieni kalba apie „profesinį solidarumą“, kiti 
pabrėžia situacijos „juokingumą“. Skųstis išprievartavimu, kurio 
nebuvo... 

- Ojei jis darys tą patį kitoms! Jis gi ligonis! Jo vieta kalėjime. 

- Taip, visi tai žino, bet dabar ne metas apie tai kalbėti. 

Aš priblokšta. Suprantu, kad niekada nebūsiu saugi. Nei mano 
grožis, nei turtai, nei Ričardas ar mano gerbėjų ordos negali ma- 
nęs apsaugoti nuo tokių plėšrūnų kaip Krisas Petersas. 

Nebežiūriu amerikietiško žinių kanalo ir jo vakarinės laidos. 
Menkas kerštas. 

Vis prisimenu policininko žodžius. „Kad galėtumėte pulti 
tokį bastioną, jums reikia būti daug daug garsesniems.“ Puiku, 
dabar tai bus naujas mano tikslas. 


149. IGORIS. 22 SU PUSE METŲ 


Turėjau išsiskirti su Stanislovu. Jis tapo piromanu. Jei kas nors 
jam neįtikdavo, jis padegdavo pašto dėžutę ar automobilį. Bet 

jam ir to neužteko. Į Čečėnijos atstovybę Maskvoje jis metė „Mo- 
lotovo“ kokteilį. 

Psichiatras patarė jam nebeliesti degtukų, žiebtuvėlių ir netgi 
skiltuvų. Bet jis ką tik iš karinių prekių likučių parduotuvės įsigi- 
jo liepsnosvaidį ir aš bijau blogiausio. Vargšas Stanislovas... Dar 
viena taikos auka. f 

Pokeris tampa nuolatiniu mano darbu, o gal reikėtų sakyti, 
kad kazino tampa mano kabinetu, o kazino restoranas - mano 
valgykla, bet dirbdamas šį darbą aš neuždirbsiu pensijos ir netu- 
riu nei socialinių garantijų, nei nustatytų darbo valandų. Kartą 
prie mano stalo prisėda barzdotas žmogus ilgais plaukais, gana 
vargingai apsirengęs. Mano nuostabai, jis taip pat nežiūri į kortas 
prieš statydamas. Ar aš pradėjau naują madą? Ar dabar man rei- 
kės žaisti su varžovais, kurių žaidimo stilius toks pats kaip mano? 
Bet jis pasuoja anksčiau, kol bankas dar neišaugęs. 

- Man buvo didelė garbė žaisti su jumis, pone, — sako jis. 

Paskui man mirkteli. 

Labai gerai pažįstamas balsas. Skamba taip, lyg kalbėtų kas 
nors iš mano šeimos... 

- Vasilijau! 

Apžėlusį barzda ne iš karto jį pažinau. Jis vis toks pats ramus 
ir tylus. Paliekame stalą kitiems žaidėjams ir einame į restoraną. 
Įsitaisom vienas prieš kitą ir vakarieniaudami kalbamės. 

Vasilijus tapo kompiuterių inžinieriumi. Jis kuria dirbtinio in- 
telekto programą, kuri duotų pradžią protingiems kompiuteriams. 
Jis ilgai ieškojo būdo, kaip kompiuterinę programą priversti pačią 
rodyti iniciatyvą. Ir rado. Jis užprogramavo mirties baimę. 

- Kompiuteris žino - jei neatliks užduoties, keliaus į šiukšly- 
ną. Ši baimė skatina stengtis pranokti save. 

Mirties baimė... Taigi, jau įmanoma mūsų baimes perduo- 

ti mašinoms... Jos tapo mūsų vaikais... Vasilijus kviečia mane į 
svečius sužaisti pokerio partijos su jo kompiuterine programa, 
stimuliuojama mirties baimės. Šachmatų programos yra labai 
griežtos, o jo sukurta pokerio žaidimo programa nepaprastai 
lanksti. Ji netgi moka blefuoti. Žaidžiu su programa, kurią jis pa- 
vadino Subtilumu. Ją sunku nugalėti, nes, savaime suprantama, 
jai vis tiek, žiūriu aš į savo kortas ar ne. Be to, jos žaidimas po 
kiekvienos partijos tobulėja, nes ji viską atsimena ir gali lyginti, 
norėdama suvokti mano įprastą strategiją. 

Vis dėlto aš laimiu pasirinkęs žaidimo stilių be jokios logikos. 

- Tai tavo programos ribos, Vasilijau. Tavo programa visada 
logiška, o aš galiu elgtis visiškai neracionaliai. 

Vasilijus sutinka, bet tikisi ištaisyti šį trūkumą padidindamas 
mirties baimę. 

- Kai kompiuteris tikrai bijos pralošti ir mirti, jis pats sugal- 
vos naujų žaidimo metodų, apie kuriuos joks žmogus dar nėra 
mąstęs. Jis galės laimėti žaisdamas su neracionaliais ar net išpro- 
tėjusiais žaidėjais. 

Vasilijus klausia, kas man atsitiko po „incidento prieglaudoje“. 
Pasakoju apie savo karo žygius, apie susitikimą su Vania ir savo tėvu. 

- Dabar, - sakau jam, - man belieka surasti motiną ir galuti- 
nai nutraukti bambagyslę. Tada būsiu laisvas. 

- Brangusis, paruošiau judviem su draugu užkąsti! - mote- 
riškas balsas iš virtuvės. 

- Ateinam. š 

Vasilijui pasisekė. Jis turi žmoną, vaikų, šeimą, mėgstamą dar- 
bą. Našlaitis iš Sankt Peterburgo prasimušė. Staiga suprantu, kad 
ir aš norėčiau turėti mylinčią žmoną, kad man jau pabodo seksas 
telefonu ir kazino šokėjos vienai nakčiai. 

Atvažiuoju į provinciją, į naują kazino stebinti vietinių. Išlo- 

šiu nemenką sumelę ir išėjęs iš įstaigos pajuntu, kad mane seka. 
Taip kartais atsitinka. Būna prastų žaidėjų, kurie bando atsiimti 
savo pinigus. Sugniaužiu kumščius, pasirengiu pulti. Veltui, pa- 
juntu į nugarą įremtą peilį. Atsisuku. Prieš mane kazino šeimi- 
ninkas, apsuptas šešių savo sargų. 

- Ilgai stebėjau tave per vidaus kameras. Negalėjau patikėti, 
kad čia tikrai tu. Rusija tokia plati, o tu pasirinkai mano naujutėlį 
kazino, kad apšvarintum mano klientus! Žinai, aš iš karto tave 
pažinau. Yra veidų, kurių niekuomet nepamirštame. 

Aš vis dar jo neatpažįstu. Tačiau negaliu kovoti vienas prieš 
septynis, todėl ramiai laukiu, kas bus toliau. 

- Turiu savo teoriją, - sako šeimininkas. - Yra žmonių, su ku- 
riais susitikti „nulemta likimo“. Net jei kartą juos pražiopsom, jie 
vis tiek grįžta. O jei ir vėl juos paleidžiam, jie vis sugrįžta. Tol, kol 
skola būna apmokėta. Kai kurie tai vadina „sutapimais“ arba dėja 
vu. Aš jau esu matęs anksčiau akimirką, kai tave sutiksiu. Daug 
kartų ją mačiau ir tai nebuvo košmaras. Ne! 

Jis tęsia brūžindamas peiliu man į pilvą: 

- Budistai mano, kad šie pasimatymai kartojasi per kelis gy- 
venimus. Priešas šiame gyvenime, priešas kitame. Daugelis religi- 
jų skelbia, kad yra sielų „šeimos“, kurios vis susitinka, kol suveda 
sąskaitas. Geruoju ar bloguoju. Gal ankstesniame gyvenime tu 
buvai mano žmona ir mes nuolat bardavomės. O gal mano tėvas, 
kuris žiauriai mušdavo. Gal kažkada tu vadovavai šaliai, su kuria 
aš kariavau. Mano nemeilė tau trunka jau taip ilgai... 

Jis įžengia į šviesos ratą. Gatvės žibintas apšviečia jo veidą. Jo 
bruožai vis dar nieko man neprimena. 

Jis veikiausiai skaito mano mintis. 

- Tu turbūt susiradai draugų. Todėl dabar turi susitikti ir su 
priešais. 

Žiūriu į jį ir vis dar negaliu atsiminti. Jis smygteli peilį. Iš- 
trykšta truputis kraujo. 

Piotras. 

Rusijoje yra du šimtai milijonų gyventojų, o aš per tokį trumpą 
laiką susitinku tėvą, Vanią, Vasilijų ir Piotrą! Iš tiesų per daug suta- 
pimų. Dar nemačiau tik motinos. Tikriausiai netrukus pamatysiu. 
Ar jis teisus? Ar tikrai egzistuoja sielų šeimos, kurios nuolat susi- 
tinka ir išsiskiria? Jei ne, tai kodėl vis sutinku tuos pačius žmones? 

Klausiu pačiu ramiausiu tonu, kokiu tik galiu: 

- Gana postringauti. Ko tu nori, Piotrai? Dvikovos, kaip se- 
nais gerais laikais? 

— Ne, Noriu tik, kad mano draugai tave palaikytų, kol aš do- 
rosiu. Štai tau natūralioji Darvino atranka. Šią akimirką aš geriau 
prisitaikęs išlikti nei tu, nes tu vienas, o aš su stipriais draugais. 
Atsimeni? 

- Jis parodo randą virš bambos. 

- Tą dieną, kai tu padarei man šį pjūvį, pasaulio harmonija 
buvo sutrikdyta. Turiu ją atstatyti. 

Jis šiek tiek atsitraukia ir smeigia man į pilvą savo peilį. Labai 
skauda, Mano viduriuose viskas dega ir liepsnoja. Susiriečiu dvi- 
linkas. Keliais teka kraujo upeliai. 

- Štai pusiausvyra ir atstatyta, - sako Piotras. - Dabar pasau- 
lis vėl harmoningas. Eime, vaikinai. 

Susmunku ant laiptų. Kraujas teka galinga čiurkšle, jo bala 
plečiasi aplink mane. Stengiuosi stipriai spausti, kad sulaikyčiau 
tą šiltą, tokį reikalingą skystį. 

Man šalta. 

Labai šalta. Mano pirštai stingsta. Nebejaučiu jų galiukų. Tas 
pats stingulys apima rankas. Paskui kojas, iki pat nykščių. Jau- 
čiuosi taip, lyg traukčiausi. Pasirodo, mirti skausminga. Nepatar- 

čiau niekam. Man viską skauda. Mane visą kausto stingulys. Man 
taip šalta. Aš visas drebu. 

Dabar jau visos mano kūno dalys tampa nejautrios. Negaliu 
priversti savo rankos pakilti. Kai sakau jai kilti, ji vis tiek lieka 
savo vietoje, vis dar prispausta prie pilvo. Žiūriu į ją. Ji tarsi man 
nebepriklausantis daiktas. Kas dabar bus? Jaučiuosi taip, lyg kaž- 
kokia švelni šviesa trauktų mane aukštyn. 

Man baisu. 

Aš alpstu. 

Aš mirštu. 


150. AR GALIMA SUPRASTI ŽMONES? 


Igoris miršta! Gerokai per anksti. Reikia skubiai jį gelbėti. 

Padarau taip, kad katė išeitų į balkoną ir imtų miaukti. Pas- 
kui pažadinu jos šeimininkę pasiuntęs jai košmarą. Ji atsibunda, 
išgirsta katę ir eina į balkoną. Pasistengiu, kad dirstelėtų į apačią. 
Moteris pamato sužeistą Igorį. Pirmiausia jai kyla noras uždaryti 
langą ir nieko nedaryti. Siunčiu jai niūrius signalus: apvirsta nu- 
kryžiuotasis, trinksi durys, spengia ausyse. Pagaliau ji supranta, 
kad reikia pasirūpinti apačioje gulinčiu kūnu. Jos prietaringu- 
mas nugali ir ji iškviečia gelbėjimo tarnybą. 

Gelbėtojai irgi miega, Ir juos turiu pažadinti siųsdamas koš- 
marus. Pagaliau automobilis leidžiasi į tamsą. Bet visur spūstys, 
o mašinos sirena neveikia. Turiu padirbėti su kiekvieno auto- 
mobilio vairuotoju, įkvėpti jiems noro dirstelėti į galinio vaizdo 
veidrodėlį ir praleisti gaisrininkus. 

Gelbėtojai randa Igorį. Seku jį iki ligoninės ir pasirūpinu, kad 
jo imtųsi geriausia pamaina, 

Ir vėl iš pradžių. 

Suku rutulių trikampį. Venerai irgi nekas. Ir kaip jiems pa- 
vyksta įsipainioti į tokią košę! Matau, kaip ją graužia noras ker- 
šyti. Skubu veikti per Liudiviną. Įsakau jai eiti pas Bilį Vatsą, tada 
šiuodu eina pas Venerą. Čia vėl viską turiu padėti iš pradžių. Liu- 
divina aiškina jai, kad jei žmonės ir negali nubausti Kriso Peter- 
so, jis vis tiek bus nubaustas ten, aukštai. Nepanašu, kad ji būtų 
įtikinta. Ji pareiškia, kad jei jau gyvename tokiame ciniškame pa- 
saulyje, kuriame žudikai vaikšto nebaudžiami, tai kodėl tada ji, 
Venera, turėtų stengtis gerai elgtis. Galų gale gal jai irgi suteikia 
daugiau malonumo iškrypimai, nedoras elgesys. 

Taip, su šita lengva nebus. 

Turiu ištraukti iš jos visas mintis apimantį norą keršyti. 
Kerštas dabar jai yra full time job ir ji labai skuba daryti kitiems 
bloga. | 

Derėtis sekasi sunkiai. Galų gale sutariam: ji atsisakys neapy- 
kantos, bet mainais reikalauja dar daugiau šlovės, kad nereikėtų 
bijoti tokių paminklų kaip Krisas Petersas. Ar galėjau tikėtis, jog 
teks derėtis su savo klientais dėl stebuklų, kuriuos dėl jų darau! 
Atsakau, kad padarysiu, ką galiu. 

Dabar Žakas. Taigi, jis gavo, ko norėjo, jo knygą leidžia, o jam 
nervinė depresija! Ko jis nori? Meilės? Po galais, neįtikima! Po is- 
torijos su Gvandolina jo meilės poreikis gerokai sustiprėjo. Iš kur 
man ištraukti jam draugę?.. Kadangi esu turkio spalvos giraitėje 
prie ežero, paklausiu kaimyno, gal turi-atsargai kokią netekėjusią 
klientę, galinčią užpildyti Žako meilės tuštumą. 

Turėjau apklausti dešimtį angelų, kol pagaliau radau mirtin- 
gają, galinčią pakęsti ypatingą mano kliento charakterį. Parodau 
ją Žakui sapne. Turėtų paveikti. 

Stebiu kitus angelus. Raulis, Merlin ir Fredis ruošiasi didžiajai 

kelionei į kitą galaktiką. Pasakiau jiems, kad ir šį kartą nekeliau- 
siu kartu, todėl nedalyvauju ir pasirengime skrydžiui. 

Raulis kviečia mane ženklais. Apsimetu, kad nematau, ir skubu 
prie Motinos Teresės. Ji atrodo pasitikinti savimi. Vis dar prisi- 
mena savo netaktą, todėl iš paskutiniųjų stengiasi įtikti angelams 
instruktoriams. Lyg stropi mokinė neša jiems savo kiaušinius. Da- 
bar ji nedvejodama gali patarti savo klientams atleisti patarnau- 
tojus kleptomanus ar investuoti į vaikus išnaudojančią trečiųjų 
šalių pramonę. Visiems, kas nori klausytis, ji sako: „Jie bent jau 
turi darbą.“ Ar tik ji iš vieno kraštutinumo nebus puolusi į kitą. 
Užtenka pažiūrėti, kas darosi su jos klientais. Jie visi tampa materi- 
alistais, seksualiniais maniakais ar saloniniais kokaino uostytojais. 

Plazdenu. Praskrieju virš didžiųjų Rytų lygumų iki pat šiaurry- 
tinių uolų. Susirandu Edmondo Velso parodytą įėjimą. Kaip šiame 
labirinte rasti kelią? Ištiesiu delnus, ant jų nusileidžia kiaušiniai. 
Dabar reikia tik žiūrėti, iš kur jie nusileidžia, paskui paleisti juos ir 
stebėti, kur jie nuskries. Taip palengva sekdamas paskui kiaušinius 
surandu didžiąją salę, kurioje kabo keturi likimo rutuliai. 

Šie keturi rutuliai, kuriuose pulsuoja viso pasaulio esmė, man 
daro didžiulį įspūdį. 

Prisiglaudžiu prie Žmonijos rutulio ir mąstau. Gal Žakas tei- 
sus? Kam veltui stengtis? 

Matau savo tris klientus, pasiklydusius tarp kitų šešių mili- 
jardų žmogiškų būtybių. Ką jie pagalvotų sužinoję, kad jų an- 
gelas sargas kurį laiką paliko juos likimo valiai, kad patenkintų 
atradėjo smalsumą? Stebiu ir globotinių kankintojus. Kodėl jie 
visiems kenkia? Kodėl negali atsiduoti savo likimui ir palikti kitų 
ramybėje?.. 

Šalia atsiranda Edmondas Velsas, apkabina mane per pečius. 

- Nesupranti? - klausia jis. 

- Petersas. Diupiuji. Piotras. Nesuprantu, kodėl kai kurie 
žmonės taip stengiasi būti blogi... 

- Jie nėra blogi. Jie tik nežino, todėl bijo. Blogi žmonės yra 
išsigandę žmonės, pirmi suduodantys iš baimės, kad nesuduotų 
jiems. Baimė viską paaiškina. Beje, neseniai girdėjau, kaip teisin- 
gai aiškinai Venerai: Peterso penis mažas, jis bijo, kad moterys iš 
jo nesijuoktų, todėl jas... žudo. 

- Bet Petersui, Piotrui ir Diupiuji patinka kankinti kitus! 

Edmondas Velsas plevena virš didžiulių rutulių. 

- Tai jų vaidmuo. Jie atskleidžia kitų bailumą. Petersas turė- 
jo būti seniai išmestas iš televizijos, bet jo populiarumas nuolat 
auga, tad jį saugo ir laiko darbo vietoje bet kokia kaina, Diupiuji 
turėjo netekti gydytojo licencijos, bet dėl jo ryšių su politikais 
kiti gydytojai jo privengia. Jie visada jį dangstys, o gal ir gins. 
Piotras naudojasi tuo, kad Rusijos visuomenė apimta gangrenos. 
Tai - vietinis vadukas pasaulyje, kur kiekvienas kuria savo įsta- 
tymus. Jo atveju blogiui plisti leidžia sistemos nebuvimas. Nieko 
ypatinga, jei palyginsime su likusia žmonijos dalimi. Tai — 333, 
nepamiršk. 

Mane apima apatija. Vadovas mane papurto. 

- Būk kantrus. Neteisk. Be to... Tavo klientai irgi negali pre- 
tenduoti į premiją už gerumą. Igoris nužudė. Venera meldė, kad 
jos varžovę subjaurotų. O Žakas per ilgai užsibuvo paauglystėje, 
todėl, bijodamas tikrovės, jis bėga į įsivaizduojamą pasaulį. 

Edmondas Velsas tiriamai žiūri į mane. 

- Tu ne viską žinai. Anksčiau Krisas Petersas buvo aukso ieš- 
kotojas ir indėnų užkariautojas. Tai jis, dviejų savo klapčiukų pa- 
dedamas, užnėrė virvę ant kaklo Žakui Nemrodui. Matai, gyve- 
nimas yra tik amžinas to paties pasikartojimas. Be to, jis ir toliau 
didžiuojasi skalpais, kurie jam nepriklauso... ir toliau smaugia. 

Suraukiu antakius. 

— Žemėje yra šeši milijardai žmonių. Iš kur toks nuostabus 
sutapimas — Veneros skriaudikas yra ir buvęs Žako Nemrodo 
skriaudikas? 

- Tai ne sutapimas, - sako mano instruktorius. - Amžiams 
bėgant tam tikros sielų grupės nuolat susitinka. Kosminiai pasi- 
matymai vis kartojasi, kol galų gale pasibaigia. Piotras intuityviai 
tai suprato. 

Edmondas Velsas tolėliau, už pertvaros, parodo kelis kiauši- 
nius, sklandančius aplink manuosius. 

- Pirmoji Žako draugė Martina kažkada buvo jo motina. 

- Tai todėl ji tarp savęs ir jo sukūrė tą meilės barjerą? 

Edmondas Velsas linkteli ir tęsia. 

- Ričardas Kaningamas kažkada buvo Veneros brolis. Bilis 
Vatsas - jos šuo, jis buvo žemesnio sąmonės išsivystymo lygio. 
Praeitame gyvenime Stanislovas buvo Igorio sūnus. Ankstes- 
niuose gyvenimuose jis padegdavo raganų laužus. Romoje jam 
įsakinėjo Neronas. Jis prisidėjo padegant didžiąją Aleksandrijos 
biblioteką, o dar anksčiau buvo vienas iš tų, kurie pastebėjo, kad 
trinant pagaliukus vieną į kitą galima įžiebti ugnį. Prieš nužudy- 
damas Nemrodą, Krisas Petersas buvo konkistadoras ir nužudė 
daugybę inkų. 

Rutuliuose kaip žvaigždutės spindi sielos. Taigi, viskas turi 
savo priežastį, viskas kyla iš laiko gelmės ir turi savo nematomą 
logiką. Nesuvokiame keisto elgesio, fobijų, manijų, jei nežinome, 
kas buvo praeituose gyvenimuose. Froidas manė galįs paaiškinti 
suaugusio žmogaus elgesį remdamasis tuo, kas su juo vyko nuo 
kūdikystės, o iš tiesų tereikia pradėti nuo pirmojo žmogiškojo 
įsikūnijimo, gal net nuo tada, kai žmogus dar buvo gyvūnas ar 
net augalas. Gal mėsos mėgėjai kažkada buvo plėšrūnai ir gyveno 

savanoje. Gal mėgėjai degintis saulėje kadaise buvo saulėgrąžos. 
Kiekviena siela turi savo ilgą istoriją, tai jos kelionė pirmyn. 

- O Raulis, Fredis, tanatonautai... 

- Tu juos pažinojai kitais pavidalais. Raulis buvo tavo tėvas. 
Jau labai ilgai jūs keliaujate kartu. Rabinas Fredis Mėjeris daugė- 
lyje gyvenimų buvo tavo motina... 

Žvelgiu į žmoniją pro rutulio sieną. 

- Niekada nepamiršk - svarbu ne gėris, o sąmonės vystyma- 
sis, Mūsų priešas yra ne blogis, o nežinojimas. 

151. IGORIS. 22 SU PUSE METŲ 


Aš mirštu. Palieku savo kūną. Šviesa traukia mane aukštyn. Grei- 
tai skrendu jos link. Paskui staiga sustoju ir nebegaliu judėti to- 
liau. Iš mano pilvo išlenda sidabrinis siūlas, jį kažkas trūkteli ir aš 
imu leistis. Grįžtu į Žemę. 

- Pavyko. Susigrąžinome jį! 

Jie džiaugsmingai šūkauja, lyg būčiau ką tik gimęs. Vis dėlto 
ta šviesa danguje buvo graži. 

Mane guldo į lovą, užkloja, apkamšo ir aš užmiegu. Nebesu 
miręs. Kai pabundu, prie manęs palinkusi šviesiaplaukė mergina 
didelėmis žaliomis akimis ir svaiginama iškirpte. 

Tai angelas, o aš - Rojuje. Bandau ją pasiekti, bet sulaiko dau- 
gybė į ranką susmeigtų lašinių, ir aš tučtuojau prarandu bet ko- 
kią viltį. Be to, pilvą daigsto skausmas. 

Ši puiki mergina sako, jog savaitę buvau komos būsenos ir 
medikai nebesitikėjo, kad pasveiksiu. Tvirtas sudėjimas vis dėl- 
to padėjo išgyventi. Ji sako, kad mane, be abejo, gatvėje užpuolė 
chuliganai ir aš netekau daug kraujo. Laimė, mano labai dažna 
kraujo grupė - AB+, ir jie turėjo užtektinai kraujo plazmos atsar- 
gų, tad galėjo papildyti tai, ko netekau. 


NRL 

Prie palaidinės prisegta kortelė rodo, jog angelo vardas Tatja- 
na. Tatjana Mendelejeva. Ji gydytoja ir aš tekau būtent jai. Ji žavisi 
mano ištverme. Sako, kad nebijo susirungti su medicinos dės- 
niais. Tačiau turi man pranešti labai blogą naujieną. Nudelbia akis. 

- Būkite stiprus. Jums... vėžys. 

Tai štai kokia bloga naujiena? Ką gi! Iš arti aukštai danguje 
mačiau didžiąją mirties šviesą, nepabūgau motinos, kulkų, gra- 
natų ir raketų sprogimų Čečėnijoje, gavau Piotro durklo smūgį, 
tad vėžys man dabar vieni niekai. 

Gydytoja švelniai paima už rankos. 

- Tačiau jūsų vėžys nėra įprastas. Tokia vėžio forma iki šiol 
negirdėta. Tai bambos vėžys! 

Nematau jokio skirtumo - bambos ar mažojo pirštelio vėžys. 
Mirsiu nuo ligos, ir viskas. Turiu kuo geriau išnaudoti likusią gy- 
venimo dalį, kol vėl teks kilti aukštyn, dangaus šviesos link. 

- Noriu jūsų paprašyti didelės paslaugos, - tęsia grožybė, ne- 
paleisdama rankos. - Pageidaučiau, kad būtumėte mano pacien- 
tas. Leiskite man atidžiau ištirti jūsų ligą. 

Tatjana aiškina, jog mano atvejis išskirtinis. Bambos zona ne- 
gyva, neaktyvi, ji - ryšio su motina reliktas. Vėžys tikrai neturėtų 
išsivystyti tokioje vietoje. 

Gydytoja įsimylėjusi psichoanalizę. Pasiima užrašų knygelę, 
rašiklį ir ima smulkiai klausinėti. Nelabai turiu ką pridurti: mo- 
tina norėjo mane nužudyti, našlaičių prieglaudoje koviausi dvi- 
kovoje peiliu būtent tą dieną, kai mane turėjo įsivaikinti šeima, 
nepilnamečių pataisos centras, psichiatrijos prieglauda, karas 
Čečėnijoje... Pakerėta Tatjana stipriau spaudžia ranką. Sako, jog 
norėdamas išgyventi pademonstravau neįtikimų gebėjimų. 

Bet labiausiai ją žavi vėžys, netikėtas bambos vėžys, kurį ji jau 
kukliai man leidus pakrikštijo „Mendelejevos sindromu“. Būsiu, 

kaip ji sako, „bandomasis triušis“. Jei gerai supratau, bandomasis 
triušis - tai ligonis profesionalas. Sveikatos ministerija pasirūpins 
būstu, maitinimu, drabužiais, priežiūra ir apmokės kitas išlaidas. 
Todėl turėsiu klausyti medikų, konkrečiai - Tatjanos. Važiuosiu 
kartu į konferencijas visame pasaulyje ir leisiu atlikti tyrimus, 
kurie padės sekti ligos eigą. Už šias paslaugas Tatjana siūlo nuo- 
latinį atlyginimą. 

Pasako skaičių, keturis kartus viršijantį mano kario atlygini- 
mą. Į mane maldaujamai žvelgia didelės žalios akys. 

Kokiame keistame pasaulyje gyvename? Kai tampi karo did- 
vyriu, tau spjaudo į veidą, o kai įsitaisai vėžį, tau meilikauja. 

- Tai jūs sutinkate? 

Užuot atsakęs, bučiuoju jos ranką. 


152. ENCIKLOPEDIJA 


PARADOKSALUS PRAŠYMAS. Būdamas septynerių metų, maža- 
sis Eriksonas žiūrėjo, kaip tėvas veda į tvartą veršį. Tėvas stip- 
riai traukė už virvės, tačiau veršis spyriojosi ir nenorėjo eiti. Ma- 
žasis Eriksonas ėmė juoktis ir pasišaipė iš tėvo. Tėvas tarė: „Pa- 
daryk geriau, jei jau toks gudrus.“ 

Tada mažajam Eriksonui kilo mintis: užuot traukus virvę, at- 
sistoti veršiui už nugaros ir tempti už uodegos. Veršis iš karto 
sureagavo, žengė pirmyn ir įėjo į tvartą. Po keturiasdešimties 
metų tas vaikas sugalvojo „Eriksono hipnozę“ - švelnaus, pa- 
radoksalaus prašymo būdą, kad jo pacientai jaustųsi geriau. 
Tai gali patikrinti tėvas. Jei vaiko kambaryje netvarka ir jo 
prašome sutvarkyti, jis neklausys. Bet jei kambaryje darysime 
dar didesnę netvarką, nešime ten dar daugiau žaislų, drabu- 

žių ir mėtysime, kur pakliuvo, po kurio laiko vaikas pasakys: 
„Liaukis, tėte, tai nebepakenčiama, reikia sutvarkyti.“ Traukti 
priešinga kryptimi kartais yra geriau, nes tada gali kilti sąžinės 
priekaištų. 

Jei panagrinėsime istorijos pavyzdžių, pamatysime, jog „para- 
doksalus prašymas“, sąmoningai ar nesąmoningai, tačiau nuo- 
lat taikomas. 4 

Prireikė dviejų pasaulinių karų ir milijonų žuvusiųjų, kad atsi- 
rastų Tautų Sąjunga, paskui Jungtinės Tautos. Kad būtų įtvir- 
tintos žmogaus teisės, reikėjo iškęsti tironų siautėjimą. Reikėjo 
Černobylio, kad suvoktume, kokį pavojų kelia blogai apsaugo- 
tos atominės elektrinės. 


Edmondas Velsas, 
Sąlyginio ir absoliutaus pažinimo enciklopedija, IV tomas 


153. ŽAKAS. 22 SU PUSE METŲ 


Išaušo didžioji diena. Spaustuvė išleido Žiurkes. Rytoj žmonės ro- 
maną galės nusipirkti knygynuose. Taigi, viską padariau. Laikau 
ją savo rankose. Glostau. Uostau. Tai dėl jos tiek laiko kovojau. 
Koks sukrėtimas! Ji čia. Lyg vaikas, gimęs po kelerius metus tru- 
kusio nėštumo. 

Žiurkės. 

Praėjus pirmajai euforijai, pajuntu didžiulį nerimą. Kol knyga 
buvo manyje, ji užėmė visą mano esybę, o dabar jaučiuosi tuščias. 
Įgyvendinau tai, dėl ko atėjau į šią žemę. Viskas baigta. Geriausia 
būtų pasitraukti dabar, kai pasiekiau pačią sėkmės viršūnę, kol 
neprasidėjo neišvengiamas nuosmukis. 

Mano gyvenimas prarado prasmę. Liko tik numirti. Turiu 
nusižudyti dabar, tada mano buvęs gyvenimas bus vien laimė, 

Taigi, nusižudyti. Bet kaip tai daroma? Kaip visada, man kyla 
sunkių praktinių problemų. 

Iš kur gauti revolverį, kad galėčiau susivaryti kulką? Neno- 
riu pulti į upę ir nusiskandinti, vanduo man atrodo ledinis. Ne- 
drįstu šokti nuo pastato, nes nuo aukščio svaigsta galva. Išgerti 
vaistų? Nežinau kokių. Esu įsitikinęs, jog tai ne man, aš juos 
tuoj pat išvemsiu. Lieka metro, bet nepakanka drąsos pulti po 
traukiniu. 

Be to, kažkur skaičiau, jog iš penkių bandymų nusižudyti ke- 
turi nepavyksta. Tie, kurie šauna sau į burną, paprasčiausiai nusi- 
plėšia apatinį žandikaulį ir lieka subjaurotu veidu. Tie, kurie šoka 
iš septinto aukšto, susilaužo stuburą ir lieka luoši vežimėlyje. Tie, 
kurie prisigeria vaistų, susižaloja virškinimo traktą ir nepagydo- 
mai išsidegina skrandį. 

Nutariu pasikarti. Tokio būdo bijau mažiausiai, kažkodėl jis 
mane labiausiai traukia. Žinau - gimiau, kad mirčiau būtent taip. 

Užrakinu duris, užtraukiu užuolaidas, atiduodu katę (visai 
ramią) kaimynei, užsidarau tualete ir prie lempos pririšu kakla- 
raištį. 

Juk visą gyvenimą geriausiai jaučiausi būtent tualete. Manau, 
normalu, kad ten ir mirsiu. Užsiropščiu ant taburetės, skaičiuoju 
iki trijų, paspiriu ją. Pagaliau pakimbu virš grindų. 

Kilpa spaudžia. Dūstu. Dabar ne laikas išglebti, tačiau esu pri- 
verstas konstatuoti, kad mane erzina, jog taip nepatogiai kybau 
ir laukiu mirties. E 

Voras, seniai apsigyvenęs aukštai dešiniame tualeto kampe, 
leidžiasi prie manęs. Jis patenkintas, jog rado naują iškyšulį 
mano kybantį kūną. Jis ima austi voratinklį tarp mano ausies 
ir lubų plokštės kampo. Kiekvieną kartą, praeidamas pro ausies 
spenelį, kutena mane. 

Viskas trunka daug ilgiau nei maniau. Reikėjo šokti staiga, 
kad sutraškėtų kaklo slanksteliai. 

Trūksta oro. Galva ūžia. Veltui bandau atsikosėti ir sumažinti 
kilpos spaudimą. Spaudžia tikrai per smarkiai. Vėl imu galvoti 
apie savo gyvenimą. Knyga, žiurkės, katės, Gvandolina, Martina, 
panelė Van Lyzebet, mano leidėjas Šarbonjė... Tai vis dėlto neblo- 
gas filmas. ) 

Ar aš tikrai jau išgyvenau viską? Po velnių, gal šioje planetoje 
turiu mylėti kitas moteris, rašyti kitas knygas ir glostyti kitas ka- 
tes. Voras tai patvirtina; jis įsitaiso mano ausyje ir ten ima labai 
nemaloniai zvimbti. Tai turbūt mano įgimtas neryžtingumas, bet 
aš jau visai nebenoriu mirti. Imu trūkčioti ir stengiuosi atriš- 
ti mazgą. Kiek pavėluotai, tačiau man pasiseka: buvau nekoks 
meistras ir blogai pritvirtinau lempą. Medvaržtis neišlaiko. Krin- 
tu. Lempa - iš paskos, atsitrenkia į galvą ir dūžta, o man iškyla 
gumbas. 

Ai. 

Aš vis dar gyvas. Šis bandymas mane galutinai atpratina nuo 
ketinimo žudytis. Pirmiausia tai labai skausminga. Be to, manau, 
kad savižudybė yra didžiausias nedėkingumas. Nusižudyti - va- 
dinasi, pripažinti, jog nesugebi pasinaudoti dovanotu gyvenimu. 

Be to, jaučiuosi atsakingas už savo knygą. Ji išleista, turiu ją 
ginti, pristatyti visuomenei, aiškinti. 

Pirmasis interviu, ir žurnalistas pareiškia, jog esu žiurkių spe- 
cialistas, parašęs mokslo populiarinimo knygą. Mane kviečia į 
retas radijo arba televizijos laidas, mano pašnekovai dažniausiai 
perskaitę ne daugiau kaip keturis puslapius. Prašo trumpai papa- 
sakoti apie save. Priekaištauja dėl knygos viršelio rašto faktūros. 
Lyg būčiau pats išsirinkęs... Keletas straipsnių, kuriuose kalba- 
ma apie mano knygą, pasirodo ne literatūros skiltyse, bet skiltyse 

„Gyvūnai“ arba „Mokslas“. Žurnalistas nedvejodamas rašo, jog 
esu senas amerikiečių mokslininkas. 

Nė vienas kronikininkas nepastebi mano pagrindinio noro: 
kalbėti apie žmones aprašant gyvūnų elgesį jų bendruomenėje. 
Netekau vilties. Tais retais atvejais, kai man suteikiamas žodis, 
užduodami tokie klausimai, jog negaliu nieko paaiškinti. Manęs 
klausia: „Kokia žiurkės gyvenimo svajonė““, „Kiek vadoje būna 
mažylių?“ „Kaip veiksmingai jų atsikratyti?“ 

Būčiau labai norėjęs nors kartą padiskutuoti su filosofais, 
sociologais, politikais, pakalbėti apie vaidmenis, numatytus iš 
anksto, sunkumus, kai stengiamasi pakeisti santykius „išnaudo- 
tojai - išnaudojamieji - savarankiškieji - skriaudžiamieji“. Bet 
vienintelis pašnekovas, kurį diskusijai pasiūlo radijas, yra „žiurk- 
nuodys“; jis patenkintas vardija visą cheminių priemonių, kurių 
turi žmogus, arsenalą, padėsiantį greitai jų atsikratyti! Sunku dis- 
kutuoti, Nebėra ko tikėtis stebuklo iš pokalbių laidų. Taigi, šiai 
knygai nebegaliu niekuo padėti. Mano darbas baigtas. Turiu pa- 
sakyti tai, ką manau. Kaip? Televizija! Informacinės laidos. 

Krisas Petersas pasirodo kitoks. Jo plaukai pakeitė spalvą. 
Dažai, be abejo. Vedėjas praneša, kad Arkanzase grupė mokinių 
iš automato šaudė vaikus jų įstaigos kieme. Trisdešimt vienas žu- 
vusysis, penkiasdešimt keturi sužeistieji. Šiam fenomenui įvardy- 
ti yra žodis: „Amok.“ Prieš žūvant pačiam, stengiamasi nužudyti 
kuo daugiau savo gentainių. 

Žinios visada mane veikia raminamai. Kitų nelaimės leidžia 
pamiršti savąsias ir pakiša minčių naujiems apsakymams. Krisas 
Petersas ir toliau varo savo litaniją apie kasdienes smulkias ir 
stambias šlykštynes. 

Skandalas spermos bankuose: daug moterų pasirinko tą patį 
donorą, Hansą Gustavsoną, mėlynakį sportiškos išvaizdos blon- 

diną. Vyras dabar gali būti mažiausiai pusės milijono vaikų tėvas. 
Hansas aiškina nežinojęs, kad jo sperma tokia paklausi, pardavi- 
nėjęs ją tik norėdamas susimokėti už mokslą. Dabar nebedalys 
savo lytinių ląstelių. 

Nesmarkus žemės drebėjimas Los Andžele. Seismologai aiš- 
kina, kad smūgis gali būti susijęs su daugėjančiais požeminiais 
branduoliniais sprogdinimais. 

Medicina: Rusijoje aptikta nežinoma liga - bambos vėžys. 

Orai: ilgalaikė giedra. 

Birža: Dow Jones kurso kritimas. 

Tai geriau. Visi žmonės, kurie susikimba dėl teritorijos arba 
valdžios, primena mano romano žiurkes. Žvilgteliu į knygą ant 
stalo. Žiurkės. Daiktas atrodo magiškas, gyvas. Dabar jis turės gy- 
venti vienas, be manęs. 


154. VENERA. 22 SU PUSE METŲ 


Po to, kai mane užpuolė Krisas Petersas, paprašiau Ričardą kuo 
dažniau būti namie. Iš karto galėjau pajusti, ką reiškia gyventi 
kartu su vyru. Visos smulkios užgaidos, kurias Ričardui pavyk- 
davo nuslėpti, išniro į dienos šviesą. Žinojau, kad vyrai apskritai 
egoistai, o aktoriai ypač vertina save, bet nemaniau, jog jie pra- 
noksta manekenus. 

Ričardas vartoja narkotikus. Dar ryte jam būtina sušniurkšti 
dozę kokaino kartu su kava ir raguoliais. Be jo nebemoka gyven- 
ti. Kai filmuojasi, jam reikia vis didesnių kiekių. Jis sako, jog tada 
geriau vaidina. Kad ir kaip būtų, tas pomėgis labai tuština mūsų 
biudžetą. 

Kai jis kalba apie kiną, imu svajoti. Filmavimo aikštelės man 

atrodo daug patrauklesnės nei kino studijos. Pasakoja man ne- 
įtikimų istorijų apie režisierius, apsikumščiuojančius su vyriau- 
siuoju operatoriumi, nes nesutaria, kur pastatyti kamerą. 

Žiūrovai visada įsivaizduoja, kad aktoriai protingesni už mus, 
topmodelius, nes dialogų specialistai išmoko juos subtilių frazių, 
o aš gerai suprantu, kad mano atsakymai interviu vis dėlto gana 
riboti. Gailiuosi, kad rimčiau nesimokiau, nes mokslas šiek tiek 
lavina protą. Kai man pateikiamas klausimas, norėčiau, kad kur 
nors kampe sėdėtų plikas akiniuotas scenaristas ir padiktuotų 
atsakymą, 

Nėra ko slėpti, namuose Ričardas kalba daug mažiau nei fil- 
muose. Jis mano, jog Paryžiaus Dievo Motinos katedra yra tikras 
Volto Disnėjaus studijos produktas, o Paryžius - Teksaso miestas. 

Ričardas nežino, kur yra Portugalija arba Danija, ir jam tai nė 
motais. Jis išvažiavo iš gimtojo Kentukio tik todėl, kad Holivude 
galėtų demonstruoti raumenis ir, kino stebukle, tas runkelis tapo 
viso pasaulio katyčių numylėtiniu. 

Mūsų pokalbiai dažniausiai tokie: „Kaip sekasi, mielasis?“ 
arba: „Viskas gerai, mano meile?“, arba dar: „Ar ne gražus oras?“ 

Ričardas nuolat rūpinasi, kad neprarastų gundytojo išvaizdos. 

Užklupau jį griebiantį veidrodį nuo naktinio staliuko tuo 
metu, kai mylėjomės, nes norėjo pasižiūrėti, kaip atrodo jo veidas 
orgazmo metu. Studijuodamas itin karštą sceną būsimo filmo 
scenarijuje, Ričardas tyrinėjo, kokiu ri pasuktas smakras 
atrodys geriausiai. 

Nelabai myliu Ričardą, bet tikiuosi pasinaudoti juo kaip 
tramplinu, kad patekčiau į kino pasaulį. Aš irgi suprantu, kad 
laikas bėga. Vakar iškėliau jam sceną - pareikalavau vaidmens 
būsimame filme. Jis pradėjo aiškinti, jog aktoriaus amato greitai 
neišmoksi. Atsikirtau ir išvardijau ilgą sąrašą netalentingų akto- 

rių moterų, kurios ėmėsi šios profesijos tik dėl fizinių duomenų. 
Kadangi jo neįtikinau to pareikalauti iš savo prodiuserių, ėmiau 
daužyti lėkštes, paskui išsitraukiau nuotraukas, kuriose jis su ne- 
pilnamečiais berniukais; jas gavau paštu, atsiuntė anonimas, pa- 
sirašė - „gero linkinti draugė“. Be abejo, pavydinti statistė... 

- Su šiomis nuotraukomis ne tik pasieksiu skyrybas, bet ir 
susišluosiu visus tavo pinigėlius, o tu prarasi didžiojo gundytojo 
reputaciją. 

Taigi, Ričardas įtikino prodiuserius kitame filme, Lapės, skirti 
man rusės karės, kovojančios Čečėnijoje, vaidmenį. Pats vaidina 
komandosų, pavadintų „lapėmis“, vyresnįjį seržantą, o aš esu vie- 
na iš apsukrių jo pavaldinių, liepsnosvaidžio karalienė. Du tipiš- 
kų herojų vaidmenys. 

Laimė, scenaristas mano lūpoms patikėjo daugybę nuostabių 
žodžių. Pagaliau galiu demonstruoti tobulą humorą, apie tokį vi- 
sada svajojau, bet joks chirurgas neįsodins jo į jūsų smegenis. 

Filmą Lapės planuojama filmuoti Rusijoje, kad atrodytų rea- 
listiškiau ir mažiau reikėtų mokėti statistams. 

Dabar nerimauju. Noriu tapti garsia žvaigžde, juodąja Liza 
Teilor. 


155. ENCIKLOPEDIJA 


TIURINGAS. Keistas Alano Matisono Tiuringo, gimusio 1912 m. 
Londone, likimas. Atsiskyrėliui, vidutiniškai besimokančiam 
vaikui galvą kvaršino matematika, pavadino ją beveik metafizi- 
niu mokslu. Sulaukęs dvidešimties, jis sukuria kompiuterių kon- 
cepcijos apmatus; dažniausiai apie juos kalba kaip apie žmones, 
o kiekvieną skaičiuotuvą lygina su kokiu nors organu. 

Prasidėjus Antrajam pasauliniam karui jis išranda automatinę 
skaičiuoklę, kuri padėjo Sąjungininkams iššifruoti nacių maši- 
na Enigma užkoduotus pranešimus. 

Išradimas padėjo nustatyti, kur numatyti bombardavimai, taigi 
buvo išsaugota tūkstančiai gyvybių. 

Kai Jungtinėse Amerikos Valstijose Džonas fon Noimanas 
parengia fizinio kompiuterio koncepciją, Tiuringas išplėtoja 
„dirbtinio intelekto“ sąvoką. 1950 m. jis parašo esė Ar maši- 
nos gali mąstyti? Puoselėja dideles ambicijas - mašinai suteikti 
žmogaus protą. Jis mano, kad, stebėdamas gyvybę, ras būdą, 
kaip sukurti tobulą mąstančią mašiną. 

Tiuringas sukuria tam laikotarpiui bei informatikai naują 54- 
voką: „mąstymo skirtumai pagal lytį“. Sukuria testų, kurių tiks- 
las - atskirti moteriškąjį mąstymą nuo vyriškojo. Tiuringas tei- 
gia, kad moters mąstymui trūksta strategijos. | 
Neapykanta moterims nepadeda jam susirasti bendraminčių ir 
tai iš dalies paaiškina, kodėl Tiuringas buvo pamirštas. 
Fantazuodamas apie žmonijos ateitį, jis kalba apie partenoge- 
nezę, gemalo vystymąsi iš neapvaisintos moteriškosios lytinės 
ląstelės. 1951 m. teismas jį nuteisia už homoseksualizmą. Tenka 
pasirinkti kalėjimą arba cheminę kastraciją. Jis pasirenka antrą- 
jį variantą ir jam pradedamas gydymas moteriškais hormonais. 
Šio gydymo padariniai - impotencija bei krūtinės padidėjimas. 
1954 m. birželio 7 d. Tiuringas suvalgo cianide išmirkytą obuo- 
Iį ir pasitraukia iš šio pasaulio. Tokia mintis kilo pažiūrėjus ani- 
macinį filmuką Snieguolė. Jis paliko raštelį, kuriame paaiškino, 
kad visuomenė jį privertė tapti moterimi, todėl ir pasirinko 
mirti taip, kaip tai būtų dariusi pati tikriausia moteris. 


Edmondas Velsas, 
Sąlyginio ir absoliutaus pažinimo enciklopedija, IV tomas 

156. KAIMYNINĖS GALAKTIKOS LINK 


Kadangi mūsų, angelų, darbas yra kovoti su nežinojimu, nėra 
jokios priežasties, kuri neleistų keliauti patyrinėti kitos galak- 
tikos. Ši mintis mane iškart sužavėjo. Žinojau, kad mano trys 
bendrakelioniai tuoj leisis į kelią, tad paskutinę akimirką prisi- 
dėjau prie jų. 

Tiek to, jei į mane nekaip pažiūrės Edmondas Velsas. Tiek 
to, jei man nepasiseks su klientais, kurie tarsi turėtų būti mano 
atspindžiai. Aš prisiimu kaltę. Aš juk irgi esu pažeidėjas ir sumo- 
kėsiu tiek, kiek reikės, kad tik nelikčiau nežinomybėje, 

Sustojame rombu. Visi keturi: Raulis, Fredis, Merlin Monro ir 
aš. Nėra prasmės dabar leistis į kalbas, šįkart žinome, kad leidžia- 
mės į didžiulį nuotykį. Kita galaktika! Pirmą kartą žmonių sielos 
iškeliaus iš gimtosios Galaktikos! 

Kristupui Kolumbui, Magelanui ir Markui Polui teks nusileis- 
ti. Jų žygiai tėra menki pasivaikščiojimai, palyginti su mūsų odi- 
sėja. Trypčioju iš nekantrumo. Žinau, kad mano klientai negalės 
su manimi susisiekti, kol keliausiu, bet tiek to. 

- Vaikai turi patys savimi pasirūpinti, tėvai iškeliauja atosto- 
gauti, - pareiškia Raulis. - Nagi... Pirmyn! 

Paliekame Rojų ir skrodžiame kosmosą. Aplenkiame tūks- 
tančius žvaigždžių, kol pasiekiame mūsų Galaktikos pakraštį. Čia 
Fredis pasiūlo atsigręžti ir ja pasigrožėti, tarsi būtume pirmieji 
astronautai, pamatę Žemę. Iš tam tikro atstumo. 

Fantastiška. 

Paukščių Taką sudaro penkių vijų spiralė, besisukanti aplink 
save. Centre kupolas apgaubia branduolį, perdurtą Rojaus bam- 
bos. Aplink jį - diskas bei jo dulkių palyda. Persėjas, išorinė vija, 
be paliovos sukasi. Arčiausiai vidurio esantis Gulbės žvaigždy- 

nas švelniai liečia branduolį. 100 000 šviesmečių skersmuo, 5000 
šviesmečių storis - tikrai „daug“. 

Fredis parodo mažytę žvaigždutę šalia didžiausios vijos - tai 
Žemės gyventojų Saulė. Dingteli, kad po šia miniatiūrine šviesele 
mano klientai šiuo metu kovoja su gyvenimo sunkumais, ir vis- 
kas tada atrodo labai sąlygiška... 

Pasukame artimiausios galaktikos, Andromedos ūko, link. Vėl 
sustojame rombu ir labai greitai pasiekiame šviesos greitį. Foto- 
nai aplink mus sustingsta. Paskui pradedame skrieti dar greičiau. 
Iki pasimatymo, fotonai. Tikriausiai skriejame dešimt kartų už 
šviesą didesniu greičiu. 

Kelionė ne itin smagi. Tuštuma, tuštuma, visąlaik tik tuštuma. 
Visi didieji atradėjai tikriausiai patyrė šį jausmą atviroje jūroje: 
vanduo, vanduo ir dar kartą vanduo, o horizonte ilgą laiką nieko 
nematyti. Tuštuma, tuštuma, metų metai tuštumos Žemės mas- 
teliu. Keliaujame milijonų milijonus kilometrų. Ar sugebėsime 
rasti kelią atgal? Kai imiesi kokios kvailystės, reikia eiti iki galo. 
O mano klientai... tegu tvarkosi patys! 


157. IGORIS. 23 METAI 


Pradėjau gana malonią „profesionalaus ligonio“ karjerą. Mudu su 
daktare Tatjana Mendelejeva leidomės į kelionę po ligonines Ru- 
sijoje ir užjos ribų. Visiems įdomus mano bambos vėžys. „Ar jums 
skauda?“ - klausia manęs. Iš pradžių atsakydavau „ne“, bet paju- 
tau, kad šis skausmo nebuvimas liūdina mano pašnekovus. Kam 
gali būti įdomus tas, kuris nesikankina? Aš pasitaisiau: „Taip, man 
trukdo miegoti“, vėliau: „Taip, kadangi vėžys mano kūno centre, 
skausmas plinta visur“, ir galiausiai: „Tai nepakenčiama.“ 

Įdomus reiškinys: nuo tada, kai atsakinėju „taip“, išties pradė- 
jau jausti skausmą. Net mano paties kūnas padeda geriau atlikti 
savo vaidmenį. Vis dėlto žmogui, kuris kovoje buvo sužeistas tiek 
kartų, kiek aš, šis auglys, net ir bamboje, tėra juokingas diegliukas. 

Tatjana sako, kad norėtų mane perauklėti. Ji bando mane iš- 
mokyti pamėgti storas knygas. Neseniai man jų padovanojo, ir 
labai įdomių. Viena jų - Vakarų rašytojo romanas Žiurkės, aišku, 
vertimas. Tai istorija apie vieną žiurkę, gyvenančią žiurkių koloni- 
joje. Ji nebenori gyventi dominuojančiųjų-paklūstančiųjų santy- 
kiais pagrįstoje bendruomenėje ir siekia sukurti gyvenimo būdą, 
pagrįstą bendradarbiavimu-savitarpiškumu-atleidimu. Pagrin- 
dinė veikėja žiurkė pradeda tyrimą, norėdama išsiaiškinti, kas nu- 
žudė žiurkių karalių, ir pamato, kad visos dominuojančios žiurkės 
susivienijo ir rengiasi suryti jo smegenis, manydamos, kad tokiu 
būdu įgaus jo asmeninių savybių. Kai kuriuose epizoduose apra- 
šyti žiurkių karai, jie man primena kovas su čečėnais. 

Tatjana Mendelejeva įsiveržia į mano kambarį. Ji pareiškia, 
kad negalima gyventi vienam, kad gyvenime reikia trupučio 
meilės. Suima mane už smakro ir giliai įsisiurbia į lūpas, aš net 
nespėju suvokti, kas vyksta. Jos lūpos vyšnių skonio, o oda tarsi 
šilkinė. Dar niekada nepatyriau tiek švelnumo. 

Tatjana sako, kad nori gyventi su manimi, bet ji turi savo 
„naudojimo instrukciją“. Paaiškina: 

- Aš esu kaip augalas. Su manim reikia daug kalbėtis. 

Mes pasimylime. 

Pirmą kartą aš taip susijaudinu, kad net drebu iš malonumo. 
Antrą kartą jaučiuosi kaip naujai gimęs. Trečią kartą užmirštu 
viską, kas nutiko bloga nuo pat mano gimimo. 

Kartu nueiname į filmą Lapės su Venera Šeridan. Ji atlieka be- 
veik Stanislovo vaidmenį, tačiau kai naudojasi liepsnosvaidžiu, 

pastebiu, kad pamiršo pakelti saugiklį. Pasirodo, man vieninte- 
liam juokinga. Tai vakariečiai įsivaizduoja, kad mes šitaip ka- 
riaujame? Paskui mudu su Tatjana užsisakome staliuką gerame 
restorane ir paprašome degtinės, blynų ir ikrų. Juk mus vaišina 
Sveikatos apsaugos ministerija. 

Mes dažnai mylimės. Mano gydytoja tai dievina. Taip pat 
daug kalbamės. Ji man papasakoja, kad susipažino su hipnoti- 
zuotoja iš Peru, Natalija Kim, ši pasiūlė jai pažvelgti į praeitį. Taip 
sužinojo, kad ankstesniame gyvenime ji buvo prancūzė medici- 
nos sesuo, vardu Amandina Balius, ji eksperimentavo su Žžmonė- 
mis, norinčiais sužinoti, kas yra mirtis. Aš atsakau, kad tikriausiai 
ankstesniame gyvenime ją jau pažinojau ir jau mylėjau. 

Pasibučiuojame. 

Kai myliuosi su Tatjana, noriu ištirpti joje, kad vėl tapčiau em- 
brionu. Aš ją pasirinkau ne tik kaip moterį, bet ir kaip motiną. No- 
riu visiškai panirti į ją, kad ji nešiotų mane devynis mėnesius, kad 
žindytų, kad vystytų, kad maitintų šaukšteliu, kad mokytų skaityti. 

Gyvenimas toks gražus! Daugiau nebelošiu pokerio. Daugiau 
nebenoriu trintis nesveikoje kazino aplinkoje. Po šitokių kančių 
turiu teisę į šiokį tokį poilsį ir malonumus. 

Retkarčiais pas mus apsilanko Vasilijus ir mes šeimyniškai 
pavakarieniaujame. Jis man pasakoja apie savo darbą, kuriam 
jis vis labiau atsiduoda. Nuo tada, kai savo programoms įdiegė 
mirties baimę, jos ieško egzistavimo prasmės. O prijungtos prie 
interneto stengiasi... daugintis. 

- Jos ieško nemirtingumo, - juokauja Vasilijus. 

Vasilijus yra genijus. Apie kompiuterius jis kalba taip, tarsi 
kalbėtų apie gyvus padarus. Atnešė naujausią pokerio programos 
versiją. Ji gali ne tik blefuoti, bet netgi rodyti baimės ženklus. 

- Programa tikrai bijo pralaimėti? 

- Ji sukurta taip, kad manytų, jog kuo dažniau pralaimi, tuo 
labiau artėja prie mirties. Tai naujos kartos dvylikta programos 
versija, ji pati dauginasi. Daugelis jų žaidžia tarpusavyje ir iš- 
bando savo gebėjimus. Stipriausios dauginasi, o silpniausios iš- 
nyksta. Man net nebereikia kištis. Jos pačios atsirenka, tampa vis 
gabesnės ir vis labiau bijo. 

- Ar baimė yra tas veiksnys, kuris jų pasaulyje skatina evo- 
liuciją? 

- Kas žino? Galbūt ir mūsų pasaulyje. Jei esame patenkinti 
savo gyvenimu, nėra jokios priežasties ką nors keisti. 

Žaidžiu su pokerio programa. Šį kartą kompiuteris mane 
įveikia. Pradedu iš naujo, jis vėl mane nugali. Užsispiriu, bet stai- 
ga kompiuteris sugenda. 

- Nepaaiškinami gedimai - didžiausia problema, - pripažįs- 
ta mano draugas. - Kartais atrodo, kad kažkas mus sulaiko nuo 
naujų atradimų. 

Jis pasiūlo žaisti ne su kompiuteriu, o su juo. Bet aš pažadė- 
jau Tatjanai su žmonėmis kortomis nebelošti. Netikėtai pasirodo 
mano gydytoja ir apkabina mane. Paglosto man nugarą. Tatjana - 
tai graži staigmena mano gyvenime, iki šiol man teikusiame tik 
nemalonumų. 

Sugalvoju norą: kad nutiktų dar viena graži staigmena. 


158. ENCIKLOPEDIJA 


APIE SVARBŲ BIOGRAFO VAIDMENĮ. Svarbiausia ne tai, kas 
atlikta, o tai, ką apie tai parašys biografai. Pavyzdžiui: Ameri- 
kos atradimas. Tai ne Kristupo Kolumbo (nes ji būtų pavadinta 
Kolumbija), bet Amerigo Vespučio atradimas. 

Kol Kristupas Kolumbas buvo gyvas, jis buvo laikomas nevykė- 
liu. Jis perplaukė vandenyną, norėdamas pasiekti žemyną, kurio 
nerado. Žinoma, išsilaipino Kuboje, San Dominge ir daugelyje 
kitų Karibų salų, bet nesusiprato ieškoti šiek tiek labiau į šiaurę. 
Kiekvieną kartą, kai su savo papūgomis, pomidorais, kukurū- 
zais ir šokoladu grįždavo į Ispaniją, karalienė jo klausdavo: „Tai 
ar atradote Indiją?“ jis atsakydavo: „Greitai, greitai.“ Galiausiai 
ji jam nebesuteikė paskolų ir jis buvo pasodintas į kalėjimą dėl 
finansinių nusikaltimų. 

Tačiau kodėl gi mes viską žinome apie Kolumbo gyvenimą ir 
nieko - apie Amerigo Vespučio? Kodėl mokykloje niekas ne- 
moko, kad „Ameriką atrado Amerigas Vespučis“? Paprasčiau- 
siai todėl, kad pastarasis neturėjo biografo, o Kolumbas turėjo. 
Iš tiesų, Kristupo Kolumbo sūnus tarė sau: „Mano tėvas atliko 
svarbiausią darbo dalį, todėl jis nusipelnė pripažinimo.“ Ir pa- 
rašė knygą apie tėvo gyvenimą. 

Būsimosioms kartoms nerūpi realūs žygdarbiai, vienintelis 
svarbus dalykas yra biografo, kuris juos aprašo, talentas. Gal- 
būt Amerigas Vespučis neturėjo sūnaus, o gal tiesiog jo sūnus 
nemanė, kad verta įamžinti tėvo žygdarbius. 

Apie kai kuriuos įvykius žinome tik todėl, kad koks nors žmogus 
(ar kokie nors žmonės) norėjo, kad jie įeitų į istoriją. Kas žinotų 
apie Sokratą, jei ne Platonas? Apie Jėzų, jei ne jo apaštalai? Ar 
apie Žaną d'Ark, jei Mišlė nebūtų jos vėl populiarinęs, kad pran- 
cūzus įkvėptų vyti lauk užpuolikus prūsus? Apie Henriką IV? 
Jį išpopuliarino Liudvikas XIV, kad įrodytų savo teisę į sostą. 
Pranešimas pasaulio įžymybėms: kad ir ką atliktumėte, į Istori- 
ją patekti tėra vienintelis būdas - susiraskite gerą biografą. 


Edmondas Velsas, 
Sąlyginio ir absoliutaus pažinimo enciklopedija, IV tomas 

159. VENERA. 23 METAI 


Filmavimai - nuobodus darbas. Trypčioju valandų valandas, kol 
išgirstu žodžius „Tyla-jungimas-veiksmas“, ir visi pajuda iš vie- 
tos. Nuo tada, kai pradėjau filmuotis, išmokau pasičiupti kėdę. O 
tiems, kurie pamiršta pasirūpinti kėde, tenka stovėti ištisą amži- 
nybę. 

Nemaniau, kad kinas - tai kėdės paieškos ir laukimas. 

Kai pagaliau ateina laikas vaidinti, visuomet nutinka kas 
nors, kas sukliudo filmuoti: lėktuvo triukšmas tolumoje, siūlas 
ant objektyvo ar netikėtas lietus. 

Akimirkos, kai mane pagauna įkvėpimas, nenufilmuojamos 
todėl, kad Ričardas, mano partneris, ką nors pamiršta, arba to- 
dėl, kad asistentas pamiršo įdėti juostą, kad būtų galima pabaigti 
sceną. Ilgainiui tai pradeda erzinti. 

Aplinkui visi rėkauja. Režisierius nepažįsta kitokio pasaulio, 
tik šį, ir visada elgiasi su aktoriais agresyviai. Net su manimi te- 
kalba tik tam, kad apibertų priekaištais: „Raiškiau artikuliuok“, 
„Neatsuk nugaros į kamerą“, „Atsargiai, tavo ranka uždengia 
vaizdą“, „Tiksliai sek žymes ant žemės.“ Ir galiausiai, viršūnė: 
„Nenutaisyk tokios išraiškos, atrodai susinervinusi.“ 

Et... tas režisierius... 

Niekada niekas nesielgė su manimi taip nepagarbiai. Per visą 
mano ilgą manekenės karjerą net patys isteriškiausi dizaineriai 
nedrįso taip su manimi elgtis. Aš filmuojuosi jau antrame filme, 
bet vis dar klausiu savęs, ar tikrai esu sukurta kinui. 

Ričardas labai nervingas. Aš jam trukdau mergintis, kaip jis 
įpratęs per filmavimus. Galiausiai jis ima nuobodžiauti ir mes 
dažnai ginčijamės. Kas pasakė: „Susituokę tris mėnesius myli- 
mės, trejus metus pykstamės, trisdešimt metų vienas kitą paken- 

čiame“? Mes pradėjome iš karto nuo „trejų metų pykimosi“ ir aš 
nenusiteikusi „trisdešimčiai metų pakentimo“. 

Stumiu laiką piešdama. Visuose piešinėliuose - du rankomis 
susikibę veikėjai. Nesuprantu, kodėl visąlaik piešiu tą patį. Gal tai 
būdas parodyti, kaip aš įsivaizduoju idealią porą? 

Tyrinėju save veidrodyje. Gavau viską, ko norėjau. Esu lai- 
minga, bet kodėl to nesuvokiu? 

Mane kankina migrena. Ji mane lydi nuo mažens. Diegian- 
tis, nuolatinis skausmas. Jis drumsčia mano asmeninį, profesinį 
gyvenimą, visą gyvenimo džiaugsmą. Tarsi niekuomet nebūčiau 
viena. Mano galvoje įstrigęs gyvūnėlis, jis drasko mano kaukolės 
sienelę, siekdamas išsilaisvinti. Tai siaubinga. Ir nė vienas gydy- 
tojas neranda priežasties. 

Dabar meldžiuosi, kad niekada nebejusčiau migrenos. 


160. ŽAKAS. 23 METAI 


Pagaliau paskambina leidėjas. Mano knygos pardavimas ne- 
stulbina. Romanas Žiurkės neatnešė nė pusės numatyto pelno. 
Kasmet Prancūzijoje išleidžiama tiek romanų - daugiau nei ke- 
turiasdešimt tūkstančių, tad sunku atkreipti dėmesį į vieną iš 
jų. Kad mano knyga būtų perkama, reikėtų arba didelio žiurkių 
antplūdžio Paryžiuje, arba Žiurkės metų pagal kinų kalendo- 
rių. Be to, neturiu užnugario, jokia įžymybė nesusižavėjo mano 
knyga. 

- Iš kur tau kilo idėja apie bendradarbiavimą-savitarpišku- 
mą-atleidimą? 

- Susapnavau. 

— Na, taip. Bet aš manau, kad tai nebuvo labai vykusi idėja. 

Kalbėjausi su savo draugu kritiku, jis mano, kad tai tėra morali- 
zavimas, o jis erzina. Žiurkė, pamokslaujanti apie gailestingumą, 
sugriauna tavo etologijos darbo apie tikrą gyvūnų elgseną įtiki- 
namumą. Juk žiurkė nesigaili. 

- Na, tai mums nepasisekė? 

- Hm... Iš tiesų, Prancūzijoje mums nepasisekė, - pripažįsta 
Šarbonjė. - Bet nors ir nesitikėjome, Žiurkės sulaukė didelio pa- 
sisekimo Rusijoje. Ten jau pardavėme apie tris tūkstančius knygų 
per mėnesį. 

Na štai, kitas reikalas. 

- Ir kaip jūs tai paaiškintumėte? 

- Rusijoje televizija tokia prasta, kad žmonės skaito daugiau 
nei Prancūzijoje. 

Aš taip troškau šlovės ir ją pasiekiau, bet... ne savo kalba. Ži- 
noma, savame krašte pranašu nebūsi, bet kitą kartą melsdamasis 
patikslinsiu: „Kad tik man pasisektų... Prancūzijoje.“ 

Kadangi pasisekė Rusijoje, Šarbonjė sutinka išleisti mano 
naują knygą. Ar esu ką numatęs? 

- Na taip... Rojaus atradimą. 

Nežinau, kas atsitiko. Žodžiai patys išsprūdo. 

— Kodėl apie tai? 

- Vėl susapnavau. Kaip žmonės skrieja dangumi ieškodami 
Rojaus. Manau, tai įdomi istorija. 

Leidėjas taip nemano. Žmonės nesubrendę klausytis pasaulie- 
tinio pasakojimo apie Rojų. Visos knygos, kuriose kalbama apie 
Rojų, buvo parašytos, kad įkvėptų tikėjimą. Tai šventa tema. 

Atsakau, kad tai tiesa, bet man patiktų atimti šventumą, nes, 
mano manymu, apie mirtį ir Rojų neturėtų pasakoti tik religijos 
ir sektos. Kiek pamąstęs, kitame laido gale Šarbonjė galiausiai 
nusprendžia manimi patikėti. Po keleto dienų purvinoje knygy- 

no vitrinoje mano žvilgsnį patraukė nukainotos knygos viršelis: 
Tanatonautai. Ant viršelio pavaizduota mėlyna spiralė juodame 
fone ir pavardė: Mikaelis Pensonas. Jis irgi rašo apie Rojų, bet 
pavadinimas neįtikina. Tikriausiai tai viską ir sugadino. Netgi 
tiems, kurie supranta šį naujadarą - „tanatonautas“ — mintis apie 
mirtį sukelia atmetimo reakciją. Kas gi pirks knygą apie mirtį? 

Aš. Nusiperku ir perskaitau. Man smagu bandyti įminti viso 
kūrinio mįslę: „Kaip nubraižyti apskritimą ir jo vidurio tašką ne- 
pakeliant rašiklio?“ Atsakymas: reikia atlenkti popieriaus lapo 
kampą (taigi, pakeisti matmenį), po to nubraižyti spiralę, kuri 
eitų per abi lapo puses... Ilgai sukau smegenis, kol suvokiau, kad 
būtent šis motyvas panaudotas viršelyje. 

Pradedu dirbti. Išjungiu telefoną. Pasirenku tinkamą muziką — 
Dvoržako Naujojo pasaulio simfoniją. Po to leidžiu mintims lietis. 

Sukurti Rojų. Nelengva. Daug mitologijų apie jį pasakoja, ta- 
čiau vis tiek ši vieta miglota. Kaip įtikinamai pavaizduoti Rojų? 
Planeta? Pernelyg paprasta. Kubas? Pernelyg geometrinis. Aste- 
roidų laukas? Pernelyg išsibarstęs. Galiausiai mano katė pateikia 
savo variantą. Mona Liza II žaidžia su čiaupu vonioje. Bėga van- 
duo. Žinodama mano įpročius, Mona Liza II išverčia vonios putų 
buteliuką. Kadangi vonia neužkimšta, putotas vanduo pamažu 
išnyksta nutekamojo vamzdžio skylėje. 

Galbūt sielos panašios į muilo burbulus. Įsivaizduoju, kad jos, 
kaip ir burbulai, įtraukiami sūkurio — Rojaus sūkurio. Sūkurys 
nuneša burbulus į kanalizaciją, o iš ten jie pateks kitur, į tokį 
sudėtingą pasaulį, kokio net neįsivaizduoja. Kaip burbulas gali 
nutuokti, iš kur jis atėjo ir kur eina? Kaip burbulas gali suvokti 
žmonių vonią, kanalizaciją, miestą, šalį, Žemę? Geriausiu atveju 
jis suvokia vandenį ir vėsų vonios turinį... Be to, jį turbūt baugina 
ši skylė, nubloškianti į nežinomybę... 

Tai štai, ką man siūlo Mona Liza II: apverstą kūgį, sūkurį, 
spiralę, kuri įtraukia viską iki pat gelmių. 


160. PAGALIAU 


Man rodosi, kad skrendame ilgus mėnesius. Jaučiuosi taip, tarsi 
plaukčiau per vandenyną. Laimė, nenorime nei valgyti, nei ger- 
ti, nei miegoti. Kelyje Fredis pasakoja juokelius, šitaip stengiasi 
pakelti nuotaiką. Galiausiai jis ima kartotis. Apsimetame, kad to 
nepastebime. 

Ilgai skriejame per visatą. Ir vieną dieną... 

- Horizonte galaktika! - surinka Raulis, kaip kadaise budėto- 
jai nuo laivo stiebo. 

Tolumoje spinduliuoja švieselė, nepanaši į žvaigždę. Pagaliau 
Andromeda! Ji ne spiralės, o lęšio formos. Savaime suprantama, 
mes esame pirmieji Žemės, o jei tiksliau - pirmieji Paukščių Tako 
gyventojai, kurie ją mato visai iš arti. 

Andromedos galaktika naujesnė nei mūsų. Jos žvaigždės daug 
jaunesnės už Paukščių Tako žvaigždes. 

- Pagaliau mes čia. 

Merlin Monro nukreipia savo pirštą šios galaktikos centro 
link. Ji kažką pasižymėjo. Čia irgi yra juodoji skylė. Ar taip yra 
visose galaktikose: juodoji skylė tarsi ašis suka ją pripildžiusią 
žvaigždžių masę? 

Mes leidžiamės į tą sūkurį. Keliaujame kartu su žvaigždėmis, 
planetomis, meteoritais, kuriuos siurbia dangaus anga. Stebime 
juos ir staiga aptinkame skriejančią sielą. Labai nustebę bando- 
me ją vytis, bet ji skrieja per greitai. Sustojame, stengiamės su- 
vokti tai, ką matėme. Tai tikrai buvo siela. Taigi, čia egzistuoja 

sąmonė. Taigi, čia gyvena mąstančios būtybės. Tai štai kas atveria 
neaprėpiamas galimybes... 

- Tai buvo dievas ar ateivio siela? - klausinėja Raulis, vis dar 
manantis, kad aptiko dievų karalystę. 

Na, o Fredžiui, Merlin ir man pakaktų sutikti ateivių... 

Pro šalį praplaukia ir kitų ektoplazmų. Kaskart joms prasklen- 
džiant bandome įsivaizduoti, kas tai galėtų būti. Jei tai mirusieji, 
dar niekad nemačiau sielų, taip skubančių į Paskutinį teismą. 

- Po šimts! Po šimts... po šimts... - kartoja Raulis, jis vis dar 
negali atsigauti. 

Pagaliau kažkas mus pastebi: 

- Kas jūs? 

Tai ektoplazma, bet ji spinduliuoja kitaip negu mes. Mūsų 
aura melsvo, o jos - rausvo atspalvio. 

- Angelai iš Žemės. 

Šio angelo laikysena paprasta. Tai sudžiūvėlis, atrodo kaip pro- 
vincijos stoties viršininkas. Jis, regis, toks pat sutrikęs, kaip ir mes. 

- Iš „Žemės“? Kodėl tai vadinasi Žemė? 

- Todėl, kad ši medžiaga dengia jos paviršių. Smėlis, žemė. 

- Hm... O kur yra Žemė? 

- Ė... Štai ten, - atsako Merlin Monro rodydama į tą pusę, iš 
kur atkeliavome. 

Laimė, kalbamės mintimis, nereikia jokio vertėjo. 

- Mikaelis Pensonas, jūsų paslaugoms, - tariu. 

Jis taip pat prisistato: 

- Mano vardas Zozas. Tiesiog Zozas. 

- Malonu, Zozai. 

Paaiškiname jam, kad atkeliavome iš Paukščių Tako Galak- 
tikos. Zozas lėtai permąsto informaciją. Iš pradžių nenori tuo 
patikėti, vėliau, kai paaiškiname jam mūsų kelionės priežastis, 

patiki mumis. Jis netgi prisipažino, kad, gerai pagalvojus, ir jam 
teko aptikti spragų savo klientų karmų curriculum vitae, ir jam 
kilo klausimų, ar tik žmonės neatgimsta kitur. Bet vis dėlto jis 
nesitikėjo, kad jie emigruoja į kitą galaktiką. 

Jis mums paaiškina, kad čia Paukščių Takas vadinamas 511. 
Keista, bet ir jie naudoja tokius pat skaičius kaip mes. Virš mūsų 
galvų plaukia ektoplazmos. Zozas aiškina, kad tai mirusieji, kurie 
Rojuje bus perdirbti. 

Paklausiame jo, iš kur šios ektoplazmos. Jis informuoja, kad, 
jo žiniomis, galaktikoje yra tik viena gyvenama planeta. Čia ji 
vadinama ne pagal tai, iš ko sudaryta, bet pagal jos spalvą - rau- 
doną. Raudonoji planeta. 

Mes trokštame apie tai sužinoti daugiau. Apipilame jį klausi- 
mais, į kuriuos jis mandagiai atsako, kaip koks gidas. Papasakoja, 
kad Raudonosios gyventojai valgo duoną, sriubą, daržoves, mėsą. 
Jie gyvena miestuose ir stato namus. Iš jo pasakojimų supranta- 
me, kad Raudonoji identiška Žemei. Ar ateiviai visiškai panašūs 
į Žmones? 

Aš mąstau. Literatūra ir kinas mus įpratino ateivius įsivaiz- 
duoti kaip mažesnes ar didesnes būtybes už mus, su daugiau ran- 
kų ar galvų, su čiuptuvais ar sparnais, bet retai panašius į mus... 

Paprašome aprodyti planetą. Zozas iš pradžių dvejoja, bet 
paskui sutinka būti gidu po savo pasaulį. Štai mes ir svetimame 
pasaulyje. Raudonoji atrodo didesnė už Žemę. 

Iš išorės Raudonoji planeta apgaubta storos atmosferos. Ji su- 
kasi plačia elipse aplink saulę, didesnę nei mūsų. Ji gerokai labiau 
nutolusi nuo saulės, bet daug karštesnė, tad Raudonosios klima- 
tas toks pat vidutiniškas, kaip ir Žemės. 

Raudonoji yra „žemiškai“ gyvybinga planeta. Juo labiau ar- 
tėjame prie jos, juo labiau žavimės jos kraštovaizdžiais. Kietoji 

danga rausvai raudona, dangus violetinis, tarsi apšviestas šokan- 
čių saulėlydžių. Vandenynai žalsvai mėlynos spalvos. Šį atspalvį 
suteikia ne tik atsispindintis dangus, bet ir vandenyno dugnas. 
Gražu. 

Raudonoji turi keturis žemynus, kiekvienas žemynas - savo 
klimatą, reljefą, jie skiriasi vienas nuo kito: kalnuotas žemynas, 
miškais apaugęs plynaukščių žemynas, lygumų žemynas, dyku- 
mų žemynas. Gyventojai prisitaikę prie metų laikų. 

Zozas apibūdina keturias didžiąsias savo planetos tautas. Žie- 
miniai, gyvenantys kalnuose, pasiekė didelių technologinių lai- 
mėjimų, pastatė požeminių miestų, kad pasislėptų nuo šalčio. Jie 
turi mažai vaikų. Didžioji gyventojų dalis vyresni nei keturiasde- 
šimties metų. Čia demokratinis režimas. Už įstatymų priėmimą 
visi piliečiai balsuoja internetu. Trūkumai: apleista žemdirbys- 
tė, krintantys demografiniai rodikliai. Pranašumai: maksimalus 
technologijų taikymas - vietoj žmonių dirba robotai. Žieminiai 
mažai sportuoja ir mažai bendrauja. Jie gyvena uždarai savo na- 
muose priešais televizorių ekranus. Jie įsitikinę, kad medicinos 
pažanga leis visiems gyventi šimtą metų. Jų šūkis: „Ateitis pri- 
klauso protingiausiems.“ 

Rudeniniai gyvena plynaukštėse, didžiuliuose, užterštuose, 
miškų apsuptuose miestuose. Jie patys gali kurti technologijas, 
pasigaminti ginklų, robotų, bet technologijos nėra kaip žieminių. 
Jiems reikalinga ir žieminių aukšto lygio technologinė pagalba, 
ir pavasarinių vaisiai ir daržovės, ir vasarinių mėsa. Reikia pri- 
durti: jie parengė mainų prekybos ir diplomatijos sistemą, kad su 
niekuo nesipyktų. Jų šūkis: „Mes visų draugai.“ Jie padeda žie- 
miniams: tiekia pramonei reikalingų žaliavų ir ištiesia pagalbos 
ranką badmečiu, kadangi prekiaudami sukaupia maisto atsargų. 

Rudeniniai mainais į aprūpinimą maistu padeda vasariniams 

bei pavasariniams įdiegti technologijų ir tiekia žaliavų. Politinis 
režimas: respublika su atstovaujamąja asamblėja ir dažna prem- 
jerų kaita, 

Pavasariniai gyvena lygumose, nedideliuose miesteliuose. Kles- 
ti žemdirbystė, daug javų. Demografinis augimas vidutinis. Politi- 
nis režimas: monarchija. Technologijos: vidutiniškos. Pranašumai: 
nėra. Trūkumai: taip pat nėra. Pavasariniai vidutiniški visose srity- 
se. Labai artimi vasariniams, todėl svajoja, kad jų padedami vieną 
dieną užvaldys žieminius bei rudeninius ir užgrobs jų technologi- 
jas. Tokiu būdu jie laimės viską. Šūkis: „Pusiausvyra yra pusiaukelė 
tarp dviejų kraštutinumų.“ 

Vasariniai gyvena kaimeliuose aplink dideles oazes, išsimė- 
čiusias dykumoje. Labai mažai technologijų. Turi daug vaikų. 
Totalitarinis režimas. Visi paklūsta komandorui, šiam priklauso 
kiekvieno Žmogaus mirtis ar gyvenimas. Pranašumai: neaprėpia- 
mos didžiulės lemūrų bandos, šeriamos pavasarinių javais; jie nu- 
šeriami mėsai, taip pat kerpama jų vilna. Kadangi demografinis 
augimas didelis, komandoras organizuoja kryžiaus žygius į kitus 
žemynus, kad užkariautų daugiau teritorijų, išplėstų gyvenamąjį 
plotą. Nors dažnai šie Žygiai ir primena masines savižudybes, jie 
padėjo po truputį vasariniams įsikurti kituose žemynuose, ten 
jie įsteigė „išvaduotas teritorijas“, kurios lėtai auga, grauždamos 
kitas teritorijas. Žygiai vyksta karštuoju metų laiku, kadangi va- 
sariniai prisitaikę prie karščio. 

Pasiaukojimas - didžiausia vasarinių kultūros vertybė. Visi va- 
sariniai turi mokėti pasiaukoti dėl savo komandoro. Šūkis: „Kuo 
daugiau kentėsite čia, tuo daugiau jums bus atlyginta Rojuje.“ 

Nors ir rudeniniai, ir pavasariniai siekia būti neutralūs, visi 
keturi žemynai atvirai ar paslapčia konfliktuoja. Vasariniai ir žie- 
miniai oficialiai kariauja, o rudeniniai ir pavasariniai padeda tai 

vieniems, tai kitiems. Dažniausiai nugalėtoją lemia meteorologi- 
nės sąlygos. 

Kadangi Raudonosios elipsė daug platesnė nei Žemės, metų 
laikai ilgesni. Jie trunka ne tris mėnesius, bet penkiasdešimt 
metų. Taigi, metai trunka septyniasdešimt tris tūkstančius dienų, 
o ne tris šimtus šešiasdešimt penkias. 

Pusė amžiaus vasaros palankus metas vasariniams, priešingai 
nei žieminiams, šiems tenka užsidaryti namuose. Lygiai taip pat 
penkiasdešimt rudens metų skirta rudeniniams, penkiasdešimt 
pavasario metų - pavasariniams ir penkiasdešimt metų žiemos — 
žieminiams. 

Kiekviena tauta jai palankiu metų laiku siekia diktuoti savo 
valią. Kiekvienas norėtų sustabdyti laiką tuo metų laiku, prie kurio 
jie prisitaikę. Bet laikas negailestingai prabėga ir laikinieji pasaulio 
lyderiai būna išstumti iš sosto, kad šią vietą galėtų užimti kiti. 

Zozas mums pasiūlo nusileisti į Raudonąją, kad pamatytu- 
me visų keturių žemynų sostines. Žieminių sostinė įsikūrusi 
aukštai kalnuose. Ant žemės pastatų nedaug, nes žmonės gyvena 
įsikasę kondicionuojamose požemių galerijose, neono šviesoje. 
Tarp moterų vyrauja trumpų sijonėlių bei atvirai demonstruo- 
jamų krūtų, besiveržiančių per palaidinių bei švarkelių iškirptes, 
mada. Viskas labai primena drabužius, vyravusius Žemėje kara- 
liaus Mino laikais Kretoje. 

Žieminių susisiekimo transportas yra metro, jo bėgiai drie- 
kiasi į visus kvartalus. k 

Rudeniniai įkūrę sostinę akmenuotoje plynaukštėje, apsta- 
tė ją dangoraižiais. Gatvėse - nuolatinės didžiulės transporto 
spūstys. Karaliauja automobiliai. Žmonės labai nervingi. Vyrauja 
aptemptų, iš plastiko pagamintų drabužių mada. Jie labai tinka 
bėgioti ir apskritai bet kokiam sportui. 

Pavasariniai pasistatė sostinę slėnyje, apsuptame dirbamųjų 
laukų, slėnis pilnas violetinių gėlių. Namai cementiniai, pusru- 
tulio formos. Dideliuose turguose klesti prekyba, čia gyventojai 
apsipirkinėja. Ūkininkės išdidžiai dėvi ilgus sijonus su daugybe 
kišenių, kurias prikrauna pirkinių. Čia gausu sodų, o gatvėse di- 
delis eismas. Pagrindinė pavasarinių transporto priemonė - kin- 
kiniai, tempiami į tapyrus panašių keturkojų. 

Vasarinių sostinė įsikūrusi oazės viduryje. Didžiuliai ko- 
mandoro rūmų stogai dengia jo žmonų ir šeimos narių, kurie 
dažniausiai būna jo ministrai, kambarius. Aplink rūmus išsidės- 
čiusios „savanorių mirtininkų“ kareivinės, jose glaudžiasi armija, 
policija bei baisios slaptosios tarnybos. Palei kareivines stūkso 
sausakimši kalėjimai. 

Toliau prasideda miestas. Kuo toliau, tuo labiau apgriuvę pas- 
tatai. Užmiesčio rajonuose akis bado skurdas. 

- Štai čia komandoras verbuoja didžiąją dalį „savanorių mir- 
tininkų“ savo karams, - paaiškina Zozas. - Komandoras įtikino 
pačius skurdžiausius, kad jų skurdo priežastis - žieminių aro- 
gancija. Jis kalba taip įtaigiai, kad visi vasariniai gyvena neapkęs- 
dami kalnų gyventojų. 

Vasarinių sostinėje visi vaikščioja pėsčiomis. Ir vyrai, ir mo- 
terys dėvi kareivišką aprangą. Moterų veidus puošia sudėtingi 
motyvai, nupiešti tiesiai ant odos... 

Fredis pasidomi, ar Raudonojoje yra žydų. 

- Žydų? 

Zozas nežino šio žodžio. Rabinas jam apytiksliai paaiškina, 
ką reiškia ši sąvoka. Zozas susidomi. Jis atsako, kad išties yra vie- 
na seną kultūrą išlaikiusi gentis, išsibarsčiusi po visus žemynus. 

- Kaip vadinama ši tauta? 

- Reliatyvistais, nes jų religija - „reliatyvizmas“. 

Ji teigia, kad yra daug tiesų ir kad jos keičiasi priklausomai 
nuo laiko ir erdvės. Ši religija siutina vietinius gyventojus, nes jie 
vertina ją kaip politiką, o reliatyvistus kaltina nesantaikos kurs- 
tymu. Be to, visos tautos vystymosi laikotarpiais juos persekiojo, 
kad sustiprintų nacionalizmą. Reliatyvistų persekiojimas — tarsi 
pranašiškas būsimo karo tarp dviejų blokų ženklas. 

Susirūpinęs Fredis nutyla. Žinau, ką jis galvoja. Jis savęs klau- 
sia, ar tik Žemės gyventojai ir ateiviai nėra taip pat pasiskirstę 
socialiniais vaidmenimis. 

- Reliatyvistai kentėjo dėl persekiojimų, — teigia Zozas. — 
Daug kartų manėme, kad jie visai išnyks. Bet išgyvenusieji suge- 
bėdavo pasikeisti, o jų kultūra darėsi vis reliatyvesnė. 

Staiga Rauliui kyla mintis: 

- Galbūt žydai ar reliatyvistai yra kaip upėtakiai gėlo van- 
dens filtruose? 

- Upėtakiai? - nustemba rabinas. 

- Žinoma. Į gėlo vandens filtravimo sistemas įleidžiami upė- 
takiai, nes tai patys jautriausi taršai gyvūnai. Jei yra kokių toksinių 
medžiagų, pirmieji nugaišta upėtakiai. Tai tarsi įspėjimo signalas. 

- Nesuprantu, kaip tai susiję. 

- Žydai patiria paranoją dėl buvusių persekiojimų, todėl yra 
patys jautriausi. Jie iškart pajunta totalitarizmo užuomazgas. Taip 
atsiranda užburtas ratas, nes tironai žino, kad žydai pirmieji juos 
atpažins, todėl stengiasi jų atsikratyti iš anksto. 

Įsiterpia Merlin Monro: 

- Raulis teisus. Naciams žydai ibis pavojingi kairieji. Komu- 
nistams - arogantiški kapitalistai. Anarchistams - degraduojanti 
buržuazija. Buržuazijai — iš vėžių išmušantys anarchistai. Labai 
keista, bet vos tik atsiranda centralizuota hierarchinė valdžia, 
kad ir kokia ji būtų, pirmiausia pradeda persekioti žydus. Na- 

buchodonosaras, Ramzis II, Neronas, Izabelė Katalikė, šv. Liud- 
vikas, carai, Hitleris, Stalinas... Totalitarinio režimo vadai intui- 
tyviai jaučia, kad ten, kur yra žydų, yra žmonių, kuriuos sunku 
patraukti savo pusėn, nes jų mąstymo būdas grindžiamas ne ka- 
ringo charizmatiško vado kultu, o simbolinių istorijų knyga. 

Fredis dvejoja. Aš stengiuosi paaiškinti: 

- Galbūt, būdami „totalitarizmą jaučiantys upėtakiai“, jie ir 
sugebėjo išgyventi. Be to, juk tai vienintelė antikos tauta, išsaugo- 
jusi savo kultūrą beveik nepaliestą, o visos didžiosios imperijos - 
egiptiečiai, romėnai, graikai, hetitai, mongolai, - išbandžiusios 
totalitarinį režimą ir persekiojusios žydus, išnyko. Ši kultūra turi 
savo paskirtį. 

- Ir visos kitos kultūros turi savo paskirtį. Japonai, korėjiečiai, 
kinai, arabai, čigonai, indėnai - visi, kurie išgyveno iki mūsų die- 
nų, turi pasaulyje konkrečią paskirtį. Ir reikia išlaikyti šią subtilią 
pusiausvyrą. 

Zozą pralinksmino mūsų teorijos. Fredis prašo parodyti relia- 
tyvistų šventyklas ir mes keliaujame aplankyti vienos iš tų keistų 
vietų. Čia nėra nei statulų, nei kitokių keistenybių. Reliatyvistų 
šventyklos santūrumu primena protestantų bažnyčias. 

Paskui Zozas mus nusiveda į mūšio lauką, kuriame vasarinių 
kariuomenė kovoja su žieminių kariuomene. Iš pradžių pirmauja 
žieminių robotai, tačiau netrukus juos nustelbia daugybė vaikų 
kamikadzių, pasiekę priešą, jie susisprogdina ir tokiu būdu nai- 
kina robotus. 

- O taip, kol kas žmonės dar pirmauja prieš mašinas, - pa- 
reiškia mūsų gidas. 

Gausybė vaikų, besinešančių sprogmenis savo kuprinėse, 
skubinasi į žieminių įtvirtinimus, ginamus automatiškai šaudan- 
čių bokštelių. 

Ar tokia karo ateitis? 

Pas Zozą atskrieja ryškesnės rožinės spalvos angelas. Tai grei- 
čiausiai jo asmeninis instruktorius, vietinis „Edmondas Velsas“. 

- One! Mano instruktorius, - suburba Raudonosios angelas. 

Iš tiesų, kitas angelas atrodo gana nepatenkintas. 

- Ką čia veiki, po galais? Tavo klientai šiuo metu krečia kvai- 
lystes! Kad man tuojau pat grįžtum jais pasirūpinti! 

- Bet... Bet... - mikčioja Zozas. - Mano bendrakelioniai yra 
kitos galaktikos angelai. Pasirodo, yra kitas Rojus! Ten irgi yra 
gyvybė! Ar jūs bent įsivaizduojate? 

Ši naujiena, regis, instruktoriaus visiškai nenustebina. 

— Matai, Zozai, tau dar nebuvo leista apie tai sužinoti. Tavo 
kolegos neturi apie tai išgirsti, tikiuosi, kad įstengsi laikyti liežuvį 
už dantų. 

Jei Zozo instruktorius žino, kad yra Žemė, vadinasi, Edmon- 
das Velsas, mano instruktorius, greičiausiai irgi žino, kad yra 
Raudonoji. 

- Ar jūs esate septynetukai? - klausia Raulis. 

Angelas instruktorius smerkiamai mus nužvelgia. 

- Jūs irgi esate toli nuo savo klientų ir turite grįžti. 

- Mūsų klientai labai savarankiški, - atkerta Raulis. 

- Hm... Jūs tuo įsitikinę? Mūsų patarlė sako: „Jei neprižiūrėsi 
puodo, pienas išbėgs.“ Aš nesu už jus atsakingas, ne man jums 
patarinėti, bet, jei kalbame apie Zozą, neleisiu jums jo gadinti. 
Supratai, Zozai? Net negalvok keliauti pasidairyti į jų „Žemę“. 

Zozas nuolankiai nudelbia akis, taria nedrąsų „sudie“ ir nu- 
tolsta kartu su savo instruktoriumi, o šis mums sušunka: 

- Pertrauka baigta! Visiems laikas grįžti prie darbo. 

162. ENCIKLOPEDIJA 


NEŽEMIŠKOS BŪTYBĖS. Seniausias Vakaruose tekstas, kuriame 
minimos nežemiškos būtybės, yra parašytas Demokrito IV a. 
pr. Kr., jame užsimenama apie žemiškųjų ir nežemiškųjų tyri- 
nėtojų susitikimą kitoje žemėje, esančioje tarp žvaigždžių. II a. 
Epikūras rašo, kad visiškai logiška, jog egzistuoja kiti pasauliai, 
kuriuose gyvena panašios į žmones būtybės. 

Vėliau šis tekstas įkvėpė Lukrecijų, savo poemoje De natura re- 
rum jis rašo, kad galimas dalykas, jog egzistuoja nežemiškos 
tautos, gyvenančios labai toli nuo Žemės. 

Lukrecijaus kūrinys neliko užmirštas. Aristotelis, vėliau šv. Au- 
gustinas siekė įrodyti, kad Žemė yra vienintelė planeta, kurioje 
gyvena gyvos būtybės. Kitaip būti negali, nes Dievas taip norėjo 
ir tai išskirtinė dovana. Tokios pat nuomonės buvo ir popiežius 
Jonas XXI, 1277 m. jis leido nuteisti mirties bausme visus žmo- 
nes, kurie kalbėjo apie galimus kitus gyvenamuosius pasaulius. 
Praėjo keturi šimtai metų, kol kalbos apie nežemiškas būtybes 
nebebuvo tabu. Pavyzdžiui, filosofas Džordanas Brunas 1600 m. 
buvo sudegintas ant laužo, nes pritarė šiai idėjai. 

Sirano de Beržerakas 1657 m. parašė Komišką Mėnulio valsty- 
bių ir imperijų istoriją. Fontenelis grįžo prie šios temos 1686 m. 
ir parašė Pokalbius apie pasaulių daugybę, o Volteras - Mikro- 
megą apie didįjį visatos keliautoją, atkeliavusį iš Saturno aplan- 
kyti Žemės. 

1898 m. H. G. Velsas nežemiškoms būtybėms knygoje Pasaulių 
karas suteikė baisių monstrų pavidalą: monstrai keliauja čiup- 
tuvais, pritvirtintais prie hidraulinių keltuvų. 1900 m. ameri- 
kiečių astronomas Persivalis Lovelas paskelbė pastebėjęs Marse 
drėkinamųjų kanalų, o tai yra įrodymas, kad ten egzistuoja pro- 
tingos būtybės. Nuo tada ši sąvoka prarado fantasmagoriškąją 

prasmę. Tačiau reikėjo sulaukti Stiveno Spilbergo ir jo filmo 
Ateivis, kad šis žodis taptų draugo sinonimu. 


Edmondas Velsas, 
Sąlyginio ir absoliutaus pažinimo enciklopedija, IV tomas 


163. ŽAKAS. 25 METAI 


Raudona. 

Sapnuoju, kad savo vaikystės erdvėlaiviu keliauju į raudoną 
planetą. Šioje planetoje gyvena dievas, visą savo laiką skiriantis 
bandymams. Jis gamina pasaulius, kuriuos sudeda į peršviečia- 
mus indus, kad galėtų stebėti, kaip jie bręsta. Mėgintuvėliuose 
jis laiko pirmuosius gyvūnų prototipus, kuriuos atsargiai smul- 
kiu pincetu išdėlioja lysvėse. Jei kuris iš jų nepritampa, dievas 
stengiasi susigrąžinti prarastą gyvūną. Bet kai tik silpni prototi- 
pai pradeda daugintis, jis skubiai sukuria plėšrūnų (tai gyvūnai, 
kurie už juos didesni arba daug mažesni, pavyzdžiui, virusai), 
plėšrūnai turi sunaikinti nenusisekusius dievo kūrinius. Po to 
sukuria gyvūną, kuris turi pakeisti prieš tai buvusį. Mano sapne 
dievui nepavyksta ištaisyti savo klaidų, todėl jis vis kuria naujas 
rūšis, stengdamasis padaryti tvarką šiame gyvame chaose. 

Atsibudau visas išpiltas prakaito. Gislena šalia manęs. Gisle- 
na - mano nauja mergina. Pasirinkau ją todėl, kad ji nėra vargšė, 
kad jos tėvai nesikišo į mūsų santykius ir kad ji nėra psichologiš- 
kai silpna. Šiais laikais tai gana retos savybės, jų reikia tam, kad 
būtų galima įteisinti gyvenimą kartu. 

Jeigu atvirai, tai nėra gryna tiesa. Pagrindinė priežastis, dėl 
kurios išsirinkau Gisleną, buvo ta, kad ji mane išsirinko. Gislena 
dirba pediatre. Ji švelni, moka klausytis ir kalbėtis su vaikais. Aš 
esu vaikas. 

Iš tiesų, kai tau dvidešimt penkeri, nėra normalu domėtis 
pilimis, drakonais, pasakų princesėmis, ateiviais ir visatos die- 
vais. 

Gislena panaši į pasakų princesę. Ji tamsiaplaukė, smulkutė ir, 
būdama dvidešimt ketverių, vis dar perka drabužius mergaičių 
skyriuje. 4 

Ji moka naujausių metodų, kaip elgtis su pačiais mažiausiais. 
Savaitgaliais dalyvauja asociacijos, besirūpinančios sunkiais vai- 
kais, veikloje. Tai ją išvargina, bet ji sako, kad jei nieko nedarys, 
niekas kitas to už ją nepadarys. 

- Tu irgi esi sunkus vaikas, - taria ji glostydama mano tan- 
kius, ypač ant viršugalvio, plaukus. 

Ji man sako, kad kiekviename žmoguje gyvena vaikas, suau- 
gėlis ir tėvas. Kai du žmonės tampa pora, kiekvienas pasirenka 
vaidmenį prisitaikydamas prie kito. Dažniausiai kuris nors tam- 
pa vienu iš tėvų, o kitas - vaiku. Vis dėlto idealiausia, jei abu būtų 
suaugę ir kalbėtų kaip suaugę. 

Mes bandėme. Mums nepavyko. Man neišeina, aš elgiuosi 
kaip vaikas. Būdamas vaikas, jaučiuosi geriausiai ir esu išradin- 
giausias. Vaikas nežino, kas yra tikra, ir viskuo stebisi. Be to, man 
patinka motiniška globa. 

Gislena nustebo, kad vis dar žaidžiu vaidmenų žaidimus. Pa- 
aiškinau jai, kad jie man padeda kurti personažus knygoms ir 
išdėlioti juos kaip Taro kortas. Tokiu būdu savo personažams at- 
randu geriausią pažinimo kelią. 

Ant mano rašomojo stalo gausu daiktų, padedančių man 
rašyti. Čia galima rasti visko: mūšių schemų, veikėjų portretų 
(dažnai pasirenku realius aktorius ir atidžiai analizuoju veido 
bruožus, kol perprantu jų psichologiją), plastilino statulėlių, jas 
lipdau, kad geriau įsivaizduočiau dekoracijas ar daiktus. 

- Nė nenumaniau, jog reikia šitokios netvarkos, kad galėtum 
papasakoti tokias paprastas istorijas! - sušunka Gislena. - Tavo 
stalas primena laboratoriją. Negi tu tikrai naudoji visus šiuos ka- 
tedrų planus, šį plastilino šlamštą... 

Ji mane laiko kuoktelėjusiu, pasistiebia, kad galėtų pabu- 
čiuoti. 

Su Gislena jaučiuosi gerai, bet mūsų santykiams kažko trūks- 
ta, kad galima būtų tęsti. Mums ima darytis nuobodu. Gislena, 
praėjus susižavėjimui gyventi su suaugusiuoju, kuris elgiasi kaip 
vaikas, suvokia, kad, palyginti su manimi, ji dirba sunkų, prastai 
apmokamą darbą. 

Vaikai, kuriuos gydo, iš jos atima daug energijos. Tai gyveni- 
mo nuskriausti vaikai, todėl su ja elgiasi ne itin maloniai. Jiems 
patinka elgtis kaip pamestiems šuniukams. Čia yra mušamų vai- 
kų, kraujomaišos aukų, sergančiųjų epilepsija ar astma... Kaip 
Gislena viena pati gali drąsiai pasitikti šių nelaimingųjų likimus? 
Ji užsibrėžė tikslą ne savo jėgoms. 

Vakare ji man pasakoja, koks pacientas tądien mirė ant jos 
rankų. Ji sukrėsta, o aš nežinau, ką daryti, kad sumažinčiau jos 
skausmą. 

- Gal tau derėtų pakeisti specialybę? - patariu jai, kai ji pra- 
verkė visą naktį dėl mirusio nuo epilepsijos vaiko. 

Už šį klausimą ji man niekada neatleido. 

- Žinoma, labai paprasta padėti žmonėms, kai jų nematai, 
nelieti, nesikalbi su jais. Tai lengva, tai patogu ir nerizikinga! 

- Juk nenorėtum, kad atsisėsčiau šalia kiekvieno savo skaity- 
tojo padiskutuoti? 

- Būtent tai ir turėtum daryti! Tu pasirinkai šį amatą, kad pa- 
bėgtum nuo pasaulio. Užsidaręs kambaryje akis į akį su kompiu- 
teriu, su kuo susitinki? Su leidėju? Su keliais draugais? Pasaulis 

juk ne tai. Tu gyveni savo vaizduotėje, vaikiškame pasaulyje, ku- 
rio nėra, ar kur nors kitur, kur nereikia užaugti. Bet vieną dieną 
tikrasis pasaulis tave pasivys. Tai mano pasaulis, kuriame vargstu 
su ligoniais, depresuotais ir agresyviais žmonėmis. Savo knygo- 
mis nepadarysi nieko, kad išnyktų skurdas, badas ir karas. 

- Kas žino? Mano knygos perduoda mintis. O tos mintys 
skirtos keisti mąstymą ir elgesį. 

Gislena šaiposi. 

- Tavo istorijėlės apie žiurkes? Gražu! Žmonės ims gailėtis 
žiurkių, nors nejaučia gailesčio net savo vaikams. 

Po savaitės Gislena mane palieka. Viskas buvo pernelyg gražu, 
kad galėtų tęstis. Ir aš svarstau. Ar tikrai mano amatas amoralus? 
Kad atsigaučiau, vakare nueinu į kiną, žiūriu Lapes. Tai vienas iš 
tų filmų, kurių šiaip jau kiek galėdamas vengiu. 

Jame labai išsamiai parodoma tai, kas rūpi Gislenai: vargšai, 
ligoniai, vieni kitus žudantys vargdieniai. Jei tai tikras gyvenimas, 
jau geriau gyvensiu savo vaizduotėje. Vis dėlto filme pamačiau 
puikią amerikiečių aktorę Venerą Šeridan, tikrą gamtos stebuklą. 
Galima būtų patikėti, kad ji visą gyvenimą buvo rusų karininko 
žmona. Ričardas Kaningamas, vyriškoji filmo žvaigždė, irgi ne- 
prastas. Jis puikiai įsijautė į savo vaidmenį. 

Tai, kas vyksta Čečėnijoje, iš tiesų siaubinga, bet ką aš galiu 
pakeisti? Prirašyti nota bene savo skaitytojams Rusijoje: „Prašau 
jūsų: mylėkitės, o ne kariaukite“? 

Negaliu pamiršti Gislenos žodžių, jie mane paveikė. Nebe- 
galiu rašyti. Esu iškrypėlis, kuris smaginasi rašydamas keistas 
istorijas, o visas pasaulis kenčia. Gal reikia dalyvauti „Pasaulio 
gydytojų“ veikloje? Keliauti po Afriką ir skiepyti vaikus? 

Jaučiu prasidedantį „kodėl“ priepuolį. Vienintelis vaistas - už- 
sidaryti tualete ir viską išsamiai permąstyti. Ar rašyti yra blogai? 

Ar blogai nepadėti visiems planetos vargdieniams? Ar blogai ne- 
kovoti su tironais ir išnaudotojais? 

Taip. Išsiunčiu čekį vienai labdaros organizacijai ir vėl sėdu 
rašyti. Man taip patinka rašyti, jog esu pasirengęs brangiai su- 
mokėti, kad tik galėčiau atsiduoti rašymui. 

Paskambina leidėjas. 

- Būtų gerai, jei retkarčiais išlįstum iš namų ir nueitum į kny- 
gynų renginius, jei pavakarieniautum mieste su žurnalistais... 

- Ar to tikrai reikia? , 

- Tai būtina. Būtent nuo to tau reikėjo pradėti. Be to, susitik- 
si žmonių, jie tave įkvėps. Pasistenk. Tau reikia spaudos, knygy- 
nų, pažinčių su tokiais kaip tu, reikia lankytis literatūros salo- 
nuosė... 

Sutinku dėl renginių ir literatūros salonų. Nemanau, kad ten 
galėčiau pradėti savo karjerą, bet galbūt susipažinęs su žmonė- 
mis, kurie domisi knygomis ir rašytojais, geriau suprasiu, kodėl 
Prancūzijoje nesiseka užkariauti skaitytojų. 

Mona Liza II mane įdėmiai nužvelgia, tarsi sakytų: „Pagaliau 
iškėlei teisingų klausimų.“ 

Užmiegu savo lovoje vienas. Patalynė šalta. 


164. IGORIS. 25 METAI 


- Igori, turiu tau puikią naujieną. 

Kadangi laukiau geros staigmenos, pajutau, kad jos valanda 
jau išmušė. Užsimerkiu. Ji mane pabučiuoja. Bandau spėti: 

- Gal laukiesi? 

- Ne, dar geriau. 

Ji priglunda prie manęs linksmai šypsodamasi. 

- Igori, mano drauge, mano meile, tu... pasveikai. 

Pasijuntu lyg trenktas žaibo. 

- Gal juokauji? 

Padedu knygą ir paklaikęs įsistebeiliju į spindinčią savo gy- 
dytojos fizionomiją. 

- Štai Čia turiu tavo paskutinių tyrimų rezultatus. Jie prano- 
ko visus įmanomus lūkesčius. Bambos vėžys gyvena ribotą lai- 
ką. Tavo pasveikimas atveria naujus kelius medicinos mokslui. 
Manau, turi būti dėkingas ir gyvenimo sąlygų pasikeitimui. Taip, 
tai turėtų būti būtent tai: bambos vėžio priežastys yra psichoso- 
matinės. 

Krūtinėje ugnis. Išdžiūsta burna. Linksta keliai. Tatjana apsi- 
veja mane rankomis ir prisiglaudžia, 

- Mylimasis, tu pasveikai, pasveikai, pasveikai... Tai nuosta- 
bu! Lekiu pranešti kitiems. Griausmingai atšvęsiu tavo grįžimą į 
normalų gyvenimą. 

Ir pasišokinėdama išeina. 

Žinau, ką reiškia „normalus gyvenimas“. Aš nepatinku mote- 
rims. Šeimininkai man nenori išnuomoti buto be iš anksto ap- 
mokėtos sąskaitos. Darbdaviai nenori manęs įdarbinti, nes visi 
buvę smogikai yra storžieviai. O jei kalbėsime apie pokerį, mano 
draugas Piotras iškabino mano atvaizdą visuose geruose šalies 
kazino. Vieninteliai du prieglobsčiai tebuvo ligoninė ir Tatjana, 
o štai dabar jie mane irgi atstumia. Reikia ką nors nužudyti, kad 
patekčiau į kalėjimą. Štai ten atgausiu savo „normalų gyvenimą“. 
Bet gyvendamas su Tatjana praradau įniršį. Su ja pamėgau ramy- 
bę, mandagumą, knygas, karštas diskusijas. Jei iš tiesų pasveikau, 
ji nebenorės su manimi kalbėtis. Ji susiras kitą pacientą, sergantį 
dar retesne liga. Gal sergantį ausies džiova, gal turintį šnervių 
negalią. Ji mane išvarys. 


BERNARD WERBER «* ANGELŲ IMPERIJA 323 


Jau kurį laiką ji man įkyriai pasakoja apie kažkokį nežinomo 
mikrobo nešiotoją. Greičiausiai su juo jau miega. 

Stipriai daužau savo pilvą kumščiais, bet tas prakeiktas vėžys 
elgiasi, kaip jam patinka. Jis atsirado kaip vagis mano kūne, ir vos 
tik aš jam paklusau, pamėgau, priėmiau, išsinešdino lygiai taip 
kaip ir atėjo. 

Aš pasveikau, kokia nelaimė! Ar negalėčiau padovanoti savo 
pasveikimo kam nors, kam to tikrai reikia? Ė, mano angele, ar 
girdi mane, nebenoriu pasveikti. Aš noriu vėl susirgti. Meldžiu. 

Viską ištvėriau, bet šio „pasveikimo“ man per daug. Tai pa- 
skutinis lašas taurėje. Koridoriuje girdžiu Tatjaną, visam ligoni- 
nės personalui skelbiančią džiugią naujieną. 

- Igoris pasveiko, Igoris pasveiko! - nesąmoningai rėkia visa 
gerkle. 

- Prašau tavęs, angele, kaip draugiškumo ženklą atsiųsk man 
metastazę. Tu man padėjai smulkmenose, nepamiršk manęs da- 
bar, jei esi atsakingas angelas. i 

Langas atidarytas. Persisveriu. Ligoninės pastatas aukštas. 
Šuolis iš penkiasdešimt trečio aukšto turėtų tikti. 

Reikia veikti, o ne mąstyti. Svarbiausia nemąstyti, nes pri- 
trūksiu drąsos. Iššoku. Krintu kaip akmuo. Krisdamas pro langus 
pastebiu savo darbus dirbančius žmones. Kai kurie mane pastebi 
ir iš jų lūpų pasigirsta „0“. 

„Būk greitas arba būsi miręs?“ Dabar esu labai greitas ir tuoj 
būsiu labai miręs. 

Žemė žaibiškai artėja. Gal aš padariau kvailystę? Vis dėlto rei- 
kėjo prieš tai truputį pamąstyti. 

Iki žemės liko vos dešimt metrų. Užsimerkiu. Beveik netu- 
riu laiko pasijusti nemaloniai, kai atsitrenkus į asfaltą sutrupa 
visi mano kaulai. Iš kieto pasidarau skystas. Dabar jie manęs 


PET PPU 

nebesusigrąžins. Man labai skauda vieną sekundę, ji ištįsta tarsi 
valanda, paskui viskas baigiasi. Pajuntu, kaip gyvybė mane ap- 
leidžia. 


165. VENERA. 25 METAI 


Išsiskyriau su Ričardu. Dabar draugauju su savo advokatu Murė- 
jumi Benetu, tikra žvaigžde tarp advokatų. Jau po savaitės jis pa- 
togiai įsitaiso mano gyvenime, mano širdyje, mano kūne, mano 
balduose ir mano sutartyse. 

Gyvenimas drauge su juo tampa tarsi nuolatinė sutartis. Jis 


teigia, kad gyvenimas dviese, nesvarbu, tai gyvenimas nesusituo- 
kus ar vedybos, turi būti reguliuojamas trys-šeši-devyni sutar- 
čių sistema, kaip ir nuomojantis butą. Suėjus terminui, tai yra 
kas treji metai, jei partneriai nėra patenkinti, reikia peržiūrėti 
sutarties nutraukimo sąlygas, na, o jei jie patenkinti, sutartis au- 
tomatiškai pratęsiama dar trejiems metams. 

Šia tema Murėjus gali kalbėti ištisai. „Klasikinė“ santuoka, 
anot jo, absurdiška. Jos veikėjai pasirašo sutartį visam gyvenimui 
net nesugebėdami įsiskaityti į jos sąlygas, nes apakina jausmai ir 
vienatvės baimė. Jei sutuoktiniai ją pasirašo būdami dvidešim- 
ties, sutartis galios maždaug šešiasdešimt metų, be jokio galimo 
pakeitimo. Tačiau visuomenė, papročiai ir žmonės keičiasi, tad 
neišvengiamai ateina laikas, kai sutartis pasensta. 

Mane ima juokas iš tokių teisinių postringavimų. Aš apie 
Murėjų žinau tik tiek, kad jis mėgsta mylėtis beprotiškomis po- 
zomis. Su juo išmokstu tokių pozų, kokių nėra net Kamasutroje. 
Jis mane paima tokiose visiškai netikėtose vietose, kuriose visą- 
laik galime būti užklupti praeivių. Pavojus yra afrodiziakas. 

Vakarieniaujame su jo „šutve“, daugiausia tai jo buvusios 
meilužės. Nuojauta kužda, jog jos ant manęs pyksta, kad užėmiau 
tokią geidžiamą meilužės vietą. Murėjus kalbėdamas linksmina 
publiką. 

- Kaip ir visi advokatai, nemėgstu nekaltų klientų. Jei lai- 
mime, kai klientas nekaltas, jis laiko tai natūraliu dalyku. O jei 
pralaimime, jis ant jūsų asmeniškai supyksta. Na, o kaltasis, jei 
pralaimite, laiko tai neišvengiamu dalyku, o jei laimite, išbučiuo- 
ja jums kojas! 

Visi plyšta juokais. Išskyrus mane. 

Iš pat pradžių su Murėjumi bute pasiskirstėme teritorijas. 
Čia mano kambarys. Čia mano darbo kambarys. Čia aš paside- 
du dantų šepetėlį, o štai čia padedu tavąjį. Lentynos, geriausiai 
matomos spintoje, prikrautos jo švarkų, megztinių ir marškinių. 
Mano daiktai sukrauti arba pačiame viršuje, arba apačioje. Rei- 
kėjo iš pat pradžių suabejoti dėl tokios tvarkos. 

Iš visų mano pažinotų vyrų vienintelis Murėjus taip stipriai 
įsikibęs teritorijos sąvokos. 

Bet kokie būdai praplėsti savo teritoriją jam priimtini: 

Kas rankoje laiko televizoriaus pultelį ir pasirenka televizijos 
programą? 

Kas pirmasis ryte užsiima tualetą ir vonios kambarį? 

Kas skaito laikraštį, nepaisydamas to, kad kitas laukia? 

Kas atsiliepia, kai skamba telefonas? 

Kas išneša šiukšles? k 

Kieno tėvai sekmadienį ateina į svečius? 

Kadangi aš nuolat tiesiog pabėgu ir randu prieglobstį akto- 
rystėje, menkai tedalyvauju kasdieniame partizaniniame kare. 

Vis dėlto reikėjo išlikti budriai. Reikėjo sureaguoti, kai jis nak- 
timis pradėjo savintis visą apklotą, palikdamas mane drebėti. 

Meilė ne viską atleidžia. Nė vienas iš mano buvusių gerbė- 
jų negalėtų manęs įsivaizduoti tokios nuolankios ir paklusnios. 
Svetainė, virtuvė ir prieškambaris buvo paskelbtos neutraliomis 
teritorijomis. Motyvuodamas geru skoniu jis visus man patin- 
kančius niekučius greitai pakeitė atostogų su savo buvusiomis 
meilužėmis nuotraukomis. Mūsų šaldytuve nebeliko normalaus 
maisto. Jį išstūmė jo mėgstamiausias - vaistinėje pirkti patieka- 
lai, turintys liekninamąjį poveikį. 

Na, o svetainėje viešpatauja didžiulis fotelis, ant kurio niekas 
neturi teisės padėti savo užpakalio. 

Kadangi tingiu gaišti laiką kovodama, mano teritorija atitin- 
kamai sumažėjo. Nenorėdama kivirčytis, užleidžiu Murėjui beveik 
visą savo teritoriją. Galiu užsidaryti tik savo darbo kambarėlyje, 
bet Murėjus pareikalavo išimti spyną, kad negalėčiau užsirakinti. 

Aš nugalėta. Vis dėlto, kadangi Murėjus apsukriai iš naujo de- 
rasi su prodiuseriais dėl mano teisių filmuose, nesijaučiu visiškai 
pralaimėjusi. Tereikėjo vieno - kad jis įsibrautų ir pertvarkytų 
mano paskutinį prieglobstį - darbo kambarį, ir aš pranešiu jam, 
jog nebenoriu pratęsti mūsų sutarties. 

Murėjus šią žinią priima paniekinamai: 

- Be manęs tu žlugusi. Mudviejų bendrovė tapo tokia teisinė, 
kad tavo prodiuseriai godžiai tave suris. 

Aš surizikuoju. Neturėdama jokio noro įstoti į jo „buvusiųjų 
klubą“, be viso kito, pareikalauju daugiau nebandyti su manimi 
susitikti. Jis užsiplieskia. Pareiškia, kad už savo pasisekimą tu- 
riu būti dėkinga jam. „Be manęs niekuomet nebūtum tapusi gera 
aktore.“ Taigi, jis reikalauja pusės to, ką uždirbau, kol gyvenome 
drauge. Sutinku nebambėdama. Juk tiesa, kad jis padarė mano 
gyvenimą tokį nepakenčiamą, aš taip blogai jaučiausi savo ankš- 
toje teritorijoje, kad šiemet sutikau vaidinti kiek įmanoma dau- 

giau filmų, ir tai, žinoma, padidino mano pajamas. Mano mig- 
renos dar labiau paaštrėjo. Maldauju savo agento, Bilio Vatso, 
rasti sprendimą. 

- Yra tik du sprendimai, - atsako jis. - Pirmasis, klasikinis — 
keliauti į Paryžių pas profesorių Žaną Benua Diupiuji, prancūzų 
migrenos ir spazmų specialistą. Kitas sprendimas - susitikti su 
mano naujuoju mediumu. 

- Tu jau nebe su Liudivina? 

- Po sėkmingų individualių konsultacijų ji įsteigė refleksi- 
jų grupę ir, kadangi tos grupės veikla sulaukė pasisekimo, deja, 
įkūrė sektą. TTS. „Tikrojo tikėjimo saugotojai“. Jie nėra blogi, bet 
jie susitinka persirengę kostiumais, narystės mokestis didelis, o 
norintieji išeiti yra „ekskomunikuojami“. To pakako, kad mane 
atvėsintų. Dabar jie reikalauja, kad juos pripažintų visateise re- 
ligija. 

- O kas tavo naujasis genijus? 

- Odisėjas Papadopulas. Tai buvęs atsiskyrėlis vienuolis. At- 
rodo, jam nutiko nepaprastų dalykų. Nuo tada jis įgijo šį gebėji- 
mą. Jis tiesiogiai bendrauja su angelais. Jis padės tau susisiekti su 
angelu sargu, ir šis paaiškins, kodėl tave nuolat kankina galvos 
skausmai. 

- Manai, kad galima tiesiogiai bendrauti su savo angelu 
sargu... kaip čia pasakius?.. ir netrukdyti jam dirbti angeliško 
darbo? 


166. ENCIKLOPEDIJA 


KVĖPAVIMAS. Vyrai ir moterys pasaulį suvokia skirtingai. Dau- 
gumos vyrų gyvenimas - tiesi linija. Moterys — priešingai, jį 

mato vingiuotą. Greičiausiai todėl, jog kiekvieną mėnesį jos turi 
įrodymą, kad tai, kas susikuria, gali susinaikinti ir vėl atsikurti. 
Jos suvokia visatą kaip nuolatinį pulsavimą. Moterų kūnuose 
nesąmoningai įrašyta: tai, kas didėja, galiausiai sumažėja, tai, 
kas kyla, galiausiai nusileidžia. Viskas „kvėpuoja“, todėl nerei- 
kėtų baimintis, kad po įkvėpimo seka iškvėpimas. Blogiausias 
dalykas būtų sulaikyti kvėpavimą arba jį blokuoti. Tokiu atveju 
baigtis aiški - uždusimas. 
Neseniai astronomai įrodė, kad mūsų visata, atsiradusi po 
Didžiojo sprogimo, yra nuolatinio plėtimosi stadijoje. Tačiau 
galimas dalykas, kad visata pradės trauktis, kol pasieks Didžio- 
jo susitraukimo tašką ir tada atsiras sąlygos... naujam Didžia- 
jam sprogimui. Vadinasi, galima tvirtinti, kad net visata „kvė- 
puoja“. 
Edmondas Velsas, 
Sąlyginio ir absoliutaus pažinimo enciklopedija, NV tomas 


167. SUGRIŽIMAS 


Sugrįžimas į Rojų. Atstumas tarp abiejų galaktikų didžiulis, tad 
manau, kad negreitai grįšime aplankyti Zozos. Nors skrendame 
greitai, mums atrodo, lyg šliaužtume kaip sraigės. 

Grįždami mąstome apie šio atradimo padarinius. Atradome 
dar vieną žmonių gyvenamą planetą, tačiau tikriausiai jų yra ir 
daugiau. Žinau, kad vien jau galaktikų sankaupoje, į kurią įeina 
mūsų ir Zozo galaktikos, jų yra dar 326 782. Net jei ne visos savo 
centre turi po Rojų ir jei tik 10 procentų turi planetą, gyvenamą 
žmogiškų būtybių, vadinasi, yra dar 32 000 planetų, kuriose gy- 
vena žmonės, ir su jais galėtume pabendrauti. 

Mes ieškojome savo dievų, ieškojome atsakymo, iš kur atke- 

liavo Natalija Kim, bet radome tai, kas neduoda atsakymo nė į 
vieną iš šių klausimų. Belieka sužinoti, ar sielos pereina iš vieno 
Rojaus į kitą. Jei taip, tai kodėl? 

Mūsų geografinis ir dvasinis horizontas prasiplečia. Baimi- 
nausi, kad mano angeliškas gyvenimas bus monotoniškas. Da- 
bar jis tapo visavertis. Vos pagalvojus apie tai grįžo atsakomybės 
jausmas. 

Kad tik nieko baisaus nebūtų nutikę mano klientams! 


168. IGORIS. 25 METAI 


Po savižudybės aš miriau ir atsiskyriau nuo savo kūno. Viršuje 
buvo toji visiems žinoma šviesa, bet aš nepakilau į ją. Kažkas 
mano viduje neleido: „Turi likti čia, kol bus įvykdytas teisingu- 
mas. Tik tada galėsi pakilti.“ 

Dabar aš - klaidžiojanti siela. Tapau nematerialia esybe. Aš 
permatomas ir neapčiuopiamas. Iš pradžių nesuvokiau, ką da- 
ryti. Taigi likau prie savo palaikų ir laukiau. Atvažiavo greitoji 
pagalba. Sanitaras, pažvelgęs į mano košės pavidalo lavoną, nu- 
sisuko ir apsivėmė. 

Atvažiavo kitų baltai apsirengusių žmonių, jie sugrūdo mano 
senąjį kūną į plastikinį maišą, prieš tai nuo grindinio surinkę 
išmėtytus mėsgalius. Mane nuvežė į morgą. Tatjana atrodė la- 
bai nuliūdusi dėl mano mirties, tačiau tai nesutrukdė jai atlikti 
skrodimo ir įdėti mano bjaurią pasveikusią bambą į formalino 
buteliuką, kad galėtų visiems ją demonstruoti. Na, būna ir labiau 
sielvartaujančių našlių. 

Na štai, esu vaiduoklis. Kadangi nebebijau mirti, daug ramiau 
stebiu žmones ir daiktus. Anksčiau mirties baimė gyveno ma- 

nyje, nepaliko nė sekundės ir neleido ramiai gyventi. Dabar taip 
nebėra, ir aš gailiuosi. 

Aš nusižudžiau. Suklydau. Daug žmonių dejuoja, kad jie ken- 
čia savo kūne. Jie nesuvokia, kaip jiems pasisekė. Juk jie bent jau 
turi kūną. Žmonės turėtų žinoti, kad kiekvienas, net ir menkiau- 
sias skausmas yra įrodymas, jog jie turi kūną. O mes, klaidžiojan- 
čios sielos, nieko nebejaučiame. 

Ak, jei tik atgaučiau kūną, džiaugčiausi kiekvienu randu. Ret- 
karčiais pakrapštyčiau juos ir įsitikinčiau, kad vis dar yra kraujo 
ir kad vis dar skauda. Ko tik neatiduočiau, kad tik galėčiau jausti 
kokią žaizdelę skrandyje, kad ir opą, arba niežulį uodui įgėlus. 

Kaip apsikvailinau nusižudydamas! Dėl kelių minučių susier- 
zinimo amžiams tapau klaidžiojančia siela. 

Iš pradžių lengvabūdiškai stengiausi susitaikyti su savo liki- 
mu. Juk malonu skraidyti ir vaikščioti kiaurai sienas. Aš galiu 
būti vaiduoklis Škotijoje ir judinti paklodes, taip vesdamas iš 
proto turistus. Galiu būti Miško dvasia, kad įtikčiau Sibiro šama- 
nams. Galiu įslinkti per spiritizmo seansus ir judinti stalus. Galiu 
nukeliauti į bažnyčias ir ten daryti stebuklus. Beje, kad patikrin- 
čiau savo galias, pažaidžiau Lurde. 

Turi ir kitų pranašumų, kai esi klaidžiojanti siela. Gali nemo- 
kamai klausytis koncertų, net ir pirmose eilėse. Gali įsibrauti į 
patį lemtingų mūšių centrą. Net ir į atominio grybo centrą. Ne- 
beturi ko bijoti. 

Kad prasiblaškyčiau, buvau nusileidęs į ugnikalnį, į vandeny- 
no gelmes. Kurį laiką smagu, bet paskui pabosta. Įslinkau į pačių 
gražiausių moterų vonios kambarius. Toks ir smagumas, kai ne- 
beturi hormonų... Linksminausi penkiolika dienų. Ne daugiau. 
Penkiolikos dienų pakanka, kad padarytum viską, apie ką svajo- 
jai vaikystėje žiūrėdamas Nematomą žmogų. 

Penkiolika dienų. Tada suvokiau, kokioje apgailėtinoje padė- 
tyje atsidūriau. Nuolat susitinkame su kitomis klaidžiojančiomis 
sielomis. Savižudžių sielos dažniausiai liūdnos, paniurusios, susi- 
sielojusios, pavydžios, piktos. Jos kenčia ir dažniausiai gailisi savo 
pasirinkimo. Mes susitinkame kapinėse, rūsiuose, bažnyčiose, 
katedrose, prie paminklų mirusiesiems ir kitose, mūsų nuomone, 
„smagiose“ vietose. 

Kalbamės apie buvusius gyvenimus. Susipažinau su nužudytai- 
siais, kurie slankioja, kad kenktų savo budeliams, su išduotaisiais, 
pažemintaisiais, trokštančiais atkeršyti. Su nekaltų, neteisingai nu- 
teistųjų sielomis, persekiojančiomis savo teisėjus. Žodžiu, susipa- 
žinau su daugeliu kenčiančių būtybių, kurios nesuvedė sąskaitų su 
žmonija. Vis dėlto didžiąją mūsų šutvės dalį sudaro savižudžiai. 

Mes visi trokštame teisingumo, atsilyginimo, keršto. Mus 
visus vienija bendra savybė: siekiame kenkti tiems, kurie ken- 
kė mums, o ne ieškome būdų patekti į Rojų. Mes esame kariai. 
Tačiau kariai trokšta pakenkti priešams, o ne padaryti sau arba 
savo artimiesiems gera. 

Šiuo metu grįžti į materiją galime vieninteliu būdu - pavog- 
dami kūną. Patogiausia įsibrauti į tokį kūną, kurį akimirkai palie- 
ka siela. Tai sudėtinga, bet įmanoma. Transcendentinės medita- 
cijos klubuose visuomet yra pradedančiųjų, kurie netaisyklingai 
pakyla ir per daug įtempia savo sidabrinį siūlą. Jei jis nutrūksta, 
belieka tik į juos įeiti. Bėda ta, kad visada yra šimtai klaidžio- 
jančių sielų, kurios apgula tokius klubus, taigi, kad patektum į 
atsilaisvinusį kūną, iki jo turi brautis alkūnėmis. 

Kitas būdas apsirūpinti apleistais kūnais - narkomanai. Nar- 
komanai - tikra sėkmė. Jie išeina iš savo kūnų bet kur, bet kokiu 
būdu, be jokios drausmės, be jokio ritualo ar palydovo, kuris ga- 
lėtų juos apsaugoti. Tikras saldainiukas. Tereikia įeiti. 

Vienintelė bėda su narkomanų kūnais yra ta, kad, vos į jį pa- 
tekęs, jautiesi blogai. Iš karto jauti abstinencijos požymius ir ne- 
trukus išeini, o tave pakeičia kitas vaiduoklis. Tikras žaidimas, 
kai visiems šokėjams susėsti trūksta vienos kėdės, tik čia „kėdės“ 
svilina, todėl ilgai ant jų nepasėdėsi. 

Na, dar lieka sužeistieji eismo nelaimėse. Mes esame grobuo- 
nys, tikri sielų maitvanagiai. 

Kartais klaidžiojanti siela įeina į sužeistojo kūną, o šis po ke- 
lių minučių miršta. Kokia nesėkmė! 

Taigi reikia susiieškoti kūną, kuris dar geros būklės, kurį lai- 
kinai paliko sveikas jo šeimininkas. Nelengva. 

Laukiant tokios progos nelieka nieko kita, tik klajoti. Kad 
mažiau galvočiau apie savo liūdną padėtį, nuklystu pas mediu- 
mus, kurie girdi mūsų balsus: Pradedu nuo Odisėjaus Papadopu- 
lo, ir ką aš ten pamatau? Venerą. Venerą Šeridan. Mano jaunystės 
dievaitė. Tarpininkaujama šio graiko, ji nori susisiekti su savo 
angelu sargu. Puiku. Ateinu. 


169. ŽAKAS. 25 METAI 


Leidėjas mane spaudžia, tad nuėjau į Paryžiaus knygų mugę ra- 
šyti dedikacijų. Paryžiaus knygų mugė jau tapo tradicija, tai di- 
delė kasmetinė šventė, kurioje susitinka rašytojai, jie čia atranda 
savo skaitytojų. 

Daugybė žmonių stumdosi tarp kėdžių eilių, bet aš sulaukiu 
nedaug besidominčiųjų. Žiūriu į lubas ir man atrodo, kad praran- 
du daug brangaus laiko, kurį galėčiau skirti būsimam kūriniui. 

Po Žiurkių parašiau ir daugiau knygų. Vieną apie Rojų, kitą — 
apie kelionę į Žemės centrą, dar vieną - apie žmones, kurie geba 

naudotis nežinomomis smegenų savybėmis. Prancūzijoje nė vie- 
na mano knyga nesulaukė pasisekimo. Tik keletas pasišnabždė- 
jimų uždaruose būreliuose; šiek tiek geriau parduodamos kny- 
gos minkštais viršeliais. Tačiau leidėjas patenkintas, nes Rusijoje 
mano knygos triumfuoja. 

Aš laukiu. Prieina keletas vaikų ir vienas paklausia, ar esu 
garsus. Atsakau, kad ne, tačiau berniokas vis vien atkiša man 
savo popierėlį, kad pasirašyčiau. 

- Jis nėra garsus, bet negalime žinoti, gal kada nors toks bus, — 
paaiškina savo draugui. 

Keletas žioplių mane palaiko knygų pardavėju ir paprašo ki- 
tų autorių knygų. Viena moteriškė paklausia, kur galėtų ras- 
ti tualetą. Trypčioju vietoje. Stendo pristatytoja atlydi Augustą 
Merinjaką. Mes abu vienodo amžiaus, bet nevienodai orios iš- 
vaizdos. Tvido švarkas, šilkinė kaklaskarė. Jis atrodo dar įspū- 
dingiau nei tada, kai mačiau jį televizijos laidose. Vos tik Merin- 
jakas atsisėda, jį iš karto apspinta minia ir jis išsijuosęs pradeda 
pasirašinėti. 

Aš beviltiškai tykau „savo skaitytojo“, kaip žvejys, laukiantis, 
kad žuvis užkibtų, nors ir pamiršo prikabinti jauką, o jo kaimy- 
nas traukia žuvį po žuvies. Tiek daug žmonių braunasi prie Me- 
rinjako, kad jis, nenorėdamas prarasti laiko, užsidėjo ausinuką 
ir ėmė mechaniškai pasirašinėti, nepridėdamas nė menkiausios 
dedikacijos. 

Lyg tyčia, didžioji dalis jo publikos - jaunos merginos. Kai 
kurios iš jų slapčiomis padeda jam ant stalo savo vizitines korte- 
les su telefono numeriu. Jis teikiasi jas nužvelgti, įvertindamas, ar 
jos vertos dėmesio. 

Staiga, kai jam paskausta riešą, jis parodo stendo pristatyto- 
jai, kad šiandien jau pakaks. Atstumia kėdę, atsistoja, nors ir girdi 

neviltingus šnabždesius tų, kurios veltui tiek laukė, ir, dideliam 
mano nustebimui, eina manęs link. 

- Gal pasivaikščiokim, kad galėtume šnektelėti? Jau kurį laiką 
norėjau su tavimi pasikalbėti, Žakai. 

Augustas Merinjakas mane tujina! 

- Visų pirma turiu tau padėkoti, paskui tu man padėkosi. 

- O dėl ko gi? - tariu jį mėgdžiodamas. 

— Nes aš pavogiau tavo knygos apie Rojų pagrindinę mintį, 
kad turėčiau medžiagos būsimam romanui. Beje, jau iš tavo Žiur- 
kių pasiskolinau visą struktūrą savo knygai Mano laimė. 

- Ką? Mano laimė yra Žiurkių plagiatas? 

- Galima ir taip pasakyti. Aš perkėliau tavo „žiurkių“ intrigą 
į žmonių pasaulį. Jau vien tavo pavadinimas nieko vertas, vien 
žodis „žiurkė“ visus atbaido, o štai mano pavadinime yra „laimė“. 
Be to, tavo knygos viršelis prastas, bet čia jau tavo leidėjo klaida. 
Turėtum pereiti pas mano leidėją. Jis tave geriau parduotų. 

- Jūs begėdiškai drįstate prisipažinti, kad vagiate mano idėjas! 

- Vogti, vogti... Aš tiesiog jas pakartojau, na, žinoma, savo 
stiliumi. Tavo kūriniuose viskas per daug sukoncentruota. Tiek 
daug idėjų, kad skaitytojams sunku jas sekti. 

Bandau apsiginti: 

- Stengiuosi būti kiek įmanoma paprastesnis ir tiesmukesnis. 

Merinjakas maloniai nusišypso: 

- Dabartinė literatūros mada eina kita linkme. Taigi, aš pri- 
dėjau šiuolaikinio skonio romanui, kuris neatitinka šiandienos. 
Turėtum manyti, kad skolindamasis atiduodu tau pagarbą, o ne 
vagiu... 

- Aš... aš... 

Merginų numylėtinis žiūri į mane su gailesčiu. 

- Ar tu neprieštarausi, jei sakysiu „tu“? — paklausia manęs 


— 

kiek per vėlai. - Nemanyk, kad esu tau skolingas už savo šlovę. 
Tau nepasisekė, nes tau nelemta. Net jei žodis žodin būtum per- 
rašęs Mano laimę, vis tiek nebūtum sulaukęs pasisekimo, nes tu 
esi tu, O aš esu aš. 

Jis mane suima už alkūnės. 

- Net dabar, nors tau nesiseka, tu erzini. Erzini mokslininkus, 
nes kalbi apie mokslą, nors nesi specialistas. Tu erzini tikinčiuo- 
sius, nes kalbi apie dvasingumą, nesimeldęs nė menkiausioje kop- 
lyčioje. Galiausiai tu erzini literatus, nes jie nežino, kokiai katego- 
rijai tave priskirti. O tai yra blogiausia. 

Merinjakas sustoja, kad geriau į mane įsižiūrėtų. 

- Dabar, kai matau tave priešais save, esu įsitikinęs, kad grei- 
čiausiai tu visada visus erzinai. Mokytojus, draugus ir net šeimą... 
Ir žinai, kodėl tu taip erzini? Nes visi supranta, kaip tu nori, kad 
pasaulis pasikeistų. 

Aš noriu kalbėti, apsiginti, bet neįstengiu. Žodžiai stringa 
gerklėje. Kaip šis tipas, kurį visuomet laikiau nevertu dėmesio, 
mane perprato? 

- Žakai, tavo mintys labai originalios. Tai susitaikyk, kad jas 
perima tie, kas gali leisti joms gyvuoti plačiojoje visuomenėje. 

Prarandu žadą. 

- Ar jūs manote, kad man niekada nepasiseks? 

Jis papurto galvą. 

- Tai daug sudėtingiau. Tu patirsi šlovę, bet po savo mirties. Po 
šimto ar dviejų šimtų metų. Galiu tau pažadėti — taip nutiks, koks 
nors žurnalistas, trokštantis įrodyti savo originalumą, atsitiktinai 
aptiks kurią nors tavo knygą ir pagalvos: „Kodėl gi neišpopuliari- 
nus Žako Nemrodo, kuris buvo nežinomas savo epochoje?“ 

Merinjakas išspaudžia šypsenėlę, kuri neslepia nieko pikta, 
tik nuoširdų gailestį, ir tęsia: 

- Tiesą sakant, turėčiau tau pavydėti. Aš būsiu pamirštas. Ar 
nemanai, kad už visus šiuos paaiškinimus nusipelniau bent men- 
kučio „ačiū“? 

Pats save nustebindamas išlemenu „ačiū“. Vakare lengviau 
užmiegu. Iš tiesų daug galime sužinoti iš savo priešų. 


170. ENCIKLOPEDIJA 


RANKŲ NULEIDIMAS. Jis kyla iš vieno iš trijų Dano Milmano 
giriamų išminties būdų: humoro, paradokso, pokyčių. Ši sąvo- 
ka dubliuoja paradokso apibrėžimą. Tai gali nutikti tik tuomet, 
kai žmogus nieko nebenori. Kai nuleidžiamos rankos - ilsisi 
ir angelas. Kai jo nebesišaukiama, angelas pagaliau gali ramiai 
dirbti. 

Niekada pakankamai neįvertinsime rankų nuleidimo meno. 
Žmogui niekas nėra būtina. Niekada nematėme žmogaus, ku- 
ris tapo laimingas dėl to, kad staiga gavo darbą, pinigų, rado 
savo meilę. Tikroji laimė yra netikėti įvykiai, visiškai pranoks- 
tantys žmonių norus. Mes elgiamės kaip Kalėdų Seneliai. Tie, 
kurie paprašo elektrinio traukinuko, gauna elektrinį traukinu- 
ką. Tačiau tie, kurie nieko neprašo, gali gauti kai ką geresnio. 
Liaukitės prašyti, tik taip galėsime jus pradžiuginti. 
Edmondas Velsas, 
Sąlyginio ir absoliutaus pažinimo enciklopedija, IV tomas 


171. GRĮŽIMAS Į ROJŲ 


Atrodo, kad šis grįžimas tęsiasi metų metus. Pradedu labai neri 
mauti dėl savo „mažylių“. Kas žino, ko galėjo prasimanyti Venera, 

Igoris ir Žakas? Nedrįstu nė įsivaizduoti. Skrieju per kosmosą 
Paukščių Tako kryptimi. Jis atrodo taip toli... 


172. VENERA. 25 METAI 


Pasikalbėti su savo angelu sargu? Visą gyvenimą nieko labiau už 
tai netroškau. Niujorkietiškame barokinio stiliaus bute pilna an- 
gelų: angelas paveikslėlyje ant durų, angelų statulėlės prie įėjimo, 
angelai, ištapyti ant sienų ir lubų. Paveiksluose angelai kovoja su 
drakonais, o šventieji baudžiami mirti romėnų arenose. 

Seansas kainuoja tūkstantį dolerių, bet Bilis Vatsas man garan- 
tavo, kad Papadopulas yra geriausias mediumas pasaulyje. Vieną 
dieną jam apsireiškė angelas, šventasis Edmondas, ir padiktavo 
knygą. Mano agentas teigia, kad tai keista knyga, ir tas raštinin- 
kas nei nori, nei gali tiksliai perduoti ten išsakytų minčių. 

Vėliau jam apsireiškė ir daugiau angelų, jie susikovė su demo- 
nais. Be to, jis kalbėjosi su angelu Rauliu. Po ilgų metų, praleistų už- 
rašinėjant Edmondo pranešimus, o Rauliui užsispyrus ir daugiau 
nebepasirodžius, Odisėjas Papadopulas nusprendė palikti atsiskyrė- 
lio būstą. Jis nusprendė grįžti pas žmones, kad jiems padėtų pažin- 
ti anapusinį pasaulį, kad padėtų susisiekti su savo angelais sargais. 

Papadopulas yra žinomas knygų autorius. Jis išleido šias kny- 
gas: Viskas apie mūsų draugus angelus, Angelai yra tarp mūsų, Su 
savo angelu kalbėkitės nesivaržydami. Šv. Raulis ir aš yra skaito- 
miausia. Laukiamajame pavartau šiuos kūrinius. Vitrinoje iška- 
binti klientams skirti marškinėliai su šv. Raulio, tokio, kokį jis 
matė per apsireiškimą, atvaizdais. Yra ir plakatų, vaizduojančių 
šv. Raulį, parbloškusį Peru piktąsias būtybes. Atrodo, šv. Raulis 
ten yra vietinis didvyris. 

- Galite įeiti, ponia Šeridan, - taria administratorė. 

Įeinu į patalpą, kurios sienos dekoruotos debesimis, matyt, 
kad primintų Rojų. Pačiame viduryje karaliauja masyvus stalas. 
Čia apie dešimt moterų ir vienas vyras - tikriausiai magas Papa- 
dopulas. Jis vilki ilga balta mantija ir atrodo labai įspūdingai. 

Dauguma moterų pagyvenusios, apsikarsčiusios papuošalais. 
Greičiausiai jos dykinėja ir nuolat kalbasi su savo angelais sargais. 
Jaučiuosi, tarsi būčiau Tupperware susirinkime, tačiau kalbamės 
ne apie plastikinius indelius, o apie Anapilį. Akimirką sudvejoju, 
ar nereikėtų man nešti kudašių, bet sumokėjau administratorei 
ir smalsumas mane sulaiko. Atsisėdu į laisvą vietą, o magas Pa- 
padopulas, buvęs vienuolis, pradeda spiritizmo seansą lotyniškai, 
išskiriu žodžius mysterium, aeternam ir doloris. 

Jis liepia susikibti rankomis, kad susidarytų maldos grandinė, 
ir kreipiasi: 

- O, šventasis Rauli, Tu visuomet pasirengęs mane išklausyti, 
nusileisk. Ir meilės, kurią Tu man neši, vardu sumažink šių mir- 
tingųjų draugų skausmus. 

Jis tęsia savo ritualą užsimerkęs, murmėdamas maldą, kurioje 
dažnai kartojasi „šventasis Rauli“, po to magas praneša, kad sean- 
sas gali prasidėti. 

Pirma kalba madingai apsirengusi aukšta kaulėta moteris. Ji 
paklausia, ar jai reikia atidaryti naują parduotuvę, kad papildy- 
tų drabužių asortimentą. Papadopulo lūpos vis suvirpa, kol ga- 
liausiai jis praneša: taip, ji turinti pirkti parduotuvę, nes tokiu 
būdu tapsianti dar turtingesnė. Manęs tai nenustebina. Savaime 
suprantama, turtingi žmonės dar labiau praturtėja, išpranašauti 
pasisekimą nėra rizikinga. Už tūkstantį dolerių pakanka tik tiek 
pasakyti. Kodėl gi man neužsiėmus šia veikla? Be to, esu patyrusi 
aktorė, daug geriau už šį barzdočių suvaidinčiau mediumę. 

173. IGORIS. VAIDUOKLIS 


Tai tikrų tikriausia Venera Šeridan. Kaip gerai, kad visi tie me- 
diumai dabar madingi! Girdėjau, kad apie 80 procentų žmonijos 
reguliariai lankosi pas „aiškiaregius“: astrologus, būrėjus, raga- 
nius, žynius, ateities spėjikus, mediumus ir taip toliau. Greičiau- 
siai todėl, kad visiems kelia nerimą ateitis ir sudėtingas pasaulis. 
Mums, klaidžiojančioms sieloms, tai suteikia galimybę susisiekti 
su gyvaisiais. Dabar aš visiškai nevaržomas kalbos barjero galė- 
siu tiesiogiai pabendrauti su savo buvusia dievaite. 

Bet dar ne jos eilė. Pagyvenusi moteriškė klausia Papadopulo, 
ar jai verta parduoti namus, kuriuos jos vyras dievino, tačiau jis 
žuvo partrenktas girto vairuotojo. 

Hm. Neatrodo, kad Venerą įtikino mago išvedžiojimai. Tuoj 
aš jai sugrąžinsiu susidomėjimą. Nedelsdamas ieškau minėto ve- 
lionio, šis, laimė, liko čia, kad galėtų persekioti savo žudiką, ir 
perduodu jo našlės klausimą. 

- Ne,- atsako jis, - nereikia parduoti, nes rūsyje, už Liudviko 
XV stiliaus komodos, paslėpiau didelę pinigų sumą. Tereikia ją 
pastumti. Pinigai begemoto statuloje. 

Tučtuojau parlekiu atgal ir perduodu informaciją mediumui. 
Šis darbas padarė įspūdį. Visi nustemba, nes atsakymas labai 
tikslus. Minėta moteriškė labai susijaudina ir pripažįsta, kad iš 
tikrųjų rūsyje stovi Liudviko XV stiliaus komoda ir begemoto 
statula. Iš kur Papadopulas apie tai sužinojo? 

Vis dėlto Venera nusiteikusi skeptiškai. Ji mano, kad ši dama 
yra mago bendrininkė. Tuo geriau, jos nuostaba bus didesnė. 

Dabar kaip tik Veneros eilė. Ji klausia, kaip atsikratyti nuo- 
latinės migrenos. Pereinu per jos galvą, kad įvertinčiau būklę. 
Brolis... ją persekioja iš vidaus! 

Reikia, kad kas nors jai papasakotų apie brolį. Pasikonsultuo- 
ju su kitomis sielomis, geriau išmanančiomis šias problemas nei 
aš. Vienas nusišovęs savižudis man pasako vardą praktikuojančio 
gydytojo, kuris ilgai kankinosi dėl migrenos, kol sužinojo paslap- 
tį apie savo brolį dvynį. Jo vardas Raimondas Luisas. Paskubomis 
grįžtu į Papadopulo saloną ir persakau, ką sužinojęs. 

- Venera, yra... vienas žmogus, kuris gali tau viską paaiškinti 
ir pagydyti. Jį... kamavo tokia pat bėda kaip ir tave... ir jis ją iš- 
sprendė. Jo pavardė... Luisas. 

Venera susiraukia. 

- Yra tūkstančiai Luisų. 

- Šis Luisas yra... gydytojas akušeris. 

- Gydytojų akušerių, pavarde Luisas, be abejo, irgi yra gau- 
sybė, - susierzina Venera. - Koks jo vardas? 

- Palaukite, R... R... Ramonas Luisas. 

Na, ir nepasisekė. Pataikėme pas prastai girdintį mediumą. 

- Ne Ramonas, ne Ramonas, Raimondas! 

— Ne Ramonas, ne Ramonas... Edmondas, - taisosi Papado- 
pulas. 

Negali būti! Jis visiškas žioplys! 

— Raimondas. Tai nedažnas vardas, bet toks jo vardas. 

Papadopulas užsimerkia ir susikaupia: 

- R... R... Raimondas. Tai nedažnas vardas, bet toks jo var- 
das. 

- Nair? - taria Venera, vis labiau nekantraudama. 

Reikia paskubėti, nes nesulaukusi mano pagalbos ji atsistos ir 
trenks durimis prieš nosį tam idiotui. Šnabždu į prastai girdinčią 
ausį: 

- Raimondo Luiso padėtis tokia pat kaip tavo. Gimimo metu 
jis prarado savo dvynį. Dėl šios netekties jam kilo migrena. Bū- 

dami kartu, jūs abu galėsite patenkinti abipusį dvynio trūkumą, 
« ojūsų dvynių sielos susitiks ir bus išlaisvintos. 

Mediumas daugmaž perteikia informacijos esmę. Venera su- 
stingsta. Kad sukrėstum žmones, pakanka tik tiesos. 

Papadopulas labiausiai jaudinasi dėl mano tarpininkavimo. 
Vargšelis, jau seniai negavo tokios aiškios žinios iš anapus. Jis 
sukrėstas ir šiek tiek supanikavęs. Ak, kaip jam trūksta profesio- 
nalumo!.. 

Rodos, angelai mirtinguosius vadina „klientais“. Na, o mes, 
vaiduokliai, juos pravardžiuojame kitaip: „mėsa“. Man patinka 
turėti reikalų su mėsa. 


174. ENCIKLOPEDIJA 


SEPTYNERIŲ METŲ CIKLAS (PIRMASIS 4 x 7 KVADRATAS). 
Žmogaus gyvenimas vystosi septynerių metų ciklais. Kiekvie- 
nas ciklas baigiasi krize, po kurios žmogus pakyla į kitą etapą. 
Nuo O iki 7 metų. Stiprus ryšys su motina. Horizontalusis pa- 
saulio suvokimas. Pojūčių lavinimas. Motinos kvapas, motinos 
pienas, motinos balsas, motinos šiluma, motinos bučiniai yra 
pirmieji potyriai. Šis laikotarpis dažniausiai baigiasi plyšus ap- 
sauginiam motinos meilės kokonui daugiau ar mažiau baikščiu 
pasaulio pažinimu. 

Nuo 7 iki 14 metų. Stiprus ryšys su tėvu. Vertikalusis pasaulio 
suvokimas. Asmenybės ugdymas. Tėvas tampa naujuoju privi- 
legijuotu partneriu, padedančiu atrasti pasaulį už šeimos koko- 
no ribų. Tėvas išplečia apsauginį šeimos kokoną. Tėvas tampa 
autoritetu. Motina yra mylima, o tėvu žavimasi. 

Nuo 14iki 21 metų. Maištas prieš visuomenę. Materijos suvoki- 

mas. Intelekto ugdymas. Tai paauglystės krizė. Norima pakeisti 
pasaulį ir sugriauti tai, kas jau yra. Jaunuolis kovoja su šeimos 
kokonu, vėliau ir su visuomene. Paaugliui patinka viskas, kas 
yra „maištinga“: tranki muzika, romantiškas elgesys, savaran- 
kiškumo troškimas, pabėgimas iš namų, ryšiai su marginalų 
grupuotėmis, anarchistinės vertybės, senųjų vertybių niekini- 
mas. Šis laikotarpis baigiasi išėjimu iš šeimos kokono. 

Nuo 21 iki 28 metų. Priklausymas visuomenei. Stabilizavima- 
sis po maišto. Kadangi nepavyksta sugriauti pasaulio, tenka 
integruotis, iš pradžių trokštama pasiekti daugiau, negu pasie- 
kė prieš tai buvusi karta. Ieškoma specialybės, įdomesnės nei 
tėvų. Bandoma susikurti santykius, laimingesnius nei tėvų. Iš- 
sirenkamas partneris (-ė) ir kuriama šeima. Sukuriamas savo 
kokonas. Laikotarpis dažniausiai baigiasi santuoka. 

Nuo tada žmogus įvykdo savo misiją ir nutraukia ryšį su ap- 
sauginiu kokonu. 

PIRMOJO 4x 7 METŲ KVADRATO PABAIGA. 


Edmondas Velsas, 
Sąlyginio ir absoliutaus pažinimo enciklopedija, V tomas 


175. ŽAKAS. 26 METAI 


Šiandien mano gimtadienis. Užsidarau tualete ir mąstau apie 
savo gyvenimą. Man dvidešimt šešeri ir man niekas nepavyko. 
Man nepavyko sukurti šeimos židinio. Neturiu žmonos, neturiu 
vaikų, gyvenu vienas kaip nepriklausoma žiurkė, toks vienišas. 
Na taip, dirbu mėgstamą darbą, bet vis tiek negalėčiau teigti, kad 


rašydamas daug pasiekiau. 
Mona Liza II padvėsė dėl cholesterolio pertekliaus. Palaido- 
jau ją šalia Monos Lizos I. 


sb NS A sanis 

Mona Liza III dar riebesnė nei prieš ją buvusioji. Ant savo 
letenėlių ji turi celiulitą (veterinaras to niekada nebuvo matęs). Ji 
mėgsta prie manęs prisiglausti. Mes kartu žiūrime televizorių. Į 
literatūrinę laidą, kurios tema „Naujoji literatūra“, pakviesta įžy- 
mybė - šįkart Merinjakas. 

Jis teigia, kad kartais jį ištinka egzistencijos krizė ir jam kyla 
klausimų. Manau, jis giriasi. Merinjakui nekyla klausimų, jis jau 
turi atsakymus. Mona Liza III man kažką šnabžda į ausį. Tai pa- 
našu į „miau“, bet aš žinau, kad ji praneša, jog yra alkana. 

- Nagi, Mona Liza III, jau surijai tris skardines troškintų ke- 
penėlių ir ypatingojo širdžių pašteto! 

- Miau, - begėdiškai atsako katė. 

- Jo nebėra, be to, lyja. 

- Miau, - primygtinai reikalauja gyvūnas. 

Savaime aišku, ne ji eis į šaltį ir lietų ieškoti dar neuždarytos 
parduotuvės. Man atrodo, kad su katėmis aš apgaudinėju save. Iš 
tiesų man trūksta žmonių draugijos. Imu suprasti, kad proble- 
ma - mano viduje. Aš pats išsirenku sudėtingas merginas, kurios 
atveda į tą patį akligatvį. Bet kaip man pasikeisti? 

Mona Liza III atkakliai kniaukia, tad išjungiu televizorių, 
užsimetu ant pižamos lietpaltį ir iškeliauju ieškoti skardinės ka- 
čių ėdalo. Kaimynai su manimi sveikinasi. Jie neskaitė nė vienos 
mano knygos, tačiau girdėjo, kad esu mokslinės fantastikos auto- 
rius, todėl tapau žinoma kvartalo figūra. 

Prekybos centras jau uždarytas, o bakalėjos parduotuvėje 
nebėra troškintų kepenėlių ir širdžių pašteto, jis turi tik tuno 
su lašiša ir kario padažu. Bet aš pažįstu savo Moną Lizą III, be 
troškintų kepenėlių ir širdžių pašteto, ji mėgsta tik ikrais įdarytą 
karšį. Jo yra, bet brangu. 

Nedrįstu grįžti tuščiomis rankomis. Skardinė su ikrais įda- 

rytu karšiu iš manęs tyčiojasi. Na, gerai, vis dėlto šiandien ma- 
no gimtadienis. Kadangi būsiu vienas, su kate, galime atšvęsti 
kartu. 

Sau pasiimu greitai paruošiamų makaronų. O ką desertui? 
„Plaukiojančią salą“. Jau ketinu pasiimti paskutinę, kuri liko švie- 
žių gaminių skyriuje, tačiau kažkieno ranka tiesiasi jo link tuo 
pat metu kaip ir mano. Nemąstydamas sugriebiu greičiau. Pasi- 
sekė. Atsisuku pasižiūrėti, kas buvo mano varžovas. Tai mergina, 
ji nustebusi įdėmiai į mane žiūri, 

- Ar jūs kartais ne Žakas Nemrodas? 

Patvirtinu. 

- Rašytojas Žakas Nemrodas? 

Aš žiūriu į ją. Ji žiūri į mane. Ji plačiai nusišypso ir ištiesia 
man ranką. 

- Natalija Kim. Perskaičiau visas jūsų knygas. 

Nejučiomis atsitraukiu ir nugara į kažką atsiremiu. Ant ma- 
nęs virsta visas kalnas žirnelių skardinių. 


176. VENERA. 26 METAI 


Reikia jį rasti. Reikia jį rasti. Reikia jį rasti. Nėra jokio dr. Rai- 
mondo Luiso nei Los Andželo, nei Niujorko telefonų knygose. 
Skambinu informacijos telefonu, suteikiančiu informaciją apie 
visą šalį. Atsakymo ilgai laukti netenka. Yra dr. Raimondas Lui- 
sas, gydytojas akušeris, Denveryje, Kolorado valstijoje. 

Lėktuvas, taksi ir štai aš stoviu priešais prabangų namą pra- 
bangioje gatvėje. Puolu prie durų skambučio. Kad tik jis būtų 
namie. Kad tik jis būtų namie. 

Išgirstu žingsnius. Duris atveria neaukštas, praplikęs žmogu- 

tis storais akiniais. Jis greičiausiai matė mane kine, nes išmuštas 
iš vėžių stebi mane. 

- Norėčiau su jumis pasikalbėti. Ar galėčiau užeiti? 

Jis atrodo mažų mažiausiai nustebęs. 

Nusiima akinius atidengdamas švelnų žvilgsnį ir nosine per- 
braukia sudrėkusią kaktą. 

- Daktare Luisai, „kai kas“ mane patikino, kad jūs padėsite 
man išspręsti problemą, kuri mane lydi nuo pat gimimo. Man taip 
pat sakė, kad jūs vienintelis žmogus pasaulyje, galintis man padėti. 

Jis nusprendžia mane įleisti. Pasiūlo atsisėsti ant sofos svetai- 
nėje, ištraukia butelį viskio ir, nepasiūlęs man, išgeria dvi taures. 
Nespėju nė prasižioti, o jis pareiškia, kad esu jo gyvenimo mo- | 
teris. Nuo tada, kai pamatė mane per televiziją, jis „žino“, kad 
su manimi, ir niekuo kitu, turi nugyventi savo gyvenimą. Kas 
vakarą jis galvoja apie mane, o jo kambarys išklijuotas mano 
plakatais. Velnias. Tikiuosi, jis neturi kalendoriaus sunkvežimių 
vairuotojams. 

Staiga suabejojęs jis manęs paklausia, ar aš tikra Venera Šeri- 
dan, ar jos antrininkė. Tada puola prie lango patikrinti, ar lauke 
nėra paslėptos kameros, ir tvirtina, kad nedalyvauja jokioje lai- 
doje. Išgeria dar dvi dideles taures viskio. 

- Apie tokią akimirką, - taria jis, - net nedrįsau sapnuoti. Net 
beprotiškiausiose fantazijose neišdrįsau nieko daugiau, tik prisi- 
artinti prie jūsų minioje, kad paprašyčiau autografo. 

Negaliu būti nejautri tokiam pagarbiam dėmesiui. Šis vyras 
mane taip sugraudino. Jis žiūri į mane kaip į apsireiškusį angelą. 
Kai tik vėl ims kvėpuoti, užduosiu jam savo klausimus. 

- Jūs nepatikėsite, kokios aplinkybės mane pas jus atvedė. 
Viską jums papasakosiu atvirai, nes tik tiesa gali viską paaiškinti. 
Tarpininkaujama mediumo, aš galėjau pasikalbėti su savo angelu 

sargu, o šis pasakė, kad jūs turite tokią pat bėdą kaip aš ir kad 
esate vienintelis, galintis man padėti. Todėl keliavau tūkstantį du 
šimtus kilometrų, kad su jumis susitikčiau. 

Daktaras vis dar sutrikęs, bet viskis padeda, ir Luisas po tru- 
putėlį atgauna amą. Tačiau jo balsas vis dar dreba: 

- Jūsų... jūsų angelas sargas patarė... atvažiuoti pas mane! 

Tą akimirką staiga suvokiu, koks tai kvailas žingsnis. Vargše- 
le Venera, kaip žemai tu puolei. Vos nevykęs mediumas tau su- 
šnabžda kokią nesąmonę, tu jau ir leki galvą pametusi. Žinoma, 
tai atleistina, nes migrena stipri, o iki šiol tau dar niekas nepasiū- 
lė jokių vaistų. 

- Angelas, - pakartoja sutrikęs daktaras Luisas. 

- Jūs tikriausiai netikite angelais, - tariu. 

- Niekada apie tai negalvojau. Argi ne vis tiek, kas jus atsiun- 
tė, svarbiausia, kad galiu išgyventi tokią nuostabią akimirką. 

Kol jis nepradėjo skrajoti padebesiais, reikia pasakyti apsi- 
lankymo priežastį. Tariu: 

- Aš sergu. Ar galėtumėte mane išgydyti? 

Jo veidas surimtėja. Gydytojas, o ne gerbėjas, vėl užima pir- 
mąjį planą. 

- Nesu bendrosios praktikos gydytojas, esu gydytojas akušeris, 
bet padarysiu viską, kad tik jums padėčiau. Kuo jūs skundžiatės? 

Kadangi jis taip ir nepasiūlė man išgerti, aš pati įsipilu viskio 
ir išgeriu burnelę, kad išdrįsčiau ištarti tą gėdingą žodį. 

— Migrena. 

- Migrena? 

Jis įdėmiai mane nužvelgia ir staiga sustingusį jo veidą nu- 
šviečia plati šypsena. Atrodo, tarsi dabar jam viskas paaiškėjo, o 
mano atvykimas į jo namus yra savaime suprantamas. Kalbamės 
visą naktį. 


k 

Nuo pat mažens Raimondą Luisą, kaip ir mane, kankina siau- 
binga migrena, tokia stipri, kad net norisi daužyti galvą į sieną. 
Intuityviai, o gal vedamas savo angelo sargo, jis studijavo medi- 
ciną ir specializavosi akušerijos srityje. 

Gydytojo akušerio aistra - dvyniai. Jo teigimu, dažnai nutin- 
ka, kad dvi kiaušialąstės apvaisinamos vienu metu. Tačiau labai 
retai išgyvena abi. Dažniausiai apie trečiąjį nėštumo mėnesį mo- 
ters kūnas vieną iš jų pašalina. 

Raimondas kalba neužsičiaupdamas. Kartą jam teko iš mo- 
ters pilvo ištraukti du kūdikius - vieną gyvą, o kitą mirusį. Nuo 
tada jis ėmė domėtis iki tol menkai žinomu reiškiniu - apie dvy- 
nius, vadinamus „donoru ir recipientu“. Dingtelėjo, kad apie tai 
jau girdėjau, tačiau leidžiu jam tęsti. 

- Paprastai abu dvyniai yra tiesiogiai susijungę su savo moti- 
na ir tarpusavyje neturi jokių ryšių. Tačiau kartais atsiranda juos 
tiesiogiai jungianti vena. Nuo tos akimirkos jie ne tik tarpusa- 
vyje bendrauja, bet ir keičiasi maistingaisiais skysčiais. Dėl šios 
jungties jie būna daug artimesni nei paprasti dvyniai. Tačiau apie 
šeštąjį ar septintąjį nėštumo mėnesį šis ryšys sukelia vieno iš jų 
mirtį. Tuo metu vienas iš dvynių pradeda naikinti kitą susiurb- 
damas visus jo maistinguosius skysčius. 

Klausausi labai įdėmiai. Kiekviena Raimondo frazė atsklei- 
džia mano numanytą tiesą. 

- Vienas iš dvynių tarsi vampyras išsiurbia kitą. Štai kodėl 
kalbame apie dvynius, vadinamus „donoru ir recipientu“. Išgy- 
venęs dvynys viską pasiglemžia iš mirusiojo, todėl gimsta daug 
stipresnis nei kiti kūdikiai. Galėtumėte paklausti savo motinos, 
ar gydytojai gimdymo metu prie jūsų nerado negyvo gemalo. 

Aš nieko nesuprantu: 

- Bet ką tai turi bendra su migrena? 

- Pats žodis MIGRENA* viską pasako. Jūsų skausmus suke- 
lia prisiminimai apie kitą sėklos pusę - apie jūsų dvynį brolį ar 
seserį. 


177. ENCIKLOPEDIJA 


SEPTYNERIŲ METŲ CIKLAS (ANTRASIS 4 x 7 KVADRATAS). 
Pirmasis kvadratas užbaigiamas savo kokono sukūrimu. Taip 
prasideda antrasis žmogaus septynerių metų ciklas. 

28-35 metai: šeimos židinio sutvirtinimas. Atšokus vestuves, 
įsigijus būstą bei automobilį, atsiranda ir vaikai. Šeimos ge- 
rovė slypi kokono viduje. Tačiau jei pirmieji keturi ciklai ne- 
buvo įtvirtinti, šeimos židinys griūva. Jei santykiai su motina 
nebuvo tinkami, ji vargins savo marčią. Jei ir su tėvu nebuvo 
geri santykiai, jis visąlaik kišis ir darys poveikį porai. Jei ne- 
buvo numalšintas maištas prieš visuomenę, greičiausiai iškils 
nesklandumų darbe. 35 metai - tai dažniausiai toks amžius, kai 
nesubrendęs kokonas suplyšta. Tuomet prasideda skyrybos, at- 
leidimai iš darbo, depresijos ar psichosomatinės ligos. Tuomet 
reikia palikti pirmąjį kokoną ir... 

35-42 metai: viską pradėti nuo nulio. Praėjus krizei, atkurdamas 
antrąjį kokoną, žmogus pasimoko iš savo klaidų pirmajame ko- 
kone ir įgyja patirties. Reikia permąstyti savo santykį su moti- 
na ir apskritai moteriškumu bei su tėvu ir vyriškumu. Tai toks 
laikotarpis, kai išsiskyrę vyrai ir moterys susiranda meilužių. Jie 
stengiasi suvokti, ko tikisi ne iš santuokos, o iš priešingos lyties. 
Santykis su visuomene taip pat turi būti permąstytas. Tada 


* Pranc. „mi-graine“ gali reikšti ir „pusė sėklos“. 

žmogus renkasi darbą ne dėl socialinio saugumo, o tokį, kuris 
bus malonus arba jį dirbdamas turės laisvo laiko. Po pirmo- 
jo kokono sunaikinimo, žmogus visuomet siekia kuo greičiau 
susitvarkyti antrąjį. Nauja santuoka, nauja specialybė, naujas 
elgesys. Jei tinkamai atsikratome visko, kas prieš tai kenkė, ga- 
lima sukurti ne tik panašų, bet netgi geresnį kokoną. Jei ne- 
pasimokome iš praeities klaidų, susikursime tokį pat ištižusį 
kokoną ir susidursime su lygiai tokiomis pat nesėkmėmis. Tai 
vadinama bėgimu ratu. Nuo tada ciklai tebus tų pačių klaidų 
kartojimas. 

42-49 metai: visuomenės užkariavimas. Jei žmogui pasiseka 
susikurti tvirtesnį antrąjį kokoną, jis patirs pilnatvę su savo an- 
trąja puse šeimoje, darbe, asmeniniame tobulėjime. Ši pergalė 
veda prie dviejų naujų pasirinkimų. 

Arba žmogus ima dar labiau trokšti materialinės gerovės: dau- 
giau pinigų, daugiau komforto, daugiau vaikų, daugiau mei- 
lužių, daugiau galios. Savo naujajame, tvirtesniame, kokone 
tampame vis galingesni ir turtingesni. 

Arba imame ieškoti naujų medžioklės plotų — dvasinių. Tada 
prasideda tikrasis asmenybės ugdymas. Logiškai mąstant, šis 
laikotarpis turi baigtis tapatybės krize ir egzistencijos klausi- 
mais. Kodėl aš čia? Kodėl gyvenu? Ką man daryti, kad savo gy- 
venimui suteikčiau prasmę, o ne tik materialinę gerove? 

49-56 metai: dvasinė revoliucija. Jei žmogui pavyko susikurti 
kokoną ir save realizuoti šeimoje bei darbe, natūraliai norėsis 
semtis išminties. Tada prasideda paskutinis nuotykis - dvasinė 
revoliucija. 

Dvasinių ieškojimų, jeigu jie vyksta sąžiningai, neapsiribojant 
kitų žmonių mintimis, troškulys niekuomet nebus numalšin- 
tas. Jis bus juntamas visą likusį gyvenimą. 

ANTROJO 7x 4 METŲ KVADRATO PABAIGA. 

Pastaba Nr. 1: gyvenimas klostosi spiralės principu. Kas 7 me- 
tus pakylame į aukštesnį lygmenį perkopę tokius pat laiptelius: 
santykis su motina, santykis su tėvu, santykis su maištu prieš 
visuomenę, santykis su savo šeimos kūrimu. 

Pastaba Nr. 2: pasitaiko, jog kai kurie žmonės tyčia stengiasi, kad 
jiems nesisektų darbe ar šeimoje, nes pageidauja iš naujo pradė- 
ti ciklus. Taip jie pavėlina arba išvengia akimirkos - perėjimo į 
dvasingumo stadiją, nes labai bijo susidurti akis į akį su savimi. 


Edmondas Velsas, 
Sąlyginio ir absoliutaus pažinimo enciklopedija, IV tomas 


178. PROBLEMĖLĖ 


Grįžtant Merlin Monro atsistojo rombo priekyje. Ji mums duoda 
ženklą. Tolumoje pasirodžiusios formos jai atrodo įtartinos. 

Po galais, tai juk klaidžiojančios sielos! 

Šviesių taškelių vis daugėja. Visa armija klaidžiojančių sielų! 
Čia jų susirinko dešimtys. 

- Vaje, vaje, - taria Fredis. - Ši sutikimo komisija nežada nie- 
ko gera. 

- Apsisukam? - pakiša mintį Merlin Monro. 

Priešų armijos priekyje galime atpažinti daug istorinių figū- 
rų. Simonas de Monforas - katarų siaubas, jam iš kairės Tor- 
kvemada - žiaurusis inkvizitorius, taip pat Alas Kaponė bei jo 
skrybėlėti gangsteriai. Kokie žmonės! 

Rabinas Mėjeris bando su jais tartis, klausia, ko jie iš mūsų 
nori. Tuo metu iš šio niūraus būrio išnyra vienas veikėjas, kurį 
pernelyg gerai pažįstu: Igoris. „Mano“ Igoris. Ką jis čia veikia? 
Koks siaubas, kol buvau išvykęs, jis mirė! 

- Igori, kaip tu gali?.. 

Jis pažvelgia į mane su negailestinga panieka. 

- Tai tu, žymusis Mikaelis Pensonas. Tu buvai mano angelas 
sargas ir nesugebėjai manęs išgelbėti. Štai kuo pavirtau dėl tavo 
kaltės! 

Užsiplieskiu: 

— Aš kovojau, kad išgyventum! Išpildžiau tavo norus. Padėjau 
tau išvengti gausybės spąstų. 

- Tau nepavyko. Įrodymas - aš juk čia. 

- Tu nebekreipei dėmesio į mano siunčiamus ženklus! 

- Reikėjo juos aiškiau rodyti, - atkerta jis. - Dabar matau - 
niekšiškai mane apleidai, kad patenkintum beprotiškas ieškotojo 
ambicijas. Kur tu buvai, kai aš kentėjau? Kur tu buvai, kai tavęs 
šaukiausi? Kitoje planetoje, taip, žinoma, kaip tikras pasipūtėlis! 
Pykstu ant tavęs, kad tu žinotum, kaip ant tavęs pykstu! 

Aš susiraukiu. Edmondas Velsas buvo mane įspėjęs, kad vie- 
ną dieną teks atsiskaityti savo klientams. 

- Aš pripažįstu savo klaidas, bet ir tu išmok atleisti. 

- Atleisti? Na, ir pokštas! Aš juk ne angelas. 

Aš juk rūpinausi Igoriu. Gailėjau, kai motina norėjo jį nužu- 
dyti, kai jis buvo vaikų namuose, nepilnamečių pataisos koloni- 
joje, psichiatrijos ligoninėje, kariuomenėje. Ir štai dabar jis tapo 
mano tiesioginiu priešu. 

Igoris praneša, kad klaidžiojančioms sieloms įgriso nuolat 
blaškytis Žemėje. Joms bus smagu pagaliau pakeisti kraštovaizdį 
nukeliavus į kitą planetą. 

- Jūs esate klaidžiojančios sielos čia, jomis liksite ir kitur, - 
taria Merlin Monro. 

- Tai reikia patikrinti. Esu įsitikinęs, kad ten žolė žalesnė. 

- Ko jūs siekiate? - klausia Raulis. 

- Jus nugalėti ir paversti puolusiais angelais. Jau keli tokie yra 
tarp mūsų. Kai tapsite mūsiškiais, mielai mums aprodysite savo 
paslaptingąją planetą. 

- Bet aš maniau, kad puolę angelai yra tie, kurie mylėjosi su 
Žemės gyventojomis. 

- Tai tik vienas iš būdų pereiti į tamsiąją pusę, bet yra ir 
kitų... 

Puolę angelai atsiskiria nuo klaidžiojančių sielų, kad pakiltų 
virš jų ir jiems vadovautų iš aukščiau. 

- Bus nelengva, - sumurma Fredis. 

- Gal vis dėlto apsisukam? - vėl pasiūlo sunerimusi Merlin 
Monro. 

- Nebeturime pasirinkimo, - taria Eredis Mėjeris. - Jei bėg- 
sime, jie mus vysis ir užpuls iš pasalų. Be to, mūsų traukimasis 
jiems tik suteiktų daugiau energijos. Taigi, teks kovoti. 

Jie artėja. Klaidžiojančios sielos sudaro mišrią kariuomenę: 
savo gretose jie turi šarvuotų riterių, samurajų, nuodytojų iš Liud- 
viko XIV rūmų, serijinių žudikų ir nevykėlių, kurie neturi ko pra- 
rasti. Šie žmonės jau seniai nieko nebebijo. Jie pridarė tiek pikta- 
darybių savo buvusiuose gyvenimuose, kad prireiktų tūkstančių 
reinkarnacijų išlipti iš duobės. Be to, čia yra ir puolusių angelų, 
kurie dar labiau juos kiršina. 

Jie jau visai arti mūsų. Simonas de Monforas ragina tvarkin- 
gai išsirikiuoti. Nesuvokiu, nejaugi jie mus laiko tokiais pavojin- 
gais, kad taip gausiai susirinko. Mums teks kovoti vienam prieš 
šimtą. 

- Tai bus Armagedono mūšis, - praneša Torkvemada. 

- Puolam! - sušunka Igoris. 

179. VENERA. 26 METAI 


Raimondas Luisas. Vis dar negaliu tuo patikėti, bet vos jį išvydau, 
supratau, kad šis vyras yra man skirtasis. Jis geras, švelnus, pro- 
tingas ir manimi žavisi. 

Trokštu susilaukti su juo vaikų. 

Meldžiuosi, kad taip nutiktų. 


180. ARMAGEDONO MŪŠIS 2 


Klaidžiojančios sielos mus puola. Kaip kadaise su inkais, sten- 
giamės suprasti jų skausmą ir paguosti, bet šios sielos, rodos, net 
nesugeba pajusti mūsų gailesčio. Po pirmosios atakos, kuria pa- 
tikrino mūsų galimybes apsiginti, sielos persigrupuoja antrajam 
puolimui. 

- Šįkart gailestingumo nepakaks, - patikina Raulis. - Mums 
reikia daug galingesnio ginklo. 

Fredis Mėjeris įvertina padėtį ir sušunka: 

- Meilė! Panaudokime meilę. Jie kaip mušami vaikai, nepra- 
tę būti mylimi. Kaip mušami vaikai, net gavę į kailį, jie ir toliau 
krečia kvailystes, nes jiems jau tas pats - tai jų kasdienybė. Kaip 
mušami vaikai, jei juos mylėsime, jie bus išmušti iš vėžių. 

Raulis, Fredis, Merlin ir aš susiglaudžiame. Mūsų delnai ima 
švytėti. Iš mūsų dešiniųjų rankų ima sklisti po šviesos ruoželį 
(išskyrus Merlin, ji kairiarankė) ir mes jau pasirengę visa savo 
meile apipilti vaiduoklių pulką. 

- Puolam! - įsako Igoris. 

Jie mus atakuoja tankiomis gretomis. Kaip ietis paleidžiame 
savo meilės šviesos spindulius, ir tikrai - mūsų meilė juos sutrik- 

do. Jie sustingsta. Visus apima nuostaba. Kai kurios sielos pereina 
pas mus ir telieka jas priimti, kad nusivestume į Rojų ir jos galėtų 
pradėti reinkarnacijų ciklą. Tokiu būdu į mūsų pusę pereina apie 
tuziną sielų. 

Igoris įsako trauktis. Vaiduokliai persirikiuoja ir nusprendžia 
panaudoti savo pačių ginklą, kad įveiktų mūsų meilę, - neapy- 
kantą. š 

Kaip geras strategas, Igoris pačias pikčiausias sielas surikiuo- 
ja priekyje. Kovojame savo šviesos ir meilės kardais, kad apsi- 
gintume nuo jų neapykantos. Jie suvienija visus savo apmaudus, 
visus prisiminimus apie kančias savo paskutiniame gyvenime ir 
paleidžia žalius grynos neapykantos spindulius, kurie įnirtingai 
kaunasi su mūsų žydrais meilės spinduliais. 

Jie labai užsispyrę. Mums reikia sujungti keturis spindulius, 
kad nugalėtume vieną neapykantos ietį. Mūšis atkaklus. Mes jau 
traukiamės nuo žaliųjų spindulių, tačiau Igoris organizuoja naują 
ataką. 

- Mums reikia gintis kitu ginklu, - taria Raulis, - nes jie mus 
nugalės savo neapykanta. 

Šį kartą ne Fredis, bet aš pasiūlau sprendimą: 

- Humoras. Meilė - tai kardas, humoras - skydas. 

Vaiduokliai jau buvo beveik mus pasiviję, bet man davus 
ženklą mes humorą materializavome į skydus. Energingai juos 
sugriebėme kairėmis rankomis (išskyrus Merlin Monro, dėl jau 
anksčiau minėtos priežasties ji skydą laiko dešine ranka). 

Šį kartą neapykanta mūsų nebepaliečia, ją nukreipia mūsų 
skydai. Tačiau mūsų meilė jiems kliudo, penkiasdešimt sielų, net 
ir pačių žiauriausių, spraudžiasi į Rojaus sūkurį. Merlin Monro 
atgauna viltį. Ji visa gerkle sušunka mūsų naująjį šūkį: 


kucias Ža 

- Meilė - tai kardas, humoras - skydas. 

Igoris įsako atsitraukti. Tuoj pat tamsiosios būtybės susiren- 
ka ir tariasi, koks bus jų ginklas, kad atitiktų mūsų humorą, - 
patyčios. 

Taigi jų šūkis: „Neapykanta - tai kardas, patyčios - tai skydas.“ 

- Puolam! - šaukia Igoris. 

Ir jie puola. 


181. ENCIKLOPEDIJA 


GINKLAI. „Meilė - tai kardas, humoras - skydas.“ 


Edmondas Velsas, 
Sąlyginio ir absoliutaus pažinimo enciklopedija, V tomas 
Mikaelio Pensono egzotiškas priedas 


182. ARMAGEDONO MŪŠIS 2 (tęsinys) 


Jei pralaimėsime šį mūšį ir jei šios klaidžiojančios sielos atras 
Raudonąją, jų tamsios mintys visatoje išplis kaip virusai. Po to 
jos pradės keliauti iš vienos galaktikos į kitą ir viską užkrės. 

Pavojus akivaizdus. Dabar suprantu, kodėl Zozo instrukto- 
rius norėjo nutylėti, kad egzistuoja ateiviai. Net jei paslapčių lai- 
kai ir baigėsi, kai kurių dalykų nereikėtų visiškai atskleisti. 

Tamsiųjų būtybių armija artėja. Apokalipsės vizija. Ausyse 
skamba Karlo Orfo Karmina Burana. Ką dar jie sumanė? Šįkart 
jie ne artėja prie mūsų, o sustoja toliau ir nusitaiko į mus savo 
ištiestomis rankomis, kaip šautuvais. 

- Ugnis! - įsako Igoris. 

Mums vos užteko laiko pasislėpti už humoro skydų. Kontrata- 
kuojame sodriu meilės šūviu, kurio jie lengvai išvengia pasislėpę 
už patyčių užtvaros. 

Jau prisistato ir antra bepročių ir nusivylusiųjų eilė. Jų nevei- 
kia nei meilė, nei humoras. 

- Puolam! - įsako Igoris. 

Galingas pliūpsnis neapykantos, sustiprintos beprotybė, at- 
simuša ir sulanksto mūsų humoro skydus. Nelengva keturiese 
kovoti su tokia minia. Bepročiai tyčiojasi, o Igoris suvokia, kad 
patyčios gali pasitarnauti ne tik ginantis, bet ir puolant. Savo sky- 
dais suformuojame vėžlį ir jų patyčios atsimušusios atšoka. 

Merlin, nepakankamai gerai panaudojusią gynybinį humorą, 
užkliudė pikta asmeninė pastaba ir ji jaučiasi šiek tiek įskaudin- 
ta. Jai visada buvo nemalonu, jei kas suabejodavo jos aktoriniais 
sugebėjimais. Fredis stengiasi ją nuraminti. Mes apginkluojame 
savo rankas visa mūsų meile. Kiekvienas galvojame apie viską, 
kas buvo gera ir gražu mūsų buvusiame gyvenime. Aš prisime- 
nu meilę, kuri mane jungė su Roza - mano praėjusio žemiškojo 
gyvenimo moterimi. 

- Puolam! - kartoja Igoris. 

Nuleidžiame savo skydus ir paleidžiame meilės pliūpsnius į 
mus apsupusią minią, trokštančią mus sunaikinti. Mums pasise- 
ka. Belieka susiurbti šiuos eterinius kūnus. Jie įeina per mūsų nu- 
garą, pakyla per mūsų neapčiuopiamą stuburą, tereikia išstumti 
per viršugalvį. Mūsų ektoplazminiai stuburai yra tarsi pakilimo 
takai į Rojų, jie prisipildo vaiduoklių. Bet per tą laiką sunku ap- 
saugoti savo flangą nuo naujos puolimo bangos. 

Atsiskyrę vienas nuo kito ginamės kaip galėdami vienas prieš 
vieną. Pliūpsnis humoro - gynybai, pliūpsnis meilės - puolimui, 
pliūpsnis iš stuburo - į Rojų. 

- Laikykis, Mikaeli, - drąsina mane Raulis, kol stengiuosi at- 
sikratyti puolusio angelo, prilipusio prie nugaros. 

Jis atėjo pačiu laiku. Šis puolęs angelas daug galingesnis nei 
klaidžiojančios sielos. Jis bandė mane išmušti iš pusiausvyros 
primindamas man skaudžiausias praėjusio gyvenimo akimirkas. 
Bėda ta, kad, perskrosdami mūsų kūnus, nugalėti priešai mus su- 
silpnina, nes perduoda savo kančias. 

Priekyje pasirodo pastiprinimas. Mus apgula kelios dešimtys 
vaiduoklių. 

- Kaip mylėti dar stipriau? 

- Vieną sekundėlę užmerkite akis, - pataria Fredis ir aki- 
mirksnį parodo tai, ką žmonija sukūrė gražiausio. 

Piešiniai Lasko urvuose, didžioji Aleksandrijos biblioteka, Se- 
miramidės kabantys sodai, Rodo kolosas, Denderos šventyklos 
freskos, Kusko miestas, majų miestai, Senasis Testamentas, Nauja- 
sis Testamentas, skambinimo pianinu principas, Ankoro šventyk- 
los, Šartro katedra, Johano Sebastiano Bacho Toccata, Vivaldžio 
Metų laikai, pigmėjų polifonijos, Mocarto Reguiem, Leonardo 
da Vinčio Mona Liza, majonezas, balsavimo teisė, Moljero teat- 
ras, Viljamo Šekspyro teatras, Balio mušamųjų orkestrai, Eifelio 
bokštas, indiškai paruoštas viščiukas, japonų sušis, Laisvės statu- 
la, Gandžio nesmurtinė revoliucija, Alberto Einšteino reliatyvu- 
mo teorija, Pasaulio gydytojai, Melijes kinas, sumuštiniai su sū- 
dyta mėsa ir agurkėliais, mocarela, Stenlio Kubriko filmai, mini 
sijonėlių mada, rokenrolas, Beatles, Pradžios knyga, Yes, Pink Floyd, 
Mončio Paitono triukai, filmas Džonatanas Livingstonas Žuvėdra 
ir Neilo Diamondo garso takelis, pirmoji Žvaigždžių karų trilogija 
su Harisonu Fordu, Filipo K. Diko knygos, Franko Herberto Kopa, 
Tolkieno Žiedų valdovas, kompiuteriai, Sido Mėjerio žaidimas Ci- 
vilizacija, karštas vanduo... Pasipila šimtai vaizdų, kurie parodo 

žmogaus genialumą ir jo įnašą į pasaulio civilizaciją. Raudonosios 
gyventojai brangiai sumokėtų, kad kuris nors iš šių stebuklų būtų 
jų civilizacijoje! 

-— Nesuprantu, Fredi, juk tu man sakydavai, kad žmonija ne- 
nusipelnė būti išsaugota... 

- Humoras-paradoksas-pokytis. Net jei iš žmonijos aš nieko 
ir nesitikiu, puikiai žinau apie jos laimėjimus. 

Igoris skatina savo pulką. Jiems motyvuoti jis pritaiko lygiai 
tokią pat techniką kaip ir rabinas iš Elzaso, tik ją apverčia. Savo 
klaidžiojančioms sieloms, savo tamsiosioms būtybėms jis paro- 
do blogybių vaizdus. Primityvūs genčių karai, pakelės plėšikai, 
užvaldantys pilis savo niekšybėmis, pirmieji patrankos šūviai, 
didžiosios Aleksandrijos bibliotekos gaisras, laivų triumai, pri- 
grūsti juodaodžių, skirtų vergijai, mafijos, korumpuota valdžia, 
Pūnų karai bei deganti Kartagina, Šventojo Baltramiejaus nak- 
tis, Verdeno tranšėjos, armėnų genocidas, Aušvicas“, Treblinka 
ir Maidanekas, narkotikų platintojai laiptinėse, teroristų išpuo- 
lis Paryžiaus metro, juodosios naftos dėmės, kuriose kapanojasi 
paukščiai, smogai šiuolaikiniuose miestuose, idiotiškos televizi- 
jos laidos, maras, raupsai, cholera, AIDS ir kitos naujos ligos. 

Igoris paragina visus prisiminti savo kančias, nelaimes, ne- 
sėkmes ir sviesti jas tiesiai į mus. Prisisotinę neapykantos ir pa- 
niekos jie nekantriai veržiasi mūsų link. Puolami tokios masės, 
bandome trauktis. Jų patyčios pataiko į tikslą. Mūsų meilės spin- 
duliai blėsta. Kiekviena siela, kurią mums pavyksta įsiurbti, suke- 
lia vis didesnį sąmyšį. Netikėtai man iškyla siaubingas klausimas: 
„Bet ką gi aš čia veikiu?“ 

Stengiuosi mąstyti apie Žaką ir Venerą, savo gyvus klientus, 


* Lenkai jį vadina Osvencimu. 


BERNARD WERBER * ANGELŲ IMPERIJA 359 


bet jų likimas man vis mažiau rūpi. Jie niekam tikę, jų maldos 
niekam tikusios, o jų tikslai apgailėtini. Kaip sakydavo Edmon- 
das: „Jie stengiasi sumažinti savo nelaimes ir nesistengia kurti 
savo laimės.“ 

Vis dar daliju savo meilės spindulius, bet rodau gerokai mažiau 
įkarščio. Kaip galėdamas stengiuosi išvengti patyčių pliūpsnių ir 
mąstau, kad Venera tėra nepakenčiama mergiūkštė, o Žakas - tik- 
ras šizofrenikas. Kodėl turėčiau kentėti dėl tokių būtybių? 

Vaiduoklių armija pasirengia galutiniam puolimui dvidešimt 
prieš vieną. Neturime jokios vilties išsigelbėti. 

- Pasiduodam? - klausia Merlin. 

- Ne, - atsako Fredis. - Reikia kuo daugiau jų išsiųsti į Rojų. 
Ar pajutai, kaip stipriai jie kenčia? 

- Fredi, greitai pasakok anekdotą! - pareikalauja Raulis. 

-— Hm... Kartą keptuvėje kepė du omletai. Vienas tarė kitam: 
„Atsiprašau, ar jums neatrodo, kad čia šiek tiek karštoka?“ Kitas 
omletas ima garsiai rėkti: „Gelbėkit! Šalia manęs guli KALBAN- 
TIS OMLETAS!“ 

Visi prisiverčiame nusijuokti. Kad ir kaip būtų, to pakako 
mūsų skydams sustiprinti. Fredis tęsia: 

— Kartą vienas žmogelis nueina pas gydytoją ir taria: „Dak- 
tare, mane kamuoja atminties spragos.“ „Nuo kada?“ - klausia 
gydytojas. „Nuo kada... kas?“ - atsako ligonis. 

Laimė, Fredis visuomet turi anekdotų atsargą kelionėms. 
Nors tikrai neturime ūpo nuoširdžiai juoktis, o šie nekalti juoke- 
liai atrodo visiškai netinkami šiai akimirkai, vis dėlto vėl imame 
pasitikėti savimi. 

Priešais mus juokų gerokai mažiau. Igoris šuoliuoja kaip Apo- 
kalipsės riteris, lydimas raganos ir budelio. Jis paleidžia į Merlin 
skaudžią užuominą apie jos istoriją su Kenedžiu. Strėlė pataiko į 

tikslą. Merlin šviesa išblėsta ir išnyksta. Tapusi puolusiu angelu, 
ji pereina į priešų gretas ir ima mus bombarduoti žaliaisiais spin- 
duliais. Ji puikiai žino mūsų silpnąsias vietas. 

Koncentracijos stovyklų vaizdai išsekina Fredį. Jis bando juos 
atmušti savo juokeliais, bet energija jį apleidžia. Jo meilės kardas 
susiaurėja, o humoro skydas suglemba. Jis taip pat įveiktas. Jis 
prisijungs prie Merlin. į 

Dabar suprantu, ką jautė paskutiniai Fort Alamo kovotojai, 
kai juos apsupo meksikiečiai; ką jautė Masados gynėjai, kai juos 
apsupo romėnai, ką jautė bizantiečiai, apsupti turkų, Trojos gy- 
nėjai, apsupti graikų, Vercingetoriksas, spaudžiamas Julijaus Ce- 
zario Alezijoje. Nebus daugiau pastiprinimų, paskutinio kavale- 
rijos puolimo, jokios paskutinės pagalbos. 

- Reikia laikytis, reikia laikytis, - kimiu balsu kartoja Raulis, 
ojo humoro skydo šviesa vis silpnėja. 

- Ar žinai dar kokį nors juokelį? 


183. ŽAKAS. 26 METAI 


Krisdamos žirnelių skardinės mane apdaužė. Jaučiuosi kiek aps- 
pangęs. Ši juokinga situacija mane užklupo pačiu netinkamiau- 
siu metu. Bandau atsipeikėti, bet tikriausiai turiu didžiulį gumbą. 
Mano kakta kraujuoja. Pardavėjas mane nusitempia prie prekys- 
talio ir skambina apsaugos policijai. 

- Padėkite šiam vargšeliui, - pareikalauja moteris. 

- Čia aš kalta, - prisipažįsta Natalija Kim. 

Norėčiau jai pasakyti ne, bet mano balsas dingsta, nebegaliu 
kalbėti. 

184. KAVALERIJA 


Viskas baigta. Mano dešinėje rankoje meilės kardas kaip atšipęs 
kišeninis peiliukas. Mano kairėje rankoje humoro skydas prime- 
na skylėtą staltiesę. 

Labai liūdžiu, kad Merlin su Fredžiu tapo puolusiais angelais. 
Kaip ir didžiosios tanatonautų epopėjos pradžioje, esame vieni du — 
Raulis ir aš. Petys į petį kaunamės su klaidžiojančių sielų būriu. 

Igoris šypsosi. 

- MES KARTU, TU IR Aš, PRIEŠ ŠIUOS SILPNAPRO- 
ČIUS! - paskelbia Raulis. 

Išgirdęs šį senąjį šūkį pajuntu, kaip grįžta energija. Bet ar il- 
gam? Mane pasiekia Merlin patyčios. Igoris aukštai iškelia savo 
neapykantos kalaviją, pasirengęs smogti man lemiamą smūgį, nu- 
bloškiantį mane į priešo pusę. Jau pradedu svyruoti, bet tolumoje 
pamatau mažą vis didėjančią švieselę. Tai Edmondas Velsas ateina 
mums į pagalbą su keliolika ne pačių prasčiausių puikios formos 
angelų: Chorche Luisu Borchesu, Džonu Lenonu, Stefanu Cveigu, 
Alfredu Hičkoku, Motina Terese (nežinančia, ką dabar daryti), 
Luisu Keroliu, Basteriu Kytonu, Rablė, Kafka, Ernstu Liubičiumi. 

Jie iššauna meilės sviedinius. Apšaudo juos humoro papliū- 
pomis. Klaidžiojančios sielos atsitraukia, o jų patyčios manęs 
nebekliudo. Mano rankos atgauna šilumą ir vėl iš delnų kaip 
liepsnojantis kardas ima sklisti stipri meilė. Virš šių grumtynių 
pakilęs Edmondas Velsas man primena vieną sentenciją iš Sąly- 
ginio ir absoliutaus pažinimo enciklopedijos: „Mylėk savo priešus, 
juos tai sunervins.“ Stengiuosi pajusti gailestį net Igoriui. 

Jis nustebęs sustingsta. 

Mums pavyksta. Klaidžiojančios sielos traukiasi iš mūšio lau- 
ko. Merlin Monro ir Fredis Mėjeris grįžta į mūsų gretas. 

Pamatome, kad Edmondas Velsas - užkietėjęs klaidžiojančių 
sielų siurblys. Koks lygis! Jis pakaitomis tai šauna, tai siurbia, tai 
šauna, tai siurbia. Niekada nė neįsivaizdavau, kad mano instruk- 
torius taip moka elgtis kautynėse. Artėja šio Armagedono mūšio 
pabaiga. Netrukus priešais mus belieka keletas pačių aršiausių 
vaiduoklių. Igoris vis dar jiems vadovauja. 

- Tu manęs neįveiksi! - išrėkia mano buvęs klientas. - Mano 
pyktis žmonijai toks didelis, Mikaeli, kad prieš tavo meilę tikrai 
atsilaikysiu. 

- Dar pamatysim. 

Primenu jam prieš tai buvusį gyvenimą, kai jo vardas buvo 
Feliksas Kerbozas, mano draugas, pirmasis tanatonautas. Su juo 
jau tada motina blogai elgėsi. Šitiek nesėkmių, nelaimių dar la- 
biau pakursto jo įniršį. Jis pakeičia spalvą. 

- Jis sukaupęs pernelyg daug neapykantos, meilė jo neišgel- 
bės, - atsidūsta Raulis. 

Aš nenuleidžiu rankų. 

Staiga tarp likusių pikčiausių priešų atpažįstu Felikso-Igorio 
motiną. Ji ką tik mirė nuo kepenų cirozės. Pyktis, kurį ji jautė 
Igorio tėvui, ją pavertė klaidžiojančia siela. Tai vienintelė proga. 
Parodau ją Igoriui. Įsiutęs jis negailestingai ją puola. Nors abipusė 
neapykanta yra žvėriška, tačiau nė vienam nepavyksta sunaikinti 
kito. Pasinaudojame šia proga, kad išsiųstume į Rojų likusius vai- 
duoklius. Mums taip gerai sekasi, kad mūšio pabaigoje lieka tik 
įsiutę, bet nuvargę Igoris su savo motina. 

-Jau trylika gyvenimų juodu kovoja, - taria Edmondas Velsas. 

Kadangi nė vienam iš jų nepavyksta įveikti kito, išsekę jie pra- 
deda kalbėtis. Vienas kitą apiberia priekaištais. Trylika gyvenimų 
nedėkingumo ir išdavystės. Trylika gyvenimų žemiausių poelgių 
ir troškimo vienas kitam pakenkti. Ir vieno, ir kito skriaudos di- 

delės, tačiau pagaliau jie bent kalbasi. Jie žiūri vienas į kitą kaip 
du lygiaverčiai žmonės, o ne kaip vaikas ir suaugęs. 

Po įniršio ateina nuovargis, paskui pasiaiškinimai, tada atsi- 
prašymai. 

- Mama! 

- Igori! 

Jie apsikabina. Taigi, niekada nereikia nuleisti rankų. 

- Dabar tau spręsti, Mikaeli, - taria mano instruktorius. — 
Viena iš šių sielų - tavo kliento. 

Įsiurbiu motiną su sūnumi per savo peršviečiamą stuburą ir 
jie kartu švytintys išskrenda per mano viršugalvį Rojaus link. 

- Štai tavo pirmasis klientas, pasiruošęs teismui, - primena 
Edmondas Velsas. 

- Aš turiu nedelsdamas kilti, kad padėčiau Igoriui. 

-— Ne, nebūtinai. Dar turi laiko. Jam pirmiausia reikia per- 
skristi Septynis Dangus ir laukti Skaistykloje. Tavęs laukia sku- 
besni darbai. Paskubėk, Mikaeli, tavo likusių dviejų klientų gyve- 
nimuose yra naujovių. 


185. ENCIKLOPEDIJA 


BUKAPROČIŲ SĄMOKSLAS. 1969 m. Džonas Kenedis Tūlas 
parašo romaną Bukapročių sąmokslas. Romano pavadinimui 
mintį pakišo Džonatano Svifto frazė: „Kada šiame žemame pa- 
saulyje atsiranda tikras genijus, galime sužinoti tada, kai visi 
bukapročiai prieš jį susivienija.“ 

Svifas nenutuokė, kaip taikliai parašė. 
Po nesėkmingų leidėjo paieškų, pavargęs ir praradęs viltį, tris- 
dešimt dvejų metų Tūlas pasirenka savižudybę. Jo kūną ir raštelį 

randa motina. Ji perskaito raštelį ir suvokia, kaip neteisinga, kad 
jos sūnus nesulaukė pripažinimo. Ji nueina į vieno leidėjo biurą 
ir neduoda jam ramybės. Savo nutukusiu kūnu ji užstoja įėjimą, 
valgo sumuštinį po sumuštinio, ir leidėjui nelengva ją peržengti 
kiekvieną kartą einant į darbą ar iš darbo. Jis mano, kad šis cir- 
kas ilgai netruks, tačiau ponia Tūl nenusileidžia. Kadangi mo- 
teris atkakliai laikosi, leidėjas nusileidžia ir sutinka perskaityti 
rankraštį, tačiau įspėja, kad jei kūrinys prastas, jo neišleis. 

Jis perskaito. Leidėjui atrodo, kad kūrinys nuostabus. Jis išlei- 
džia romaną. Bukapročių sąmokslas laimi Pulicerio premiją. 
Istorija tuo nesibaigia. Po metų leidėjas išleidžia dar vieną knygą, 
pasirašytą Džono Kenedžio Tūlo vardu, - Neono Biblija, pagal ją 
bus sukurtas filmas. Dar po metų pasirodo trečias romanas. 
Man kilo klausimas, kaip miręs žmogus, kuris nusižudė dėl to, 
kad nesugebėjo išleisti savo vienintelio romano, vis dar gali kurti 
„iš kapo“? Iš tiesų leidėjas taip apgailestavo neatradęs Džono Ke- 
nedžio Tūlo, kol jis dar buvo gyvas, kad išvertė visus jo stalčius ir 
išleido viską, ką juose rado: noveles ir net mokyklinius rašinius. 


Edmondas Velsas, 
Sąlyginio ir absoliutaus pažinimo enciklopedija, IV tomas 


186. AKIMIRKA 


Pats laikas grįžti į Rojų. 

Žakas, mano Žakas, ką tik susipažino su Natalija Kim, Rau- 
lio Natalija Kim! Tikras atsitiktinumas. Esti ne tik atsitiktinumų, 
kuriuos nulemia aukštesniųjų valia, yra ir pačių gryniausių atsi- 
tiktinumų. 

Mudu su Rauliu su savo rutuliais nekantriai įsitaisome vienas 
prieš kitą, kad galėtume stebėti, kaip klostosi įvykiai. Mūsų sferi- 
niai ekranai nušvinta. 

- Ak, tie žmonės! — taria Raulis. - Mane labiausiai erzina jų 
noras gyventi poromis. Vyrai ir moterys skuba susirasti porą, 
nors patys savęs dar nepažįsta. Dažniausiai jie taip daro iš vienat- 
vės baimės. Besituokiančius dvidešimtmečius jaunuolius galima 
palyginti su statybininkais, kurie pabaigė statyti pirmąjį namo 
aukštą ir nusprendė drauge statyti kitus aukštus, tikėdamiesi, kad 
uždengę stogą vis dar bus drauge, o jų meilė bus sustiprėjusi. Tačiau 
jiems retai kada pasiseka. Štai kodėl daugėja skyrybų. Tobulėdami, 
tapdami vis sąmoningesni, jie suvokia, kad reikia kitokio partne- 
rio. Tiesą sakant, kad būtum pora, reikia būti keturiese: vyras ir 
jo moteriškoji pusė, moteris ir jos vyriškoji pusė. Dvi visavertės 
būtybės neieško kitoje to, ko pačios neturi. Jie gali nefantazuoda- 
mi susijungti su idealia moterim ar idealiu vyru, kadangi juos jau 
atrado savyje, - postringauja mano dangiškasis bendražygis. 

- Gal save laikai Edmondu Velsu? - pajuokauju. - Pradedama 
nuo postringavimų, o baigiama enciklopedijomis, įspėju tave. 

Jis pasipučia ir apsimeta, kad neišgirdo mano pastabos. 

- Kas vyksta pas tave? 

- Jie bendrauja, kalbasi. 

- Kaip tavo Žakas? 

- Nekaip. Jo galva apibintuota. 


187. ŽAKAS. 26 METAI 


Mano galva apibintuota, bet jaučiuosi geriau. Natalija Kim kalba, 
aš ją girdžiu tolumoje. 

- O, kaip juokiausi iš vienos scenos jūsų knygoje, kurioje 
rašėte apie riebią kvailą katę, visą dieną žiūrinčią televizorių. Ir 
kaip jūs visa tai sugalvojate! 

Negaliu atplėšti akių nuo JOS, sėdinčios kitoje staliuko pusė- 

je. Jaučiu virpančią savo širdį. Negaliu ištarti nė žodžio. Tiek to, 
juk turiu alibi - apibintuotą galvą. Klausausi jos. Matau ją. Geriu 
ją. Laikas sustoja. Neapleidžia įspūdis, kad ją jau pažįstu. 

- Jau seniai svajojau jus sutikti Knygų mugėje, bet jūs ten 
retai lankotės, ar ne taip? 

- Aš... aš... A 

- Iš kur ta aistra Rojui ir anapusiniam pasauliui? - klausia 
manęs, o aš kaip įmanydamas stengiuosi įkvėpti ir iškvėpti orą. 

Natalija susimąsčiusi nuryja kelis žaliosios arbatos gurkšnius. 

- Viename interviu skaičiau, kad jūs naudojatės savo sapnais. 
Taigi, jūsų sapnai panašūs į mano. Mane sukrėtė jūsų paskutinė 
knyga, nes jūs aprašėte Rojų lygiai taip, kaip aš jį įsivaizduoju: 
šviesos spiralė, ją sudaro skirtingų spalvų zonos, kurias reikia 
pereiti. 

- Aš... aš... 

Ji kresteli ilgus juodus plaukus, tuo parodydama, kad supranta. 
Pagaliau panorau prabilti. Mes kalbamės ilgai. Pasakojame vienas 
kitam apie savo gyvenimus. Jie panašūs. Visi vyrai, kuriuos Natali- 
ja pažinojo, ją nuvylė. Galiausiai ji nusprendė gyventi viena. 

Ji sako, kad jai atrodo, tarsi mane jau seniai pažinotų. Sakau, 
jog ir man lygiai taip pat atrodo, tarsi būtume susitikę po ilgos 
kelionės. Nudelbiame akis, nes sumišome, kad taip greitai pa- 
sidalijome savo nuojautomis. Sekundės prailgsta. Jaučiuosi tarsi 
sulėtintoje filmo scenoje. Prasitariu jai, kad šiandien, rugsėjo 18 
dieną, mano gimtadienis. Kad pokalbis su ja - pati gražiausia 
mano dvidešimt šeštojo gimtadienio dovana. Pasiūlau jai šiek 
tiek pasivaikščioti. Mona Liza III dar palauks savo ėdalo. Nesilei- 
siu terorizuojamas katės. 

Vaikštinėjam kelias valandas. 

Ji man pasakoja apie savo darbą. Ji hipnotizuotoja. 

- Septyniasdešimt procentų mano pacientų yra žmonės, ku- 
rie nori mesti rūkyti, - taria ji. 

- Ar tai padeda? 

— Tik tiems, kurie dar prieš ateidami pas mane jau yra apsi- 
sprendę. 

Nusišypsau. 

- Taip pat padedu stomatologams. Yra žmonių, nepakeliančių 
anestetikų. Taigi nuskausminu hipnozės būdu. 

- Jūs pakeičiate anestetikus? 

— Būtent. Anksčiau aš užprogramuodavau pacientus, kad 
jiems nebėgtų kraujas, kai jiems išrauna dantį, tačiau nesusida- 
rydavo joks krešulys ir dantenos neužgydavo. Dabar jiems įsa- 
kau: „Trys lašeliai, tik trys lašeliai.“ Mūsų smegenys iš tiesų viską 
valdo. Išbėga tik trys lašeliai kraujo, ne daugiau. 

- Priklausomybė nuo tabako, raunami dantys, kas dar? 

- Kai užhipnotizuoju, liepiu žmonėms grįžti į praeitį, kad 
atrastume „bugą“ - programavimo klaidą, pastūmėjusią juos į 
nesėkmes, kurių nepavyko išvengti. Jei to nepakanka, pradedu 
ieškoti „bugų“ praėjusiuose gyvenimuose, Tai gana smagu. 

- Jūs šaipotės iš manęs. 

- Suprantu, tai jums gali pasirodyti... keistoka. Aš iš to ne- 
darau jokių išvadų. Tačiau pastebėjau, kad mano pacientai labai 
smulkiai pasakoja apie įvairius savo praėjusių gyvenimų veikė- 
jus, po to jie jaučiasi geriau. Nebūtina tikrinti, ar tai tikros istori- 
jos. Vien tai, kad jie pasakoja, yra gera terapija. 

Ji šypsosi. 

- Sutikau daug žmonių, kurie blaškosi neracionaliame pasau- 
lyje: mistikų, šarlatanų, apšviestųjų... Lankiausi klubuose, asocia- 
cijose, gildijose, sektose. Esu lyg dvasingumo turistė. Manau, toje 
maišalynėje reikėtų truputėlio etikos. 

Ji man pasakoja apie savo praėjusius gyvenimus. Ji buvo šo- 
kėja Balyje ir dar aibė kitų personažų, gyvūnų, augalų ir minera- 
lų. Ji mano, kad dar prieš Didįjį sprogimą gimė kitoje plotmėje, 
kitoje visatoje - mūsų visatos dvynėje. 

Man nesvarbu, net jei jos pasakojimai tėra gryniausi išsigal- 
vojimai. Tariu sau, kad tai bus gražūs pasakojimai prie židinio 
ilgais žiemos vakarais. Aš galiu tiek daug iš jos išmokti. Ar mums 
pakaks vieno gyvenimo, kad viską vienas kitam papasakotume, 
jei pokalbiams teskirsime penkias ar šešias valandas per dieną? 

Užsimerkiu ir mano lūpos ieško jos lūpų. Arba viską prarasiu, 
arba laimėsiu. Arba gausiu antausį, arba... 

Jos lūpos prisiliečia prie manųjų. Jos tamsūs vyzdžiai švyti. 
Jos širdis pulsuoja lyg žvaigždė, jaučiu ją savo širdimi. 

Natalija. Natalija Kim. 

22 valandą 56 minutės paimu jos ranką. Ji sugniaužia ją. 22 
valandą 58 minutės pabandau pabučiuoti aistringiau, ir ji atsako 
į mano bučinį. Savo kūnu prisiglaudžiu prie jos, kad pajusčiau 
jos formas. Ji apglėbia mane dar stipriau. 

— Aš tavęs taip ilgai laukiau, - šnabžda man į ausį. 

Tariu sau, kad net jei visa mano, kaip literato, karjera atnešė 
tik šią akimirką - buvo verta. Visi nusivylimai, atstūmimai, nesėk- 
mės iškart išsitrina. 

22 valandą 59 minutės pirmą kartą gyvenime mąstau: „Vis 
dėlto tikriausiai tai mano planeta.“ 


188. ENCIKLOPEDIJA 


IŠGYVENTA ISTORIJA IR PAPASAKOTA ISTORIJA. Istorija, 
kurios mus moko mokykloje, - tai karalių, karų ir miestų is- 


T 

torija. Bet toli gražu tai ne vienintelė istorija. Iki 1900 metų 
daugiau nei du trečdaliai gyventojų gyveno ne miestuose: kai- 
muose, miškuose, kalnuose, prie jūros. Su karais susidūrė tik 
maža dalis žmonių. 

Tačiau Istorija iš didžiosios „I“ reikalauja rašytinių šaltinių, o 
raštininkai dažniausiai būdavo tik rūmuose - metraštininkai, 
klausę savo šeimininko įsakymų. Jie pasakojo tik tai, ką kara- 
lius liepdavo pasakoti. Jie rašė tik apie tai, kas rūpėjo karaliams: 
mūšiai, kilmingųjų santuokos ir sosto paveldėjimai. 

Kaimo istorija pamiršta ar beveik pamiršta, nes kaimiečiai ne- 
turėjo metraštininkų, o kadangi jie patys nemokėjo rašyti, savo 
gyvenimus perteikdavo sakmėmis, dainomis, mitais, pasakoji- 
mais ar net anekdotais. 

Oficiali istorija mums siūlo Darvino žmonijos evoliucijos teori- 
ją: stipriausiųjų atranka ir silpnųjų išnykimas. Išeitų, jog Aust- 
ralijos aborigenai, Amazonės miškų tautos, Amerikos indėnai, 
papuasai yra istorijos klaida, nes jų karinė galia buvo silpnesnė. 
Tačiau galbūt viskas yra priešingai: vadinamosios primityvios 
tautos savo mitais, socialine santvarka, medicina gali duoti tai, 
ko mums trūksta ateities gerovei. 


Edmondas Velsas, 
Sąlyginio ir absoliutaus pažinimo enciklopedija, IV tomas 


189. ANGELAI 


Įbedę akis į savo rutulius stebime bučinį. Už nugaros Edmondas 
Velsas taria: 

- Na taip, kompensavote tikslumo trūkumą, bet vis dėlto 
jums pasisekė, nes turite „gerus“ klientus. 

190. VENERA. 35 METAI 


Man nepavyksta pastoti, 

Kadangi abu norime susilaukti vaiko, Raimondas nuspren- 
džia daryti dirbtinį apvaisinimą. Į mano gimdą buvo įsodintos 
septynios apvaisintos kiaušialąstės, kad nors viena išgyventų. 

Nuo tada mano pilvas pučiasi ir aš darausi bjauri. Be Rai- 
mondo nebūčiau ištvėrusi šio eksperimento. Ši būsena man 
primena bulimijos laikotarpius. Nėštumas - labiausiai įtemptas 
mano gyvenimo periodas. Echoskopu kuo puikiausiai matau 
penkis mergaičių ir du berniukų embrionus. Sakoma, kad jei 
turi dukterį, vadinasi, myli savo mamą. Taigi, aš ją myliu (penki 
septintadaliai). Berniukai labai ramūs. Mergaitės bruzda. Viena 
mergaitė netgi atlieka šokio žingsnelius, gal tai Salomėjos rein- 
karnacija? 

Visas mano kūnas pasikeičia. Didėja ne tik pilvas, bet ir krū- 
tys, veidas suapvalėja. Mano siela irgi. 

Priešingai negu pranašavo gydytojai, visi embrionai išgyvena. 
Aš pavirtau didžiule statine, kurią lengviau ridenti negu priversti 
eiti. Šis septynetukas yra pati didžiausia likimo išdaiga, kokią tik 
jis galėjo man iškrėsti. Juk geriau išspręsiu problemą su savo dvy- 
niu, jei stebėsiu, kaip mano vaikai spręs tarpusavio problemas? 

Atėjo didžioji gimimo diena. Raimondas atlieka Cezario pjū- 
vį ir ištraukia septynis rausvus gličius rutuliukus, kurie netrukus 
pradeda spiegti. 

Dabar geriau suprantu savo mamą. Būti tėvais - tai tokia pro- 
fesija, kurioje pasisekimas neįmanomas. Reikia pasistengti pada- 
ryti kiek įmanoma mažiau blogo. 

Naktį Raimondas keliasi maitinti iš buteliuko visos vados. 

Mes laimingi kartu, visi devyni. Septynetukas gražiai auga, 

aš juos prižiūriu namuose. Vakarais Raimondas grįžta tai su gė- 
lėmis, tai su šokoladu, tai su žaislais, tai su vaizdo juosta, kurią 
pažiūrime lovoje prieš miegą. 

Daugiau nebeturiu ko norėti. Vienintelis dalykas, kurio trokš- 
tu, - kad rytojus būtų dar viena šiandiena. Tik jokių pokyčių, jo- 
kių staigmenų ar netikėtumų. Svajoju: gyvenimas kaip plokštelė, 
sukasi ratu iki begalybės, ir aš kiekvieną rytą matau Raimondą, 
ruošiantį man pusryčius iš dribsnių, šviežių apelsinų sulčių, šalto 
pieno, bananų. 

Retai kada jutau tokią pilnatvę. Kad išvengčiau staigmenų, 
visiškai atsisakiau aktorės karjeros. Tai nuostabu. Žmonės nepa- 
matys manęs senstančios ir visuomet prisimins „Mis Pasaulio“ 
paveikslą, kurį jie garbino mano filmuose. 

Aš myliu Raimondą Luisą ir jis mane myli. Mes suprantame 
vienas kitą iš pusės žodžio. Kiekvieną sekmadienį einame išky- 
lauti į tą pačią vietą. Kiekvieną penktadienį mano vyro šeima 
mus pasikviečia į didžiules vaišes. Viskas nuostabu. 

Nebesusitinku su mama, nes ją kamuoja dažna nuotaikų kaita. 

Kai mąstau apie praeitį, man atrodo, kad visada svajojau būti 
ūkininke. Kaip Ava Gardner savo gyvenimo pabaigoje: turėti 
savo daržą, auginti kopūstus ir pomidorus. Ravėti piktžoles. Gy- 
venti gamtos apsupty. Turėti šunų. 

Mano grožis neleido patenkinti paprastų pomėgių. Grožis 
man ilgai buvo tarsi prakeiksmas. Jei galėčiau atgimti, norėčiau 
būti negraži. Kad galėčiau ramiai gyventi. Bet kartu aš bijau pa- 
senti ir būti negraži. Visos aktorės galiausiai tampa mumijomis, o 
paparacai visada nufotografuoja ir sugadina karjerą. Svajoju, kad 
mano grožis nenuvystų. 

Raimondas padovanoja man kelionę į Prancūziją. 

Važinėjame automobiliu Nicos pakrante, netoli miestelio, 

kurio pavadinimas Fajansas. Vaikus palikome pas jo motiną, o 

patys išsinuomojome automobilį be stogo, kad pasimėgautume 

geru oru. Pakelėse svirpia cikados, o aš kvėpiu levandų kvapą. 
Koks gražus oras. Kad tik nepasikeistų! 


191. ŽAKAS. 35 METAI 


Natalija tokia graži! 

Jau devyneri metai, kai gyvename kartu, ir viskas taip, kaip pir- 
mąją dieną. Ji vairuoja mūsų seną šeimyninį griozdą. Aš padėjau 
ranką ant josios. Gražus oras. Mes tęsiame pokalbį, kurį pradėjome, 
kai susitikome pirmąjį kartą. Nuo to laiko jis niekada nenutrūko. 

- Sakai, kad nesi tikintis. Tai tu manai nugyventi savo gyveni- 
mą vedamas savo laisvos valios? - ūmiai paklausia manęs. 

- Aš manau, kad vyro laisva valia padeda išsirinkti moterį, 
kuri sureguliuos jo gyvenimą už jį patį, - atsakau. 

Ji nusijuokia pasišaipydama iš manęs ir pasilenkia manęs pa- 
bučiuoti. 


192. PO GALAIS! 


Atsargiai, Žakai ir Natalija, dabar tikrai ne laikas bučiuotis! 


193. VENERA 


Kas vyksta toje mašinoje priešais? Ji važiuoja zigzagais! Ji nebe- 
silaiko dešinės. 

194. ŽAKAS 


Užsimerkiu. Mes bučiuojamės. 


195. PO GALAIS! PO GALAIS! 


Bet juk jie... Siunčiu Žakui įspėjimo signalus. Raulis - Natalijai. 
Siunčiame jiems vaizdinius, kad liautųsi glamonėtis, bet jie ir to- 
liau bučiuojasi, kuo toliau, tuo aistringiau. 

Mudu su Rauliu parodome jiems automobilių susidūrimų 
vaizdus, bet dabar jie nemąsto, todėl negauna šios informacijos. 

Jie net neužsisegė saugos diržų. Katė! Siunčiu jai tiesioginį 
nurodymą. Mona Liza III pašoka nuo galinės sėdynės ir kiek ga- 
lėdama apdrasko Nataliją. 

Tai suveikia. Natalija pamato tiesiai priešais, priešinga eismui 
kryptimi atvažiuojantį automobilį. Iš visų jėgų spaudžia stabdžio 
pedalą ir pasuka vairą, kad išvengtų susidūrimo. Natalija važia- 
vo kaire puse, ji atsitrenkia į uolas. Venera su Raimondu laikėsi 
dešinės, jie nuo stataus skardžio nučiuožia jūros link ir krinta į 
tuštumą. 


196. ENCIKLOPEDIJA 


MUTACIJA. Neseniai atrasta menkių rūšis, galinti itin greitai mu- 
tuoti, nustebino mokslininkus. Ši rūšis gyvena šaltuose vande- 
nyse ir, pasirodo, yra daug labiau išsivysčiusi negu kitos, šil- 
tuose vandenyse ramiai sau gyvenančios rūšys. Manoma, kad 
menkės, gyvenančios šaltame vandenyje, dėl šios temperatūros 

patiria stresą, ir tai sustiprina neįtikėtinas savybes, padedančias 
išgyventi. Žmonės taip pat prieš tris milijonus metų patyrė su- 
dėtingų mutacijų, tačiau jos ne visos išreikštos, nes paprasčiau- 
siai šiuo metu nėra reikalingos. Jos saugomos atsargai. Taigi 
šiandieninis žmogus turi genuose slypinčių didžiulių išteklių, 
tačiau jais nesinaudoja, nes kol kas nėra reikalo jų žadinti. 


Edmondas Velsas, 
Sąlyginio ir absoliutaus pažinimo enciklopedija, V tomas 


197. VENERA. 35 METAI 


Išgirdau gydytoją sakant, kad su manimi jau nieko nebeįmano- 
ma padaryti. Skardos gabalėliai susmigo į gyvybinius organus. 
Aš greitai mirsiu. Priekinio stiklo šukės susmigo tiesiai į veidą. 
Gimiau graži, o mirštu subjaurota. Kadaise troškau, kad mano 
priešininkę ištiktų toks likimas. Tai atsigręžė prieš mane pačią. 
Kokia ironija! Galbūt, kai linkime kam nors bloga, kažkur įrašo- 
ma, o paskui bumerangu grįžta mums patiems. 

Keista, bet paskutinio atodūsio metu mąstau apie visą blogį, 
kurio linkėjau Sintijai Kornvel - pamirštai varžovei. 

Viskas baigta. O aš maniau, kad galiu gyventi pasislėpusi nuo 
pavojų, bet nuo jų negali niekur pabėgti. Net jei atsargiai vai- 
ruoji saugų automobilį demokratinėje šalyje, prisisegęs saugos 
diržą, šalia globojančio sutuoktinio, kad ir kokie būtų medicinos, 
technikos ir žmonijos laimėjimai, niekur negali jaustis visiškai 
saugus. 

Galbūt nereikėjo mums su Raimondu vykti atostogų? Gal 
mums derėjo ramiai gyventi užsidarius namuose? 

Raimondas. 

Man bent jau pasisekė šeimoje. Žinau, kad tuoj mirsiu. Ir šią 

paskutinę akimirką jaučiu, kaip mane užplūsta tikėjimas. Ar rei- 
kia būti arti mirties, kad įtikėtum Dievą? Tikriausiai taip. Aš ti- 
kėdavau angelais, kai teturėdavau menkų keblumų ir tikiu Dievą, 
kai artėja didelė nelaimė. 


198. ŽAKAS. 88 METAI 


Man aštuoniasdešimt aštuoneri metai ir žinau, kad greitai mirsiu. 
Kodėl aš taip ilgai gyvenau? Nes to reikėjo, kad gerai įvykdyčiau 
savo „misiją“. 

Trisdešimt septynios knygos. Norėjau išleisti po vieną per 
metus ir man beveik pavyko. 

Rašau paskutinę, kuri paaiškina ir susieja visas kitas knygas. 
Skaitytojai supras, kodėl mano knygų veikėjai turi tą pačią pavar- 
dę. Tiesą sakant, visos mano knygos buvo kitų knygų tęsiniai, to- 
dėl niekad nebuvo pabaigos. Pagaliau paaiškinu, kas siejo knygą 
apie žiurkes su knyga apie Rojų, su knyga apie smegenis ir kitomis. 

Nešiojamuoju kompiuteriu, kurio paprašiau iš ligoninės, kur 
guliu, parašiau paskutinį žodį: „Pabaiga“. 

Idealiausia būtų, kad ir mirčiau rašydamas šį žodį, kaip Mol- 
jeras scenoje, Aš laukiu. Mirtis vėluoja. Pradedu savo jau n-tąją 
suvestinę. Visada buvau neramus, bet su Natalija pasikeičiau. Su 
ja atsikračiau vienatvės, nes abu įgyvendinome magišką formulę: 
14+1=3. L 

Mes abu buvome savarankiški. Mes abu papildėme vienas 
kitą. Mes nebandėme keisti vienas kito ir pagarbiai priėmėme 
vienas kito trūkumus. 

Su Natalija išmokau atsipalaiduoti. Dabar jau įstengiu išbūti 
daugiau nei dvidešimt sekundžių nieko nemąstydamas ir tai la- 

bai padeda pailsėti. Su Natalija sužinojau, ką reiškia tikra pora. 
Tai galima apibendrinti vienu žodžiu: „sutarimas“. „Meilė“ - per- 
nelyg suterštas žodis, kad dar ką nors reikštų. 

Sutarimas. Tarpusavio supratimas. Pasitikėjimas. 

Natalija visada buvo mano pirmoji skaitytoja ir geriausia 
kritikė. Ji labai domėjosi hipnoze, praėjusiais gyvenimais, todėl 
pasakė man, kad jau pažinojome vienas kitą praėjusiuose gy- 
venimuose, kai buvome gyvūnai ar žmonės. Netgi kai buvome 
augalai. Aš buvau žiedadulkė, o ji - piestelė. Ji man pasakė, kad 
mylėjome vienas kitą Rusijoje, taip pat ir senovės Egipte. Neži- 
nau, ar tai tiesa, bet man gera apie tai mąstyti. 

Be „kelionių į praeitį, tik viena jos savybė mane erzina. Ji 
visada teisi! O kas gali labiau erzinti! 

Susilaukėme trijų vaikų: dviejų dukterų ir sūnaus. Jiems leidau 
daryti tai, ką jie nori. Bet visada įspėdavau dėl ateities. Iš pradžių 
naudojausi mokslu kaip įrankiu. Dabar manau, kad mokslinin- 
kai neišgelbės pasaulio. Jie neras tinkamų sprendimų, tik nustatys 
blogų sprendimų sukeltą žalą. 

Jau per vėlu vaidinti revoliucionierius. Man derėjo išmokti 
nervintis ir bartis, kai buvau jaunas. Pyktis - įgimta savybė. Lei- 
džiu kitiems, pavyzdžiui, savo itin maištingai ir kerštingai vy- 
riausiajai dukteriai, ieškoti išeities. 

Profesinėje srityje, regis, padariau viską, ko siekiau. Aš buvau 
ta laisva žiurkė, kuria troškau tapti. Brangiai sumokėjau už tai, 
kad neturėčiau nei viršininkų, nei pavaldinių. Bet man tai atrodo 
normalu. Savo vaikams pasakiau: „Geriausia dovana, kurią galiu 
jums įteikti, - tai laimingo tėvo pavyzdys.“ 

Aš esu laimingas, nes sutikau Nataliją. 

Aš esu laimingas, nes mano gyvenimas nuolat atsinaujino, 
buvo daug netikėtumų, daug dvejonių, skatinusių tobulėti. 

Šioje ligoninėje aš irstu. Žinau, kad dėl naujų medicinos at- 
radimų galėčiau gyventi ilgiau, bet nebeturiu jokio noro kovoti. 
Netgi su mikrobais. Jie jau laimėjo karą su mano limfocitais. Jie 
neatsisakys ir mano vidurių. 

Mano sena širdis mane po truputį apleidžia. Laikas po tru- 
putį grąžinti tai, kas man buvo duota. Testamentu palikau savo 
turtą šeimai ir labdaros organizacijoms. Parašiau, kad noriu būti 
palaidotas savo sode. Ne bet kaip, o vertikaliai: kojos - į žemės 
centrą, galva - į žvaigždes. Ir jokių karstų, jokių apsauginių mai- 
šų: tegu kirmėlės graužia mane į sveikatą. O virš galvos paprašiau 
pasodinti vaismedį. 

Man labai knieti kuo greičiau užimti savo vietą gamtos cikle. 

Po truputį ruošiuosi didžiajam šuoliui. Esu sunkus ligonis 
jau devynis mėnesius, lygiai tiek, kiek reikia gimti. Sluoksnis po 
sluoksnio išsilaisvinu iš savo drabužių. 

Atvykęs į ligoninę kostiumus pakeičiau į pižamą. Kaip kūdi- 
kis. Stovėjimą pakeičiau gulėjimu lovoje. Kaip kūdikis. 

Atidaviau dantis, tiksliau - dantų protezus, nes dantys jau se- 
niai iškrito, Mano dantenos dabar plikos. Kaip kūdikio. 

Artėjant pabaigai atidaviau vis labiau silpstančią savo atmintį. 
Prisimenu tik tolimą praeitį. Tai man padeda iškeliauti be didelio 
liūdesio. Labai bijojau susirgti Alzhaimerio liga, kai ligonis nebe- 
atpažįsta savo artimųjų nei savęs paties. Tai buvo mano didžiau- 
sia baimė. Ačiū Dievui, man šis išbandymas nebuvo skirtas. 

Atidaviau savo plaukus. Vis tiek jie jau visiškai žili. Aš plika- 
galvis. Kaip kūdikis. 

Grąžinau savo balsą, regą, klausą. Tapau beveik nebylys, aklas 
ir kurčias. Kaip naujagimis. 

Tampu tikru naujagimiu. Kaip kūdikį mane vysto, maitina ko- 
šėmis, o mano kalba tampa gugavimu. Vadinamoji „silpnaprotys- 


378 BERNARD WERBER =» ANGELŲ IMPERIJA 


tė“ tėra tik filmo atsukimas atgal. Viską, ką gavome, turime grą- 
žinti, kaip grąžinami sceniniai kostiumai pasibaigus spektakliui. 

Natalija - mano paskutinis apsauginis sluoksnis, mano pasku- 
tinis „drabužis“. Turiu ją atstumti, kad mano mirtis nesukeltų jai 
didelio sielvarto. Ji abejingai klausosi mano protesto, šypsodamasi 
purto galvą, tarsi sakydama: „Man tas pats, aš vis tiek tave myliu.“ 

Vieną dieną mano gydytojas ateina lydimas kunigo. Tai jau- 
nas, labai išblyškęs kunigas, jis smarkiai prakaituoja. Netikė- 
tai pasiūlo man paskutinį patepimą. Regis, jie nori su manimi 
pasielgti kaip su Žanu de Lafontenu. Mirties patale iš jo buvo 
pareikalauta išsižadėti savo erotinių kūrinių, kad būtų padoriai 
palaidotas kapinėse, o ne bendrame kape. Žanas de Lafontenas 
nusileido. Tik ne aš. 

Paaiškinu savo pažiūras. Visi tikintieji mane nervina. Koks 
įžūlumas vaizduoti, kad žinai, kas vyksta anapus! 
priežastis tuo domėtis? Pakeliu akis į lubas ir pamatau vorą, au- 
džiantį tinklą. Kokia priežastis tuo domėtis? Žaibiškai gaunu at- 
sakymą: „Gyvenimas.“ 

Gyvenimas, toks, kokį jį matome. Jis toks magiškas, kad nėra 
reikalo prikurti kažko daugiau. 

- Gal norėtumėte pasikalbėti apie jūsų mirties baimę? - klau- 
sia kunigas. 

- Mirties bijome tada, kai žinome, kad dar ne laikas. Dabar aš 
žinau, kad man atėjo laikas. Todėl nebebijau mirties. 

- Ar jūs tikite Rojumi? 

- Deja, Tėve. Aš manau, kad po mirties nieko nėra, 

- Ką?! - sušunka jis. - Jūs, kuris rašėte apie Rojų, jūs niekuo 
netikite? 

— Tai tik romanas, ir nieko daugiau. 

Tą patį vakarą numiriau. Natalija buvo šalia ir užmigo laiky- 
dama mano ranką. Mano kūnas susisuko į embriono pozą. Mano 
paskutinė mintis buvo: „Viskas gerai.“ 


199. ENCIKLOPEDIJA 


KARMA-LAZANIJA. Man kilo keista mintis. Galbūt laikas yra ne 
linijinis, bet „lazanijinis“. Laiko sluoksniai ne seka vienas po 
kito, bet kraunami vienas ant kito. Tokiu atveju mes gyvena- 
me ne vieną inkarnaciją po kitos, bet kelias inkarnacijas vienu 
metu. 

Galbūt vienu metu gyvename tūkstančius gyvenimų skirtin- 

guose ateities ir praeities laikotarpiuose, Tai, ką mes vadiname 

„kelionėmis į praeitį“, tėra tik susipažinimas su savo paraleliais 
gyvenimais. 

Edmondas Velsas, 

Sąlyginio ir absoliutaus pažinimo enciklopedija, IV tomas 


200. MANO KLIENTŲ TEISMAS 


Igoris su Venera ilgai laukė Skaistykloje, mąstydami apie savo 
gyvenimus. Vienos sielos skuba kuo greičiau stoti į arkangelų 
teismą, o kitos linkusios kiek palaukti ir pamąstyti apie savo kan- 
čias. Igoris su Venera priklauso šiai sielų kategorijai. 

Tai techninis paaiškinimas. Paprasčiau sakant, manyčiau, kad 
jie abu jautė poreikį pasikalbėti su savo mirusiais artimaisiais. 
Igoriui reikėjo dar pasikalbėti su motina, Venerai - su broliu. Be 
to, jie žinojo apie Žaką, karminį savo brolį, todėl laukė jo, kad 
galėtų būti teisiami visi trys kartu. 

Kai Žakas mirė, Venera su Igoriu jį sutiko taip, tarsi jie visi 
būtų vienos išsibarsčiusios šeimos nariai. Mane labai graudina 
klientai, kurie laukia vieni kitų, kad kartu stotų į teismą. 

Kad ir kaip būtų, keista matyti visai jauną Igorį, kiek bran- 
desnę Venerą ir senuką Žaką sveikinant vienas kitą tarsi amžinus 
draugus, kurie susitinka po ilgo laiko. 

Jie viską suprato. Žinau, kad jie jau patys save nuteisė dar 
prieš teismą. Taigi klausiu savęs, kam reikalingi arkangelai? Rei- 
kėtų leisti kiekvienam pačiam sau paskelbti nuosprendį. 

Kadangi esu jų advokatas, užimu vietą, kuri kadaise priklausė 
Emiliui Zolia. Mano klientai iškviečiami vienas po kito, pagal jų 
mirties datą. 

Pirmiausia Igoris. Teismo posėdis vyksta greitai. Savo pra- 
ėjusiuose gyvenimuose jis jau turėjo 470 taškų. Taip, jis išsi- 
vadavo iš neapykantos savo gimdytojai, bet tai jam nepadėjo 
pakilti. Jis nužudė daug žmonių, išprievartavo aibę moterų ir 
galiausiai nusižudė. Tai sunki našta. Jo lygis nepakito. Buvo 470, 
lieka 470. 

Jam nepasisekė. Be to, arkangelai primena mums, kad jis tu- 
rėjo gražų tenoro balsą, dovaną, kurios niekad nesugalvojo pa- 
naudoti. 

- Į reinkarnaciją. 

Venerą išteisinančių argumentų turiu daugiau. Jai pasisekė 
šeiminis gyvenimas. Ji tinkamai auklėjo savo septynis vaikus. 

Buvo 320. Ji pakyla iki... 321. Nekas. Tik vienas pažangos taš- 
kas? Ji net nepasiekė 333, žmonijos lygmens. 

Arkangelai praneša man, kad ji turėjo talentą dailei. Jau daug 
gyvenimų svajojo tapti dailininke ir buvo pasirengusi šiai misijai 
jau seniai. O dabar, užuot tapiusi, ji išmoko dažytis! 

Nenusileidžiu. Įrodinėju, kad mano klientė savo filmuose pui- 

kiai sukūrė naujovišką veiklios moters įvaizdį. Arkangelai atmeta 
mano argumentus ir teigia, kad ji linkėjo visa ko blogiausia savo 
varžovei, kad ji kankino vyrus žaisdama jų jausmais, lankėsi pas 
mediumą, susisaisčiusį su klaidžiojančiomis sielomis. 

- Bet juk dėl šio susitikimo ji rado laimę su Raimondu! 

Arkangelas Rafaelis nužvelgia mane iš aukšto, menkai pati- 
kėjęs: 

- Nair? Tai dar blogiau. Ar matėte juos drauge? Kokia nauda 
iš letarginės laimės? Tai buvo ne tobulėjimas, o sąstingis. Sąstin- 
gis yra blogiau nei regresas. 321 iš 600. Į reinkarnaciją! 

Prisiartinu prie Veneros. Iš arti ji dar gražesnė nei stebėjimo 
rutulyje. Pasilenkiu, kad pabučiuočiau jai ranką. 

- Iš čia stebėjau jūsų visą gyvenimą, taip pat visus jūsų filmus. 
Tai buvo tikrai... nuostabu, - pagarbiai tariu. 

- Ačiū. Jei būčiau žinojusi... kad angelai gali žiūrėti filmus... 

Jaučiuosi toks sutrikęs, kad jai nepasisekė. 

- Kitą kartą bus geriau, aš įsitikinęs, - sušnabždu jai į ausį. 

Tai sakinys, kurį milijonams angelų-advokatų teko ištarti 
gausybei pralaimėjusių sielų, bet šiuo metu nežinojau, ką kita 
pasakyti, kad ją paguosčiau. 

- Žakas Nemrodas. 

Jo byla laikoma neverta dėmesio. Jis gyveno baimėje. Jis buvo 
negrabus, tingus, vienišius, neryžtingas. Jam nepasisekė praktiš- 
kai visur, kur tik galėjo nepasisekti, ir be Natalijos Kim pagalbos 
jis greičiausiai būtų tapęs bevaliu žmogeliu. 

Aš išdėstau visus argumentus jam apginti. 

- Jis mokėjo panaudoti savo sapnus, ženklus ir katę, kad su- 
voktų mūsų žinias. 

Arkangelai patempia lūpą. 

- Taip, ir ką? 

- Jis panaudojo vienintelį savo talentą — rašymą. 

- Ne visos jo knygos yra geros, — taria arkangelas Gabrie- 
lius. - Visi jo kliedesiai apie Rojų, leiskite pasakyti, mano bran- 
gus Mikaeli, mus lygiai taip pat suerzino kaip ir jūsiškės. 

- Net jei tik viena iš jo knygų tebuvo priimtina, jis įvykdė 
viską, kas jam buvo skirta. 

Trys arkangelai pareikalavo atidėti posėdį, kad galėtų pasi- 
tarti. Atrodo, jie diskutuoja labai karštai. Pertrauka pailginama. 
Pasinaudoju proga prieiti prie Žako. 

- Mikaelis Pensonas, angelas sargas, jūsų paslaugoms. 

- Malonu susipažinti. Žakas Nemrodas. Atleiskite, aš aprašiau 
visą šį folklorą savo knygose, nes buvau įsitikinęs, kad tai neeg- 
zistuoja. O jie trys, tai... 

- Taip, arkangelai. Jūs juos taip ir įsivaizdavote? 

- Ne visai. Niekada nemaniau, kad Rojus yra toks „kičas“. 
Savo romane aš aprašiau kur kas avangardiškesnę vietą, panašiai 
kaip 2001 m. kosminė odisėja. 

- Žinoma. Bet turėkite galvoje - paprastai nė vienas žmogus 
nesiskundžia. Beje, nepatikėtumėte, jei jums pasakyčiau... 

Nebaigiu sakinio. Grįžta arkangelai. 

- Žakas turėjo 350, pakyla iki 541. 

— 541? Bet kodėl ne į 542 ar 550? 

- Toks arkangelų sprendimas. 

Pajuntu, kaip mane apima pyktis. Kol gyvenau pasaulyje, nie- 
kada nemokėjau pykti. Dabar arba niekad. Be to, daug lengviau 
supykti dėl kitų nei dėl savęs. Susikaupiu ir pradedu melsti Ėmi- 
lio Zolia sielą ir toliau mane apšviesti. 

- O aš manau, kad šis nuosprendis yra neteisingas, skanda- 
lingas ir kenksmingas visuomenei. Aš manau, kad tai pasityčioji- 
mas iš teisingumo pačioje švenčiausioje vietoje ir... | 


AAA 

Pasistengiu atsiminti visą Emilio Zolia išmonę. Jei jam pasi- 

sekė, vadinasi, pasisekti gali. Nuostabiausias dalykas su arkange- 

ž lais yra tai, kad vis dėlto jie gana „žmoniški“. Pajuntu, kad juos 
stebinu. Pastebėjęs tai, žengiu pirmyn. Jie irgi pastebi, bet nežino, 
kaip mane sustabdyti. 

Prisimenu advokato Murėjaus Beneto, laikinojo Veneros su- 
gyventinio, žodžius. „Kalti klientai gerokai įdomesni nei nekalti.“ 

Arba viską prarasiu, arba laimėsiu. Jei pralaimėsiu šį proce- 
są, kiek man dar reikės sulaukti klientų, kad galėčiau peržengti 
Smaragdo vartus? 

Jeigu Žakas sugebėjo gauti 200 taškų, vadinasi, jis nėra be- 
viltiškas klientas. Be to, tokiu būdu laimėčiau lažybas su Rauliu, 
nes būčiau išgelbėjęs klientą, kurį auklėjau labiau lepinimu, o ne 
baudimu. Nereikia pasiduoti. Pasistenkime. 

- Mano klientas, aišku, buvo nerangus. Bet tokia buvo jo 
technika. Visada suklusti, kad išvestų gerą formulę. Kaip žaidi- 
me Mastermind: tik tada, kai padarai viską klaidingai, gali rasti 
teisingą kelią. 

- Bet jis juk visiškai nieko nerado. Jis ieškojo, bet lotyniškai 
tai yra circare, O tai reiškia — „eiti ratu“. 

-Jis atrado originalų savo paties kelią ir, kaip pabrėžė jo kon- 
kurentas, žymusis Augustas Merinjakas, tai atneš vaisių kur kas 
vėliau. Net jei... ir daug vėliau. 

Nelabai tobula... Aš pažėriau kaltinimų seriją, kuri turėtų 
sunervinti šiuos tris teisėjus. Lemiamą akimirką aš pagaliau iš- 
tariu: 

- Kaltinu šį teismą aplaidžiu darbu. Kaltinu arkangelus Gab- 
rielių, Rafaelį ir Mykolą, kad... 

- Pakaks! - taria vienas arkangelas. - Jei norite apginti savo 
klientą, pateikite faktų. 


384 BERNARD WERBER * ANGELŲ IMPERIJA 


Staiga man šovė į galvą mintis: likimo sferos. Pasiūlau objek- 
tyviai išmatuoti Žako įtaką sferoms. Ji sudaro 0,000016 pro- 
cento. 

- Nedidelė... - taria Gabrielius. 

Dabar juos pribaigiu: 

- Taip, tačiau net lašas vandens gali užtvindyti vandenyną. 
Kiekviena siela, kuri pakyla aukščiau, pakelia visą žmoniją! 

Pagaliau trys teisėjai ima dvejoti. 

Pavargę nuo šios kovos, jie duoda 600 taškų. Taigi, nors ir per 
plauką, Žakas Nemrodas išlaisvinamas iš kūniško kalėjimo. 

Man pavyko išlaisvinti sielą iš reinkarnacijų ciklo! 

- Ėčė... - taria mano rašytojėlis, sugriebdamas man už ran- 
kos. - O ką dabar man daryti? 

Jam net nešauna mintis manęs pasveikinti. Kokie egoistai tie 
klientai! 


Žinau, kas būna po mirties. Viskas labai paprasta: iš vienos pu- 
sės yra Rojus - žmonėms, kurie gražiai elgėsi, geriesiems, iš kitos 
pusės - pragaras, skirtas blogiesiems. Rojus yra baltas. Pragaras yra 
juodas. Pragare žmonės kenčia. Rojuje jie laimingi. 


Šaltinis: atsitiktinis gatvėje apklaustas žmogus. 


201. SUDIE DRAUGAMS 


Artėju prie Smaragdo vartų toks pat linksmas kaip kadaise Emi- 
lis Zolia. Pagaliau sužinosiu. Kas yra aukščiau? 

Mane sustabdo Edmondas Velsas ir pasisveikindamas tapš- 
noja per nugarą. 

- Didžiuojuosi tavimi. Visad maniau, kad tau pavyks. 

- Nežinau, kaip jums atsidėkoti. 

- Turi dėkoti tik sau pačiam. Tu to nežinojai, bet pats mane 
išsirinkai instruktoriumi, lygiai kaip vaikai pasirenka savo tėvus. 

- Ojjūs, Edmondai Velsai, ką dabar veiksite? 

Jis man pasakoja, kad šiuo metu angelai labiausiai užsiėmę 
naujo - šeštojo sverto (mineralo) įdiegimu. 

- Viskas prasidėjo nuo mineralo, greičiausiai su mineralais 
viskas turi ir tęstis. Ryšys žmogus-mineralas, kurį materializavo 
informacinės technologijos, yra naujas išminties šaltinis, - paaiš- 
kina man Velsas. 

- Mineralas? Jus turite omeny silicį, kurio yra kompiuterių 
mikroschemose? 

- Žinoma. Be to, dar ir kristalai. Kvarco kristalai padeda sure- 
guliuoti elektronų srautus, jie yra tokie pat artimi akmeniui, kaip 
protingas žmogus artimas neišprususiam. Sąjunga tarp kristalo 
ir išmintingo žmogaus gali sukurti gyvą kompiuterį. Tokia yra 
evoliucija. 

- Bet juk kompiuteriai yra negyvi daiktai! Tereikia ištraukti 
laidą iš lizdo, ir viskas baigta. 

- Neapsirik, Mikaeli. Internete jau yra tokių programų, kurios 
dauginasi tinkle kaip virusai ir gali įsikurti bet kurios skalbimo 
mašinos ar bankomato elektros srovės grandinėje. Tokiu būdu 
jos dauginasi kaip gyvūnai, mutuoja, tobulėja be jokio žmogaus 
kišimosi. Yra tik vienas būdas jas sustabdyti: reikėtų vienu metu 
išjungti viso pasaulio elektros prietaisus, o tai šiais laikais neįma- 
noma. Taigi, šalia „biosferos“, „idėjosferos“ atsiranda „kompiute- 
rio sfera“. 

Nežinojau, kad ir Rojuje galima domėtis informatika. 

- Kol kas iš čia mes neturime didelės įtakos kompiuteriams, 
mums pavyksta tik sukurti „nepaaiškinamų gedimų“. Tačiau 

kompiuteriai šiuo metu darosi vis išmintingesni. Kaip daktaras 
Frankenšteinas su savo monstru, taip ir žmogus iš kompiuterio 
daro savo pakaitalą. Tai, ką turi geriausia, įdiegia į tas miniatiū- 
rines kvarco, silicio ir vario daleles. Viskas vyksta taip sėkmingai, 
kad po truputėlį šiose mašinose randasi sąmoningumas. Net tavo 
Žakas Nemrodas apie tai jau kalbėjo, prisimink: „Pijus 3,14“, in- 
formatikos popiežius, tokia buvo mintis. 

Tai man sukelia daug apmąstymų. Atrodo, suprantu. 

- Normalus žmogus, ketvertukas, gali tapti išmintingu žmo- 
gumi, penketuku, dėl mineralo. Galime sakyti, kad 4 + 1 = 5. 

- Teisingai. Nuo mineralo, augalo, gyvūno, žmogaus mes 
evoliucionuojame iki „žmogaus sąjungos su mineralu“. Vėliau 
gal evoliucionuosime iki „žmogaus sąjungos su augalu“, paskui 
„Žmogaus sąjungos su gyvūnu“ ar net iki trigubos sąjungos - 
„mineralas-augalas-žmogus“, net keturgubos „mineralas-au- 
galas-gyvūnas-žmogus“. Viskas dar tik prasideda. Sąmoningas 
kompiuterio mineralas - tai tik būsimas valdymo įrankis, tačiau 
greitai sąmoningumas bus išreikštas šiomis naujomis „sąjungo- 
mis“. Klausyk, reikėtų apie tai parašyti Sąlyginio ir absoliutaus pa- 
žinimo enciklopedijoje. Juk žinai šį mano didįjį veikalą, ar ne? 

Palinksiu galvą. Apsidžiaugiau, kad jis nesupyko ant manęs, 
jog sutrukdžiau jo raštininkui Papadopului. Greičiausiai jis jau 
rado, kuo jį pakeisti. 

! - Vienas iš naujesnių mūsų projektų bendraujant su žmonė- 
mis kaip mediumus pradėti naudoti kitus gyvūnus, ne tik kates. 
Dar dvejojame, ką pasirinkti: delfinus ar vorus. Aš asmeniškai 
rinkčiausi vorus, tai originaliau, tačiau manau, kad greičiausiai 


* Žodžių žaismas. Prancūziškai vienodai tariamas ir skaičius „pi“, ir vardas „Pi- 
jus“ — „Pie“. 


BERNARD WERBER * ANGELŲ IMPERIJA 387 


bus pasirinkti delfinai. Juos dauguma žmonijos mėgsta, be to, jie 
leidžia labai subtilius garsus. 

Įtemptai jo klausausi. 

- Ar gali man dabar pasakyti, kas yra septynetukai? Dievas? 
Ar tu pats esi septynetukas? 

Edmondas Velsas pažvelgia į mane draugiškai šypsodamasis. 

- Aš esu pasiekęs septynetuko sąmonės lygmenį, tačiau nu- 
sprendžiau būti žemesnio lygmens instruktoriumi. Ar pameni, 
per tavo, kaip mirtingojo, teismą tau buvo pasiūlyta arba grįžti 
į Žemę ir būti „DĮ“, Didžiuoju Įšventintuoju, kuris tiesiogiai pa- 
dėtų žmonėms gyvendamas tarp jų, arba tapti angelu, padedan- 
čiu jiems iš aukštesnio lygmens. Man irgi buvo pasiūlyta rinktis. 
Kaip pasiekusiam septynetuko lygmenį, man pasiūlė grįžti pas 
angelus ir būti savotišku Angelų Didžiuoju Įšventintuoju, tai yra 
arkangelu. 

- Tai arkangelai yra Angelų Didieji Įšventintieji? 

- Taip. Mes esame septynetukai, savanoriškai pasilikę žemes- 
niame lygyje, kad padėtume pakilti kitiems angelams. Taigi aš, 
Edmondas Velsas, esu lygiai toks pats arkangelas kaip Rafaelis, 
Gabrielius ir Mykolas. Turėjau galimybę pasirinkti: arba tapti ar- 
kangelu, arba pakilti aukštyn, kad jus kontroliuočiau iš aukščiau. 
Pasirinkau pirmąjį variantą. Kurį pasirinksi tu? 

Ryžtingai atsakau: 

- Noriu sužinoti, kas yra viršuje! 

Mes perskrendame Rojų ir sustojame prie Smaragdo var- 
tų. Pakeliui Raulis Razorbakas, Fredis Mėjeris ir Merlin Monro 
mane pasveikina. Raulis Razorbakas ir žavisi manimi, ir pavydi. 

- Tiek to. Pasirodo, įmanoma išgelbėti klientus ir švelniais 
metodais. Tu laimėjai lažybas, Mikaeli. 

- O tu? Kur tavo Natalija Kim? Turėtų irgi būti neblogai. 

Jis atsuka delną ir pasižiūri į mano buvusio kliento žmonos 
rutulį. 

- Ji jau turi 590. Ji man teikia daug vilčių. Kol kas gedi tavo 
Žako. Tikrai jį mylėjo, ar žinai? 

- Tikiuosi, tau pasiseks ir mes vėl būsime drauge ir patirsime 
nuotykių. 2 

— Dabar, kai žinau, kad gali pasisekti, tikrai nepasikuklinsiu, 
nebijok! - taria Raulis. 

Ir jis man sušnabžda rodydamas į Smaragdo vartus: „Jei galė- 
tum, pasistenk man pranešti, kas yra anapus.“ 

Fredis Mėjeris mane apkabina. Jis vėl prižiūri savo klientus. 

— Greitai prisijungsime prie tavęs, Mikaeli. Mes dar pasibas- 
tysime po Raudonąją. 

Merlin taip pat draugiškai su manimi atsisveikina, bet jaučiu, 
kad nereikia užtęsti atsisveikinimų. 

- Perduokit linkėjimų Zozui, kai jį sutiksite, - tariu. 

Ir kartu su Edmondu Velsu drąsiai peržengiu Smaragdo var- 
tų slenkstį. 

Kažin ką dabar pamatysiu? 


202. ENCIKLOPEDIJA 


REALYBĖ. „Realybė yra tai, kas ir toliau egzistuoja, kai liaujamės 
ja tikėti“, - teigė rašytojas Filipas K. Dikas. Taigi turėtų kažkur 
egzistuoti objektyvi realybė, kuri nėra susijusi su žmonių žinio- 
mis bei tikėjimais. Štai prie tokios realybės norėčiau priartėti ir 
ją suprasti. 


Edmondas Velsas, 
Sąlyginio ir absoliutaus pažinimo enciklopedija, IV tomas 

203. PASKUTINIAI ATRADIMAI 


Edmondas Velsas uždeda ranką man ant peties. 

- Kodėl tu nenori staigmenos? Kodėl tu nori viską žinoti iš 
anksto? Negi tau nepatinka keliauti nežinant, kas laukia už kito 
posūkio? Pasakysiu tau... greitai tu tapsi visai kitoks... aukštesnis. 
Kol kas gali žinoti tik tiek. 

Bandau išsisukti. 

- Na, bet turiu dar vieną klausimą. Jei nenorite, galite neatsa- 
kyti: ar jūs tikite Dievą? 

Jis kvatoja. 

- Tikiu Dievą, kaip tikima skaičiais. Ar egzistuoja skaičius 1? 
Ar galėtum kada sutikti skaičiaus 1, 2 ar 3 inkarnaciją? 

- Ne. Tai tik sąvokos. 

- Taigi, jei skaičiai 1, 2 ir 3 tėra tik, kaip tu sakai, „sąvokos“, jie 
padeda išspręsti daug problemų. Koks skirtumas, tikime jais ar 
ne, jei tai padeda... 

- Tai ne atsakymas. 

- Vis dėlto tai mano atsakymas. 

Ir stumteli mane į priekį. 


- Kur jūs mane vedate? 

- Kadangi smalsumas yra pagrindinė tavo charakterio savy- 
bė, pasufleruosiu atsakymą į patį svarbiausią tavo klausimą. 

Jis mane nusiveda į apvalų kambarį, šis didelis šviečiantis ru- 
tulys pripildytas mažesnių rutulių. 

- Štai angelų likimo rutuliai, - praneša man. 

Atsuka savo delną, vienas rutulys atsiskiria nuo didžiojo ru- 
tulio ir nusileidžia jam ant rankos. 

- Štai... tavo siela, - paaiškina. - Pažiūrėk, kas tu esi iš tikrųjų, 
liepia instruktorius. 

Prieinu. Pirmą kartą aiškiai matau savo sielą - peršviečiamą 
rutulį su viduje spindinčiu branduoliu. Instruktorius paaiškina, 
kaip perskaityti savo sielą ir sužinoti savo istoriją nuo pat pra- 
džių pradžios. 

Prieš tapdamas Mikaeliū Pensonu, kukliu tanatonautikos pra- 
dininku, nuo 1850 iki 1890 metų buvau gydytojas Sankt Peter- 
burge. Karštai troškau pagerinti chirurginių operacijų higienos 
sąlygas. Buvau vienas pirmųjų gydytojų, pareikalavusių plautis 
rankas su dezinfekuojamuoju muilu ir užsidėti kaukes, kad pa- 
cientai būtų apsaugoti nuo seilių lašelių. Tuo metu tai buvo gana 
nauja. Aš mokiau šios higienos universitetuose, o galiausiai mi- 
riau nuo tuberkuliozės. 

Prieš būdamas gydytoju, buvau balerina Vienoje. Labai graži, 
gundanti, koketiška šokėja, kuri be galo domėjosi vyrų ir moterų 
santykiais. Be gailesčio manipuliuodavau savo gerbėjais. Aš iš- 
naudojau daug vyrų. Kitos kordebaleto šokėjos mane laike savo 
drauge. Troškau suvokti, kaip veikia meilė, atskleisti pasąmonės 
paslaptis. Save laikiau širdžių karaliene, bet vis dėlto nusižudžiau 
iš meilės gražuoliui, kuris man buvo abejingas. 

Dvyliktame amžiuje buvau samurajus Japonijoje. Mokiausi 
kovos menų, kol atradau tobulus judesius. Aš nemąsčiau, o tik 
aklai paklusau savo šogunui. Miriau kare, dvikovoje. 

Aštuntame amžiuje buvau druidas, trokštantis perprasti au- 
galų paslaptis. Turėjau daug mokinių, mokiau juos gydyti žolė- 
mis ir gėlėmis. Dalyvavau viename Rytų barbarų puolime. Buvau 
toks sukrėstas žmonių žiaurumo, kad nusprendžiau verčiau nu- 
sižudyti nei likti tarp jų. 

Senovės Egipte buvau faraono haremo odaliska. Klaidžiojau 

linksma, išlepinta, dykinėjau rūmų soduose ir stengiausi ištrauk- 
ti iš savo mėgstamiausio eunucho kuo daugiau apie astronomi- 
jos mokslą. Prieš mirdama senatvėje perdaviau visas savo žinias 
mylimiausiai draugei. 

Tiek gyvenimų, tiek noro išplėsti žmogaus žinių ribas, tiek 
nesėkmių. 

Edmondas Velsas mane paguodžia: 

- Visur ir visada siekei skleisti savo žinias. Dabar viską pamatei; 
po tiek gyvenimų, tiek patyrimų, po tiek nusivylimų ir tiek vilčių. 

Jis man atskleidžia, kad Paukščių Take yra dvylika gyvenamų 
planetų. Bet nebūtinai kūniškų, panašių į žmogų būtybių. 

- Saulės sistemos Žemė labai mėgstama sielų vasarojimo vieta, 
kadangi ten jos įgyja stipriausios patirties: materijos patirties. 

- Materijos? 

- Žinoma. Net jei ir aplankei Raudonąją, sielos inkarnuojasi 
ne tik planetose. Materija nėra labai paplitusi. Štai kodėl tau teko 
nuskrieti tiek šviesmečių, kol radai gyvybę. Net labai brandžios 
sielos yra nepaprastai laimingos, kai pirmą kartą patiria džiaugs- 
mą turėti kūną ir jausti pasaulį. Penkių pojūčių malonumas yra 
viena ryškiausių patirčių visatoje. Ak! Pajusti bučinį! Net dabar 
ilgiuosi jūros vėjo ar subtilaus rožės kvapo. Bet... 

Jis nutaiso liūdnoką veido išraišką ir tęsia: 

- Bet visa Žemės žmonija atsilieka ir turi pasivyti kitas. Todėl 
nusiunčiame sielų iš vienuolikos kitų planetų, kurios turi dau- 
giau nei 500 taškų, kad pakeliume Žemės gyventojų, teturinčių 
333, lygį. Tai, pavyzdžiui, Natalijos Kim, puikios sielos, atvyku- 
sios iš toli, atvejis. 

Edmondas Velsas pasideda mano sielą ant smiliaus galiuko ir 
žaidžia su ja tarsi žonglierius su kamuoliuku. Paskui staiga pada- 
ro siaubingą gestą. Jis sugrūda šį švytintį rutulį man į krūtinę! 

204. ENCIKLOPEDIJA 


ŠRIODINGERIO KATĖ. Kai kurie įvykiai atsitinka tik todėl, kad 
jie buvo pastebėti. Jei nėra kam jų matyti, jie nevyksta. Tokia 
eksperimento, vadinamo „Šriodingerio kate“, prasmė. 

Katė uždaroma sandarioje, neperšviečiamoje dėžėje. Aparatas 
atsitiktiniu būdu paleidžia elektros iškrovas, kurios yra gana 
stiprios, kad nužudytų katę. Įjungiame aparatą, paskui išjun- 
giame. Ar aparatas paleido srovę? Ar katė dar gyva? 
Klasikinės fizikos atstovui yra vienintelis būdas tai patikrinti — 
atidaryti dėžę ir pasižiūrėti. Kvantinės fizikos atstovui priimti- 
niau sakyti: yra 50 procentų tikimybė, kad katė žuvo, ir 50 pro- 
centų tikimybė, kad katė dar gyva. Kol dėžė neatidaryta, joje 
yra pusė gyvos katės. 

Tačiau nepaisant šių diskusijų apie kvantinę fiziką, yra viena 
būtybė, kuri, dar net neatidarius dėžės, žino, ar katė žuvo, ar 
liko gyva: pati katė. 


Edmondas Velsas, 
Sąlyginio ir absoliutaus pažinimo enciklopedija, IV tomas 


205. AUKŠTESNIOJO PASAULIO LINK 


Mano siela spindi manyje kaip maža saulutė. Argi galėtų būti, 
kad man grąžino mane? Argi gali būti, kad virš manęs nebėra 
lėlininko? Pradžioje pajuntu, kaip įeinu į visiškai laisvą valią, ir 
tai labai jaudina. Suvokiu: nors visuomet troškau tokios laisvės, 
tačiau niekas manęs neišmokė jos prisiimti, ir man būtų sma- 
giau manyti, kad kažkur aukštai yra paslaptingos, už mane pro- 
tingesnės būtybės, kurios saugo mane ir rodo man kelią. Tačiau 

šis siaubingas Edmondo Velso gestas privertė mane tapti pačiam 
už save atsakingam. Jei būčiau žinojęs, kad toks atpildas šešetu- 
kams, greičiausiai būčiau atvėsinęs savo įkarštį. Kokia bauginanti 
ta laisvė! Kaip sunku pripažinti, kad galima tapti vieninteliu savo 
paties šeimininku! 

Bet nebeturiu laiko mąstyti, instruktorius mane vedasi į ko- 
ridoriaus galą. 

Koridorius baigiasi kaip Kleino butelis - kilpa, kuri apsisuka ir 
vėl panyra į butelį, taip, kad išlindęs iš butelio kaklelio vėl patenki 
į butelio vidų. Pačiame viduryje atsiduriu prie... Pradėjimų ežero. 

— Nesuprantu, - tariu. 

- Ar prisimeni mįslę, kurią užminei savo Tanatonautuose: 
kaip neatitraukus rankos nupiešti apskritimą ir tašką jo vidu- 
ryje? Atrodytų, paprasta vaikiška mįslė. Tu pateikei sprendimą: 
užlenkti lapo kampą. Tada belieka nupiešti spiralę. Tiesą sakant, 
savo menkute mįsle tu įminei didžiausią mįslę iš visų: kad galė- 
tum tobulėti, reikia pakeisti matmenį. 

Viskas paaiškėjo. Spiralės šešetukas. Dvasinis šešetas. Dvasin- 
gumas. Dvasinga yra eiti spiralės vijomis nuo pradžios centro link. 
Aš ėjau savo centro link, o dabar einu angelų šalies centro link. 

- Eik paskui mane! - liepia Edmondas Velsas. 

Atsiduriame visai vieni po vandeniu Pradėjimų ežere. Pa- 
viršiuje atpažįstu angelų instruktorius, atsivedusius savo naujus 
angelus mokinius, kad išsirinktų sielas. Pamatau net Žaką Nem- 
rodą. Tai jis nusprendė tapti angelu... 

- Jie mūsų nemato? - paklausiu. 

- Ne. Kad galėtų matyti, turi suvokti. Kam galėtų šauti mintis 
ko nors ieškoti Pradėjimų ežero dugne? 

Dabar suvokiu, kiek daug laiko praradau. 

- Vadinasi, būčiau galėjęs ateiti tiesiai čia? 

- Žinoma. Nuo pat pirmosios dienos judu su Rauliu būtumė- 
te galėję viską atrasti tyrinėdami „viduryje ir viršuje“, o ne „toli 
ir viršuje“. 

Mes tobulėjame būdami vandenyje, vos vos klampesniame 
už orą. Edmondas Velsas mane veda ežero centro link. Pačiame 
dugne žiba maža rožinė žvaigždutė. 

- Susikaupus galima pasiekti centrą, jis pereinamas, kad pa- 
tektum į aukštesnį matmenį. Kaskart, kai iš išorės nukeliauji į 
centrą, pakeiti matmenį, taigi, pasikeičia laiko ir erdvės suvoki- 
mas. Tu ištyrei viską, ką buvo galima ištirti šiame pasaulyje, todėl 
eime su manimi, parodysiu tau kitą pasaulį. 

- Ar mes... mes keliaujame į dievų pasaulį? 

Jis apsimeta neišgirdęs mano klausimo. 

Mes priartėjame prie rožinės švieselės ir, mano nuostabai, 
viduje yra... 


Mokslas labai gerai paaiškina, kodėl mirdami žmonės mato vaiz- 
dinius. Jokio stebuklo. Tai tiesiog endorfinų iškrova, kuri sutrumpina 
paskutinius skausmus agonijos metu. Ši iškrova paveikia smegenų 
dalį, vadinamą pogumburiu, ir sukelia psichodelinių vaizdų seką. 
Panašiai kaip dujos anestezijos metu prieš chirurginę operaciją. 


Šaltinis: atsitiktinis gatvėje apklaustas žmogus. 


206. PERSPEKTYVA 


Nukrinta žvaigždė. 

Pagyvenusi moteris iš savo balkono seka ją akimis ir sugal- 
voja norą. 

Jos anūkėlė prieina ir sužvangina didelį narvelį. 


| MaIIRAALLIIILL ALL LA II LLIILIĖS 

- Kas yra, Milena? 
— Noriu tau parodyti naują žaislą, gavau jį Kalėdoms, močiute. 
Moteris pasilenkia ir pažiūri į narvo vidų. Ji pamato tris išsi- 
gandusius žiurkėnus, jie kaip įmanydami slepiasi. Savo letenėlė- 
i mis ir dantimis bando iš laikraščio pasistatyti urvelius. 
- Atrodo, jie išsaugoti man. Juos būtų atidavę laboratorijoms 
ir eksperimentuodami išoperavę gyvus. 
Milžiniška akis priartėja prie įkalintųjų. 
- Kaip juos pavadinai? 
| - Yra du patinėliai ir patelė. Pavadinau juos Amadėjumi, De- 
nisu ir Noemi. Jie mieli, ar ne? 

Milžiniškoji akis atsitraukia. 

- Ar žinai, kad augindama žiurkėnus turi prisiimti atsakomy- 
bę. Reikia juos prižiūrėti, šerti, neleisti peštis, valyti jų išmatas. Jei 
ne, jie sunyks. 

- Oką jie ėda? 

- Saulėgrąžas. 

Mergaitė padeda narvelį ant žemės ir grįžta su pilkomis sėk- 
lomis, sudeda jas į indelį, o girdyklą pripildo vandens. Po kurio 
laiko įsidrąsinęs žiurkėnas įlenda į didelį ratą ir vis greičiau ima 
jį sukti. 

- Kodėl Amadėjus taip juda visą laiką? - nustemba Milena. 

- Žinai, jie neturi ką daugiau veikti, - atsidūsta moteriškė. 

Mergaitė nepatenkinta susiraukia. 

— Močiute, o gal reikėtų juos išleisti iš narvelio, kad jie kiek 
pamankštintų savo letenėles kambaryje? 

Moteriškė paglosto vaikaitei galvą. 

— Ne.Jie sutriktų. Jie visad gyveno narvelyje. Jie nežinotų, kur eiti. 

- Tai ką tada daryti, kad jie būtų laimingesni? 

- Geras klausimas... 


————— 7 

Natalijos Kim žvilgsnis atsitraukė nuo vaikaitės ir vėl nukry- 
po į dangų. Žiūrėdama į dangų, visuomet jausdavosi ramiau. 

„Galbūt Žakas ten“, - mintyse taria sau Natalija. 

Mažutis baltas taškelis šalia Mėnulio pajudėjo visu greičiu. 
Tai nebuvo krintanti žvaigždė. Nereikia sugalvoti noro. Tai net 
ne palydovas. Ji žinojo, kas tai. Didelis lėktuvas. Boeing 747. 

Mergaitė prisiglaudė prie senelės. 

- Močiutė, ar manai, kad kada nors mano žiurkėnai mirs? 

- Cit... nereikia apie tai mąstyti, Milena. 

- Bet juk reikės ką nors daryti, kai taip nutiks, ar ne? Juk ne- 
išmesime jų... į šiukšliadėžę! Aš manau, kad turėtų būti žiurkėnų 
Rojus... 

Natalija Kim pasitaisė ant akių užkritusią ilgą baltą sruogą. 
Po to švelniai pakėlė savo vaikaitės smakrą. Parodė jai neaprė- 
piamą dangaus skliautą. 

- Cit, žiūrėk į žvaigždes ir mėgaukis, kad esi gyva. 


207. ENCIKLOPEDIJA 


TIKĖTI. „Tikėti ar netikėti, nėra jokio skirtumo. Vienintelis svar- 
bus dalykas yra kelti sau vis daugiau klausimų.“ 


Edmondas Velsas, 
Sąlyginio ir absoliutaus pažinimo enciklopedija, IV tomas 


208. KITA PERSPEKTYVA 


Trys žiurkėnai liovėsi daryti, ką darę, ir, įveikę įgimtą baimę, per 
grotas ėmė stebėti dideles judančias formas, kurios viršuje judėjo 
ir leido šaižius garsus. 

